
Proiectul acestei cărți și scrierea sa au început când încă eram 
membru al personalului de la Austen Riggs Center din Stock- 
bridge, Massachusetts. Datorez mult oamenilor de acolo. În spe- 
cial doresc să-mi exprim recunoștinţa față de dr. Robert P. Knight, 
Medical Director la Riggs, și dr. Joseph O. Chassell, Senior Staff 
Member, care au încurajat perseverent acest proiect și au citit în- 
tregul manuscris cu o atenţie critică de care cartea a profitat foar- 
te mult. De asemenea, am fost ajutat și de multe sugestii primi- 
te de la cei care au citit părți ale manuscrisului sau au audiat 
acele părți din el prezentate în cadrul unor seminarii la Riggs, 
precum și de cele ale colegilor și prietenilor cu care am discutat 
multe dintre aceste puncte și subiecte de-a lungul anilor. Aș dori 
să-i menţionez în special pe dr. Jean Schimek, acum la Albert Ein- 
stein Medical Center din Philadelphia; Robert A. Harris, actua- 
lul Chief Psychologist la Riggs; Richard Rouse, de la Williams 
College; și Veikko Tăhka, acum la Helsinki. 

Aș dori de asemenea să-mi exprim aprecierea față de cei care 
m-au instruit și influenţat în multe moduri cât timp am fost la 
Riggs Center, în special dr. David Rapaport, Prof. Erik H. Erik- 
son și dr. Roy Schafer. În cele din urmă, doresc să-mi exprim re- 
cunoștința față de regretatul dr. Hellmuth Kaiser, a cărui gândi- 
re psihologică m-a influențat semnificativ. 

În cele din urmă, permiteţi-mi să folosesc această ocazie pen- 
tru a-mi exprima aprecierea față de Mrs. Betty Homich de la 
Stockbridge și JoAnn Smith din Los Angeles pentru competen- 
ta și răbdătoarea muncă de secretariat la manuscris. 

Prefaţă 


Orientarea din psihanaliză cunoscută ca psihologia Eului a 
fost contextul în care am scris Stiluri nevrotice. Interesul psihana- 
litic asupra vieţii subiective a fost lărgit intenționat dincolo de 
dinamica pulsiunilor și apărărilor și a inclus funcționarea min- 
ţii ca întreg, capacitățile sale adaptative și cele intern defensive. 
Totuși, această dezvoltare nu a depășit încă multe fapte și pro- 
bleme concrete ale psihopatologiei, nici nu a revizuit anumite 
concepte ale psihopatologiei care, deși nu erau învechite, aveau 
nevoie cel puţin de reexaminare. De exemplu, mecanismele de 
apărare, deși concepte indispensabile, au fost pentru un timp o 
colecție recunoscută ca fiind dezorganizată. Ele au fost și sunt în 
continuare, în mare măsură, construcții ad-hoc acumulate de-a 
lungul anilor, bazate pe observaţii clinice, dar nerelaționate una 
cu cealaltă și, deseori, neclare psihologic. De exemplu, nimeni 
nu a știut cu adevărat cum funcţiona, de fapt, mecanismul de- 
fensiv al proiecției, de ce refularea a fost asociată cu anumite tră- 
sături de personalitate sau ce legătură există între patru sau cinci 
mecanisme de apărare identificate de obicei cu condiţia obse- 
siv-compulsivă. Într-adevăr, problema „alegerii nevrozei“, a apa- 
riției la o persoană dată a simptomelor de acest tip, și nu a alto- 
ra, a declanșat un atac sistematic din noul punct de vedere. 

În momentul în care am început să gândesc în acest fel eram 
prins în activitatea clinică ce includea și o mare parte de testare 
diagnostică la Austen Riggs Center, atunci un centru de psiho- 
logia Eului. Sarcina testării diagnostice care se desfășura la Riggs 

era tocmai aceea de a identifica modurile de gândire, atitudini- 
le generale și modurile de acţiune care ar putea explica natura 
simptomelor prezente ale pacienţilor și mecanismele de apăra- 
re. Acest fapt s-a aflat la originea proiectului care a devenit Sti- 
luri nevrotice, cu încurajarea dr. Robert P. Knight, pe atunci Di- 
rector Medical la Riggs. 

Scopul meu a fost acela de a examina mai atent anumite ti- 
puri de patologie bine cunoscute și clar definite din punctul de 
vedere al înțelegerii simptomelor și trăsăturilor lor tipice în ter- 
menii modurilor mentale — stilurile — care organizau viața su- 
biectivă în general și îi dădeau calităţile caracteristice. În acest 
sens specific, am dorit să arăt că toate simptomele nevrotice se 
află „în caracter“ și că, de fapt, ele sunt consecvente cu calitatea 
generală a vieţii subiective, deși deseori nu pare așa inițial. Este 
o perspectivă asupra psihopatologiei care cred că are o semnifi- 
cație teoretică considerabilă și ne poate proteja de suprasimpli- 
ficarea cauzelor, atât psihologice, cât și biologice, la care este pre- 
dispus domeniul nostru. 

Continui să cred că acest tablou al psihopatologiei, dincolo de 
interesul său teoretic, poate structura eforturile terapeutice în- 
tr-un mod util. De fapt, utilitatea terapeutică a acestei perspec- 
tive asupra condiţiei nevrotice poate fi mult mai evidentă astăzi 
decât era atunci când Stiluri nevrotice a fost publicată pentru pri- 
ma dată. Interesul din partea terapeuțţilor pentru atitudinile și 
dinamicile personalității în „aici-și-acum”“ este mult mai mare 
astăzi decât atunci. 

Experienţa produsă de carte mi-a arătat și unele lucruri care 
merită clarificate. Acum mi se pare că este insuficient subliniată 
funcția dinamică a acestor stiluri și, mai ales, distincția dintre sti- 
luri per se și stiluri nevrotice. Ultimele, stilurile pe care cartea le: 

descrie, nu sunt pur și simplu căi expresive și adaptative, așa _B 
cum se presupun a fi stilurile normale. Stilurile nevrotice sunt în 
diferite grade restrictive și limitează exprimarea și experienţa su- 
biectivă. Din acest motiv ele nu sunt confortabile, ci sunt intrin- 

sec tensionate într-un anumit grad. 

Cu siguranţă, aceste stiluri au aspecte adaptative. Dezvolta- 
rea lor a răspuns în mod clar atât cerinţelor și oportunităţilor ex- 
terne, cât și necesităților interne. Într-adevăr, ele nu sunt doar 
adaptative într-un mod obișnuit. Ele presupun frecvent o supra- 
dezvoltare a anumitor moduri și capacități cel puţin redus adap- 
tative. Astfel, întâlnim neobișnuita productivitate a compulsivu- 
lui, spontaneitatea fermecătoare a istericului și chiar acțiunea 
rapidă a psihopatului sau acuitatea perceptivă, deși prestabilită, 
a paranoidului. Dar aceste capacități hipertrofiate au un preț 
deoarece, așa cum cititorul va vedea, ele presupun și limitări și 
restricții ale altor capacităţi. Productivitatea compulsivului, de 
exemplu, este inseparabilă de restricționarea spontaneităţii sale. 

În particular, aceste stiluri nevrotice limitează conștientizarea 
de sine — aceasta este funcția lor defensivă. Ele limitează con- 
știentizarea de sine în moduri care previn anxietatea: individul 
compulsiv rigid nu știe ce vrea cu adevărat să facă; isterica, gân- 
dindu-se că este guvernată de emoţii, neagă deliberarea și res- 
ponsabilitatea (și este obligată să renunţe și la competenţa adul- 
tă); bărbatul paranoid insistă că celălalt îl disprețuiește; persoana 
pasivă sau impulsivă se convinge pe sine că dorește să se 
oprească la bar numai pentru a-și întâlni prietenii. 

Acestea sunt autoamăgiri și sunt autoamăgiri caracteristice. 
Adică ele sunt produsul formelor de experienţă subiectivă, a mo- 
durilor de gândire și a modurilor de reacție caracteristice. Prin 
urmare, aceste stiluri îndeplinesc funcția atribuită în mod tradi- 

țional în psihanaliză diferitelor mecanisme de apărare, dar fac 
asta prin intermediul caracteristicilor individuale. Mecanismele 
tradiționale de apărare oferă doar imagini parţiale ale unei ast- 
fel de funcționări. 

Aceste stiluri sau forme de caracter fluctuează în privinţa re- 
strictivităţii lor în funcție de circumstanţe, dar ele sunt, funda- 
mental, stabile. La nevoie, ele funcționează pentru a dispersa an- 
Xietatea, de obicei printr-o intensificare a restrictivității. Dar, în 
principal, restricționarea continuă a conștientizării de sine ser- 
vește la contracararea anxietăţii. Din acest motiv, chiar și în obser- 
varea clinică a oamenilor nevrotici, vom întâni mai mult restric- 
ționări sau distorsiuni ale personalității care contracarează 
anxietatea, și nu anxietate manifestă explicit. 


David Shapiro 
New York City, 1999 

Introducere 


Această carte își are originea în observarea anumitor fapte de- 
spre diferite condiţii patologice și în anumite concluzii clinice 
specifice — cu mult timp înainte aș fi considerat că reprezintă 
un „punct de vedere“. Mai târziu am realizat că există un punct 
de vedere, dar nu scriu această carte pentru a-l expune, ci mai 
mult pentru a-l aplica. Ca urmare, este o carte clinică despre ne- 
vroză sau funcționarea nevrotică și, dacă depun eforturi în aceas- 
tă introducere pentru a-i explica orientarea, nu o fac pentru că 
mă interesează argumentarea teoretică, ci pentru a ghida citito- 
rul în înțelegerea capitolelor clinice care urmează. În ultimul ca- 
pitol, voi lua în considerare unele implicaţii mai generale, teore- 
tice ale acestui punct de vedere. 

Să explic ce vreau să spun prin „stiluri nevrotice“. Prin 
„stil“ înţeleg o formă sau un mod de funcționare — modalita- 
tea sau maniera unei arii de comportament date — identifica- 
bilă la un individ într-o gamă de acte specifice lui. Prin „sti- 
luri nevrotice“ înțeleg acele moduri de funcționare care par 
caracteristice fiecăreia dintre diferitele condiţii nevrotice. Aici 
voi lua în consideraţie în special modurile de gândire și per- 
cepție, căile de trăire a emoțţiei, modurile experienţei subiective 

în general și modurile de activitate asociate cu diferite patolo- 
gii. Nu mi-am propus să fiu exhaustiv, nici sistematic, și este 
clar că există multe aspecte interesante ăle unui stil care nu pot 
fi nici măcar menţionate aici — de exemplu, stilurile de miș- 
care corporală. Dar sper să ofer cel puţin o schiţă a celor patru 
stiluri nevrotice majore: obsesiv-compulsiv, paranoid, isteric și . 
impulsiv. 

O manieră sau un stil de funcţionare nu este întotdeauna 
ușor de identificat. De obicei, suntem înclinați să acordăm aten- 
ție conținutului unei comunicări sau al unui act, iar observarea 
manierei sale necesită un tip de atenţie diferit, poate mai pasiv 
sub anumite aspecte. Însă, deseori, experienţa observării ma- 
nierei, a unui nou aspect al unui lucru familiar, este tulburătoa- 
re și intensă. 

Am fost interesat pentru prima dată de formele sau stiluri- 
le de funcționare — în particular, stiluri de gândire și stiluri 
perceptive — caracteristice diferitelor tipuri de patologii când 
lucram cu teste psihologice. În teste, mai ales în testul Ror- 
schach, modurile de gândire și de percepţie sunt (sau, cel pu- 
țin, ar trebui să fie) materialul primar pe baza căruia se fac in- 
ferențe cu privire la diagnostic, mecanisme de apărare și 
trăsături de caracter. Mi se părea că aceste modalități de gân- 
dire — utilizate de obicei pentru a identifica mecanisme de 
apărare, trăsături și sindroame diagnostice și, în general, pen- 
tru a creiona un portret psihologic — trebuie să reprezinte ele 
însele structuri psihologice importante, și că aceste structuri 
trebuie să aparțină unui tip mai general decât trăsăturile spe- 
cifice sau mecanismele care pot fi deduse pornind de la ele. 
Dacă, de exemplu, este posibil să identifici anumite mecanis- 
me de apărare și caracteristici simptomatice specifice de tip 

obsesional într-un stil de gândire și percepţie dat, acel stil poa- 
te fi conceput ca reprezentând o structură psihologică distinc- 
tă. Dacă, așa cum este cazul deseori, variații minore ale acelu- 
iași stil de gândire sugerează alte caracteristici și trăsături, 
uneori adaptative, atunci poate că acest stil general de gândi- 
re ar putea fi considerat o matrice din care se cristalizează di- 
ferite trăsături, simptome și mecanisme de apărare. Cu alte cu- 
vinte, pare plauzibil că modul de gândire poate fi un factor ce 
determină și conturul sau forma simptomului, a mecanismului 
de apărare și a trăsăturii adaptative. 

Aceste întrebări apar cu deosebită claritate în legătură cu re- 
zultatele și metoda de aplicare a testelor psihologice, deoarece 
testele sunt construite pentru aducerea la lumină a calităților 
gândirii și percepției sau, cel puţin, sunt deseori bine adecvate 
acestui scop. Dar întrebările sunt generale. Este posibil să se 
descrie forme de funcţionare — moduri de gândire, de trăire a 
experiențelor și de comportament — caracteristice diferitelor 
tipuri de patologie, stiluri de funcționare ce constituie o matri- 
ce pentru simptome și trăsături specifice și determină forma pe 
care un simptom sau o trăsătură dată o poate lua la un anumit 
individ? 

Simplul fapt al constanţei umane în arii largi de funcţionare 
pledează pentru un astfel de concept, dar faptul are o manifes- 
tare clinică mai specifică. Orice cititor cu experienţă clinică și, 
din același motiv, orice persoană sensibilă va ști că simptomele 
sau trăsăturile patologice evidente apar, de regulă, în contexte- 
le atitudinilor, intereselor, înclinațiilor și dotărilor intelectuale, 
chiar și al aptitudinilor vocaționale și afinităţilor sociale cu care 
simptomul sau trăsătura dată par a avea o anumită concordan- 
ță. De exemplu, nu ne surprinde să auzim că un contabil sau un 

om de știință suferă de o nevroză obsesională sau că o femeie 
care vine în terapie datorită unor grave izbucniri emoţionale 
este actriță și poate fi o companie socială vie și strălucitoare, dar 
este neinteresată și neinformată cu privire la știință sau mate- . 
matică. În astfel de cazuri, simţi că natura simptomului se po- 
trivește cu natura activităților, înclinațiilor și a lipsei de înclina- 
ţii care compun fundalul acestuia. Sau, pentru a menţiona un 
alt tip de exemplu, dacă auzim că un pacient aflat într-o stare 
paranoică acută, cu delir „sistematizat“, a fost, înainte de debu- 
tul stării prezente, o persoană grav obsesională sau un compul- 
siv rigid și dogmatic, din nou, e foarte posibil să fim conștienți 
de anumite concordanţe și similarități între cele două condiţii, 
deși s-ar putea să nu fim capabili să explicăm foarte clar aceas- 
tă similaritate. 

Aceste concordanţe în funcționarea unui individ nu par să fie 
explicabile ca manifestări ale unor mecanisme de apărare speci- 
fice sau ale unor derivate ale conţinutului pulsional specific; sunt 
mult prea largi și extinse. Sunt concordanţe formale; m-aș aven- 
tura să afirm că sunt concordanţe determinate de un stil indivi- 
dual. Nu vreau să spun că un singur mod sau stil poate descrie 
toate ariile funcţionării unui individ, ci doar că pot fi găsite sti- 
luri sau moduri capabile să descrie aspectele generale ale func- 
ționării (cum ar fi cogniţia, trăirea emoțiilor și altele de acest fel), 
moduri care pot fi și ele relaționate și organizate. Concordanţele 
din funcționarea individului, cum ar fi cele dintre simptom și 
trăsătura adaptativă, pot fi concepute ca reflectând astfel de mo- 
duri generale, dând formă atât simptomului, cât și non-simpto- 
mului, atât apărării împotriva impulsurilor, cât și exprimării 
adaptative a impulsului. Probabil că ele sunt greu de schimbat 
Și, prin urmare, garantează nu numai consistenţa unui individ, 

dar și relativa sa stabilitate de-a lungul unor perioade lungi de 
timp. Însă, trebuie să admitem că aceste concordanţe au doar 
statutul de impresii clinice până când anumite forme de funcțio- 
nare ce le pot explica pot, de fapt, să fie descrise. 


Această viziune asupra formelor generale sau stilurilor de 
funcționare ca matrice pentru trăsături sau simptome specifice 
atinge două probleme care au fost abordate frecvent în psih- 
analiză, dar niciodată nu au fost rezolvate satisfăcător. Prima 
este problema „alegerii nevrozei“, adică problema factorilor 
care fac ca o anumită persoană să aibă simptome de o anumi- 
tă formă; a doua este problema înţelegerii caracterului. Într-un 
fel, aceste probleme sunt intim relaționate; de fapt, ele pot fi 
considerate cu ușurință ca aspecte diferite ale aceleiași proble- 
me fundamentale. Este echivalent cu a spune că o formă sau 
alta de simptom poate fi văzută ca fiind, în esenţă, o problemă 
de caracter și, mai mult, caracterul poate fi privit ca fiind alcă- 
tuit tocmai din configuraţia individuală a unor astfel de forme 
generale și relativ stabile de funcționare ca cele discutate. Dar 
aceste probleme au fost văzute diferit în etapele de început ale 
psihanalizei. 

Așa cum deseori a fost evidenţiat, în prima perioadă, prin- 
cipalul interes al psihanalizei a fost studiul pulsiunilor și al vi- 
cisitudinilor lor. Prin urmare, simptomul patologic a fost stu- 
diat mai ales sub acest aspect. A fost studiat conținutul 


1 Acest fapt este ilustrat în următoarea observaţie a lui Escalona și Heider din studiul lor 
asupra dezvoltării: „Dacă observi modificările comportamentale din perioada de sugar 
până în copilăria preșcolară mare — în cazul studiului nostru — observi că nici un com- 
portament nu a rămas la fel, însă ești uimit de continuitatea inerentă a stilului compor- 
tamental și a tiparului de adaptare al copilului” (Sibylle K. Escalona și Grace Heider, Pre- 
diction and Outcome [New York: Basic Books, 1959], p. 9). 

simptomului specific și nu forma generală de funcționare, iar 
problema alegerii nevrozei a fost o problemă de identificare a 
conținutului pulsional reprezentat în simptoni și de corelare a 
sa cu un stadiu al dezvoltării (psihosexuale). Dincolo de asta, . 
rămânea problema stabilirii motivelor unei fixații psihosexua- 
le specifice. 

Care sunt limitele acestei abordări? În timp ce anumite as- 
pecte ale simptomului nevrotic pot fi înțelese în acest mod, alte 
aspecte nu pot fi clar urmărite pornind de la conţinutul pulsiu- 
nilor originare sau de la conflictul pulsional timpuriu. Astfel, 
deși este posibil să vezi formațiunea reacțională orientată îm- 
potriva impulsurilor anal-erotice în spălatul compulsiv al mâi- 
nilor sau în preocuparea excesivă faţă de curăţenia, apelul la 
fomațiunea reacţională (de exemplu, în contrast cu fundamen- 
tarea pe mecanismul refulării), atitudinile moraliste și intensi- 
tatea activității și a muncii asociate, de obicei, cu astfel de simp- 
tome nu pot fi extrase cu ușurință dintr-un conţinut specific al 
conflictului pulsional. Freud era conștient de insuficienţa unei 
încercări de a rezolva problema alegerii simptomului exclusiv 
pe baza dezvoltării libidoului, a conflictului și fixaţiei. El scria: 

„Știm că predispoziția nevrotică, inerentă istoriei dezvoltării, este 
completă doar dacă luăm în considerație, alături de faza de dezvol- 
tare a libidoului, și pe cea a dezvoltării Eului, fază în care a avut loc 
fixația. Or, teza noastră se referă doar la faza dezvoltării libidoului 
și nu conține, prin urmare, toate cunoștințele de care avem nevoie 
pentru a progresa. Stadiile de dezvoltare ale pulsiunilor Eului sunt 
până acum puțin cunoscute. “2 


2 Sigmund Freud, Predispoziție la nevroza obsesională [1913], trad. Corneliu Irimia, Ope-. 
re, vol. 7, Editura Trei, 2002, pp. 101-102. 

Până acum, în acest sens, nu există nici o teorie a formelor de 
funcționare caracteristice generalizate și nici a caracterului. Inte- 
resul primelor articole psihanalitice despre caracter” a fost orien- 
tat către descoperirea reprezentărilor sau derivatelor conținutu- 
rilor pulsionale (fie continuări ale pulsiunilor inițiale, sublimări 
ale lor sau formaţiuni reacționale împotriva lor) în cadrul anu- 
mitor trăsături sau ansambluri de trăsături specifice. 

Este adevărat că, în anumite articole scrise de Freud, Jones și 
Abraham există anumite sugestii cu privire la persistența unor 
forme de comportament relativ generale, nu întotdeauna clar le- 
gate de reprezentări simbolice ale obiectelor lor originare și de- 
ținând uneori o putere adaptativă considerabilă — cu alte cuvin- 
te, cu privire la generalizarea unei modalităţi pulsionale într-un 
stil de funcționare mai larg; dar acestea sunt doar sugestii sau 
idei incidentale și este evident că punctul principal și bucuria 
descoperirii se află în altă parte. Mai ales conceptul de sublima- 
re sugerează deseori ideea de generalizare a unui mod instinc- 
tual dincolo de obiectul său originar, dar mai probabil această 
sugestie este susținută de o lectură contemporană, sensul pre- 
zent al conceptului fiind substituirea prin alternative a obiectu- 
lui pulsional originar sau a reprezentării lui. Cu alte cuvinte, con- 
ceptele anumitor forme, tendinţe sau mecanisme ale Eului (de 
exemplu, sublimarea și formațiunea reacțională) pot fi găsite în 
aceste articole, dar ele nu sunt tema principală și nu descriu mo- 
durile generale de funcționare care ar constitui ceea ce numim 
caracter. 


3 Vezi, de exemplu, Sigmund Freud, Caracter și erotică anală [1908], Opere, vol. 7, Editu- 
ra Trei, 2002, pp. 21-29; Ernest Jones, Analerotic Character Traits [1918], Papers on Psy- 
choanalysis (Baltimore: William Wood, 1938), pp. 531-55; Karl Abraham, Contributions 
to the Theory ofthe Anal Character [1921], Selected Papers on Psychoanalysis (New York: 
Basic Books, 1957), pp. 370-92. 

O astfel de concepție despre caracter a apărut mai târziu, în 
analiza caracterului propusă de Wilhelm Reich. Conform lui: 
Reich, soluţia nevrotică a conflictului pulsional infantil este 
atinsă printr-o modificare generalizată a funcționării, în cele 
din urmă cristalizată într-un caracter nevrotic. Acest „caracter 
ca formaţiune totală“, nu doar operaţiile defensive specifice 
sau conţinutul unor trăsături specifice — devine obiectul de 
studiu, și, pentru Reich, el a constituit centrul de focalizare a 
atenţiei terapeutice. „Problema noastră“, spunea el, „nu este 
conținutul sau natura unei trăsături de caracter, ci originea și 
funcționarea plină de semnificaţie a modului tipic de reacţie 
în general.“> 

Aceste moduri de reacție — de exemplu, „reținerea și calmul 
în trăire și gândire“al obsesiv-compulsivului — nu mai pot fi de- 
scrise exclusiv în termenii conținutului pulsional inițial. Forme- 
le caracterului „nu pot fi derivate din impulsurile individuale 
văzute drept conţinuturi ale trăsăturilor de caracter; ele îi dau 
individului amprenta sa specifică.“ 

Acestea nu sunt doar forme de funcționare generalizate, ci și 
stabile, chiar osificate. Eul este „întărit“, apărările sunt consoli- 
date în aceste forme, iar conflictul iniţial este „transformat în ati- 
tudini cronice, în moduri de reacţie cronice automate.“7 Prin ur- 
mare, din această perspectivă, modurile de funcționare sunt 
detașate de conţinutul conflictului infantil, care reprezintă pre- 
supusa lor origine și dobândesc, cel puțin sub acest aspect, au- 
tonomie sau independenţă în raport cu acel conflict originar. 


sp | 


Wilhelm Reich, Character Analysis [1933] (New York: Orgone Institute Press, 1949). 
Ibid., p. 144. 
Ibid., p. 196. 
Ibid., p. 156. 

Aceasta este o caracteristică importantă a conceptului de forme 2 
de funcționare generalizate. 

Totuși, sub două aspecte în care imaginea caracterului prezen- 
tată de Reich nu este adecvată, iar aceste două aspecte sunt strâns 
relaționate. Primul se referă la originea modului general de reac- 
ție sau a formei caracterului, iar al doilea privește funcţia sa. Din 
perspectiva lui, caracterul apare în întregime din conflictul pul- 
sional infantil, iniţial fiind o cale de a domina acel conflict. Fac- 
torii care determină natura specifică a formei caracterului sunt, 
pe de o parte, natura pulsiunii frustrate și, pe de altă parte, natu- 
ra frustrării (extindere, timp, intensitate și altele).? O dată conso- 
| lidat, caracterul continuă să aibă o funcţie exclusiv defensivă (și 
| protectivă). El „leagă“ pulsiunile în moduri stabile, limitează fle- 
xibilitatea și constituie o armură atât împotriva lumii externe, cât 
și a celei interne; cu alte cuvinte, el îndeplinește funcţii defensi- 
ve într-un mod mai economic decât reacţiile defensive specifice. 
Deși nu mai are funcția de dominare a conflictului originar, el 
continuă să îndeplinească cele mai importante funcții protective 
și defensive cerute de „conflictul prezent în continuare“ dintre 
cerinţele pulsionale și frustrările externe. Reich spunea: „conflic- 
tele prezente în continuare între pulsiune și lumea externă îi dau 
[armurii caracteriale| forţa și rațiunea de a exista.“1 


5 Faptulcă acest concept nu este echivalent cu conceptul lui Heinz Hartmann de „auto- 
nomie secundară” (Heinz Hartmann, „Comments on the Psychoanalytic Theory of the 
Ego“, în Ruth S. Eissleret al., ed., The Psychoanalytic Study of the Child, Vol. 5 [New York: 
International Universities Press, 1950], pp. 74-96) se va clarifica în următorul paragraf. 

7 Reich admite că și alți factori constituționali decât cei pulsionali joacă un rol în dezvol- 
tarea formelor caracterului „chiar și nou-născutul are caracterul său”(ibid., p. 156) — 
dar această sugestie este, evident, o concesie în faţa unui punct de vedere antagonist. 
În acea perioadă el susținea o determinare a patologiei caracterului din partea mediu- 
lui și era împotriva unei concepții ereditare. 

10 Ibid, p. 146. 


Stiluri nevrotice = Introducere 


24 


Astfel, Reich nu se apropie de conceperea unor forme gene- 
rale cu o existenţă stabilă independentă de cerinţele defensive 
sau de conflictul pulsional. Un astfel de tablou nu ţine cont de 
modurile caracteristice de funcționare din relația adaptativă cu 
lumea externă sau din expresivitate. Dintre posibilii determinanţi 
ai formelor sau contururilor caracterului exclude tendinţele, ca- 
pacitățile sau echipamentul psihic (cum ar fi diferite aparate și 
tendinţe cognitive) care ar putea fi prezente de la început, inde- 
pendent de conflictul pulsional. În această viziune nu există nici 
o indicație că realitatea externă — în particular, realitatea socia- 
lă timpurie — contribuie în mod esenţial la dezvoltarea adapta- 
tivă a modurilor caracteristice prin oportunitățile, cerințele și for- 
mele sale proprii. Aceste posibilități au fost introduse mai târziu 
în teoria psihanalitică, cel mai notabil de către Heinz Hartmann 
și Erik H. Erikson. 

Totuși, după Reich, interesul psihanalitic direct pentru pro- 
blema caracterului pare să se fi diminuat. Poate că un interes ul- 
terior ar fi necesitat echipament teoretic suplimentar și noi con- 
cepte. În orice caz, studierea Eului, pe care lucrările lui Reich au 
reflectat-o deja și, neîndoielnic, au făcut-o să progreseze, a tre- 
cut de atunci în centrul interesului psihanalitic general. Pe lân- 
gă acest fapt, au existat diferite progrese semnificative pentru 
subiectul nostru. Mă gândesc la trei dezvoltări: (1) conceptele lui 
Hartmann!!, care extind o sugestie din scrierile târzii ale lui 
Freud cu privire la sursele structurilor psihice, independente de 
impulsurile și conflictele pulsionale; opera lui Erikson!2, care im- 
plementează o astfel de concepţie a surselor structurilor psihice 


11 Heinz Hartmann, Ego Psychology and the Problem of Adaptation (New York: Internatio- 
na! Universities Press, 1958). 
12 Erik H. Erikson, Chi/dhood and Society (New York: Norton, 1950). 

independente de pulsiuni (dar încă strâns coordonate cu ele) și, 
suplimentar, propune un nou concept al modurilor generalizate 
de funcționare; (3) activitatea teoretică și experimentală a lui 
George S. Klein!5, Riley Gardner! și colaboratorii lor care au exa- 
minat modurile și stilurile cognitive ca reprezentări ale prin- 
cipiilor de control general. Aceste trei surse, nici una preocupa- 
tă în principal de tema caracterului, contribuie la o concepţie a 
modurilor generale stabile de funcționare care este esenţială pen- 
tru reexaminarea caracterului patologic. 

Hartmann a explorat și a adus în atenţia noastră semnifica- 
ţia dotărilor și aparatelor mentale constituționale pentru dez- 
voltarea psihică. După cum evidenţiază Hartmann, aceste apa- 
rate cuprind echipamentul adaptativ uman fundamental și 
formează nucleul unei sfere a funcționării psihice adaptative, 
relativ independentă de conflictul pulsional. Dar aceste dotări 
înnăscute și produsele maturizării lor (de exemplu, gândirea și 
limbajul) nu sunt semnificative numai pentru funcționarea 
adaptativă. Conform distribuţiei lor individuale și a caracteris- 
ticilor speciale, ele influenţează nu numai forma sau tendinţa 
particulară a funcţionării adaptative ulterioare, ci și forma sau 
„preferința“ pentru anumite modalităţi de a gestiona conflictul, 
modalități de apărare. De exemplu, Hartmann indică factorul 
autonom al inteligenţei ca fiind un codeterminant independent 
al alegerii individuale și al succesului procesului defensiv al in- 
telectualizării.!5 


13 George S. Klein, „Cognitive Control and Motivation”, Assessment of Motives, ed. Gar- 
dner Lindzey (New York: Rinehart, 1959), pp. 87-118. 

14 Riley Gardner, Philip S. Holzman, George S. Klein, Harriet Linton și Donald P. Spence, 
Cognitive Control: A Study of Individual Consistencies in Cognitive Behavior, „Psycholo- 
gical Issues“, ], nr. 4 (1959). 

15 Hartmann, op. cit. p. 14. 

Nu este nevoie să spun că această concepţie nu minimalizea- 
ză în nici un fel influenţa factorilor externi, în special a celor so- 
ciali sau a pulsiunilor și conflictelor pulsionale asupra formelor 
de apărare sau a proceselor adaptative. Dar, în această concep- 
ție, avem un nucleu al structurii psihice cu rădăcini biologice, ce 
influențează de la început forma caracteristică funcționării adap- 
tative și defensive, un nucleu în jurul căruia alte forțe și influen- 
țe se impun și se acumulează — concepție inexistentă anterior 
în psihanaliză. 

Erikson a dat conţinut specific concepției despre sursele inde- 
pendente ale eului și despre dezvoltarea Eului descrise de Hart- 
mann într-un mod teoretic și general.!e Dacă lucrările lui Hart- 
mann propun pentru tabloul dezvoltării caracterului și a formelor 
generale de funcționare o bază mai largă decât cea disponibilă 
anterior, Erikson oferă o imagine explicită a modului în care se 
desfășoară această dezvoltare, cel puţin în anumite arii. Erikson 
descrie desfășurarea progresivă a modurilor generale de funcțio- 
nare — „tipare de a ajunge la lucruri, moduri de abordare, mo- 
duri de a căuta relații“!7, alături de dezvoltarea psihosexuală. Ele 
sunt modelate în fiecare stadiu de modalitatea pulsională domi- 
nantă, dar sunt determinate și de capacităţile și tendinţele către 
maturizare concomitente. Rezultatul unui stadiu de dezvoltare 
nu este doar o problemă de destin al pulsiunii, ci — din moment 
ce modul este cristalizat în forme (modalităţi) furnizate social — 
este o modalitate de funcționare, o atitudine și un cadru mental. 
Astfel, stadiul care poate fi descris psihosexual drept „falic“ co- 
respunde unei expansiuni generale a capacităţilor locomotorii și 


1 Vezi David Rapaport, Present-Day Ego Psychology, prelegere ținută în San Francisco, 


1956. 
17 Erikson, op. cit., p. 65. 

a „tiparelor de deplasare și intruziune“18 și poate fi descrisă mai 
general ca fiind caracterizată de dominanţa modului intruziv, ce 
duce la consolidarea unei atitudini de iniţiativă (sau la slăbirea 
acestei atitudini prin vinovăţie). 

Astfel, în constrast cu „modurile de reacţie“ ale lui Reich, for- 
mele generale de funcționare din schema lui Erikson au trei ră- 
dăcini: dezvoltarea pulsională, desfășurarea tendinţelor și capa- 
cităților de maturizare și formele sociale externe pe care 
societatea le furnizează pentru fiecare stadiu al dezvoltării. 

Modurile și modalitățile lui Erikson sunt capabile să descrie în 
mod unic aspecte nucleare ale funcționării individului. Pot descrie 
ce fac și cum simt oamenii, distinct de forțele care îi motivează sau 
de instanţele interne care îi inhibă. Mă voi întoarce mai târziu asu- 
pra acestei caracteristici a unor astfel de moduri generale. Erikson 
nu a încercat să realizeze o caracterologie sistematică!” pe baza 
dezvoltării acestor modele, nici nu le-a relaționat sistematic și de- 
taliat cu condiţiile patologice existente. Deși, fără îndoială, un ast- 
fel de studiu sistematic ar fi extrem de valoros, probabil că multe 
arii ale funcționării psihice semnificative pentru un studiu al psi- 
hopatologiei — cum ar fi procesele cognitive — nu pot fi descri- 
se adecvat prin modurile și modalitățile din schema lui Erikson. 

White? a susținut că, pentru a putea fi aplicate unui număr 
mare de tipuri și arii ale funcționării psihice, modurile generale 


18 Ibid, p. 85. 

19 În nici un caz o astfel de caracterologie nu poate fi de tipul celei prezentate anterior, și 
anume o reducere a caracterului adultului la presupusul său prototip infantil, din mo- 
ment ce, în viziunea lui Erikson, dezvoltarea Eului continuă după ce dezvoltarea psiho- 
sexuală s-a încheiat. Totuși, o fază sau alta a dezvoltării poate avea importanţă decisi- 
vă în determinarea caracterului adultului. 

20 Robert W. White, Competence and the Psychosexual Stages of Development, Nebraska 
Symposium on Motivation, ed. Marshall R. Jones (Lincoln: University of Nebraska Press, 
1960), pp. 97-14]. 

de funcționare ale lui Erikson sunt prea strâns legate de dezvol- 
tarea libidinală sau modelate după aceasta. Este adevărat că a 
vorbi despre cogniţie ca fiind intruzivă sau receptivă nu ia în 
considerare procesele implicate, procesele de percepție, de gân- 
dire și așa mai departe. Acești termeni pot descrie astfel de pro- 
cese doar sub aspectul lor cel mai general și comportamental. 
Dar nu există nici un motiv să presupunem că un singur mod 
trebuie să fie reprodus în toate ariile și la toate nivelurile de func- 
ționare. Dacă, de exemplu, un comportament poate fi descris sub 
aspectele sale psihosexuale sau sociale ca intruziv, nu rezultă 
obligatoriu că un mod cognitiv care poate fi în întregime concor- 
dant cu comportamentul intruziv, care îl poate facilita și poate fi 
coordonat cu el este descris cel mai bine ca fiind intruziv. Dim- 
potrivă, este rezonabil să presupunem că va fi nevoie să studiem 
un număr de forme sau de moduri de funcționare, descrise în 
termeni adecvaţi propriului conținut, aceste moduri interrelațio- 
nându-se și facilitându-se reciproc. 

Activitatea lui Klein, Gardner și a colaboratorilor lor este fo- 
calizată în primul rând pe funcționarea cognitivă și tocmai în 
aceste cercetări inspirate din orientarea teoretică generală a lui 
Hartmann și Erikson, conceptul psihologic și psihanalitic de stil 
sau formă de funcționare este dezvoltat și aplicat cu cea mai 
mare claritate. La scurt timp după Al Doilea Război Mondial, au 
apărut mai multe lucrări experimentale în domeniul percepției, 
identificate de obicei prin termenul „un nou punct de vedere“. 
Aceste experimente demonstrau influența motivaţiei sau a ne- 
voilor asupra percepţiei. Apărând oarecum mai târziu și, parţial, 
ca răspuns la rezultatele „noului punct de vedere“, lucrarea lui 
Klein a arătat că efectele nevoilor sau motivaţiei asupra percep- 
ției nu sunt simple și directe. A demonstrat că astfel de influențe: 


DAVID SHAPIRO 


sunt diferite pentru persoane diferite. Mai mult, natura unor ast- 29 
fel de influenţe sau direcţiile lor particulare sunt constante pen- 
tru indivizi de-a lungul unor diferite sarcini cognitive și în dife- 
rite stări motivaționale. Astfel, într-un experiment în care 
subiecţilor însetațţi li se prezentau stimuli conținând teme lega- 
te de sete, s-au produs, în general, deviații cognitive comparativ 
cu subiecții neînsetaţi; dar deviaţiile au fost de diferite tipuri și 
direcţia lor a fost în concordanţă cu tendinţele cognitive obser- 
vate anterior, când subiecţii nu erau însetaţi.?! Cu alte cuvinte, 
este posibil să demonstrăm că indivizii prezintă tendinţe cogni- 
tive relativ stabile ce determină forma influenţei pe care o moti- 
vaţie sau o nevoie o exercită asupra cogniției lor. 

Klein și colaboratorii săi au investigat astfel de atitudini cogni- 
tive diferite. Ei le-au conceput ca fiind structuri reglatorii sau de 
control de o generalitate considerabilă. Atitudinile cognitive, scrie 
Klein, „par să reflecte forme de control înalt generalizate, care par 
să apară la fel de probabil în comportamentul perceptiv al unei 
persoane ca și în maniera sa de reactualizare și rememorare.'72 

Klein consideră că diferite astfel de atitudini se află la dispo- 
ziția unui individ și a folosit expresia „stil cognitiv“ pentru a se 
referi la ansamblul lor total la o persoană dată. Aceste controale 
cognitive, a sugerat Klein%3, pot avea o bază în datele constitu- 
ționale de tipul celor la care se referea Hartmann. Deși proble- 
ma relației dintre aceste controale sau stiluri și mijloacele de apă- 
rare, care sunt structurile reglatorii cele mai bine cunoscute de 
psihanaliză până acum, a fost discutată de Klein într-o anumită 


21 Klein, Need and Regulation, Nebraska Symposium on Motivation, ed. Marshall R. Jones 
(Lincoln: University of Nebraska Press, 1954), pp. 224-74. 

22 George S. Klein, op. cit., p. 89. 

25 Citat de David Rapaport, Psychoanalytic Theory of Motivation, Nebraska Symposium on 
Motivation, ed. Marshall R. Jones (Lincoln: University of Nebraska Press, 1960), p. 219. 

măsură, ea rămâne deschisă. Voi reveni la această întrebare în ul- 
timul capitol, dar se poate spune în acest punct că stilurile indi- 
viduale cognitive trebuie cu siguranţă să fie un aspect al matri- 
cei care determină natura mijloacelor de apărare pence Și 
forma simptomului patologic. 

Philip Rieff, în Freud: The Mind of the Moralist?, a criticat sis- 
temul psihologic propus de Freud pentru că nu recunoaște ati- 
tudinile, tendinţele sau „formele minţii“ actuale ca fiind de sine 
stătătoare. Rieff are în minte, ca exemplu de astfel de tendinţe 
actuale, tendinţele perceptive generale investigate de psihologii 
gestaltiști. Rieff susține că Freud comite eroarea de a identifica 
atitudinile sau trăsăturile de caracter actuale cu originea lor pre- 
supusă. El susține că „deși un stejar își are originea într-o ghin- 
dă, nu se poate susține că arborele matur este încă, „esenţial, o 
ghindă“.25 În opinia mea, această critică este justificată într-o mă- 
sură semnificativă, și poate că lipsa „formelor minţii“ indicată 
de Rieff, sau, cum aș spune eu, a modurilor și stilurilor de func- 
ționare actuale este în mare măsură responsabilă pentru lipsa din 
prezent a unei psihologii psihanalitice a caracterului. În același 
timp se poate spune că deficiența nu a fost niciodată atât de com- 
pletă cum presupune Rieff și că formularea de către Freud a unei 
teorii a Eului și a unui punct de vedere structural, care au con- 
dus direct la evoluţiile ulterioare pe care le-am indicat, au repre- 
zentat pași către corectarea acestei deficienţe. 

În orice caz, am încercat să arăt că există în prezent o anumi- 
tă imagine generală despre ceea ce poate alcătui aceste „forme ale 
minţii“ și un fundal, oricât de fragmentar, pentru înţelegerea 


24 Philip Rieff, Freud: The Mind of the Moralist (New York: Viking, 1959). 
25 Rieff, op. cit., p. 49. Critica lui Rieff nu urmează un astfel de punct de vedere istoric sau. 
genetic. 

caracterului. Este clar că problema originilor și surselor formelor 
sau stilurilor de funcţionare nu este una simplă; s-a sugerat deja 
că trebuie să fie produse ale unor surse multiple, aflate în inter- 
acțiune. Voi avea puţin de spus despre originile posibile ale sti- 
lurilor nevrotice ce vor fi discutate aici, cu excepţia punctelor 
generale din ultimul capitol. Sunt convins că studierea atentă a 
stilurilor și un tablou mai clar, mai detaliat al formelor de cogni- 
ție, activitate, trăire a emoțiilor și așa mai departe, ce caracteri- 
zează condiţiile patologice, sunt cerințe preliminare indispensa- 
bile ale înţelegerii originilor. Un astfel de studiu trebuie să includă 
observarea și analiza atentă a tendinţelor prezente în dimensiu- 
nile obișnuite, neremarcabile, poate mundane, mai mult sau mai 
puțin manifeste permanent, ale experienţei și activității — modul 
de viaţă, atitudinile conștiente și comportamentul deschis, toate 
permanente — și, în esenţă, asta voi încerca să realizez aici?€. 


Aș dori să mă întorc acum către semnificația clinică a stiluri- 
lor nevrotice și către anumite trăsături suplimentare ale unei per- 
spective „formale“ asupra nevrozei. 

Freud ne-a învăţat că și cele mai ciudate simptome și cele mai 
bizare comportamente „au sens“. Ne simțim în siguranță acum 
presupunând că o astfel de ciudăţenie este doar aparentă și că, 
atunci când vom cunoaște toată povestea, ceea ce părea ciudat 
va deveni plauzibil și va părea chiar inevitabil. Poate că tocmai 
descoperirea semnificației pulsiunilor iniţiale a dat credibilitate 
acestui postulat. Acestea erau forțe care puteau fi descoperite — 
distorsionate sau redirecționate, dar întotdeauna prezente — în 


20 Cf. Hartmann: „Este... natural ca descrierea fenomenologică pură a detaliilor suprafeţelor 
mentale, pe care nu le-am luat în considerare anterior, este esențială și dobândește o 
importanță specială în psihologia Eului.” (op. cit., pp. 6-7). 

spatele a ceea ce părea bizar, iar detectarea acestor forțe reducea 
bizarul la ceva pur și simplu uman. Instanţele responsabile de 
distorsiuni au fost recunoscute întotdeauna, dar cu scopul de a 
descoperi forțele umane universale ascunse în spatele lor. Cu toa-. 
te acestea, în ultimii ani, în „psihologia Eului“, interesul s-a 
orientat tocmai către aceste instanţe, și ne întrebăm „Cum ope- 
rează individul?“ alături de „Ce îl motivează?“. Nu este doar o 
întrebare teoretică, ci și de importanţă clinică. Răspunsul poate 
da sens unei alte dimensiuni a nevrozei. 

Să facem o analogie. Să presupunem că observăm un indian, 
a cărui cultură ne este nefamiliară, care execută un dans ciudat 
cu o mare intensitate. În timp ce îl privim, nedumeriţi, putem 
observa că este secetă și că este o comunitate agricolă; luăm în 
considerare posibilitatea unui dans de incantație destinat să adu- 
că ploaia și această posibilitate este și o expresie a aprehensiu- 
nii. Prin observare atentă, putem fi capabili să descifrăm anumi- 
te gesturi obișnuite care ne confirmă ipoteza. În acest punct, fără 
îndoială, am dobândit un grad semnificativ de înțelegere. Dar li- 
mitele acestei înțelegeri sunt evidente dacă luăm în considerare 
că alături, privind, se află un fermier care nu este indian care, de 
asemenea, suferă din cauza secetei, dar nu dansează. Lui nu i s-a 
întâmplat să facă acele gesturi; el merge acasă și își face griji. In- 
dianul dansează nu numai pentru că este secetă, ci și pentru că este in- 
dian. Dansul său rezultă din anumite atitudini și moduri de gân- 
dire, un cadrul mental care, probabil, este durabil și relativ stabil. 
Cunoașterea acestor forme stabile adaugă comportamentului său 
o altă dimensiune a plauzibilităţii, a sensului. 

Aproape la fel se poate spune despre simptomele nevroticu- 
lui sau trăsăturile sale patologice. De exemplu, persoana com- 
pulsivă este preocupată de îndoieli, griji și ritualuri. Înțelegerea 

dinamică, oricât de corectă, nu poate explica această formă par- 3 
ticulară a interesului său. El realizează aceste ritualuri nu numai 
datorită echilibrului forțelor instinctuale sau contra-instinctua- 
le, ci și pentru că este o persoană compulsivă, adică o persoană 
cu anumite moduri relativ stabile de gândire și cogniţie, cu anu- 
mite atitudini și așa mai departe. Aici nu sunt pertinente numai 
acele moduri de funcţionare ce au direct de-a face cu acțiunea, 
planificarea sau descărcarea impulsurilor, ci și modul de a trăi 
impulsul, nevoia, afectul. Cu alte cuvinte, putem presupune că 
persoana compulsivă se comportă în această manieră sub impac- 
tul unui impuls dat sau al unei provocări externe, nu numai da- 
torită anumitor moduri de răspuns sau activitate, dar și datori- 
tă anumitor moduri de a trăi sau percepe acel impuls sau stimul. 
Acestor teme trebuie să li se adreseze un studiu clinic al stiluri- 
lor nevrotice. Astfel de forme de funcţionare stabile și generale 
sunt responsabile pentru transformarea individuală a impulsu- 
rilor instinctuale sau stimulilor externi în experiență subiectivă 
conștientă, comportament manifest sau simptom deschis.?/ 
Prin urmare, problema alegerii nevrozei nu prezintă doar un in- 
teres teoretic. Dacă nu știm nimic despre modurile de funcționare 
din care derivă această alegere, nu știm nimic despre o mare par- 
te din lumea subiectivă a individului. Doar în contextul acestei 
lumi subiective sau a acestor moduri de a funcţiona, semnificația 
individuală a oricărui conținut mental dat poate fi înțeleasă cu cla- 
ritate. Un conţinut mental sau un element al comportamentului 
manifest — o fantasmă sau un simptom, de exemplu — nu reflec- 


27 Acest punct este evidențiat de asemenea în psihologia lui Alfred Adler, conform căruia 
semnificația subiectivă a evenimentelor va depinde de „stilul de viață“ individual. Dar 
în această concepţie, așa cum o înţeleg eu, „stilul“ are un scop și reprezintă modul de 
viață pe care un individ îl adoptă pentru a-și atinge ţelurile de viaţă. 

tă doar conţinutul unui impuls sau contra-impuls, ci este și produ- 
sul unui anumit stil de funcționare. Doar atunci când înţelegem sti- 
lul și tendința generală a minţii individului și a interesului său pu- 
tem reconstrui semnificația subiectivă a conţinutului unui element 
de comportament sau de gândire. Același conținut mental sau com- 
portament va avea semnificaţii diferite pentru indivizi diferiți și 
diferite conținuturi vor avea o semnificaţie foarte similară. Fără 
această înţelegere riscăm — și este valabil atât pentru terapeuți, cât 
și pentru diagnosticieni — să vedem numai semnificaţii de ma- 
nual, posibil corecte, dar foarte îndepărtate de sentimentul și tonul 
experienţei unui individ. Nu vreau să sugerez că am fost complet 
lipsiți de o astfel de înţelegere, ci doar că acestei situații i se poate 
aplica explicit și consecvent un punct de vedere formal. 

Există o altă trăsătură a acestui punct de vedere asupra ne- 
vrozei pe care aș dori să o subliniez. Această trăsătură este o con- 
cepţie a „activismului“ în funcționarea nevrotică, o concepţie ne- 
concordantă cu unele abordări psihiatrice. Voi explica. 

Stilurile nevrotice de funcționare nu pot fi studiate fără să fim 
impresionați de faptele persoanei nevrotice și de modalitățile 
speciale prin care ea face ceva. Atitudinea sa conștientă și mo- 
durile în care vede lucrurile sunt părți funcționale esenţiale ale 
nevrozei. Persoana nevrotică pare să gândească într-un astfel de 
mod, iar atitudinile și comportamentele sale să continue și să 
susțină procesul nevrotic și să facă inevitabile experiențele ne- 
vrotice caracteristice, indiferent cât de disconfortabile ar putea 
fi ele. Nu înseamnă că persoana nevrotică alege să facă acest lu- 
cru sau că poate fi împiedicată să-l facă. Înseamnă că modul în 
care vede lucrurile și constituția sa — pe care nu-l poate alege 
— o împing, să simtă, să gândească și să facă lucruri ce perpe- 
tuează experiența nevrotică și sunt indispensabile acesteia. 

Anumite exemple sunt, în general, familiare. De pildă, știm că 
există anumiți indivizi mânioși, rezervaţi, masochiști care par nu 
numai să se simtă umiliți și victimizaţi cu ușurință, dar și sunt 
atenţi la oportunitățile de a se afla într-o astfel de situaţie. Uneori 
par să meargă departe pentru crește șansa de a se simţi victimi- 
zaţi. Uneori este posibil să le înțelegem interesul și satisfacția de 
a face acest lucru: fiecare nouă nedreptate le crește scorul moral 
față de inamic. Cei mai mulți oameni pot înţelege un astfel de in- 
teres, dar pentru ei nu este atât de presant. Atunci, de ce pentru 
unii este așa? Deseori ei se simt aproape tot timpul în luptă cu un 
adversar superior. Împotriva dușmanului, singura armă este pro- 
testul moral. Dintr-o poziție de slăbiciune, de relativă putere, ei 
conștientizează extrem de bine o poziţie de tipul cine tratează pe 
cine cu mai mult sau mai puţin respect. Militează pentru drepta- 
te personală și sunt foarte interesați de ea. Conform lumii perso- 
nale construită pe aceste atitudini și preocupări, ei au în față o po- 
sibilitate îndepărtată și obiectivă de afront, și numai un orb nu ar 
recunoaște acest lucru. Cu alte cuvinte, conform atitudinilor și mo- 
dului de a gândi al acestor oameni, să fie în alertă față de posibi- 
litatea umilirii sau a tratamentului prost și să „recunoască“ situa- 
țiile de acest tip este singurul lucru plauzibil pe care-l pot face. 

În general, atitudinile și interesele nevroticului vor avea o na- 
tură care garantează următorul act nevrotic — care, dintr-o per- 
spectivă obiectivă poate susține și continua procesul nevrotic — și 
care va apărea ca singurul lucru plauzibil ce urmează să fie făcut.78 

Astfel, pentru a da și alte exemple, persoana obsesională, la o 
examinare atentă, nu este doar asaltată de dubii și îngrijorări; ea 


28 Această viziune a „activismului” este foarte clar recognoscibilă în ideile terapeutice ale 
lui Hellmuth Kaiser. Vezi Hellmuth Kaiser, The Problem of Responsibility in Psychothe- 
rapy, Psychiatry, 18, no. 3 (1955), pp. 205-211. 

continuă să fie în acest mod pentru a găsi o bază pentru nesigu- 
ranță, pentru a fi sigură că, ori de câte ori o decizie pare iminen- 
tă, va găsi ceva care va echilibra balanţa. Atitudinile și modul său 
de a gândi garantează că tocmai o astfel de procedură pare sin- 
gura prudentă și adecvată și că următorul element de îndoială va 
apărea ca următorul lucru de care, evident, va fi interesat. În mod 
similar, persoana paranoidă nu este doar bântuită de aprehen- 
siuni și suspiciuni defensive; ea caută activ și nu-și găsește liniș- 
tea până nu a identificat indicii ale unor noi pericole. Persoana 
care refulează nu este doar supusă unor forțe care se opun rea- 
mintirii clare, ci se întoarce negreșit de la faptele care-i sunt ofe- 
rite, preferă să treacă la următorul subiect sau nu vede nici un 
motiv pentru a fi „atât de serioasă“. Și așa mai departe. Prin ur- 
mare, din acest punct de vedere, persoana nevrotică nu suferă 
pur și simplu de nevroză, așa cum cineva suferă de tuberculoză 
sau gripă, ci participă activ la ea, funcționează, să spunem așa, 
conform ei, în moduri care îi susțin experienţele caracteristice; și 
aceasta pentru că, în nici un moment, persoana nevrotică nu vede 
nici O alternativă serioasă pentru un act sau interes specific. 

În prima sa etapă, psihanaliza nu a privit funcționarea indi- 
viduală în acest mod, ci era înclinată să vadă individul conștient 
ca fiind fie pasiv, supus acțiunii forțelor libidinale?, fie protejat 
de cerinţele acestor forțe de către mecanismele de apărare, dar 
tot pasiv. Erickson spunea: 


„Psihanaliza la început... descria motivația umană ca și cum 
libidoul ar fi fost substanţa primă, Eurile individuale fiind doar 


29 Acest punct de vedere este descris perfect în faimosul dicton al lui Georg Groddeck că 
„suntem trăiţi” de forțe necunoscute și incontrolabile. Vezi referinţe în Siamund Freud, 
Eul și Se-ul, Operevol 3, Editura Trei, 2000, pp. 215-257. 

amortizoare defensive și straturi vulnerabile între această sub- 
stanţă și o «lume externă» înconjurătoare, vagă.... Dacă trebuie 
să continuăm studiul ciclurilor vieţii indivizilor indicând exact 
vicisitudinile posibile ale libidoului lor, trebuie să fim conștienți 
de pericolul de a forța persoane vii să intre în rolul de marione- 
te ale unui Eros mitic — ceea ce nu aduce beneficii nici terapiei, 
nici teoriei.“ 30 


Acest concept al marionetei nu decurge inevitabil din postu- 
larea sau studierea pulsiunilor sau a forțelor inconștiente; el re- 
flectă mai curând o evaluare insuficientă a operaţiilor Eului și, 
poate, mai ales, a conștiinței. De asemenea, este posibil să reflec- 
te o preocupare mult prea exclusivă cu departamentele, instan- 
țele și forţele intrapsihice. Această concepție a fost modificată 
semnificativ de studiile ulterioare consacrate conștiinței, atenţiei, 
gândirii și percepției, intenționalității, acţiunii volitive etc. Cu 
toate acestea, conceptul de marionetă este foarte prezent în gân- 
direa psihiatrică și psihanalitică contemporană și problema fun- 
damentală a activismului sau a pasivității persoanei nevrotice în 
relație cu nevroza sa este încă prezentă. 

Problema pare să apară, de exemplu, într-o anumită înţelege- 
re greșită a semnificației determinismului în psihologie, ca atunci 
când se consideră că determinismul psihic are drept consecinţă 
faptul că persoana nevrotică se află sub acțiunea unor forțe pu- 
ternice care duc la un comportament manifest la care ea este 
martor pasiv. Aceeași problemă apare în legătură cu înțelegerea 
cauzelor istorice ale comportamentului (copilărie), în care per- 
spectiva marionetei sugerează că fragmente din istoria personală 
intră în comportamentul contemporan al individului, trecând 


30 Erikson, op. cit., p. 60. 

peste modurile sale actuale de funcționare și făcându-l, din nou, 
martor pasiv al propriului său comportament manifest și victi- 
mă a istoriei sale. Subliniez faptul că aici, problema nu este le- 
gată de determinismul psihic, cauzalitatea istorică sau motiva- . 
ţia inconștientă, ci este vorba despre ocolirea conștientizării și a 
modurilor actuale de funcționare pe care aceste puncte de vede- 
re le presupun. Din punctul nostru de vedere, persoana nevro- 
tică nu mai este o victimă a evenimentelor istorice în sensul de- 
scris. Modul de gândire și atitudinile sale — cu alte cuvinte, stilul 
ei — fiind formate și de acea istorie personală, sunt acum părți 
integrante ale acelei funcționări nevrotice și o fac să gândească, 
să simtă și să acționeze în moduri indispensabile acesteia. 
Merită să observăm că această perspectivă a marionetei 
duce la un tip specific de dificultăţi clinice cu anumite tipuri 
de pacienţi, de obicei caractere impulsive sau alcoolici care ne 
spun despre ei înșiși ceea ce ne spune și acest punct de vede- 
re, și anume că sunt victime ale impulsurilor lor sau că „nu se 
pot opri“. Putem simţi o anumită confuzie auzind acest lucru. 
Într-un anumit sens, acești pacienți au dreptate; înțelegerea de- 
terminismului ne spune același lucru și dorim să evităm apa- 
renta alternativă de a plasa o povară morală pe umerii nevro- 
zei. Pe de altă parte, nu putem accepta ideea inocenţei lor și 
nu putem să nu observăm că ei nu regretă deloc ceea ce im- 
pulsurile lor au ales să facă din ei. Conceptul de marionetă îi 
face pe anumiţi terapeuţi să simtă că au obligaţia științifică de 
a accepta astfel de refuzuri ale responsabilităţii ca atare, în 
timp ce alții pot adopta atitudini moraliste în ciuda propriilor 
opinii. Examinarea acestui stil ne va arăta că ceea ce acești oa- 
meni, într-adevăr, nu pot împiedica este înclinația lor, în anu- 
mite circumstanțe motivaţionale, de a simţi că „nu mă pot 

opri“, o atenuare a experienţei normale a voinţei care este un 39 
aspect al stilului impulsiv general. 

Cred că această perspectivă generală asupra nevrozei apare 
constant din examinarea stilurilor nevrotice și, în mod consec- 
vent, numai dintr-o astfel de examinare. Dar aș vrea să subliniez 
din nou că scopul meu principal este studierea stilurilor nevro- 
tice. Cititorul va decide singur dacă faptele studiului îl conduc 
către aceleași concluzii. 

Stilul obsesiv-compulsiv 


Wilhelm Reich a descris caracterele compulsive ca „mașini 
vii“91. Este o descriere potrivită și confirmată de fapt de expe- 
rienţa subiectivă a unora dintre aceste persoane. De asemenea, 
este un bun exemplu de descriere formală generală. Această ca- 
litate de a fi ca o mașină nu trebuie să decurgă nici din conţinu- 
tul unui impuls și nici dintr-un alt conţinut mental. 

Multe caracteristici formale ale funcționării obsesiv-compul- 
sive sunt, de fapt, destul de familiare, probabil mai mult decât 
ale oricărei alte condiţii nevrotice. De exemplu, suntem familiari 
cu un mod caracteristic de gândire, marcat de „rigiditate“, cu un 
anumit mod de activitate încordată, și cu alte astfel de trăsături. 
Prin intelectul foarte bine dezvoltat, oamenii obsesiv-compulsivi 
oferă probabil cel mai familiar exemplu al unei caracteristici for- 
male ce are atât aspecte adaptative, cât și aspecte vizibil defen- 
sive. Totuși, faptul că aceste trăsături sunt bine cunoscute, în nici 
un caz nu înseamnă că, în mod necesar, caracteristicile lor for- 
male sunt bine înţelese sau că au fost serios studiate. De 


31 Wilhelm Reich, Character Analysis [1933] (New York: Orgone Institute Press, 1949), p. 199. 

exemplu, nu știu nici un studiu despre rigiditatea intelectuală 
obsesiv-compulsivă, deși, cu siguranţă, este unul dintre fenome- 
nele psihiatrice cel mai ușor observabile. Și asta în ciuda faptu- 
lui că nevroza obsesiv-compulsivă a fost subiectul celui mai in- 
tensiv studiu din punct de vedere dinamic, adică din punctul de 
vedere al forțelor instinctuale și contra-instinctuale implicate. 
Pentru examinare, am selectat trei aspecte ale stilului de func- 
ționare obsesiv-compulsiv: (1) rigiditatea, (2) modul de activita- 
te și deformarea experienţei de autonomie și (3) pierderea reali- 
tății. Primul și al treilea aspect sunt în principal cele ale gândirii 
și cogniţiei. Cel de-al doilea se referă la tipul de activitate pe care 
o descriem adesea drept „constrânsă“ și la aspectele formelor 
cele mai caracteristice ale experienţei subiective a obsesiv-com- 
pulsivului. Poate că această secțiune se apropie cel mai mult de 
descrierea modului de viață general al obsesiv-compulsivului. 


Rigiditatea 


Termenul „rigiditate“ este folosit frecvent pentru a descrie di- 
ferite caracteristici ale oamenilor obsesiv-compulsivi. De exem- 
plu, el se poate referi la o postură corporală înțepenită, la o ma- 
nieră socială nenaturală sau la o tendinţă generală de a persista 
în desfășurarea unei acţiuni care a devenit irelevantă sau chiar 
absurdă. Dar, dincolo de toate acestea, „rigiditatea“ descrie un 
stil de gândire. 

Ce se înțelege exact prin rigiditatea gândirii? Să considerăm 
un exemplu comun, tipul de gândire întâlnit într-o discuţie cu o 
persoană compulsivă, rigidă, tipul de persoană pe care o numim 
și „dogmatică“ sau „doctrinară“. Chiar și conversațiile lipsite de 
importanţă cu o astfel de persoană sunt deseori foarte frustrante. 

Niciodată nu este simplu să întâmpini o opoziție neașteptată. 
Dar, o astfel de discuţie este tipic frustrantă, tocmai pentru că nu 
ai nici experienţa unui acord, nici a unui dezacord real. Nu exis- 
tă nici o întâlnire a celor două minţi, iar impresia este pur și sim- 
plu aceea de a nu fi auzit, de a nu primi decât o atenţie minimă. 
Următorul fragment dintr-o conversaţie va ilustra acest aspect. 
Doi prieteni, K și L, discută despre cumpărarea unei case de care 
K este interesat. 


K: Deci crezi că nu ar trebui să o cumpăr? 

L: Nu cumpăra niciodată o casă cu acoperișul prost. Vei da 
încă pe atât pe reparaţii înainte de a o termina. 

K: Dar constructorul pe care l-am angajat să o examineze spu- 
ne că, altfel, este în stare bună. 

L: Acoperișul este doar începutul. Mai întâi sunt probleme cu 
acoperișul, apoi cu instalaţia de apă, cu încălzirea și, în cele din 
urmă, cu tencuiala. 

K: Totuși, toate par a fi în stare bună. 

L: Și după tencuială, urmează instalaţia electrică. 

K: Dar instalaţia electrică este... 

L: [întrerupându-l cu o siguranță calmă] Te va costa de două 
ori mai mult să o termini. 


În această ilustrare, L nu este chiar în dezacord cu K. De fapt, 
el nu obiectează și nu se opune argumentelor lui K, și nu poate 
fi numit „negativist“. Pur și simplu, el nu-i acordă atenţie. Mai 
mult, această neatenţie are o calitate specială; de exemplu, este 
destul de diferită de atenţia fluctuantă a unei persoane obosite. 
Această neatenţie pare să fie cumva activă și să se bazeze pe un 
set de reguli. locmai printr-o astfel de neatenţie la fapte noi sau 

la un punct de vedere diferit pare să se manifeste rigiditatea per- 
soanei obsesiv-compulsive (sau, în forma sa cea mai specifică, 
dogmatismul). Această neatenţie ne face să-i simțim pe acești oa- 
meni ca fiind complet neinfluenţabili. Fără a extinde definiţia, 
deocamdată, voi spune că acest tip de restricționare specială a 
atenţiei pare a fi o trăsătură importantă a rigidităţii intelectuale 
obsesiv-compulsive, deși nu singura. 

Este posibil ca această trăsătură a rigidității compulsive, ca și 
altele, să se clarifice dacă luăm în considerare faptul că rigidita- 
tea intelectuală nu caracterizează exclusiv oamenii obsesiv-com- 
pulsivi. Mai exact, forme destul de dramatice ale unei astfel de 
rigidități pot fi deseori observate în cazuri de leziune cerebrală 
organică. Această comparație poate părea ciudată, dar este sufi- 
cient de validă. Fenomenele descrise în aceste două tipuri de pa- 
tologie prin termenul „rigiditate“ au în comun trăsături esenția- 
le. Voi face o scurtă digresiune pentru a examina anumite 
trăsături ale rigidității gândirii în cazurile leziunilor organice, 
unde, cu siguranţă, este mai intensă și, global, poate fi mai bine 
înțeleasă decât în cazul obsesiv-compulsivului. 

Goldstein“? și colaboratorii săi au arătat că rigiditatea persoa- 
nei cu leziune cerebrală organică este un aspect al calităţii con- 
crete, „legate de stimul“, a cogniţiei și a modului lor general de 
abordare. Atenţia persoanelor cu leziune cerebrală organică pare 
a fi captată sau ancorată pasiv de un aspect momentan mai mult 
sau mai puțin manifest sau concret al unei situaţii sau sarcini 
(sau de un aspect care s-a impus atenţiei în alt mod) și nu se poa- 
te detașa de el. Atenţia, reținută de un aspect al unei situații sau 
sarcini, poate fi distrasă, poate fi schimbată, dar persoana 


32 Kurt Goldstein și Martin Scheerer, Abstract and Concrete Behavior: An Experimental Stu-. 
dy with Special Tests, „Psychological Monographs”, LIII (1941), no. 2. 

respectivă este incapabilă să o comute singură. Cu alte cuvinte, 
a pierdut capacitatea de direcţionare voluntară a atenţiei. 


De exemplu, „unui pacient care tocmai a reușit să spună zi- 
lele săptămânii, i se cere să spună alfabetul. El nu se poate con- 
centra la această sarcină, și doar după îndemnuri repetate sau 
mai bine formulate, doar după ce examinatorul a început să ros- 
tească alfabetul, pacientul poate continua, rostind și el.... Un alt 
pacient își poate aminti o serie de numere care încep cu unu, dar 
dacă examinatorul îi cere să înceapă cu alt număr decât unu, pa- 
cientul se simte pierdut. EI trebuie să înceapă cu unu.“% 


În contrast, persoana normală are capacitatea de a nu se lăsa 
influențată, are capacitatea de a se detașa de trăsăturile direct 
manifeste sau concrete ale unei situații sau sarcini și să-și comu- 
te atenția nepoticnit și rapid de la un aspect la altul. Are capaci- 
tatea de direcţionare voluntară a atenţiei. 

Bineînţeles, descriu aici ceea ce numim „flexibilitate“. Propun 
o descriere a flexibilităţii cognitive ca fiind o astfel de mobilita- 
te a atenţiei, o mobilitate voluntară a atenţiei. Mai devreme, am 
conchis că și rigiditatea intelectuală obsesiv-compulsivă era ca- 
racterizată de o limitare specială a atenţiei. În ciuda evidentei de- 
osebiri dintre rigiditatea persoanei obsesiv-compulsive și cea a 
persoanei cu leziune cerebrală, putem spune că ele au în comun 
această trăsătură: sunt caracterizate de o anumită pierdere sau 
deteriorare a mobilităţii voluntare a atenţiei? 

Deși atenţia obsesiv-compulsivului nu poate fi descrisă ca fi- 
ind legată de stimul sau incapabilă în mod flagrant să comute 
voluntar ca în cazul persoanei cu leziune cerebrală, este de fapt 


55 Goldstein și Scheerer, ibid., p. 5. 

departe de a fi liberă și mobilă. Voi descrie mai ela ai acest 
mod de atenţie și limitările sale. 

Cea mai evidentă caracteristică a atenţiei i obsesiv-torptulsi- 
vului este focalizarea sa intensă, clară. Acești oameni nu au o 
atenție vagă. Ei se concentrează și, în special, se concentrează 
asupra detaliilor. Acest fapt este evident, de exemplu, în testul 
Rorschach în acumularea frecventă a unui număr mare de „răs- 
punsuri de detaliu“ și a indicării precise a localizării lor (mici 
profile de feţe de-a lungul marginilor petelor de cerneală). 
Aceeași tendinţă se poate observa cu ușurință în viața cotidiană. 
Astfel, acești oameni se întâlnesc foarte des printre tehnicieni; ei 
sunt interesați de detalii tehnice, printre care se simt ca acasă. 
Aceeași acuitate a atenţiei este, bineînţeles, și un aspect al mul- 
tor simptome obsesiv-compulsive. Ei vor observa un fir de praf 
sau se vor îngrijora pentru orice inexactitate nesemnificativă care 
nu ar atrage atenţia unei alte persoane. Dar atenţia obsesiv-com- 
pulsivului, deși pătrunzătoare, este în anumite privinţe deosebit 
de limitată, atât ca mobilitate, cât și ca arie. Acești oameni nu 
doar se concentrează; ei par să se concentreze întotdeauna. Și 
anumite aspecte ale lumii pur și simplu nu pot fi înţelese printr-o 
concentrare intensă și o atenţie focalizată. Mai exact, este un mod 
de atenţie care pare neechipat pentru impresia întâmplătoare și 
imediată, pentru tipul de experienţă cognitivă mai pasiv și im- 
presionabil, bazată pe impresia subiectivă, al unei persoane ce 
poate include în observaţie chiar și ceea ce este periferic sau in- 
cidental în raport cu focalizarea iniţială, intenționată sau care își 
poate permite să fie „impresionată“ și care poate să nu aibă de 
la început o intenţie clară sau o focalizare intensă. Acești oameni 
par incapabili să permită atenţiei lor să vagabondeze sau să per- 
mită pasiv ca ea să fie captată de ceva. Ca urmare, rareori par a 

avea intuliții și rareori sunt frapați sau mirați de ceva. Nu pen- 
tru că nu privesc sau nu ascultă, ci pentru că privesc sau ascul- 
tă altceva cu prea mult efort. 


De exemplu, acești oameni pot asculta o înregistrare cu cel mai pu- 
ternic interes pentru calitatea echipamentului, caracteristicile teh- 
nice ale înregistrării și altele de acest tip și cu mare atenție, dar, în 
același timp, cu greu pot auzi muzica, ca să nu mai vorbim de a se 
lăsa captivați de ea. 


În general, persoana obsesiv-compulsivă va avea un anumit 
interes bine definit și va persevera; îl va urma și va acumula fap- 
te — și le va dobândi direct — dar, deseori, va pierde acele aspec- 
te care dau savoarea sau impactul unei situaţii. Astfel, acești oa- 
meni par deseori destul de insensibili la „tonul“ situațiilor sociale. 
De tapt — ca în cazul capacității umane de a face o virtute din- 
tr-o necesitate — deseori ei se referă cu mândrie la devotamen- 
tul pentru propriile preocupări sau la imperturbabilitatea lor. 

Focalizarea precisă, dar limitată, a modului de atenţie al ob- 
sesiv-compulsivului pierde anumite aspecte ale lumii, chiar dacă 
reține altele cu succes. Nu orice mod de cogniţie capabil de con- 
centrare intensă și precisă a atenţiei suferă aceste limitări. Unii 
oameni sunt capabili să acorde impresiei întâmplătoare o aten- 
ție destinsă, să aibă intuiţii, să observe rapid un element de la 
periferia atenţiei, apoi să treacă mai departe (sau nu) cu un câș- 
tig mai mare sau mai mic. Este o mobilitate liberă a atenţiei, un 
mod cognitiv flexibil. Dar persoana obsesiv-compulsivă nu este 
atât de înzestrată. Pentru ea, intuiţia sau o impresie trecătoare 
este doar o potenţială distragere a atenţiei, de la concentrarea sa 
unidirecțională, care produce disconfort. Și pare să evite 

distragerea atenţiei tocmai prin focalizarea intensă, precisă, limi- 
tată. Voi explica în continuare. 

Nu ne naștem cu abilitatea de a ne concentra intens, de a privi 
sau asculta tehnic, precis și intenţionat ceva anume sau deane 
păstra ochii minţii focalizați puternic asupra unui singur punct, 
pentru o lungă perioadă de timp și de a urmări un șir de gânduri. 
În copilărie, cogniţia se bazează pe impresii subiective și poate fi 
distrasă; atenţia copilului este deschisă și gata să fie captată. Ace- 
le capacități cognitive voliționale active și normale cum ar fi ca- 
pacitatea pentru o concentrare intensă și susținută, în care exce- 
lează obsesiv-compulsivul, sunt capacități care se maturizează 
încet în copilărie“ și, destul de posibil, continuă să se dezvolte 
chiar și în timpul adolescenţei. Probabil că aceste capacități pen- 
tru orientarea voluntară a atenţiei se dezvoltă, cel puţin în faza 
lor inițială, alături de dezvoltarea altor capacități de conducere 
voluntară, printre care controlul muscular și intenționalitatea, în 
general. În orice situaţie, în mod normal aceste capacități cogni- 
tive sunt dobândite; devin posibile orientarea și menţinerea aten- 
ției după propria voință printr-o concentrare susținută. De fapt, în 
mod normal, aceste capacități pentru atenţie focalizată precis și 
intens ajung, să fie suficient de bine consolidate. Ele pot fi activa- 
te și relaxate voluntar atât de cursiv, încât acest fapt e greu de ob- 
servat. Cu alte cuvinte, persoana normală se poate concentra și 
se poate bucura de o intuiție, poate permite ca atenţia sa să-și 
schimbe nu numai orientarea, dar și intensitatea și poate face toa- 
te acestea cu ușurință. Totuși, în anumite cazuri — și obsesiv-com- 
pulsivul este unul, deși nu singurul — această orientare a aten- 
ției pare a fi menţinută, și poate fi evident menţinută, numai 


34 Ea G. Schachial, Metamorphosis (New York: Basic Books, 1959). Vezi mai ales Capi- 
tolul 1], „The Development of Focal Attention and the Emergence of Reality“, pp. 251-278. 

printr-o tensiune continuă, cu o mare intensitate și cu o limitare 49 
extremă a focalizării — cu alte cuvinte, într-o formă rigidă, con- 
tinuă și, în anumite privinţe, hipertrofiată. 

Prin urmare, suntem îndreptățiți să spunem că acest mod cog- 
nitiv implică o diminuare a mobilității voluntare normale a aten- 
ției. Capacitatea normală pentru schimbări voluntare cursive între 
o cogniție precis orientată și una mai relaxată, bazată pe impresii 
subiective, este absentă în acest caz. Elementele de la periferia aten- 
ției, ceva nou sau surprinzător, ce poate fi sesizat numai pe baza 
impresiilor — toate acestea sunt, pentru obsesivul-compulsiv, doar 
posibile distrageri și distrugeri și sunt evitate tocmai prin intensi- 
tatea și îngustimea fixată de preocuparea pentru propria idee sau 
propriul scop. Este ca și cum ai trage cu arcul pe furtună; cu cât 
sunt mai mari tensiunea arcului și forţa săgeții, cu atât mai puţin 
poate fi influențată săgeata de vântul incident. La acest fapt ne re- 
ferim când vorbim despre rigiditatea intelectuală a obsesiv-com- 
pulsivului și când simțim din partea persoanei dogmatic compul- 
sive o „neatenţie activă“ față de orice influenţă externă sau orice 
idee nouă. De asemenea, privind din această perspectivă a cogni- 
ției obsesiv-compulsivă, înțelegem că aceleași calități care îi fac pe 
acești oameni să pară atât de rigizi într-un anumit context, le ofe- 
ră, în altul, o excelentă aptitudine tehnică și o capacitate impresio- 
nantă de concentrare asupra unei probleme tehnice. 


Modul de activitate și distorsiunea generală a experienţei 
de autonomie 


Pentru fiecare stil nevrotic pot fi descrise, pe lângă un mod 


cognitiv caracteristic, moduri interrelaționate de activitate, de 
experienţă a afectului și altele de acest fel. Dar, fără îndoială, între 

stilurile nevrotice nu există doar diferenţe de funcționare în ast- 


fel de arii, ci și diferenţe în importanţa pe care diferitele arii o 


pot avea în organizarea psihică globală. De exemplu, în stilul-is- 
teric, experienţa afectivă domină aproape toată existenţa indivi- 
dului. În stilul obsesiv-compulsiv, pe de altă parte, experiența 
afectivă ca întreg se reduce, devenind în curând „plană“. Este în 
natura acestui stil ca viața să pivoteze în jurul muncii și al anu- 
mitor tipuri de experienţă subiectivă asociate acesteia. 

Cel mai evident fapt referitor la activitatea obsesiv-compulsi- 
vului este cantitatea și, în plus, intensitatea și concentrarea ei. 
Acești oameni pot sau nu să fie enorm de productivi în moduri 
recunoscute social; totuși, tipic, ei sunt foarte activi într-un anu- 
mit travaliu, cu o continuitate mai mare sau mai mică. Ei sunt 
reprezentaţi cel mai mult de rutina intensivă sau munca tehni- 
că. De fapt, multe simptome obsesiv-compulsive constau tocmai 
în intensificări grotești ale unor astfel de activități. 


De exemplu, există pacientul compulsiv care își petrece întreaga zi 
făcând curățenie generală și refăcând curăţenia generală în locuin- 
ță sau pacientul obsesional care petrece perioade mari de timp colec- 
tionând și transcriind, pe cartonașe de index, date despre toate șco- 
lile și colegiile pe care le poate localiza, având plăpânda justificare 
că, într-o zi, îl va urma pe „cel mai bun“. 


Faptul fundamental că acești oameni sunt absorbiți mai mult 
sau mai puţin continuu de o astfel de activitate intensivă este 
semnificativ. Merită să observăm deja că este un mod de func- 
ționare bine adecvat cogniţiei lor rigide, tehnice. Dar există o altă 
calitate a acestei activităţi, la fel de distinctivă. Mă refer acum la 


calitatea ei subiectivă specială. Activitatea acestor oameni — s-ar. 

putea spune la fel de bine viața lor — este caracterizată de o ex- 
periență mai mult sau mai puţin continuă de deliberare încorda- 
tă, de un sentiment de efort și de a fi pus la încercare. 

La ei, totul pare deliberat. Nimic nu este lipsit de efort. Aceas- 
tă deliberare tensionată sau acest sentiment de a fi pus la încer- 
care nu pot fi privite pur și simplu ca o măsură mai mare a ex- 
perienţei efortului resimţită de cineva care se implică într-o 
activitate ce, într-un anumit fel, îi pune la încercare capacităţile. 
Pentru persoana compulsivă, calitatea efortului este prezentă în 
fiecare activitate, fie că îi pune la încercare capacităţile, fie că nu. 
Sau, formulând mai exact, fiecare activitate pare a fi desfășura- 
tă într-un asemenea mod, încât să-i evalueze capacitățile. Bine- 
înțeles, într-un domeniu de activitate, o astfel de calitate a efor- 
tului este, în general, de dorit și, ca urmare, mai puțin 
observabilă și, fără îndoială, munca este aria preferată a existen- 
ței obsesiv-compulsivului. Dar efortul și deliberarea încordată 
se extind și la activități care, pentru persoana normală, sunt amu- 
zante sau distractive. Persoana compulsivă depune la fel de mult 
efort încercând să se „bucure“ de joc, pe cât depune pentru a în- 
deplini o sarcină sau a produce ceva prin muncă. 


O astfel de persoană și-a programat cu atenție anumite activități du- 
minica pentru a obține o „distracție maximă“. A început cu deter- 
minare să se distreze și se supăra destul de mult dacă ceva interfera 
cu programul său, nu pentru că pierdea o activitate, ci pentru că 
timpul său liber fusese cheltuit ineficient. Un alt pacient compulsiv 


MA 


întotdeauna a încercat din greu să fie „spontan“ în viața sa socială. 


Cum putem înţelege efortul continuu, greutăţile și delibera- 
rea încordată din acest mod de viață? Cum îl putem distinge, 

exceptând continuitatea sa, de efortul persoanei normale de a 
face ceva care o pune la încercare? S-ar putea spune că'persoa- 
na normală depune eforturi din greu, în timp ce efortul compul- 
sivului este „muncit“. Voi clarifica în continuare această deose- . 
bire. Când persoana normală spune că va încerca să facă ceva, 
vrea să spună că intenționează să facă tot ce poate pentru a efec- 
tua sarcina, dar persoana obsesiv-compulsivă nu vrea să spună 
chiar același lucru. Când persoana obsesiv-compulsivă spune că 
va încerca, nu vrea în mod necesar să spună că intenționează să 
facă acel lucru sau să facă tot ce poate pentru a-l realiza, ci că in- 
tenționează să se pună la încercare, să se admonesteze să o facă 
și, probabil, să-și facă griji. Uneori, de fapt, când spune că va în- 
cerca, nu are nici o intenţie să o facă. 


Astfel, o pacientă a anunțat că a început să încerce să se lase de fu- 
mat și, făcând acest anunț, într-adevăr, părea că depune un anumit 
tip de efort mental. Dar, în același timp, a scos o țigară și a aprins-o. 
Evident, afirmaţia ei nu reflecta intenţia de a se opri, ci reflecta în- 
tenția de a dobândi o stare specială de efort sau, poate, intenția de 
a-și face griji în legătură cu lăsatul de fumat. 


Deliberarea, încercarea, efortul de voinţă sunt, evident, o par- 
te a vieții psihice normale, ca și a vieţii obsesiv-compulsivului. 
Dar obiectul voinței persoanei normale este, în general, ceva ex- 
tern ei însăși; decide să se lase de fumat. Obiectul voinţei obse- 
siv-compulsivului, pe de altă parte, pare, cel puţin parțial, să fie 
el însuși; el decide să „încerce“ să se lase de fumat. 

Uneori, activitatea obsesiv-compulsivului este descrisă și ca 
fiind „constrânsă“. Fără îndoială, această descriere se referă par- 
țial tocmai la cantitatea și intensitatea activităţii sale, sugerând, 

presupun, că nimeni nu poate lucra atât de mult din propria 53 
voinţă. Dar termenul este adecvat și în alt sens. Într-adevăr, ac- 
tivitatea compulsivului pare a fi constrânsă sau motivată de ceva 
dincolo de interesul individului care acționează. El nu pare atât 
de entuziasmat. Interesul său autentic pentru activitate, cu alte 
cuvinte, nu pare să justifice intensitatea cu care o desfășoară. 
Dimpotrivă, el acţionează și simte ca și cum ar fi sub presiunea 
unei anumite necesități sau cerințe pe care trebuie să le satisfa- 
că neapărat. De fapt, el este presat de o astfel de necesitate sau 
cerință. Dar nu este o cerinţă externă. Este o cerinţă și o presiu- 
ne pe care și le aplică lui însuși. 


Astfel, acești oameni își vor da frecvent termene finale pentru dife- 
rite activități, care, logic, pot fi destul de arbitrare. Un pacient a de- 
cis că trebuie să aibe o slujbă mai bună până la următoarea lui ani- 
versare, altfel se va considera pe sine însuși ca fiind un ratat. 
Bineînțeles, s-a simțit apoi extrem de presat pe măsură ce acea zi se 
apropia, ca și cum cineva i-ar fi dat această responsabilitate. După 
trecerea zilei sale de naștere, termenul-limită a fost schimbat pentru 
începutul anului viitor, și așa mai departe. 


Cu alte cuvinte, dacă vom caracteriza activitatea obsesiv-com- 
pulsivului ca fiind constrânsă, atunci trebuie să-l caracterizăm și 
pe el drept autor al constrângerii. El nu suferă doar sub presiu- 
nea termenului-limită; el îl și stabilește. Și nu numai că îl stabi- 
lește, dar, de asemenea, își amintește continuu de existenţa și de 
apropierea acestui termen. Nu se va întâmpla niciodată să se 
plângă de acest aspect al comportamentului său, nici nu îl va ve- 
dea drept „nevrotic“. Deși, din punct de vedere obiectiv, aceas- 
tă atitudine este destul de importantă pentru procesul nevrotic, 

din punctul său de vedere este doar una de bun simţ. Cu toate 
acestea, deseori se va plânge, destul de ji ice într-un fel, de 
trăirea experienţei acestei presiuni. | 

Astfel, a vorbi despre constrângerea din activitatea obse- 
siv-compulsivului, pe de o parte sau, pe de altă parte, de delibe- 
rarea încordată și efortul depus în ea reprezintă descrieri ale unor 
variante ale aceluiași mod. Este un mod de activitate în care in- 
dividul exercită o presiune mai mult sau mai puţin continuă asu- 
pra lui însuși, în timp ce, în același timp, trăiește și muncește sub 
forța acelei presiuni. Persoana obsesiv-compulsivă funcționează 
ca propriul său supraveghetor, emițând comenzi, directive, me- 
mento, avertismente, și admonestări care privesc nu numai ce 
trebuie și ce nu trebuie făcut, dar și ceea ce trebuie dorit, simţit 
și chiar gândit. Semnificaţia celui mai caracteristic conținut al 
gândirii oamenilor obsesiv-compulsivi este: „ar trebui să“. În 
funcție de ton, poate fi o directivă, un memento, un avertisment 
sau o admonestare; dar, pe un ton sau altul, obsesiv-compulsi- 
vul își spune lui însuși „ar trebui să...“ aproape continuu. Aș 
dori să sugerez acum că acest mod de activitate și experienţa re- 
flectă o distorsiune remarcabilă a funcției și experienţei norma- 
le a voinţei, o distorsiune generală, comparabilă cu cea mai spe- 
cifică, pe care am discutat-o în legătură cu problema rigidității 
intelectuale. 

În cazul bebelușului relativ neajutorat, care se comportă reflex, 
sub presiunea internă a pulsiunilor, obligat din exterior de obiec- 
te ale pulsiunii, cu greu se poate vorbi despre voinţă sau inten- 
ționalitate, decât, poate, în cel mai rudimentar sens. Totuși, pe 
parcursul dezvoltării, ființele umane achiziționează capacitatea 
pentru multe tipuri de activitate și funcționare voluntară sau, în 
general, capacitatea de a face lucruri intenționat, deliberat, 

voluntar. Această capacitate, atâta timp cât descrie capacitatea in- 
dividului de a se conduce pe sine însuși, adică de a dirija într-o 
anumită măsură diferite aspecte ale comportamentului, acțiuni- 
lor și atenţiei sale, poate fi numită și capacitate de funcționare 
„autonomă“. Nu pot spune ce tipuri de procese de maturizare și 
ce înzestrări sunt implicate în această dezvoltare generală, și nu 
este necesar să încerc aici acest lucru, deși cunoaștem anumite re- 
pere ale acestora (cum ar fi dezvoltarea controlului sfincterian vo- 
luntar). Fazele iniţiale trebuie să presupună nu numai dezvolta- 
rea aparatului muscular, dar, de exemplu, și a diferitelor capacități 
cognitive, cum ar fi capacitatea de anticipare, de planificare ele- 
mentară, și aşa mai departe, care vor fi esențiale pentru ca noile 
capacități musculare să-și dobândească semnificaţia lor normală 
și să fie exercitate cu o competenţă normală. În orice caz, pe par- 
cursul acestei dezvoltări — care, probabil, se extinde de-a lungul 
copilăriei și chiar în adolescenţă și nu poate fi deplin identificată 
cu o etapă scurtă de dezvoltare — mult din ceea ce a fost, iniţial, 
involuntar este suplimentat sau înlocuit de un comportament vo- 
luntar. Mijloacele de satisfacere a foamei, a funcţiilor excretorii și 
chiar și procesele ideației, gândirii ajung să fie incluse, cel puţin 
într-o anumită măsură, în domeniul dirijării intenționate. Aceas- 
tă dezvoltare a capacităţii pentru o activitate deliberată, orienta- 
tă către un scop, trebuie să aducă treptat cu ea multe noi moduri 
de experienţă psihică și noi tipuri și dimensiuni ale conștiinței de 
sine. Printre acestea se află un nou sentiment al auto-conducerii, 
al autonomiei sau al alegerii pe care, de obicei, îl descriem ca fi- 
ind experienţa „voinţei“. Suntem obișnuiți să-l întâlnim la copii 
care sunt întrucâtva extaziați de această nouă experienţă a unui 
interes special și a satisfacţiei în exercitarea propriei autonomii, 
pe care o numim „intenționalitate“. 

Nu toate aspectele comportamentului și funcționării psihice 
sunt deliberate sau ajung să fie direcționate voluntar. În timp ce 
satisfacerea pulsiunilor devine, până la un anumit punct, subiec- 
tul intenţiei și al voinţei, pulsiunile nu ajung niciodată sub do- 
minaţia intenţionalității. Nu este în natura pulsiunilor sau a afec- 
telor să fie chemate și alungate voit (un fapt pe care oamenii 
compulsivi refuză să-l recunoască atunci când își spun că „ar tre- 
bui“ să simtă într-un fel sau „nu ar trebui“ să simtă în alt fel). În 
general, în timp ce capacitatea pentru alegerea și acțiunea volun- 
tară implică o imensă lărgire a posibilităților de satisfacere și a 
intereselor, natura intereselor, preferințelor sau sentimentelor nu 
este în sine subiectul alegerii și nu poate fi determinată de voin- 
ţă. Pentru persoana normală, nu reprezintă o problemă specială 
faptul că un anumit sector al vieţii, ca să spunem așa, se află în 
interiorul domeniului intenționalității și voinţei, iar alt sector nu. 
În cazul în care capacitatea de voinţă și sentimentul autonomiei 
și voinţei sunt bine consolidate, ele pot fi și relaxate pentru a per- 
mite existența unui spaţiu pentru capricii, joc, spontaneitate a 
exprimării afective și altele. Cu alte cuvinte, o persoană cu o au- 
toconducere sigură poate să-și permită să abandoneze această 
conducere în diferite forme și grade, fără să se aștepte la conse- 
cințe dezastruoase și fără producerea acestora. În cazul normal, 
întreaga intenționalitate devine suficient de bine consolidată pen- 
tru a funcționa cu ușurință, fără conștienţă de sine și, în cea mai 
mare parte, fără o tensiune specială, iar intenționalitatea din co- 
pilărie pare să se transforme în sentimentul de competenţă al 
adultului și în libertatea de a face cu sine ce alege să facă. 

Cu toate acestea, în anumite cazuri, dezvoltarea voinţei și a 
exercitării ei este dobândită numai sub o formă marcat distor- 
sionată și rigidă. Obsesiv-compulsivul reprezintă un astfel de 

caz și, așa cum voi arăta mai târziu, paranoidul reprezintă un 
alt caz. Persoana obsesiv-compulsivă trăiește într-o stare conti- 
nuă de încordare a voinţei. Am întâlnit un aspect al acestei stări 
sub forma rigidității intelectuale, dar el se infiltrează în fiecare 
aspect al vieţii sale. În viaţa sa psihică, auto-conducerea este dis- 
torsionată faţă de semnificația normală de alegere voluntară și 
acţionare deliberată, orientată către un scop. Ea devine o dirija- 
re cu conștienţă de sine a fiecărei acţiuni, o exercitare a unei con- 
tinue presiuni voluntare și a unei conduceri a propriei persoa- 
ne, ca și cum ar fi efectuată de un supraveghetor; și, oricât de 
ciudat ar părea, un efort de a-și orienta voluntar propriile do- 
rințe și emoții. Acești oameni sunt „intenționali“ cu înverșuna- 
re. Fiecare acţiune, fiecare direcționare este împovărată, îngre- 
unată de deliberare, ca și cum ar fi un act de stat. Pe lângă faptul 
că nu tolerează nici o interferenţă a celorlalţi în propria condu- 
cere intenționată, în sensul că sunt încăpățânațţi, ei nu tolerează 
nici măcar o interferenţă din partea lor înșile, odată ce s-au an- 
gajat pe un anumit drum. Semnificația subiectivă a conducerii 
intenționate ca extensiune și, ca să spunem așa, ca reprezentant 
al nevoilor proprii, a fost distorsionată, dobândind o poziţie de 
prioritate faţă de nevoi, având chiar scopul de a le dirija. În 
această ordine de lucruri, impulsul nu este inițiatorul sau pri- 
mul stadiu al conducerii și efortului voluntar, ci inamicul său. 
Astfel, pentru acești oameni, impulsul sau dorinţa reprezintă 
doar o tentațţie care le poate corupe determinarea, le poate în- 
trerupe munca și poate interfera cu ceea ce ei simt că „ar trebui“ 
să vrea să facă, sau, dimpotrivă, le poate pune în pericol dirija- 
rea rigidă. Prin urmare, ei se separă de sursele care, în mod nor- 
mal, orientează efortul voluntar, fapt cu multe consecințe, așa 
cum vom vedea. 

In viața obsesiv-compulsivului există extrem de multe mani- 


festări ale acestui mod general de funcționare, unele dintre ele 


reprezentând o parte a culturii noastre, în special a culturii mun- 
cii, astfel încât, datorită familiarității, cu greu atrag atenţia. Un 
exemplu interesant și important al acestui stil de experienţă și 
activitate este ceea ce numim „puterea voinței“. Puterea voinței, 
atât de caracteristică obsesiv-compulsivului și atât de adaptabi- 
lă la rutina activităţii de muncă, este alcătuită tocmai din expe- 
rienţa emiterii comenzilor și directivelor voluntare pe care și le 
impune. 

Va fi clar că acest stil de activitate și experiență implică și un 
tip special de conștiință de sine, o conștiință a supraveghetoru- 
lui care stă în spate și emite comenzi, directive și memento, fără 
de care persoana obsesiv-compulsivă nu rămâne niciodată. Este 
conștiința de sine a unei persoane care lucrează sub presiune, cu 
un cronometru în mână. Deoarece, pentru obsesiv-compulsiv, 
aproape toată viaţa este transformată într-o astfel de activitate, 
pentru el experienţa este continuă. Vedem asta, de exemplu, în 
modul în care acești oameni își joacă rolul caracteristic. Pentru 
persoana obsesiv-compulsivă este important ca întotdeauna să 
fie conștientă că este „așa“ sau „altfel“. Această conștientizare a 
rolului și acest interes în stabilirea rolului său este un pas esen- 
țial în transformarea unor întregi arii de activitate într-un mod 
caracteristic. Odată ce rolul este stabilit în mintea sa, el devine o 
directivă generală a comportamentului, care deseori poate inclu- 
de chiar și detaliile expresiilor faciale, manierei de a vorbi și al- 
tele. De obicei, acesta este modul în care oamenii compulsivi sunt 
deosebit de conștienți de rolul lor profesional — medicul com- 
pulsiv care joacă rolul medicului — de rolul lor conjugal sau pa- 


rental. Deseori sunt conștienți chiar și de rolul de a fi ei înșiși și 

îl joacă; adică, sub anumite aspecte, au o conștiință a ceea ce sunt 59 
și își dirijează comportamentul în consecință. Frecvent, această 
conștientizare a „rolului“ și acționarea permanentă sub directi- 

va lui conferă o calitate nenaturală sau înțepenită, pompoasă 
comportamentului acestor oameni. Fenichel oferă un bun exem- 

plu al acestui proces, deși nu-i indică generalitatea. 


| Un pacient se simțea bine doar atâta timp cât știa ce „rol“ trebuia 
| să „Joace“. Când era la serviciu, se gândea „Sunt muncitor“, și as- 
ta-i dădea siguranța necesară; când ajungea acasă se gândea, „Acum 
sunt soțul care vine de la muncă și se întoarce la familia sa iubită. “35 


Totuși, trebuie adăugat că, în acest exemplu, nu doar conștien- 
tizarea este esenţială pentru pacient, dar conștientizarea este esen- 
țială directivei și întregului mod caracteristic de activitate și ex- 
perienţă. Astfel, când pacientul gândește „Acum sunt un 
muncitor“, vrea să spună și „Acum ar trebui să mă comport con- 
form modului în care se comportă muncitorii“. 

Un alt exemplu, modern, al aceluiași proces este pacientul ob- 
sesional aflat în psihoterapie care este interesat să afle din vise- 
le și fantasmele sale ceea ce gândește, dorește și simte „cu ade- 
vărat“. O dată ce descoperă, nu trebuie decât să se dirijeze să 
acționeze în acea direcţie. 

De unde și cum extrage persoana obsesiv-compulsivă aceste 
directive, comandamente și presiuni, acel „trebuie“ pe care și-l 
emite lui însuși și sub dominaţia căruia trăiește? Obiectiv, nu este 
nici o îndoială că vin de la el. E! își amintește lui însuși de „ro- 
lul“ său, își planifică și își invocă termenele-limită, își emite pro- 
priile comenzi. Dar, în ciuda faptului că, obiectiv, el poate fi 


35 Otto Fenichel, The Psychoanalytic Theory of Neurosis (New York: Norton, 1945), p. 530. 

singurul autor și singurul responsabil pentru aceste comenzi și 
directive, nu simte că acestea îi aparţin. Nu simte că el emite 
aceste directive. Nu simte că el emite în întregime aceste direc- 
tive pe baza autorităţii proprii și a alegerii libere. Dimpotrivă, 
obsesiv-compulsivul simte întotdeauna că el își aduce aminte de 
o anumită necesitate obiectivă obligatorie, de o anumită autori- 
tate imperativă sau aflată deasupra alegerii sau dorinței sale, pe 
care este obligat să o slujească. 

Astfel, acești oameni simt că buna cuviinţă le cere să se îm- 
brace îngrijit, că datoria îi obligă să o viziteze pe mătușa Tilly, că 
așteptările șefului îi obligă să termine sarcina mai repede, că să- 
nătatea cere un anumit timp de gimnastică în fiecare zi, că sănă- 
tatea mentală necesită un anumit număr de hobby-uri și o anu- 
mită cantitate de „relaxare“, cultura necesită o anumită cantitate 
de lectură și muzică, și așa mai departe. Persoanei compulsive 
nu-i trece prin minte că, pentru mulți alți oameni, nici una din- 
tre aceste datorii și „necesități“ nu are nici o importantă, iar dacă 
se gândește la asta, oricum nu contează — pentru ea, acestea au 
greutate. 

Când persoana obsesiv-compulsivă joacă rolul propriului su- 
praveghetor, are impresia și că joacă acest rol ca răspuns la ce- 
rințele unei necesități obiective, în special ale unei necesități mo- 
rale. Ea simte că are capacitatea de a fi agent sau reprezentant al 
acelei necesități obiective sau imperative în fața lui însuși. Aceste 
presiuni sau imperative externe pe care persoana obsesiv-com- 
pulsivă le înzestrează cu o asemenea autoritate constrângătoare, 
iau multe forme. Acești oameni sunt foarte conștienți de diferi- 
te tipuri de așteptări externe, de amenințarea unei critici posibi- 
le, de greutatea și de directivitatea unei opinii autoritare, de re- 
guli, regulamente și convenții și, poate mai presus de toate, de 

un mare ansamblu de principii morale sau cvasimorale. Ei nu se 
simt literalmente forțați să le execute, și nici să li se supună exact. 
Ei le recunosc autoritatea și se forțează pe ei înșiși, de exemplu, 
să se simtă datori să le execute. 

Necesitatea de a menține o stare rigidă și continuă de activi- 
tate direcționată, cu un scop clar, și cu o presiune continuă asu- 
pra lui însuși cere o experienţă de acest tip, altfel spus o expe- 
riență a unei necesități constrângătoare sau a unui imperativ 
moral superior propriilor dorințe sau alegeri. Acest regim al pre- 
siunii rigide, deliberate — cu alte cuvinte, regimul de efort — nu 
are o orientare intrinsecă. Obsesiv-compulsivul este gata să-și 
facă datoria, gata să exercite puterea voinței, gata să muncească 
sau, cel puţin „să încerce“. Dar, pentru a funcționa în acest mod, 
el trebuie să posede o anumită directivă autoritară pe care să și-o 
transmită. Acești oameni simt și funcționează ca roboți care mun- 
cesc din greu, care se constrâng pe ei înșiși să îndeplinească în- 
datoriri nesfârșite, „responsabilităţi“ și sarcini care, din perspec- 
tiva lor, nu sunt alese, ci există pur și simplu. 


Un pacient compulsiv asemăna întreaga sa viață cu un tren care rula 
eficient, rapid, trăgând o încărcătură substanţială, dar pe o cale fe- 
rată fixă. 


Cu alte cuvinte, ei nu se simt oameni liberi. De fapt, se simt ex- 
cesiv de inconfortabil în circumstanţe care le oferă o adiere de li- 
bertate. Este o dificultate obișnuită pe care oamenii compulsivi o 
trăiesc în vacanțe sau de sărbători. locmai în aceste ocazii, când 
îndatoririle, responsabilitățile și poverile muncii de care ei se plâng 
nu mai există, prezintă semne inconfundabile de disconfort până 
când localizează o nouă presiune sau o sarcină constrângătoare. 

Un pacient se plângea frecvent în legătură cu sfârșiturile de săptă- 
mână: „Nu știu ce doresc să fac“. Încerca să rezolve problema prin-. 
tr-o cercetare psihologică a lui însuși, ce includea chiar și visele pe 
care le avea pentru a afla ce „dorea“ să facă, funcționând pe baza te- 
oriei că există o regulă a sănătății mentale de a face ceea ce îți do- 
rești. 


Presiunile și directivele cu care trăiește persoana obsesiv-com- 
pulsivă sunt, fără îndoială, extrem de împovărătoare pentru ea, 
dar sunt și ghiduri ale autorităţii. Ele îi oferă un cadru în inte- 
riorul căruia se poate funcționa relativ confortabil, dar în afara 
căruia simte un disconfort extrem. La serviciu, acești oameni se 
simt deseori cel mai confortabil, simțind că au mica lor nișă sau 
domeniu în care se devotează îndeplinirii îndatoririlor stabilite 
de autorități mai înalte. Alegerile lor se restrâng la alegeri tehni- 
ce — cea mai bună cale de a respecta termenul-limită sau de a 
satisface expectaţiile. Satisfacţiile lor nu sunt satisfacţii determi- 
nate de decizie și libertate, ci satisfacţii pentru realizarea unei în- 
datoriri într-un anumit interval de timp, pentru că au mulțumit 
temporar autoritatea și, frecvent, satisfacţii ale exercitării unei 
virtuozități și ingeniozități tehnice înalt dezvoltate. 

Am arătat mai sus că experiența obsesiv-compulsivului de 
a-și impune lui însuși și existenţei lui o constrângere cvasiexter- 
nă este reprezentată în principal de un conţinut specific al gân- 
dirii, și anume gândul „Ar trebui...“: acesta este gândul cu care 
se îndreaptă către muncă, se dirijează pentru a se comporta în- 
tr-un anumit fel și chiar se admonestează și se îngrijorează (de 
exemplu, „Ar fi trebuit să...“ sau „Poate ar trebui să...“). Proba- 
bil acest gând sau anumite variante ale lui (cum ar fi „sunt obli- 
gat să“, în același sens) reprezintă o parte explicită a anumitor 

simptome obsesionale și compulsive (de exemplu, „Ar trebui să 63 
spăl“) și poate că apare implicit în alte simptome (de exemplu, 

în ticuri). Într-o formă sau alta, rareori lipsește acest „ar trebui“ 

al său. În general, „ar trebui“ se referă la principii morale, iar oa- 
menii obsesiv-compulsivi descoperă consideraţii morale în cele 

mai îndepărtate și improbabile locuri. Dar este important să ob- 
servăm că se poate referi și la multe alte tipuri de imperative, 

cum ar fi reguli de bună cuviință, obiceiuri sau așteptările șetu- 

lui. Aș dori să subliniez acest fapt datorită luminii în care pune 
sentimentele morale ale obsesiv-compulsivului. 

Aspectele morale ale sentimentului de „ar trebui“ coincid cu 
ceea ce s-ar putea numi funcția Supraeului. Dacă luăm în consi- 
derare această funcție a Supraeului în lumina discuţiei anterioa- 
re, apare un fapt esenţial. Experiența morală a obsesiv-compulsi- 
vului, moralul său „ar trebui“ este doar un conținut special, deși 
extrem de important, al experienţei sale mai mult sau mai puţin 
continue de a trăi sub o presiune cvasiexternă și a o reprezenta 
în raport cu sine însuși. Astfel, între o astfel de experienţă bine 
definită a presiunii morale, ca în „Ar trebui să merg la biserică“ 
sau „Ar trebui să fiu bun cu el“ și alte presiuni ne-morale, cum 
ar fi presiunea unui termen-limită, „Sunt obligat să termin înain- 
te de... — există nenumărate principii cvasi-morale, îndatoriri 
și cerinţe care alcătuiesc, în diferite momente, experiența de pre- 
siune și directivă cvasiexternă a obsesiv-compulsivului. 

Prin urmare, în această formă generală a experienţei subiec- 
tive, conţinutul moral sau funcția specifică a Supraeului par să-și 
piardă caracterul distinctiv. Neîndoielnic, ne putem imagina cu 
ușurință un conţinut moral specific ca fiind derivat dintr-o for- 
mă mai generală de experienţă, sau putem atribui Supraeului 
forma generală de întreg, dar, în ambele cazuri, este dificil de 


Stiluri nevrotice = Stilul obsesiv-compulsiv 


64 


identificat o funcţie mentală care poate fi numită „Supraeu” și 


care este relativ independentă de modul general de existență. Nu 
este necesar să ne ocupăm aici de această problemă teoretică. Cu 


toate acestea, aș dori să mai adaug, un aspect privind o calitate 
specifică ce este de obicei atribuită Supraeului obsesiv-compul- 
sivului, și anume „asprimea“ sa. 

Supraeul obsesiv-compulsivului a fost deseori considerat ca 
fiind neobișnuit de aspru. De asemenea, sau poate alternativ, a 
fost descris ca fiind neadecvat integrat. Aceste descrieri, fără în- 
doială, se bazează în parte pe dovezi ale unei tensiuni sau îngri- 


jorări mai mult sau mai puţin continue, asociate cu un sentiment 


de „ar trebui“ care pare să-i contamineze pe acești oameni și de 
care cu greu par capabili să scape. Deși fenomenele sunt suficient 
de clare, ele apar într-o perspectivă cumva diferită din punctul 
de vedere prezent. Dacă se ia în considerare natura modului ge- 
neral de activitate și experienţă al cărui aspect component este 
sentimentul de „ar trebui“, devine clar că această calitate de „as- 
prime“ sau „integrare neadecvată“ este absolut necesară pentru 
întreaga funcționare a acestui mod. 

Când spunem că „ar trebui“ este o constrângere aspră sau 
slab integrată, în esență spunem că individul trăiește experien- 
ţa unei presiuni continue care pare a fi distinctă de dorinţele sale 
și străină de ele. Însă tocmai acestea sunt condiţiile care îi per- 
mit să simtă prezenţa inconfortabilă, în cele din urmă, liniștitoa- 
re, a unei comenzi sau directive pe care el trebuie să o îndepli- 
nească. Dacă această constrângere nu ar fi „aspră“, cu alte 
cuvinte, dacă ar tinde să se amestece cu ceea ce este trăit ca ale- 
gere liberă sau nevoie, acel sentiment al unei directive externe 
ar dispărea. Astfel, nu este surprinzător că persoana obse- 


siv-compulsivă, în cele din urmă, respinge orice ofertă aparent 

confortabilă de ușurare de cerințele „aspre“ ale conștiinței sale 
deoarece, din punctul său de vedere, o astfel de ușurare promi- 
te mai multe pierderi decât câștiguri. Dimpotrivă, când este ușu- 
rată temporar de astfel de cerințe, de exemplu, în vacanțe, ime- 
diat caută altele noi. 


Evident, pe lângă muncă, o mare parte a vieţii este restrânsă 
și sever restricționată în acest stil de funcționare. Anumite arii 
ale vieții psihice nu sunt compatibile cu o stare rigidă, continuă 
de încordare sau activitate deliberată. Anumite tipuri de expe- 
riență subiectivă, mai ales experienţa afectivă, necesită prin na- 
tura lor o abandonare sau cel puţin o relaxare a atitudinii de de- 
liberare și, acolo unde este imposibilă o astfel de relaxare, ca în 
stilul obsesiv-compulsiv, acele arii ale vieții psihice tind să se re- 
strângă. De aici calitatea seacă, mecanică sau posomorârea greoa- 
ie ce caracterizează frecvent acești oameni. Uneori poți fi marto- 
rul spectacolului nefericit pe care-l oferă o astfel de persoană care 
încearcă deliberat să atingă o stare de spirit sau o dispoziție cum 
ar fi voioșia, pentru care relaxarea unei astfel de deliberări este 
prima condiție preliminară. 

Uneori această restricționare a afectului este atribuită eronat 
„supracontrolului“ obsesiv-compulsivului, ceea ce sugerează că 
acești oameni pot să-și restricționeze sau să-și controleze în alt 
mod propria trăire a afectelor și a impulsurilor în mod deliberat 
sau printr-un efort de voință. Bineînţeles, nu pot face asta, ori- 
cât de mult și-ar dori-o; ei pot doar să controleze într-o anumită 
măsură exprimarea exterioară a afectului. Dar, deși nu pot limi- 
ta sau restricționa experiența afectivă prin efort deliberat, exis- 
tența acelei stări de deliberare încordată — și de disconfort, dacă 
starea de deliberare începe să se relaxeze, ceea ce îi determină să 

o reia — restricționează automat nu numai trăirea afectului, dar 
și capriciul, jocul și acţiunea spontană în general. 

Disconfortul pe care acești oameni îl simt în faţa oricărei ten- 
taţii de a-și relaxa atitudinea de deliberare, activitatea plină de 
efort sau orientarea lor către un scop ia multe forme specifice, 
este exprimat în multe atitudini și deseori presupune raționali- 
zări elaborate. 


De exemplu, un pacient susținea că el trebuie să evite să se uite la 
televizor, pentru că i-ar putea plăcea, și ar dori să vizioneze mai 
mult, ar deveni dependent și nu ar mai vrea să facă nimic altceva și 
atunci ce s-ar întâmpla cu cartea pe care o scrie? 


În general, oamenii obsesiv-compulsivi simt că orice relaxare 
a deliberării sau a activităţii orientate către scop este neadecva- 
tă, nesigură sau chiar mai rău. Dacă nu muncesc, de obicei ei 
simt că, cel puţin, ar trebui să se gândească la o anumită proble- 
mă (adică să-și facă griji), iar perspectiva de a nu se îngrijora în 
legătură cu o problemă existentă, chiar dacă nu pot face nimic 
în legătură cu ea, li se pare destul de nesăbuită. Ei nu se simt 
confortabil într-o activitate căreia îi lipsește o ţintă sau un scop 
mai presus de propria plăcere, și, de obicei, nu recunosc posibi- 
litatea de a găsi viaţa satisfăcătoare fără un sentiment continuu 
de efort și fără un scop, fără sentimentul continuu că avansează 
în carieră, că fac bani, că scriu articole și altele. 

Uneori, oamenii obsesiv-compulsivi trăiesc un impuls neobiș- 
nuit sau o tentaţie însoțite de un tip specific de anxietate și dis- 
confort care merită să fie menționate. Mă refer la frica de „a în- 
nebuni“ sau, așa cum este descrisă uneori, de sentimentul de 


„pierdere a controlului“ pe care, într-un moment sau altul, o. 

exprimă de obicei. Se presupune uneori că această experienţă re- 
flectă în mod necesar un pericol actual de psihoză, o slăbire a 
apărărilor și o presiune a impulsurilor primitive de mare inten- 
sitate. Deși, fără îndoială, uneori aceasta este situația, nu e o re- 
gulă generală. Această frică pare a apărea la oamenii obsesionali 
atunci când, indiferent de motiv, deliberarea lor rigidă este sem- 
nificativ întreruptă, de exemplu, atunci când sunt în mod neo- 
bișnuit tentaţi să se abandoneze, dar nu neapărat unui compor- 
tament agresiv sau primitiv. 


Astfel, frica de „pierderea controlului“ este deseori trăită și expri- 
mată în ședințele de terapie de către oamenii rigizi atunci când în- 
cep să râdă în hohote sau sunt neobișnuit de excitați și își pierd cal- 
mul sobru obișnuit. 


Cu alte cuvinte, faptul că acești oameni trăiesc o iminentă 
„pierdere a controlului“ deseori pare să nu reprezinte altceva de- 
cât senzaţia de pierdere sau relaxare a tensiunii voliționale, o re- 
laxare a „voinţei“. Dacă din punctul lor de vedere pare că „în- 
nebunesc“, în nici un caz acest fapt nu este echivalent cu o 
pierdere sau o prăbușire a apărărilor sau a altor astfel de struc- 
turi de control al impulsurilor, așa cum ar presupune un episod 
psihotic. 


Există un alt tip de experienţă psihică ce pare a fi cel puţin la 
fel de inconfortabilă pentru persoana obsesiv-compulsivă ca și o 
abandonare temporară în voia unui impuls sau a unui capriciu. 
Vorbesc despre procesul de luare a deciziilor. Printre activitățile 
vieţii obișnuite, probabil nu există nici una căreia să i se potrives- 
că mai puţin acest stil. Nici un grad de muncă istovitoare, de 

activitate susținută sau de putere a voinţei nu-l va ajuta nici în 
cea mai mică măsură să ia o decizie. Uneori, dificultatea și dis- 
confortul pe care acești oameni le trăiesc când trebuie să ia o de- 
cizie sunt explicate ca reflectând ambivalenţa lor. Dar ceea ce îi 
distinge pe oamenii obsesionali aflați în faţa unei decizii nu sunt 
sentimentele lor amestecate, ci faptul că acele sentimente sunt în- 
totdeauna atât de minunat și perfect echilibrate. De fapt, este ușor 
de observat că exact în momentul în care o persoană obsesiona- 
lă pare să ia o decizie, chiar atunci când balanţa înclină în cele din 
urmă într-o direcție, va descoperi un nou element care restabileș- 
te echilibrul perfect. Cu alte cuvinte, persoana obsesiv-compulsi- 
vă se retrage din actul decizei. Nu este surprinzător. Pentru o per- 
soană cuprinsă de un sentiment de constrângere și ghidată de 
directive morale, pentru un soldat rigid devotat numai datoriei 
și separat de propriile sale nevoi, actul deciziei care, prin natura 
sa, pivotează în jurul nevoilor și, în mod normal, aduce cu sine 
un sentiment de libertate și alegere liberă, poate aduce doar un 
disconfort extrem. Însă nimeni nu poate evita luarea deciziilor, și 
este interesant să vezi operaţiile mentale care apar la oamenii ob- 
sesiv-compulsivi în astfel de momente care îi fac să treacă prin- 
tr-o astfel de situație. 

Când se confruntă cu necesitatea luării unei decizii, chiar și o 
decizie ce poate părea banală din perspectivă normală, în mod 
tipic, persoana obsesiv-compulsivă va încerca să ajungă la o so- 
luție invocând o anumită regulă, un anumit principiu sau o ce- 
rință externă care ar putea, cu un anumit grad de plauzibilitate, 
să ofere un răspuns „corect“. Cu alte cuvinte, va căuta mijloace 
prin care procesul de luare a deciziei să se poată potrivi cu mo- 
dul său de funcționare. Dacă poate găsi un anumit principiu sau 


o anumită cerință externă care se aplică acceptabil situației date, 

necesitatea de a lua o decizie dispare; se transformă într-o pro- 
blemă pur tehnică de a aplica principiul corect. Astfel, dacă își 
poate aminti că este întotdeauna înclinat să meargă la cel mai ief- 
tin film, sau este „logic“ să meargă la cel mai apropiat, sau este 
bine să meargă la cel mai educativ film, problema se reduce la 
una tehnică, pur și simplu trebuie să-l găsească pe cel mai edu- 
cativ, cel mai apropiat etc. În efortul de a găsi astfel de cerinţe și 
principii, va invoca moralitatea, „logica“, obiceiurile sociale și 
buna cuviinţă, regulile comportamentului „normal“ (mai ales 
dacă este pacient de psihiatrie) și așa mai departe. Pe scurt, va 
încerca să înţeleagă ce „ar trebui“ să facă. Uneori, cu unul sau 
mai multe principii în minte, poate crește numărul de argumen- 
te pro și contra — avantaje pentru copii, pe de o parte, dar chel- 
tuielile, pe de altă parte și așa mai departe — sperând că rezul- 
tatul acestei proceduri tehnice mai complicate va fi decisiv. 
Uneori se întâmplă astfel, sau așa pare a fi. Multe astfel de „de- 
cizii“ reprezintă o parte a vieţii cotidiene a obsesiv-compulsivu- 
lui. Astfel, el decide să poarte un costum și nu altul deoarece este 
mai „potrivit“. Dar multe decizii, mai ales cele care se află în afa- 
ra rutinei sale obișnuite, nu pot fi abordate cu ușurință în acest 
mod. Nici un principiu nu pare verosimil sau apar câteva, dar 
nici unul nu pare a avea suficientă autoritate. Și este la fel de pro- 
babil să se întâmple astfel și în cazuri în care consecinţele obiec- 
tive sunt triviale, și atunci când nu sunt. 

Când persoana obsesiv-compulsivă este incapabilă să ajungă 
la o decizie printr-o formulă sau o regulă, va începe să se agite. 
Se va lupta să găsească soluţia corectă. Se va pune la încercare, va 
lucra la ea zi și noapte, se va forța pe sine să se „gândească“ la 
asta. Dar neliniștea persoanei obsesiv-compulsive are foarte pu- 
țin în comun cu modul în care persoana normală se gândește la 

fapte relevante. În cursul acestei agitaţii, obsesivul va continua 
mult după ce a depășit faptele relevante și a epuizat orice posi- 
bilitate de a le înţelege într-un mod nou. Le va combina în toate 
combinaţiile posibile și va face asta de multe ori. Cu alte cuvin- 
te, el încearcă încă o dată să abordeze problema luării deciziilor 
conform stilului său. El încearcă să-i facă față ca și cum ar fi pro- 
blema tehnică ce-l pune la cea mai mare încercare — căutarea 
răspunsului „corect“. Dar, de cele mai multe ori, această căuta- 
re este sortită eșecului. Nu există un răspuns „corect“ în sensul 
pe care el îl dă, al existenţei unui răspuns corect la o problemă 
tehnică. Decizia, pe măsură ce el se retrage din fapt, devine o ale- 
gere, o preferinţă. 

Deseori se observă că, în ciuda tuturor ezitărilor și evaluării 
argumentelor pro și contra ce preced decizia persoanei obse- 
siv-compulsive, decizia sau schimbarea reală vor fi făcute exce- 
siv de abrupt. În ciuda duratei considerabile de timp consumat, 
decizia însăși va fi destul de atenuată în comparaţie cu cea a per- 
soanelor normale; se va asemăna mult cu un salt. În cele din 
urmă, va spune sau va simţi ceva de genul „Ce dracu!“ sau „Ire- 
buie să fac ceva!“ și va alege următorul costum pe care se întâm- 
plă ca vânzătorul să i-l ofere sau va semna rapid contractul. 
Apoi, o dată ce această alegere este făcută, acești oameni o vor 
privi ca pe o nouă directivă, nu vor admite nici o nouă dovadă 
și vor prefera să simtă că situaţia nu mai permite modificări. Din 
momentul în care obsesiv-compulsivul poate trăi această expe- 
rienţă, el se poate devota din nou cu un sentiment de ușurare 
sarcinii limitate de a executa directiva cu care este mult mai obiș- 
nuit. Puterea voinţei și modul general de activitate dirijată pot 
fi aplicate încă o dată. Însă jocul dintre decizie și noile date care 


devin disponibile în mod continuu în cursul acțiunii, centrale 

pentru activitatea unei persoane mai flexibile, nu există aproape 
deloc pentru obsesiv-compulsiv. 


Pierderea realității 


Uneori, oamenii obsesiv-compulsivi se îngrijorează (adică re- 
alizează efortul mental de a se încorda) cu privire la lucruri care 
nu sunt doar improbabile, ci și total absurde. Îngrijorările lor — 
idei ipohondre, de exemplu — pot fi atât de bizare, încât par a 
se afla la limita delirului. Chiar dacă se ţine cont de toate moti- 
vele pe care persoana obsesională le poate avea pentru a-și face 
griji, când vorbește ca și cum ar fi convinsă că a căpătat o anu- 
mită boală gravă prin cel mai îndepărtat lanţ de contacte fizice, 
nu însemnă, cel puţin, un delir incipient? Sau, la drept vorbind, 
când o astfel de persoană tocmai a încheiat curățarea meticuloa- 
să a mesei și acționează ca și cum, instantaneu, masa s-a murdă- 
rit din nou și trebuie curățată, acest fapt ar trebui considerat de- 
lir? Pentru a răspunde acestor întrebări, faptul că se comportă 
„ca și cum“ ar crede asta trebuie luat în considerare cu atenţie, 
pentru că demonstrează că individul obsesional nu crede deloc 
aceste lucruri. El nu crede într-adevăr că masa este murdară sau 
că s-a contaminat în mod periculos în sensul pe care noi îl dăm 
de obicei cuvântului „cred“. De fapt, o examinare atentă arată că 
de fapt niciodată nu a afirmat că el crede că aceste lucruri sunt 
adevărate. Niciodată nu spune „Am cancer“ sau „Am fost con- 
taminat“. El spune că ar fi putut fi contaminat sau că ar putea 
avea cancer, și aceasta este o diferență importantă. 

Mai mult, s-ar putea observa că interesul obsesiv-compulsi- 
vului în astfel de momente este diferit de ceea ce am putea con- 
sidera o preocupare normală. Tipic, cel mai mare interes al său 

este pentru ceea ce reprezintă, esenţial, „detalii tehnice“. De 
exemplu, el ne spune cu mare îngrijorare, de exemplu, că:o per- 
soană s-ar putea să fi atins o altă persoană câre, la rândul său, să 
fi avut probabil un contact cu o clanţă a unei uși pe care el a fo- 
losit-o — detalii care, prin natura lor, sunt incapabile să stabi- 
lească decisiv aspectul important care, aparent, îl preocupă. 
Aceste detalii tehnice par să înlocuiască aspecte ale adevărului 
concret din interesul său. Aceeași problemă apare, în general, în 
legătură cu îndoiala obsesională. Observăm că oamenii obsesio- 
nali au îndoieli cu privire la aspecte evidente, în circumstanţe în 
care lipsa de informații, care poate da naștere unor dubii norma- 
le, nu poate fi o explicaţie. Dacă presupunem că simţul adevă- 
rului și semnificaţia îndoielii sunt pentru obsesiv-compulsiv ceea 
ce sunt din perspectiva normală, am putea fi forțați frecvent să 
ajungem la concluzia că persoana obsesională delirează. Dar 
această concluzie nu pare a fi justificată. 


Am descris anterior îngustarea atenţiei obsesiv-compulsivu- 
lui, preocuparea sa pentru detaliul tehnic și lipsa de savoare a 
lucrurilor sau de impact al lor asupra sa. Acest tip de cogniție — 
poate alături de limitarea și restricționarea generală a experien- 
ţei subiective imediate — par a avea, în raport cu modul de per- 
cepere a lumii externe, o consecință suplimentară notabilă: pier- 
derea experienţei de a fi convins. 

Dacă observi oamenii obsesiv-compulsivi îndeaproape sau le 
examinezi ideile sau afirmațiile, este clar că unei întrebări ca „Simţi 
că e adevărat?“ sau „Chiar așa este?“ nu îi se dă nici un răspuns, 
ci este evitată. Chiar dacă se referă la aspecte faţă de care nu are 
nici un dubiu, persoana obsesiv-compulsivă pare deseori surprin- 
să de o astfel de întrebare și aproape o elimină ca irelevantă pentru - 

interesele sale. Nu va spune „Este adevărat“, ci va spune ceva de 
tipul „Trebuie să fie“ sau „E în conformitate cu“. 


De exemplu, un pacient compulsiv spunea despre femeia cu care pla- 
nificase să se căsătorească: „Ar trebui să fiu îndrăgostit de ea — are 
toate calitățile pe care le doresc la o soție”. 


Astfel, preocuparea pentru detaliile tehnice ia locul recunoaș- 
terii și răspunsurilor la persoana sau evenimentul prezent. Ex- 
periența obsesiv-compulsivului poate fi comparată cu experien- 
ţa unui pilot care zboară noaptea sau prin ceață cu instrumente 
precise, care funcționează bine. El își poate pilota avionul, poa- 
te zbura ca și cum ar vedea totul clar, dar nimic din situația sa nu 
reprezintă o experienţă trăită direct; este trăită numai experien- 
ţa indicatorilor, a lucrurilor care semnifică alte lucruri. 


Același aspect este ilustrat și de cazul unui avocat care își alegea hai- 
nele în fiecare dimineață cu ajutorul unei rigle de culori. Evident, 
nu trăia experiența de a gândi sau simți „Arată bine“ sau „E dră- 
guț“, ci mai degrabă „Se potrivește — conform regulilor, trebuie să 
arate bine“. 


Un sentiment de convingere în raport cu lumea — un simţ al 
adevărului, cu alte cuvinte — implică un câmp larg, al atenţiei, 
un interes pentru umbrele și proporţiile lucrurilor, o sensibilita- 
te la ele și o capacitate de a le răspunde direct pentru care obse- 
siv-compulsivul nu este echipat. El este preocupat de detalii teh- 
nice, de indicatori pe care îi interpretează conform cu regulile și 
principiile autorizate. În consecinţă, el nu spune „Este“, ci „Se 
potrivește“. 


73 


Stiluri nevrotice = Stilul obsesiv-compulsiv 


74 


În acest punct al simptomatologiei obsesiv-compulsivului 
apare un paradox. Atâta timp cât este vorba despre convingere, 
el este caracterizat simptomatic de două trăsături importante: în- 
doială și nesiguranţă, pe de o parte, și dogmă, pe de altă parte. 
Psihanaliza a dizolvat deja acest paradox, demonstrând o rela- 
ție semnificativă între cele două trăsături. Dogma apare pentru 
a depăși îndoiala și ambivalenţa și pentru a le compensa. Aceas- 
ta este o explicație dinamică a relaţiei dintre ele. În plus, propun 
și existența unei relații formale. 

O similaritate esenţială între dogmă și îndoiala obsesională 
devine evidentă dacă ne întrebăm care din trăsăturile atitudinii 
persoanei normale față de aspectele realităţii este absentă din 
ele? Trăsătura despre care vorbeam este absentă în general din 
experiența obsesiv-compulsivului — sentimentul de convingere 
și întreaga dimensiune a interesului față de adevărul realității. 
Am putea merge mai departe. Atât îndoiala, cât și dogma, se ba- 
zează într-un mod esenţial pe atenţia restrânsă și pe stilul de in- 
dicator tehnic al gândirii și perceperii lumii caracteristic obse- 
siv-compulsivului. În cazul dogmei, acest fapt este mai evident. 
Atenţia îngustată, rigidă a obsesiv-compulsivului îi permite să 
evite informaţia nouă, pe care nu o privește ca pe ceva potențial 
interesant, ci ca pe ceva cu potențialul de a-i distrage atenţia. În 
același timp, interesul său limitat pentru indicatorii tehnici per- 
mite persoanei dogmatice să se simtă complet satisfăcută cu so- 
luţiile sale, sau, mai exact, complet satisfăcută atât de ușor. Atâ- 
ta timp cât anumite cerinţe tehnice sunt satisfăcute, ideile sale 
„trebuie să fie“ corecte, iar ea este capabilă să le ignore margini- 
le grosolane sau chiar să ignore fapte care, pentru un alt obser- 
vator, le contrazic flagrant și evident. Aceasta este baza pentru 
persoana dogmatică și, în general, pentru capacitatea familiară 

a obsesiv-compulsivului de a produce „absurdităţi“ logice. Dar 
același interes limitat pentru semne și indicatori tehnici permite 
persoanei obsesionale să aibă și îndoieli. Ceea ce pentru persoa- 
na normală poate fi un detaliu nesemnificativ în raport cu între- 
gul, pentru persoana obsesiv-compulsivă va fi deseori un motiv 
semnificativ pentru a-și schimba radical percepţia asupra între- 
gului. 

Cu alte cuvinte, interesul limitat al obsesiv-compulsivului 
pentru semne și indicatori tehnici îl împiedică să vadă lucrurile 
în proporţiile lor reale, să înregistreze umbrele bogate sau să re- 
cunoască substanţa reală a lumii și, ca urmare, îl predispune să 
fie satisfăcut prea ușor și să se îndoiască prea repede. Dar, dacă 
se spune că atât dogma, cât și îndoiala, în cele din urmă, au la 
bază pierderea generală a experienţei de convingere a obse- 
siv-compulsivului, se poate adăuga faptul că, în forme extreme, 
ele extind această pierdere și oferă garanţii suplimentare împo- 
triva unei astfel de experienţe. Cu alte cuvinte, acest punct de 
vedere sugerează o relație dinamică suplimentară. Atât dogma, 
cât și îndoiala, pot fi apărări împotriva unei experienţe de con- 
vingere mai directe și mai spontane. 

Aș dori să menţionez o altă expresie simptomatică a acestui 
mod de gândire și a pierderii simțului adevărului — marele in- 
teres al compulsivului pentru ritual. Comportamentul ritualic se 
conformează într-un mod foarte clar descrierii activităţii obse- 
siv-compulsivului ca fiind mecanică, plină de efort, ca și când 
s-ar afla în seviciul unei directive externe. Interesul pentru ritual 
depinde de un stil de cogniţie indicator, foarte focalizat și de slă- 
birea simțului realității concrete. Actul ritualic în sine trebuie să 
pară absurd în cele din urmă unei persoane al cărei simţ al rea- 
lităţii și interes pentru adevăr nu sunt slăbite, indiferent de cât 

de adecvată ar putea fi semnificaţia simbolică a conţinutului său. 
Dacă obsesiv-compulsivul nu ar avea simţul realităţii stabilit; ca 
act, ritualul nu ar fi mai puţin lipsit de sens indiferent de forțe- 
le dinamice care l-ar putea motiva. Dar, pentru el, toate lucruri- 
le tind să fie, într-un grad mai mare sau mai mic, indicatori sau 
semne tehnice; viața și interesele sale constau în bună parte din 
perceperea și manipularea unor astfel de indicatori și semne. Prin 
urmare, discrepanţa dintre ritualul simptomatic și comportamen- 
tul aparent neritualic al obsesiv-compulsivului, deseori, nu este 
atât de mare pe cât pare inițial. Dacă această formă generală de 
gândire și trăire a experienţei nu este înțeleasă, interesul pentru 
ritual al persoanei obsesiv-compulsive, mai ales ritualul pentru 
care aspectele dinamice nu sunt atât de bine exprimate, nu poa- 
te fi înţeles. 

Stilul paranoid 


Stilul paranoid este mult mai grav din punct de vedere pato- 
logic decât alte stiluri abordate în această carte. Este singurul 
care, în formele pervazive și extreme, presupune o pierdere a re- 
alității de tip psihotic. Și cu privire la alte aspecte, în general, pre- 
supune o deosebit de gravă perturbare a funcționării normale. 
Cu toate acestea, ar fi o greșeală să presupunem că, invariabil, 
condiţiile paranoide sunt psihotice sau aproape psihotice. Carac- 
teristic, modurile paranoide de funcționare, de gândire, tipurile 
de experienţă afectivă și așa mai departe, chiar și operațiile men- 
tale specifice cum ar fi proiecția, apar în diferite grade de gravi- 
tate și, de asemenea, sunt modulate în extrem de multe moduri 
de alţi factori și tendinţe. Pe lângă dimensiunea gravității, exis- 
tă, descriptiv și destul de grosier vorbind, două tipuri de oameni 
care intră categoria acestui stil: indivizii aprehensivi, suspicioși, 
ascunși, limitați și cei rigid aroganţi, mai agresiv suspicioși, me- 
galomani. Bineînţeles, deoarece acestea sunt două diferențieri ale 
unui stil mai general, în nici un caz nu pot fi clar distinse. În am- 
bele categorii, pot fi întâlniți reprezentanţi ai unui spectru de gra- 
vitate pornind de la stările vădit delirante până la distorsiuni ale 
caracterului cu gravitate moderată. 

Nu pot să prezint întreaga arie de manifestări paranoide spe- 
cifice; am încercat să ofer mai degrabă o schiţă chiar și pentru 
anumite aspecte generale ale stilului, cum ar fi unele dintre as- 
pectele sale megalomanice. De asemenea, am omis din discuţie 
diferite caracteristici care sunt mai mult sau mai puţin specifice 
schizofreniei paranoide, cum ar fi varietatea conținutului ideilor 
delirante paranoide. În primul rând, acest capitol se va referi la 
acele condiţii paranoide descrise drept „caractere paranoide“. 
Deși frecvent au trăsături psihotice borderline, fundamental, ei 
sunt oameni nepsihotici, la care trăsături paranoide cum ar fi sus- 
piciozitatea sunt pervazive și de lungă durată. În experiența mea 
în principal am întâlnit astfel de oameni, nu schizofreni para- 
noizi, și pare probabil, în orice caz, ca multe aspecte ale acestui 
stil să fie examinate mult mai ușor acolo unde nu există nici o 
complicație schizofrenică. Cu toate acestea, cred că concluziile 
generale privind acest stil se vor aplica esenţial cazurilor para- 
noide psihotice și celor nonpsihotice sau borderline. 


Calitățile formale ale cogniţiei și gândirii suspicioase 


Când descriem o persoană ca fiind „suspicioasă“, de obicei 
ne referim la anumite idei, preocupări sau aprehensiuni nega- 
rantate, cum ar fi o așteptare continuă de a fi înșelat. Cu alte cu- 
vinte, de obicei ne referim în primul rând la ceea ce persoana res- 
pectivă gândește, la conținuturile minţii sale care, tehnic vorbind, 
sunt conţinuturi proiective. Dar „suspiciozitatea“, mai ales atunci 
când nu este ocazională, ci cronică și permanentă, descrie de ase- 
menea 41 mod de gândire și cogniție. Implică anumite moduri 
generale de gândire și moduri de atenţie ale căror calități forma- 
le pot fi descrise independent de conținuturile lor obișnuite. De 

exemplu, într-un anumit sens, este evident că gândirea suspi- 
cioasă este nerealistă. Însă se poate considera că gândirea suspi- 
cioasă este nerealistă doar sub anumite aspecte, în timp ce, alt- 
fel, poate fi acut perceptivă. Am menţionat acest exemplu doar 
pentru a sugera din ce poate consta materialul unei astfel de ana- 
lize formale și, de asemenea, faptul că o astfel de analiză poate 
dezvălui anumite lucruri interesante atât despre gândirea para- 
noidă, cât și despre funcționarea paranoidă în general. 

O analiză formală reprezintă un punct de vedere diferit de cel 
obișnuit și sub un alt aspect. Cât timp suntem obișnuiți să privim 
suspiciozitatea ca pe o trăsătură sau atitudine, cred că suntem în- 
clinaţi să o privim numai dinamic, adică drept o consecinţă a unei 
anumite stări afective sau ca fiind explicată prin aceasta. Un punct 
de vedere formal asupra suspiciozității, pe de altă parte, dezvă- 
luind modurile cognitive stabile implicate în ea, sugerează inevi- 
tabil faptul că și ele trebuie să aibă surse independente în alcătui- 
rea psihică și în dezvoltarea cognitivă a persoanei paranoide. Prin 
urmare, nu se poate considera că suspiciozitatea este explicată în 
totalitate printr-o stare afectivă. Oricum, nu e nevoie să ne ocu- 
păm în continuare de această problemă. 


Primul aspect formal al gândirii suspicioase pe care aș dori 
să-l iau în considerare aici este, poate, de asemenea și cel mai im- 
portant. Gândirea suspicioasă este o gândire remarcabil și 
impresionant de rigidă. Voi explica ce înţeleg prin asta. 

O persoană suspicioasă este o persoană care are ceva în min- 
te. Privește lumea cu o așteptare fixă și preocupată și caută repe- 
titiv doar confirmarea ei. Nu va fi convinsă să-și abandoneze sus- 
piciunea sau un anumit plan de acțiune bazat pe ea. Dimpotrivă, 
nu va acorda atenţie argumentelor raționale, decât pentru a găsi 

în ele anumite aspecte sau particularităţi care să confirme punc- 
tul său de vedere inițial. Oricine încearcă să influențeze sau să 
convingă o persoană suspicioasă nu va reuși și, de asemenea, va 
deveni el însuși obiect al ideii suspicioase inițiale, dacă nu este 
suficient de sensibil pentru a-și abandona eforturile devreme. 
Să observăm următorul schimb de replici între un pacient tâ- 
năr, paranoic și consilierul său dintr-un sanatoriu psihiatric. Pa- 
cientul plănuise să se mute în alt oraș, dar fusese anunţat cu o 
anumită întârziere de terapeutul de acolo, dr. R., că anumite fa- 
cilități esenţiale nu erau disponibile. Dar, datorită întârzierii, pa- 
cientul începuse deja să suspecteze o opoziţie față de planul său. 


p: .... Nu-mi pasă că nimeni nu vrea să merg, acolo. Eu tot o 
să merg. 

C: Dar nu despre asta e vorba. Dr. R nu scrie că el nu vrea să 
mergi. El a scris că nu există nici un loc acolo în care să stai. 

P: Și tu încerci să mă dai la o parte! 

C: Spuneam doar că, evident, după cum au evoluat lucrurile, 
nu vei avea un loc decent în care să stai. 

P: Sigur! Știam eu! Nu faci altceva decât să încerci să mă 
oprești și tu! Ei bine, nu încerca. Merg! Nu am de gând să rămân 
închis aici! 


Dacă luăm în considerare procesele cognitive și procesele de 
atenţie din acest dialog, anumite aspecte devin evidente. Acest 
bărbat nu acordă atenţie faptelor noi care, logic vorbind, au 
mare relevanță pentru planurile sale. Este important să notăm 
că nu le respinge și nu le neagă. Pur și simplu, nu le acordă nici 
o atenţie. Mai exact, el nu le acordă atenţie într-un mod obiș- 


nuit. El vede prin ele. Adică, nu acordă atenţie faptelor evidente, - 

ci acordă o atenţie intensă oricărui aspect, caracteristică sau pre- 
zentare a lor care duce la confirmarea ideii sale iniţiale suspi- 
cioase. 

În general, oamenii suspicioși nu ignoră o parte a datelor; 
dimpotrivă, ei le examinează destul de atent. Dar le examinea- 
ză cu un prejudiciu extraordinar, eliminând ceea ce nu este re- 
levant pentru presupunerile lor și amplificând tot ceea ce le 
confirmă. În plus, modul în care resping și nu ţin cont de nimic 
din ceea ce nu confirmă presupunerile lor anterioare este, de 
fapt, un proces activ și intenționat. Ei fac asta din principiu, din 
moment ce operează încă de la început conform presupunerii 
că ceea ce nu le confirmă așteptările nu este decât „doar apa- 
rență“. Astfel, vor spune că sunt interesaţi să pătrundă dinco- 
lo de ceea ce este fals, pretins și superficial; ei vor să ajungă în 
miezul problemei, la adevărul subiacent. Dar această nevoie nu 
ne împiedică să observăm că adevărul subiacent, în mod inva- 
riabil, se demonstrează a fi exact așa cum se așteptaseră ei de 
la început. 

Aș dori să continui să examinez acest mod suspicios de cog- 
niție și gândire și să încerc să analizez unele dintre componen- 
tele sale. Voi încerca să arăt că el se caracterizează printr-o orien- 
tare a atenţiei extrem de încordată și rigidă, asemănătoare cu cea 
descrisă în legătură cu atenţia obsesiv-compulsivului; dar este 
cu mult mai gravă. Din această calitate de orientare rigidă a aten- 
ției derivă atât eșecurile evidente ale cogniției paranoide, cât și, 
ocazional, succesele sale strălucite. 

Oamenii suspicioși nu sunt pur și simplu oameni aprehen- 
sivi, care „își imaginează lucruri“. De fapt, ei sunt observatori 
extrem de fini și deseori pătrunzători. Ei nu doar își imaginea- 
ză, ci și caută. Și nu doar caută, dar o fac cu o intensitate și 

precizie a atenţiei care pot depăși cu ușurință capacitatea nor- 
mală de atenţie. De exemplu, psihologii sunt familiarizați: cu ca- 
pacitatea acestor oameni de a detecta cea mai subtilă asimetrie 
dintr-o planșă Rorschach sau cele mai mărunte particularităţi ale 
unei planșe TAT care, anterior, au scăpat chiar observaţiei unui 
diagnostician experimentat care considera că știe planșa „pe de 
rost”. În plus, atenţia acestor oameni nu este doar neobișnuit de 
precisă și intensă, dar și neobișnuit de activă. Nu este atenţia care 
studiază și măsoară cu grijă a obsesiv-compulsivului, ci o aten- 
ție care scanează și caută activ. Oricine s-a aflat sub radarul unei 
persoane paranoide și suspicioase, este familiar cu această cali- 
tate. Nimic ieșit din obișnuit nu va scăpa atenţiei sale și, cu si- 
guranţă, nimic din ce este relaționat pe departe cu îngrijorările 
sau preocupările sale de moment. 


Un astfel de pacient, înfricoșat de hipnoză, când a intrat pentru pri- 
ma dată în cabinetul unui terapeut, a întrebat în legătură cu o car- 
te despre hipnoterapie pe care „se întâmplase să o observe“ într-un 
raft plin de cărți aflat la patru metri distanță! 


Care este semnificaţia acestui tip de atenţie? Este oare atât de 
remarcabilă? Dacă vorbim din punctul de vedere al persoanei 
paranoide, am putea spune că această extraordinară intensitate 
a atenţiei este doar un răspuns la circumstanțe extraordinare, și 
anume la o ameninţare sau un pericol extern și că oricine ar răs- 
punde la un astfel de pericol cu vigilență. Dar, în primul rând, 
chiar dacă îi acordăm această premisă a unui pericol extern, nu 
este chiar adevărat că oricine ar răspunde în același fel. Persoa- 
nele isterice, de exemplu, par să răspundă la pericolul extern 


printr-o orientare cognitivă opusă, printr-o încețoșare a atenţiei. - 

Ele nu caută amenințarea externă, ci se retrag din faţa ei. În al 
doilea rând, intensitatea și acuitatea atenţiei nu sunt doar oca- 
zional sau sporadic caracteristice oamenilor paranoizi, ci în mod 
continuu. De fapt, aproximativ aceeași intensitate a atenţiei ce 
îi caracterizează atunci când cercetează un străin, îi caracteri- 
zează și atunci când abordează o problemă aritmetică sau o pro- 
blemă de abstractizare sau un test de inteligenţă (unde, deseori, 
contribuie la obținerea unui scor superior). Cu alte cuvinte, acest 
tip de atenţie reprezintă un mod cognitiv autentic. Acești oa- 
meni nu sunt capabili doar de o atenţie remarcabil de activă, in- 
tensă, cercetătoare; ei par, în mod fundamental, incapabili de 
orice altceva. Ei sunt întotdeauna cu ochii în patru și cercetea- 
ză, întotdeauna se concentrează intens. Atenţia lor nu este nici- 
odată pasivă sau destinsă, niciodată nu vagabondează pur și 
simplu. Acestea sunt caracteristicile pe care am intenţionat să le 
descriu spunând că atenţia suspicioasă este direcționată conti- 
nuu, rigid și tensionat. Este o atenţie care întotdeauna are o ţin- 
tă, un scop, caută ceva anume. Cu alte cuvinte, este o atenţie ri- 
gid intenționată. 

Acest tip de cogniţie are anumite alte corelaţii interesante 
și importante. O atenţie care este atât de rigid dirijată, care ca- 
ută atât de intens ceva anume, trebuie să devină, în cazuri ex- 
treme, o atenţie orientată pe o direcţie prestabilită. Voi explica 
ce înţeleg prin asta. Cei mai mulți oameni observă lumea cu 
anumite idei preconcepute, convingeri și concepții care le ghi- 
dează observațiile și, la rândul lor, aceste concepții sunt influ- 
enţate și modificate de ceea ce ei văd, în particular de ceea ce 
văd și nu se așteptaseră să vadă. Alţi oameni — pe care de obi- 
cei îi numim „sugestibili“ — privesc lumea cu o convingere 
sau dintr-un punct de vedere mult mai puţin ferm și sunt mai 

ușor impresionați de orice fapt viu sau de orice opinie puter- 
nic susținută care le apare în cale. lar alţii privesc lumea cu-o 
focalizare atât de rigidă, cu un punct de vedere și un interes 
atât de bine definit, încât nu sunt conduși niciodată de fapte 
ci, dimpotrivă, își impun propriile anticipări asupra oricăror 
fapte pe care le întâlnesc. 

Pe de o parte, persoana paranoidă caută intens confirmarea 
anticipărilor sale. Pe de altă parte, aceleași anticipări rigide de- 
spre ceea ce va găsi îi permit să se simtă îndreptăţită să discre- 
diteze și să ignore contradicţiile evidente. Între aceste două ati- 
tudini, este obligată să „găsească“ ceea ce caută. În acest proces, 
capacitatea intelectuală, intensitatea și acuitatea atenţiei nu de- 
vin garanțţi ai judecății realiste, ci, dimpotrivă, instrumente ale 
ideii preconcepute. Această acuitate determină oamenii suspi- 
cioși să facă, așa cum deseori se întâmplă, greșeli perceptive stră- 
lucite. Atunci când este atât de rigidă, acuitatea și intensitatea 
atenţiei fac ca ea să devină excesiv de limitată în concentrare. 
Acest ultim obiect al căutării intense, intens focalizate și presta- 
bilite a persoanei suspicioase este ceea ce, în mod obișnuit, 
numim un „indiciu“. Indiciul este dovada care confirmă, poate 
nesemnificativă pentru oricine altcineva, pe care persoana sus- 
picioasă o amplifică, ignorând în același timp toate faptele din 
jur care l-ar corecta și modifica. 


Un pacient simțea că șeful său „dorea ca el să treacă prin foc“ și el 
nu ar fi făcut asta. Pacientul avea o multime de dovezi pentru a-și 
demonstra punctul de vedere, toate probabil destul de reale și unele 
dintre ele extrem de precis observate. Însă, pentru altcineva, chiar și 
aceste fapte nu duceau la un șef deosebit de neobișnuit. Într-adevăr, 
șeful insistase ca activitatea să fie desfășurată așa cum voia el, nu 

cum considera pacientul. Insistase asupra acestui fapt, poate fără a 85 
fi necesar. Obiectase faţă de maniera aparent rece a pacientului de a 
se raporta la anumiţi clienţi. Și, destul de posibil, făcuse toate astea 
cu 0 anumită iritare în voce sau cu aspectul unui bărbat căruia nu-i 
pasă de oportunitatea de a avansa a unui partener tânăr, indepen- 
dent. Este posibil ca toate aceste aspecte să fi fost acolo, din moment 
ce multe dintre ele sunt întâlnite deseori la șefi, pentru că ele includ 
o mare parte din ceea ce se presupune că trebuie să facă șefii. Cu toa- 
te acestea, pentru pacient erau indicii inconfundabile pentru adevă- 
ratele motive ale șefului: să-l facă să se târască și să-l emasculeze. 
Cine știe? Poate că acest motiv nu era total absent. Dar toate aceste 
indicii apăreau într-un context pe care pacientul îl ignora, dar care 
modifica radical semnificația lor și, din această cauză, chiar modula 
intensitatea motivelor imputate bărbatului. Realitatea este că exista 
o activitate care trebuia realizată și șeful era responsabil pentru asta; 
iar diferența dintre un șef care își urmărește obiectivele prea agresiv 
și un bărbat al cărui principal interes este să-l taie în bucăți pe 
subordonatul său este, într-adevăr, foarte mare. 


Atenţia intensă, limitată, rigid orientată către o anumită do- 
vadă, poate extrage indiciul și își poate impune propriile conclu- 
zii aproape oriunde. Astfel, persoana suspicioasă poate, în ace- 
lași timp, să fie foarte corectă în percepţie și absolut eronată în 
judecată. Aceasta reprezintă o înclinație — în sensul de opus psi- 
hic al sugestibilităţii. Acest tip de cogniţie are multe manifestări 
în simptomele paranoide. El este evident nu numai în suspicio- 
zitate, dar este și o bază cognitivă a dogmei paranoide și este ma- 
nifest în maniera de confirmare și dezvoltare a teoriilor și idei- 
lor megalomane. Acest mod de cogniţie este, de fapt, o bază a 
naturii speciale a pierderii paranoide a realității și, așa cum voi 

încerca să arăt mai târziu, cu siguranță nu poate explica aspec- 
tele speciale și specifice ale gândirii psihotice paranoide Și i 
ideilor proiective. 

Există o altă caracteristică formală a cogniţiei suspicioase care 
trebuie menţionată aici, o caracteristică ce oferă o perspectivă 
specială și adaugă un calificativ special tabloului mai general al 
rigidității și intensității. Oamenii suspicioși sunt și evident hi- 
persenzitivi și hiperalerţi. Acești oameni sunt excesiv și nervos 
alerți la orice este ieșit din comun sau neașteptat. Orice astfel de 
element, oricât de trivial sau lipsit de importanţă poate părea din 
punctul de vedere al persoanei obișnuite, le poate capta întrea- 
ga atenţie cercetătoare. Nu este vorba pur și simplu de faptul că 
oamenii suspicioși sunt speriați cu ușurință, de exemplu, de un 
zgomot de dincolo de ușă. Mai mult decât atât, sursa acelei tre- 
săriri devine imediat un nou obiect al unei cercetări suspicioase, 
cel puţin al unei căutări rapide, cu ochii în patru. Cu alte cuvin- 
te, această stare de hiperalertă nu este, pur și simplu, un răspuns 
înspăimântat sau nervos, ci mai mult decât atât. Acești oameni 
par să acopere totul și orice element nou, de asemenea, va tre- 
bui examinat conform dimensiunilor interesului și preocupărilor 
lor suspicioase. 

Realitatea este că ceva neașteptat, surprinzător, neobișnuit sau 
chiar și nou nu sunt prieteni cu nici o persoană rigidă — nici cu 
persoana suspicioasă, nici măcar cu cea pur și simplu dogmati- 
că. Pentru o persoană rigidă, ceva neobișnuit sau neașteptat este 
ameninţător pur și simplu pentru că este neobișnuit sau neaș- 
teptat, alături de orice altceva ar putea reprezenta. Nici o astfel 
de persoană nu-și poate permite sau nu poate tolera o atitudine 
de incertitudine, ca să nu mai vorbim despre mintea deschisă 
sau receptivitatea pe care le cere, într-un anumit sens, ceva 

neașteptat și neobișnuit și pe care le primește de la persoana nor- 
mală. Compulsivul rigid sau dogmatic ignoră pur și simplu ne- 
obișnuitul; el își urmează cu strictețe propria linie de gândire și 
avansează pe drumul său, neabătut de nimic din exterior. Totuși, 
persoana paranoidă nu poate face astfel — și vom vedea mai târ- 
ziu de ce. Ea evită surpriza, anticipând-o. Calitatea paranoidă pe 
care o descriem drept „hiperalertă“ constă exact din acest fapt, 


și activismul său distinge hiperalerta de un răspuns mai degra-. 


bă înspăimântat sau speriat. Persoana suspicioasă este pregătită 
pentru orice e neașteptat și devine imediat conștientă de un ast- 
fel de element. Și nu numai că îl conștientizează, dar își îndreap- 
tă apoi întreaga atenţie asupra neașteptatului. Trebuie să-l scru- 
teze, să-l examineze în întregime sau să se situeze deasupra lui. 
Cu alte cuvinte, trebuie să-l aducă pe orbita schemei sale de lu- 
cruri și, ca urmare, să fie satisfăcută că nu este sau, cel puţin, că 
nu mai este ceva surprinzător. 

Este important de notat că aceasta nu înseamnă că persoa- 
na suspicioasă trebuie să se simtă satisfăcută că evenimentul 
neobișnuit — zgomotul de dincolo de ușă, programarea anula- 
tă, scrisoarea care a sosit neașteptat de târziu sau de devreme 
— este inofensiv. Dimpotrivă, poate conchide foarte bine că este 
departe de a fi inofensiv și, cu toate astea, să se simtă satisfă- 
cută. Ceea ce nu poate tolera este existența unui eveniment ne- 
obișnuit care nu este cercetat, adică existenţa sa într-o formă 
care încă o poate surprinde. Într-adevăr, putem trage o conclu- 
zie interesantă din natura acestei hiperalerte: persoana suspi- 
cioasă nu e înspăimântată cel mai mult de un pericol concret, 
ci de surprinză. 

Cum se modifică tabloul general al cogniţiei suspicioase? Cred 
că trebuie concluzionat că această cogniție este caracterizată nu 

numai de orientarea rigidă a atenţiei, ci și de o orientare menţi- 
nută într-o stare de tensiune atât de extremă, încât se aseamănă 
cu a unui mușchi încordat, care tresare la atingere. Nu este doar 
un grad mai mare de alertă de tip normal; și nu este doar alerta 
unui soldat bine antrenat sau a unui vânător expert. Este mult 
mai aproape de alerta unui soldat sau a unui vânător care a în- 
ceput să obosească, trăiește o tensiune subiectivă mai mare și, fără 
să realizeze, începe să se încordeze mai mult. Ne putem imagina 
că este ca soldatul care, probabil, trage cu arma în umbre. Cu alte 
cuvinte, starea paranoidă de hiperalertă pare să reflecte o rigidi- 
tate a atenţiei care conţine la bază o anumită slăbiciune sau insta- 
bilitate și care, în consecinţă, nu este doar menţinută într-o stare 
de tensiune extremă, dar poate fi și ușor declanșată. 

Într-un mod foarte general, nu este dificil de imaginat dez- 
voltarea unui mod cognitiv cum este cel pe care l-am descris, 
chiar și fără a fi în poziţia de a-i identifica toate sursele. Am su- 
gerat că rigiditatea intelectuală a obsesiv-compulsivului poate fi 
privită ca o distorsiune, o hipertrofiere a dezvoltării cognitive 
normale a capacității de orientare a atenţiei — capacitatea de a 
orienta, focaliza și menţine atenţia după voinţă, cu scop sau in- 
tenționat. În mod normal, din această dezvoltare trebuie să apa- 
ră capacități cognitive ale adultului cum ar fi capacitatea de con- 
centrare, de a susţine și urma o linie de gândire, de a pătrunde 
prin evidentul imediat pentru a se focaliza precis asupra a ceea 
ce este relevant pentru propriul interes și altele. Din acest punct 
de vedere, forma cogniției paranoide suspicioase apare ca fiind 
o distorsiune extremă a acestui aspect al dezvoltării cognitive 
normale, o distorsiune care implică o hipertrofiere mai rigidă, 
mai excesiv încordată și aparent incomplet stabilă a multor ca- 
racteristici ale rezultatului său normal. 

Pierderea paranoidă a realității 


Nimeni nu va nega faptul că persoana suspicioasă distorsio- 
nează realitatea sau că suferă o gravă alterare a experienţei rea- 
lității, dar natura exactă a acestei alterări este mai puţin eviden- 
tă. De exemplu, nu îi caracterizează o alterare totală, ci doar a 
anumitor clase ale experienţei realității. Deși suntem îndreptă- 
țiți să vorbim despre o distorsionare gravă a realităţii, știm că 
trebuie să fie o distorsiune de un tip special deoarece, chiar și în 
formele cele mai grave, pare a permite cu regularitate anumite 
tipuri de congruenţă cu experiența normală a realităţii. Aș dori 
să încerc să clarific natura acestei alterări și distorsionări și să 
arăt că ea poate fi responsabilă pentru anumite aspecte ale lumii 
subiective a persoanei paranoide. 

Să luăm în considerare o întrebare. Ce aspect al lumii este cel 
mai probabil să lipsească în cazul persoanei suspicioase, care nu 
este niciodată capabilă să-și relaxeze cercetarea atentă și să pri- 
vească nepăsătoare în jur? Permiteţi-mi să ofer un răspuns par- 
țial, de probă. Îi va lipsi exact ceea ce, pentru o persoană norma- 
lă, ar fi evident, vădit, valoarea clară a lucrurilor. Oamenii 
suspicioși disprețuiesc evidența; ca urmare, ei spun că este doar 
ceva înșelător, superficial, nu esenţa reală a problemei, și că tre- 
buie să privescă dincolo de ea. 


Astfel, după mai multe ședințe de psihoterapie, un pacient suspicios 
a admis, poate exagerând acest punct, că el nu a ascultat niciodată 
ceea ce spunea terapeutul; ci ascultase cuvintele terapeutului cău- 
tând în ele semne despre ceea ce terapeutul „gândea într-adevăr”. 


Acest pacient auzea tot ceea ce o altă persoană ar fi putut 
auzi; de fapt, din ceea ce se spunea în prezenţa sa, probabil pier- 

dea cu mult mai puţin decât ar fi făcut o persoană normală. Dar 
nu este o problemă legată de auz; este o problemă de ascultare. 
Cu alte cuvinte, este o problemă de orientare și mod al interesu- 
lui și atenţiei. Un tehnician de sunet poate asculta foarte atent o 
înregistrare și poate auzi mult mai multe decât o persoană obiș- 
nuită, dar, în același timp, nu poate asculta muzica. Pacientul din 
exemplul de mai sus, ca și oamenii suspicioși în general, ascul- 
tase și privise cu mare atenţie, dar ascultase ceva diferit de obiec- 
tul interesului obișnuit. El ascultase și privise căutând doar in- 
dicii pentru ceea ce, conform cu presupunerile sale, terapeutul 
ar fi putut urmări. Probabil observase orice frază neobișnuită sau 
orice urmă de ezitare. Dar, între timp, întregul sentiment al co- 
municării, substanţa și semnificația concretă, valoarea sa nomi- 
nală scădeau corespunzător pentru el. Cu alte cuvinte, persoana 
suspicioasă urmărește o comunicare sau o situație nu pentru a 
înțelege ce este, ci pentru a înțelege ce semnifică. Asemenea ob- 
sesiv-compulsivului, paranoicul privește lumea căutând indica- 
tori și contruiește din ei o lume subiectivă. Dar indicatorii care 
interesează persoana paranoidă, indiciile sale, sunt mult mai re- 
strânse și sunt legate de înclinații specifice sau de presupuneri 
suspicioase. În consecință, pierderea lumii reale este mult mai 
mare decât cea pe care persoana compulsivă o întreține prin pre- 
ocuparea sa pentru datele tehnice. 

Atunci când o persoană își pierde interesul pentru o lume cla- 
ră, evidentă, și pentru simţul ei în favoarea unor indicatori, in- 
dicii sau semne percepute limitat ale unui fapt sau altuia, nu 
pierde numai simţul a ceea ce dă lumii ton și culoare, dar pier- 
de și simțul a ceea ce ar modifica în mod normal și ar califica 
semnificaţia indicatorilor; pierde simţul proporţiei. De exemplu, 
oamenii fanatici (care, de obicei, sunt bine reprezentați în stilul 

paranoid) cum ar fi cei care, în mod fanatic, sunt împotriva vi- 
visecţiei, pot vedea semne ale cruzimii umane nu numai în ac- 
tul de a bate un cal, dar și într-un experiment științific. Ei pot 
avea dreptate. Într-adevăr, semnul poate fi acolo. Dar nu repre- 
zintă tot. O astfel de pierdere a proporţiilor apare în forme ex- 
treme la oamenii suspicioși. 

Prin urmare, este util să privim construirea unei lumi subiec- 
tive de către persoanele paranoide ca având două aspecte: pe de 
o parte, conform unei înclinații, indiciile „semnificative“ sunt 
scoase din contextul lor și, pe de altă parte, se pierde aprecierea 
acestui context, care, în mod normal, dă tocmai micului indiciu 
semnificația sa reală. Aceste două aspecte, atât cel pozitiv, cât și 
cel negativ, figurează în fiecare fragment de distorsiune suspi- 
cioasă a realității. Astfel, atunci când pacientul citat mai devre- 
me distinge o anumită nuanţă a ultimului ordin al șefului său ca 
o confirmare a ideii sale că șeful vrea să-l retrogradeze și când, 
în același timp, uită întregul context al acelui ordin, evident în 
mod normal, și anume pur și simplu responsabilitatea șefului ca 
activitatea să fie realizată, atunci orice altceva ar mai fi implicat, 
ca funcțiile cognitive cotidiene de judecată și simţ al proporții- 
lor, au eșuat. 

În acest mod poate fi construită o lume subiectivă în care fap- 
tele, percepute cu suficientă acuratețe, sunt înzestrate cu o sem- 
nificaţie interpretativă specială în locul semnificației lor reale. la 
ființă o lume subiectivă care este un amestec special de autism 
cu factual. Tabloul despre lume al persoanei paranoide este au- 
tist în mod interpretativ, dar este neobișnuit de exact în detalii- 
le sale factuale. Ea impune o schemă interpretativă autistă și pre- 
stabilită asupra lumii factuale. Nu manifestă interes pentru 
lumea evidentă, ci pentru lumea din spate, pentru care lumea 

evidenţei nu oferă decât indicii. Astfel, interesul său se îndreap- 
tă către motive ascunse, scopuri subterane, semnificaţii speciale 
și altele. Persoana paranoidă nu este în mod necesar în dezacord 
cu persoana normală cu privire la existenţa unui fapt dat; este în 
dezacord doar cu privire la semnificaţia acestuia. | 

Acest fapt are anumite consecinţe interesante. De exemplu, este 
posibil ca chiar și oamenii accentuat paranoizi să recunoască su- | 
ficient de bine diferite fapte esenţiale ale lumii sociale normale 
pentru a dobândi o adaptare limitată la ea, chiar dacă, în intimi- 
tate, ei pot interpreta autistic porțiuni substanţiale ale acelei lumi. 
Astfel, o astfel de persoană poate recunoaște perfect de bine ne- 
cesitatea de a-și plăti impozitele dar, în același timp, poate privi 
colectarea lor drept parte a unui plan fantastic al guvernului. Poa- 
te chiar să recunoască că este prudent să-și păstreze ideile neobiș- 
nuite pentru el însuși. În acest mod devine posibil ca acești oa- 
meni să trăiască, subiectiv, în lumea unei realități concrete așa cum 
cineva ar putea trăi într-o ţară străină cu oameni care, în ignoran- 
ţa lor, nu văd lucrurile în mod clar și nici nu sunt încântați de cei 
care fac asta, dar cu care, în ciuda acestui fapt, este atât necesar, 
cât și perfect posibil să aibă de-a face. Poate cazurile paranoide ale 
așa-numitor idei delirante „încapsulate“ sunt de fapt de acest tip, 
implicând nu doar arii limitate ale conţinutului delirant, ci și ti- 
puri de conţinut. Pentru că tipul de conștient delirant se referă la 
semnificația unei realități evidente, nu violează în mod necesar și 
flagrant faptele realității concrete și permit astfel persoanei deli- 
rante să trăiască în ambele lumi în același timp. 

Distorsiunea realității de acest tip poate fi destul de avansată 
— implicând o gravă pierdere a sentimentului unei lumi reale și 
concrete în favoarea preocupărilor interpretative autiste — fără 
deteriorarea proceselor logice care poate fi întâlnită în schizofrenie. - 

Probabil că acest fenomen este responsabil de faptul că anumite 
persoane accentuat paranoice, dacă sunt tăcute, pot fi cu greu dis- 
tinse de indivizii normali inhibaţi, chiar și la testul Rorschach3€. 
Probabil este responsabil și de calitatea curioasă pe care o au anu- 
mite construcții delirante paranoide de a părea aproape autiste, 
dar care pot fi concepute ca adevărate. Deoarece aceste construc- 
ţii pot fi împletite destul de logic din interpretări autiste ale fap- 
telor reale, cum ar fi elemente din ziare recente, ele pot uneori să 
fie convingătoare într-un mod destul de neplăcut. 

În general, pentru că se poate imagina aproape orice grad de 
distorsiune a realității într-un mod pur interpretativ — cu alte cu- 
vinte, orice grad de pierdere a lumii realității concrete în favoa- 
rea unei lumi construite din indicii, fără o distrugere necesară a 
proceselor logice de gândire — poate fi posibil să concepem un 
interval continuu al condiţiei paranoide, de la indivizii nepsiho- 
tici la cei grav psihotici. Acest interval ar putea începe, poate, cu 
atitudini de suspiciune medie și poate ajunge la un punct extrem 
nu la schizofrenie, ci la un delir extrem de rigid, poate logic ela- 
borat sau „sistematizat“, care însă constă din interpretări construi- 
te în jurul anumitor indicii percepute cu acuratețe — așa-numi- 
tele „cochilii ale realității“ din delirurile paranoice — scoase din 
contextul lor real. Astfel de cazuri de „pură“ paranoia trebuie să 
fie rare deși, evident, ele există. În practică, aproape întotdeauna 
se poate descoperi că condiţiile psihotice paranoide implică și ele- 
mente schizofrenice și, ca urmare, punctul extrem în intervalul 
condițiilor paranoide este în general o formă de schizofrenie care, 
cu toate acestea, prezintă încă o dezorganizare relativ mai mică a 
gândirii decât în orice altă formă de schizofrenie. 


3 Vezi Roy Schaffer, Clinical Interpretation of Psychological Tests (New York: Internatio- 
nal Universities Press, 1948). 

PROIECȚIA: ASPECTE COGNITIVE 


Ajungem la ceea ce trebuie să fie un teritoriu psihiatric mai 
familiar, dar voi începe cu o definiţie. „Proiecţia“, în sensul care 
ne preocupă aici, înseamnă atribuirea unor figuri externe a unor 
motivații, pulsiuni sau alte tensiuni repudiate și intolerabile în 
propria persoană. Această operație sau mecanism mental este 
atât de important în modul în care înțelegem patologia și simp- 
tomele paranoide, încât a ajuns aproape să definească ceea ce nu- 
mim „paranoid“ în psihiatrie. Însă procesul proiecției, distinct 
de rezultatele sale evidente, nu este bine înţeles. Rămâne între- 
barea de ce acest mecanism să fie asociat atât de specific cu acest 
tip de persoană? Acest mecanism și, ca urmare, această proble- 
mă are aspecte cognitive, dar, evident, are și unele aspecte ne- 
cognitive. Aici ne vom rezuma la primele, și ne vom îndrepta 
atenţia către ultimele mai târziu. 

Bineînţeles, este adevărat că proiecția apare și la oamenii ne- 
paranoizi cât și la cei paranoizi și, în plus, este adevărat că, în- 
tr-un sens mai general, tendinţa de a impune tensiuni interne 
asupra lumii externe percepute este universală. Un exemplu este 
tendința universală de a înțelege animist evenimentele natura- 
le, dar există exemple mult mai simple. Poate orice tip de eroare 
empatică sau distorsiune — de exemplu, modul în care oamenii 
își „înțeleg“ deseori animalele — poate fi privit ca o reflectare a 
acestei tendinţe. Poate că ar putea fi inclusă și tendința persoa- 
nei îndrăgostite de a înzestra obiectul iubirii cu caracteristici ne- 
meritate sau tendința oamenilor care se simt înspăimântați sau 
mici de a îi înzestra pe inamicii lor cu o putere și o dimensiune 

mai mare decât garantează situaţia concretă. Într-adevăr, chiar 
faptul că oamenii organizează lumea subiectiv — o văd în pro- 
priul mod și conform cu dimensiunile propriilor interese — fap- 
tul că oamenii sunt imaginativi și interpretativi și, mai ales, fap- 
tul că sunt empatici în înțelegerea lumii, creează o diversitate de 
posibilităţi „proiective“ și tind să reducă aparenta unicitate a fe- 
nomenelor proiective. Totuși, este adevărat că, într-un sens mai 
specific, proiecția este în primul rând un fapt al funcţionării pa- 
ranoide, iar existenţa diferitelor tendinţe proiective universale 
nu îl poate explica. Nici înțelegerea unor anumite avantaje de- 
fensive pe care proiecția pare să le ofere nu poate face asta. De 
exemplu, se poate spune că proiecția realizează o transformare 
avantajoasă a unei ameninţări interne ca aceea creată de presiu- 
nea unui impuls intolerabil într-o amenințare externă mult mai 
ușor gestionabilă. Dar tocmai faptul că o astfel de transformare 
pare să fie atât de general avantajoasă nu face decât să ridice din 
nou întrebarea: de ce acest proces este în mod special caracteris- 
tic unor oameni, în timp ce nu este caracteristic tuturor celorlalți? 

Propun ipoteza că modul cognitiv general pe care l-am dis- 
cutat și, în special, tipul de pierdere a realităţii intrinsec acelui 
mod oferă o bază pentru aspectele cognitive ale proiecției. Nu 
spun că un astfel de mod cognitiv este proiecție; nu este. Nu este 
nici măcar o condiţie suficientă pentru o proiecție constantă și 
pervazivă, dar este una necesară. 

Ce procese cognitive sunt implicate în proiecție? În cel mai evi- 
dent mod, fiecare proiecție implică o distorsionare a realității. Dar 
implică o anumită formă de distorsionare a realităţii. Astfel, pro- 
iecția nu presupune negări globale ale realității sau excluderi glo- 
bale ale unor porţiuni sau segmente ale realităţii în favoarea con- 
strucțiilor autiste; nu presupune amnezie, pierdere a memoriei 

sau o romanțare neclară a realităţii; nu implică construcții autis- 
te „inserate“ arbitrar și plat în realitate; în mod tipic, nu presu- 
pune experienţe halucinatorii, cel puţin până când procesul este 
complicat grav de elemente schizofrenice. Toate acestea sunt dis- 
torsiuni ale realităţii, e adevărat, dar nu reprezintă ceea ce înţele- 
gem prin proiecţie și, de fapt, sunt fundamental diferite. 

Spre deosebire de alte tipuri de deformare a realității, proiec- 
ţia nu presupune o prăbușire a cogniţiei și o retragere a atenţiei 
de la lumea externă. Dimpotrivă, ea apare în actul cogniției, ală- 
turi de atenția concentrată intens asupra lumii externe. Astfel, în 
general proiecția este fidelă realităţii concrete și nu o distorsio- 
nează, și nici nu presupune de obicei o distorsiune perceptivă. 
Proiecția distorsionează semnificaţia realităţii concrete; ea este o 
distorsiune interpretativă autistă a realității externe. Din acest 
motiv tema proiecției nu are de obicei de-a face cu ceva evident 
și prezent, ci cu ceva potenţial și ascuns, cu intenţiile celorlalți, 
motivele, gândurile, sentimentele lor și altele. Invariabil, proiec- 
ţia constă într-o cogniţie interpretativă prestabilită despre eveni- 
mente sau comportamente prezente. Aceasta este forma sa cog- 
nitivă care, deși nu este singura, o distinge de alte erori de 
percepere a realității cum ar fi distorsiunea perceptivă sau halu- 
cinația. Procesul proiectiv are loc și se poate spune că există o 
proiecție atunci când persoana paranoidă, într-o anumită stare 
de încordare și așteptare vis-a-vis de lumea externă pe baza unei 
înclinații, își îndreaptă atenţia către un obiect și atribuie unui in- 
diciu semnificaţia care o convinge de un anumit motiv, de o in- 
tenţie sau ceva asemănător. Prin urmare, cristalizează așteptarea 
prestabilită, dându-i o anumită formă concretă. 

De exemplu, proiecţii simple și aparent perceptive cum ar fi 
„Mă privește dezaprobator“ sau „Crede că sunt ciudat“ constau 

de fapt din cogniţii prestabilite autist, cvasiempatice, interpreta- 
tive în legătură cu privirea acelei persoane, cu înfățișarea ei, cu 
o frază ambiguă sau alt aspect al comportamentului ei. 


În proiecţiile mai complexe, astfel de cogniții distorsionate interpre- 
tativ pot fi combinate pentru a susține o interpretare proiectivă ge- 
nerală. De exemplu, un om de afaceri extrem de paranoid care își 
imagina că partenerii săi aveau pregătite planuri pentru a scăpa de 
el și care fugise din țara sa natală, conform tuturor indicaţiilor, dis- 
cernuse corect interesul lor de a-l elimina din afacere și de fapt ob- 
servase corect dovezile întâlnirilor ținute fără el, observase priviri 
ciudate și altele. Ideile sale proiective constau în interpretările fan- 
teziste dar, iarăși, cvasiempatice ale acestor fapte întrețesute. 


De obicei, se observă că persoana paranoidă „întâlnește reali- 
tatea pe jumătate“ în proiecţiile sale, că proiecția este un „compro- 
mis cu realitatea“. Aceste observaţii exprimă pur și simplu, într-o 
formă foarte aproximativă, faptul esenţial că proiecția constă de 
fapt dintr-un act cognitiv, deși de un tip special și distorsionat în- 
tr-o direcție prestabilită. Într-adevăr, aceste observații prezintă in- 
teres doar atâta timp cât facem o comparaţie, să spunem, cu ha- 
lucinaţia; dar ele devin triviale când proiecția este privită ca o 
cogniție, căci a întâlni realitatea pe jumătate este, până la urmă, 
cel mai puţin lucru care s-ar putea aștepta; nu la acest lucru te aș- 
tepţi de la cogniție. Din acest punct de vedere, este remarcabil fap- 
tul că este posibil un mod de cogniție care permite o înclinație in- 
terpretativă și o distorsiune de asemenea proporții încât întâlnește 
realitatea doar pe jumătate și, de multe ori, nici măcar atât. 

Cu alte cuvinte, este remarcabil faptul că o persoană este ca- 
pabilă să privească un obiect din lumea externă, să-l privească 

pe el și nu altceva, fără o atenţie neclară sau difuză, fără confu- 
zie și fără o privire goală, retrasă, ci cu o privire clară, directă, 
precisă și totuși să pronunţe o irealitate totală. Însă asta face per- - 
soana paranoidă prin proiecţie. Se poate observa acest lucru în 
comportament și se poate vedea dovada atenţiei sale chiar și în 
interiorul proiecției. Nu este vorba despre faptul că, în actul cog- 
niţiei atente, ea vede ceva care este într-adevăr acolo, ci că, în 
același act cognitiv, vede atât de multe care nu se află acolo. Este 
nevoie de explicații. 

Cum este posibil? Potrivit cu ceea ce putem considera pornind 
de la forma cognitivă a proiecției, este posibil pentru că, atunci 
când privește acel obiect, atenţia paranoidului este de fapt con- 
centrată rigid, limitat pe o anumită trăsătură sau aspect al obiec- 
tului care pentru el reprezintă un indiciu și mintea sa e preocu- 
pată de semnificaţia acelui indiciu. Interesul și atenţia sa sunt 
mobilizate de descoperirea acelui indiciu mai întâi printr-o aștep- 
tare pe baza unei anumite înclinații, cum ar fi o anticipare suspi- 
cioasă și aprehensivă, iar indiciul, o dată găsit, este înțeles potri- 
vit cu aceeași înclinație. O astfel de expectanţă sau înclinaţie nu 
trebuie să fie conștientă, ci determină ceea ce prezintă interes con- 
știent, ceea ce pare important în continuare și ceea ce nu pare, și 
determină semnificaţia subiectivă a indiciului nou descoperit. 


De exemplu, un bărbat cu tendința de a se ascunde, care a făcut o 
mică greșeală la serviciu, va cerceta figura și cuvintele șefului său 
cu 0 anumită așteptare. El caută, să spunem, un semn de neplăcere, 
sau de dezaprobare, deși el însuși nu este conștient de acest fapt. 
Când găsește acel semn, cogniția cvasiempatică distorsionată proiec- 
tiv este completă, și o înclinație necristalizată sau o așteptare este 
transformată într-o convingere: „Nu mă place.“ 

Astfel, indiciul și semnificaţia lui reprezintă ceea ce persoana 
paranoidă vede când privește un obiect extern, și va vedea asta 
și numai asta oricât de atent ar privi și ori de câte ori ar face-o. 
Bineînţeles, este adevărat și că o asemenea cogniţie poate reve- 
la în același timp și într-o formă vie și amplificată o trăsătură sau 
un aspect prezent al obiectului extern care coincide cu aștepta- 
rea proiectivă și, din acest motiv, este supradimensionat. 

Dacă această înțelegere a formei cognitive a proiecției este co- 
rectă, atunci cred că este clar că modul cognitiv general al per- 
soanei paranoide o va facilita. În măsura în care orice mod cog- 
nitiv este interpretativ, în măsura în care un individ caută ceea 
ce consideră a fi mai semnificativ și întoarce spatele aspectelor 
pe care le consideră mai puţin semnificative, înclinațiile, inclu- 
siv cele proiective sunt posibile sau poate chiar inevitabile. Cu 
toate acestea, cogniţia normală posedă în general suficientă fle- 
xibilitate pentru a corecta această înclinație. Dar cogniţia care 
este orientată atât de rigid și de limitat ca cea a paranoidului, 
atât de imună la corecție, atât de capabilă să ignore evidența și 
să caute în ea doar semne care să-i confirme ideea prestabilită, o 
cogniție care aduce cu ea o pierdere a simțului proporțiilor și a 
evaluării concrete a lucrurilor — o astfel de cogniţie este dispu- 
să la distorsiuni interpretative de cel mai sălbatic tip, adică dis- 
torsiuni cu o formă proiectivă. 

În proiecţie, tensiunea internă este transformată într-un anu- 
mit fel în tensiune vis-ă-vis de lumea externă, într-o anticipare 
conform unei înclinații a lumii externe și, în cele din urmă, într-o 
convingere cu privire la lumea externă. Aceste considerații expli- 
că doar cea mai mică parte a procesului și anume pasul de la an- 
ticiparea potrivit unei înclinații la convingere. Acesta este aspec- 
tul cognitiv. Dar cea mai mare parte a procesului, transformarea 

tensiunii interne în tensiune externă și crearea unor orientări pre- 
stabilite este o altă problemă, care nu mai este de natură cogniti- 
vă. Într-adevăr, transformarea tensiunii este înseparabilă de o în- 
treagă stare subiectivă și de stilul general de funcţionare care, în 
mod caracteristic, este paranoid. 


Problema generală paranoidă a autonomiei 


Oamenii paranoizi trăiesc fiind gata pentru o situație de urgen- 
ță. Ei par să trăiască într-o stare mai mult sau mai puţin continuă 
de mobilizare totală. Condiţia de încordare, manifestă în starea lor 
de alertă și în atenţia lor intensă, iscoditoare pare, de exemplu, să 
se reflecte și în musculatura corporală. Pentru a sesiza acest fapt 
este suficient doar să atingi o persoană paranoidă pe umăr pentru 
a simți cum tresare, răspuns imediat atenuat sau contramandat. 
Această condiție generală de mobilizare are diferite forme clinice. 
Uneori ia o formă mai agresivă, cu iritabilitate și poziție de contra- 
atac; alteori, ia forma unei atenții extreme și a controlului încordat; 
sau este bine descrisă pur și simplu ca vigilenţă defensivă. 

Suntem obișnuiți să ne gândim la mobilizarea persoanei pa- 
ranoide, așa cum facem cu privire la alerta sa cognitivă specifi- 
că, doar în termenii scopului său subiectiv: necesitatea de a face 
față unei ameninţări sau unui pericol extern (proiectat). Dar, deși 
are scopul său subiectiv, ea are și formă; este, împreună cu sco- 
pul său subiectiv, o modalitate de funcționare. Nu trebuie să fim 
prea empatici într-un studiu formal. Interesul nostru aici nu este 
acela de a înţelege un fragment de comportament din punctul 
de vedere al persoanei paranoide, ci de a înțelege o modalitate 
generală de funcționare, incluzând chiar, dacă este posibil, locul 
pe care acel punct de vedere îl are în această funcționare. 

Din punct de vedere formal, cum putem descrie mai adecvat 
această condiție paranoidă de mobilizare? Mai întâi voi încerca să 
o descriu în termeni generali. Este o condiţie cu o direcționare 
extraordinar de rigidă și încordată a comportamentului, cu o in- 
tensificare marcată a unor facultăți voluntare normale ca atenţia, 
controlul muscular și, la un nivel diferit, urmărirea scopurilor. Este 
o condiţie psihică ce poate fi descrisă ca „hiperintenţionalitate“, o 
condiţie care, cel mai probabil, este însoţită de un hipertonus cro- 
nic al musculaturii voluntare. Este o condiţie generală, iar modul 
de cogniție suspicios, hiperalert, reprezintă singurul său aspect. 

Să considerăm relația persoanei paranoide cu anumite arii ale 
propriului comportament. Am în minte tipul de comportament 
care este de obicei descris drept comportament expresiv, cum ar 
fi gesturile, expresia facială, tonul vocii, maniera de a se așeza 
etc. Se poate observa cu ușurință la o astfel de persoană că, deși 
intră în cameră cu un salut binevoitor sau poate cu un zâmbet, 
se așează cu evidentă ușurință și chiar începe să vorbească cu o 
aparentă familiaritate confortabilă, totul pare într-un fel ca o imi- 
tare a lucrului real. Realizezi că ceea ce la prima vedere părea 
comportament expresiv, nu este deloc așa. Nu este un compor- 
tament; este doar planificat să arate prietenos. 

Uneori, acest comportament este executat fără dificultăți sau 
cel puţin cu o ușurință mecanică și, în cazul multor caractere pa- 
ranoide relativ stabile, ai mai ales impresia că totul, până și pre- 
siunea strângerii de mână, este exersat până la cel mai fin deta- 
liu. Acești oameni pot fi gata, cu doar o urmă de ezitare, să fie 
sau, mai degrabă, să joace rolul lipsei de formalism, entuziasmu- 
lui, seriozității sau orice altceva cred ei că e necesar pentru tactica 
situațională. În general, știm care este scopul acestui comporta- 
ment — este unul esenţial defensiv — dar să luăm în considera- 

re și modul său. În cazul oamenilor paranoizi, ariile de compor- 
tament care sunt în mod normal expresive sau spontane, auto- 
mate și involuntare, și care reflectă în mod normal secvenţe des- 
tul de integrate și automate de sentimente sau impulsuri și 
comportament manifest, în loc să fie astfel, sunt orientate către 
un scop, intenționate și se află sub control voluntar. Chiar și ușu- 
rința mecanică a unui astfel de comportament nu reflectă flexi- 
bilitate, ci doar extinderea și eficienţa controlului intenționat. 
Aceasta nu înseamnă doar că persoanei paranoide îi lipsește 
spontaneitatea comportamentului sau că se urmărește pe sine cu 
foarte mare atenţie, limitându-și orice expresivitate astfel încât 
să nu se autodezvăluie. Cu siguranţă, acest lucru este destul de 
adevărat, și este evident în special la acei indivizi paranoizi inex- 
presivi și aparent impasibili, care evită cu mare grijă trădarea ori- 
cărei expresii — un astfel de pacient a fost poreclit în familia sa 
„Băţul“. Schafer“ a asemănat acest tip de supraveghere internă 
și măsurile represive care o acompaniază o „stare de poliţie in- 
ternă“. Dar este implicat și ceva mai general. În timp ce o arie de 
funcționare — expresivitatea sau spontaneitatea comportamen- 
tului — se modifică radical sub acest regim, o altă arie — dome- 
niul intenţionalităţii sau al direcționării conștiente a comporta- 
mentului — se extinde. Persoana paranoidă nu doar își privește 
și își înfrânează comportamentul, ci, într-un mod mai general, 
ea îl și controlează și îl dirijează; își dirijează corpul, expresia fa- 
cială și gesturile ca un general care își desfășoară trupele. 
Astfel, direcționarea comportamentului paranoid este la fel 
de evidentă în pozele arogante și accentuat lipsite de respect ale 
caracterelor paranoide arogante ca și în precauţia celor mai evi- 
dent detensivi. Și poate că acesta este cel mai frapant fapt dintre 

toate în cazul oamenilor paranoizi care își asumă mecanic o poză 
de spontaneitate, lejeritate și o puternică încredere în ei înșiși ce 
le permite să se tragă de șireturi cu ceilalți. 


Secretara a observat că un astfel de pacient, care întotdeauna își sa- 
luta terapeutul cu un zâmbet artificial entuziast, de obicei începea 
să zâmbească la o mică distanță înainte de a ajunge la ușa terapeu- 
tului, în timp ce se afla încă pe holul gol. 


Nu numai comportamente fizice specifice cum ar fi gesturile, 
expresia, mișcarea corporală și altele de acest tip sunt atât de re- 
marcabil controlate și intenționate. Dirijarea acestui comporta- 
ment este numai o parte a unei conduceri mai ample, a activită- 
ţii ca întreg. Vreau să spun că tot ce face persoana paranoidă are 
o țintă, un scop. El nu spune ceea ce spune pentru că îl impre- 
sionează sau pentru că simte că trebuie spus. Niciodată nu face 
ceva din capriciu, impulsiv, dintr-o atracţie imediată sau pentru 
faptul în sine. Ceea ce spune și face este planificat, intenționat, 
orientat către un scop (este interesant de observat că el presupu- 
ne că așa se întâmplă și în cazul celorlalți oameni.) Observăm 
acest fapt atunci când sesizăm lipsa de sinceritate a oamenilor 
paranoizi, atunci când constatăm că ceea ce pare a fi o conversa- 
ție obișnuită este, din partea lor, o operaţie tactică și bazată pe 
înșelătorie. Comportamentul lor poate avea ca motiv creșterea 
propriei importanţe sau poate avea un scop de evitare sau de- 
fensiv, dar, în orice caz, este un comportament planificat, pregă- 
tit anterior. În general, ei stau în spatele comportamentului lor, 
așa cum stau și în spatele expresiilor lor corporale sau faciale, 
dirijându-l, direcționându-l, întotdeauna intenționat și nicioda- 
tă abandonându-se în voia lor. 

În acest mod, funcțiile expresive și spontane în mod normal 
preiau, în cazul persoanei paranoide, statutul de instrumente. 
Acest fapt are anumite consecinţe subiective. Funcţiile compor- 
tamentului expresiv — zâmbetul, vorbirea, acțiunea — care, pen- 
tru persoana normală sunt pur și simplu o parte a „sa“, sunt, 
pentru persoana paranoidă, nu o parte a sa, ci se află sub con- 
ducerea sa. Persoana normală, în general, își simte corpul ca fi- 
ind al său, în timp ce persoana paranoidă își consideră corpul 
un instrument. Aceasta sugerează un alt rezultat general al mo- 
bilizării paranoide a facultăților. Când domeniul funcțiilor com- 
portamentale aflate sub controlul intenţionat se extinde în detri- 
mentul ariilor normale de spontaneitate și expresivitate, 
domeniul trăit subiectiv ca fiind al „său“ tinde să se contracte, 
în cele din urmă până la un centru administrativ fix și compact. 

Spontaneitatea și expresivitatea comportamentului nu este 
singura arie de libertate afectată de mobilizarea paranoidă rigi- 
dă sau sub „starea de poliție internă“. Însăși experienţa subiec- 
tivă, în special experienţa afectivă, este accentuat limitată și în- 
gustată și anumite clase de afecte par a fi eliminate. De exemplu, 
oamenii paranoizi râd rareori. Ei pot juca rolul unei persoane 
care râde, dar nu râd autentic, adică nu par să se simtă amuzați. 

O astfel de pierdere a experienţei afective nu poate fi privită 
ca rezultat al unei supravegheri interne sau ca un act intenționat 
de reprimare. Persoana paranoidă își poate dirija și orienta com- 
portamentul cu meticulozitate, dar nu e mai capabilă decât ori- 
cine altcineva să facă să dispară un sentiment. Pierderea expe- 
rienţei afective nu este un rezultat al unei intenții sau al unui 
control, ci este rezultatul unei stări de direcționare rigidă și de 
intenționalitate. Într-o naţiune aflată în condiții de mobilizare de 
urgenţă, se pierde o mare parte a vieţii normale, nu doar prin 

decret — de fapt, nici măcar în principal prin el. Ea se pierde și 
datorită faptului că interesul pentru multe dintre activităţile nor- 
male ale vieţii este incompatibil cu dispoziţia creată și cu ener- 
gia și atenţia cerute de starea de urgenţă și de mobilizarea pen- 
tru ea. Un fapt similar are loc în viața psihică a persoanei 
paranoide. Este imposibil să fii mobilizat ca paranoidul — să fii 
vigilent, mereu sub propria supraveghere, să controlezi rigid fie- 
care gest și expresie — și să fii amuzat în același timp. Și dacă, 
momentan, un astfel de sentiment este posibil, el va fi cu sigu- 
rană privit ca fiind subversiv. De exemplu, atunci când astfel de 
pacienţi se exprimă mai liber în terapie și, ocazional, râd auten- 
tic, ei se simt invariabil extrem de inconfortabil, fac orice pot să 
se oprească și simt că un astfel de lucru este „ridicol pentru un 
om mare“. 

În general, acele clase de afecte care ar putea fi descrise ca fi- 
ind mai pasive sau delicate, cum ar fi sentimentele tandre sau 
romantice, par a fi în mare măsură absente din experienţa con- 
știentă a oamenilor paranoizi. Pare a fi atât cazul acelor indivizi 
paranoizi care sunt ascunși și limitați, cât și al celor aroganţi și 
megalomani. Cu alte cuvinte, tandreţea și sentimentul sunt la fel 
de incompatibile atât cu un cadru mental general încordat și pre- 
caut în mod rigid, cât și cu unul arogant și militant în mod rigid. 
Atunci când sentimentele tandre apar într-adevăr, de obicei ele 
sunt considerate semn de slăbiciune sau de efeminare și sunt pri- 
vite cu rușine, dacă sunt proprii, și cu dispreț, dacă apar la alt- 
cineva. Nu doar aria afectelor, dar și cea a intereselor se micșo- 
rează în cazul acestor oameni. Dispare veselia, iar interesele 
pentru joc sunt de obicei absente. De obicei oamenii paranoizi 
nu sunt interesaţi de artă sau estetică. Astfel de interese pot fi de 
asemenea privite ca fiind ușuratice, delicate, semne de slăbiciune 

sau efeminare. În cele din urmă, există o altă arie de experiență 
subiectivă îngustă care poate fi adăugată acestei liste, deși o pre- 
zint doar ca pe o impresie care ar fi dificil de confirmat. Impre- 
sia mea este că, în regimul paranoid general de mobilizare rigi- 
dă, există și o restrângere a experienţei corporale senzuale; de 
exemplu, sexualitatea tinde să devină destul de mecanică și sca- 
de plăcerea senzuală. 

Luând în considerare îngustarea generală a intereselor lor, este 
interesant de notat că oamenii paranoizi sunt frecvent profund 
interesați de lucruri mecanice, dispozitive, aparate electrice etc. 
Și aceasta fără referire la frecvenţa cu care astfel de elemente apar 
în conținutul delirant paranoid. De fapt, sentimentele lor presu- 
pun mai mult decât interes. Oamenii paranoizi par a avea un res- 
pect special, poate unul exorbitant, pentru astfel de lucruri me- 
canice și planuri mecanice cum ar fi computerele, schemele 
automatice și altele asemenea. Într-adevăr, respectul lor pentru 
lucrurile și metodele mecanice și electronice contrasteză puter- 
nic cu disprețul lor pentru o mare parte a umanității, în special 
pentru ceea ce ei privesc ca fiind latura blândă, slabă sau defi- 
cientă a ei, cum ar fi oamenii bătrâni sau slabi, cei sentimentali 
sau femeile. Cu toate acestea, din respectul lor față de unii și dis- 
prețul față de alții se poate forma cu ușurință impresia că ar pre- 
fera o lume care a fost complet mecanizată, din care dezordinea 
manifestă a naturii și toleranța sentimentelor au fost eliminate. 
Astfel de atitudini fac mai clar faptul că mobilizarea persoanei 
paranoide, cu dirijarea rigidă, mecanică a comportamentului său, 
nu este o măsură de urgenţă străină și regretată ci, dimpotrivă, 
este un mod de funcționare întreţesut cu atitudini de susținere. 
Fără îndoială, dacă ar fi stat în puterea multor caractere paranoi- 
de să o facă, acest mod ar fi fost perfecționat în continuare. 

Nu este nevoie să mergem mai departe cu descrierea acestui 
aspect al stilului paranoid. Mobilizarea paranoidă presupune o 
restrângere radicală și o îngustare a acelor arii ale vieţii normale 
care sunt în mod esenţial involuntare și o eliminare a capacității 
de a se abandona alături de exercitarea unei dirijări rigide a com- 
portamentului. Dacă toate acestea descriu o formă de funcționa- 
re, care este semnificația lor? Voi încerca să arăt că acest mod for- 
mal reprezintă o patologie a autonomiei mai severă chiar decât 
cea reprezentată de stilul obsesiv-compulsiv, ceea ce are drept 
consecinţe distorsiunea și exagerarea rigidă și esenţial fragilă și 
la o exagerare a autorității persoanei normale asupra sa. De ase- 
menea, aș sublinia câteva aspecte specifice: mai întâi, că natura 
celor mai caracteristice îngrijorări ale persoanei paranoide, ela- 
borate sau nu proiectiv, sunt diferite îngrijorări cu privire la au- 
tonomie și, în al doilea rând, că o relaţie defensivă și antagonis- 
tă cu lumea externă sau, cel puţin, cu anumite aspecte ale ei, este 
intrinsecă acestui mod de funcționare, chiar și înainte de proiecție. 

În cazul persoanei paranoide, chiar mai distinct și mai accen- 
tuat decât în cazul celei obsesiv-compulsive, fiecare aspect și 
componentă a funcționării normale autonome apare într-o for- 
mă rigidă, distorsionată și, în general, hipertrofiată. Astfel, per- 
soana normală este capabilă să-și dirijeze atenţia, ca în cazul con- 
centrării voluntare sau în urmărirea unui șir de gânduri, dar este 
capabilă și de atenţie pasivă, ca atunci când este impresionată de 
ceva neașteptat; dar atenția persoanei paranoide este focalizată 
atât de limitat către scop, încât ajunge nu atât la rigiditate, cât la 
o înclinaţie definită. Persoana normală este capabilă atât de un 
control corporal insesizabil și neconștientizat, cât și de libertate 
corporală și plăcere corporală senzuală. Persoana paranoidă nu 
este doar rigidă, încremenită, ci își dirijează corpul așa cum un 

general își conduce trupele. În timp ce persoana normală este ca- 
pabilă de o activitate intenţionată, orientată către un scop, ea are 
și capacitatea de a se abandona. Dar persoâna paranoidă este 
mobilizată total; toate acțiunile sale au un scop, sunt orientate 
către o ţintă (de exemplu, un scop defensiv) cu o intensitate apro- 
piată de ceea ce, în mod normal, este rezervat stării de urgenţă. 
Nimic nu este realizat în joacă, din capriciu, pentru propria plă- 
cere, sau cu abandonare a controlului. Acest mod de funcţiona- 
re, plin de încordare, cu siguranţă nu reprezintă un grad mai 
mare de autonomie decât al persoanei normale. Reflectă, mai de- 
grabă, o autonomie excesiv de fragilă, care, deoarece este atât de 
fragilă, poate fi menţinută doar sub această formă remarcabil de 
rigidă și exagerată. Dacă cineva se îndoiește de acest lucru, nu 
trebuie să se gândească decât la aspectele obiective și la anumi- 
te aspecte ale rezultatului subiectiv al dobândirii autonomiei în 
cazul persoanei normale în comparaţie cu formele sale paranoi- 
de. Voi explica ce vreau să spun. 

Voința sau intenționalitatea necesită dezvoltarea echipamen- 
tului — de exemplu, a echipamentului muscular — și competen- 
ţa de a-l folosi. Într-adevăr, s-ar putea spune că, cel puţin la în- 
ceput, capacitatea de comportament voluntar — capacitatea de 
a fi propriul stăpân în acest sens — este o problemă de compe- 
tenţă, de exemplu, competenţa musculară implicată în a ţine sau 
a da drumul unui obiect după voinţă. Dar aceasta nu reprezin- 
tă totul în ceea ce privește funcționarea autonomă. A fi propiul 
stăpân înseamnă a fi și a te simţi liber să faci ce vrei și a fi capa- 
bil, adică competent, să faci ce vrei. Dar competenţa este întot- 
deauna un aspect al autonomiei, noi competenţe precedând și 
urmând probabil noi nivele ale capacității voluntare. În orice caz, 
printre rezultatele dezvoltării intenţionalității și competenţei 

voluntare, dacă au succes pentru o perioadă lungă de timp, se 
află un simț al competenţei, mândria realizării și începuturile res- 
pectului de sine. Dar, dacă acesta este unul dintre produsele su- 
biective ale autonomiei, care este experiența paranoidă compa- 
rabilă? Acolo unde, pentru persoana normală, autonomia aduce un 
simț al competenţei, mândrie și respect de sine, persoana paranoidă este 
fie arogantă și pseudo-competentă, fie se ascunde și simte rușine sau, 
poate cel mai des, ambele. 


Sentimentul de rușine pare, de fapt, a fi mult mai caracteristic oa- 
menilor paranoizi decât, de exemplu, sentimentul de vinovăție. Ast- 
fel, ei se simt rușinați, uneori până în punctul preocupării deliran- 
te, de mirosul corporal, de mușchii slabi, de forma nasului, de 
mărimea organelor genitale, de lipsa lor de „bărbăţie“, de fineţea mâi- 
nilor lor și așa mai departe. Deși acest sentiment este legat de obicei 
în mod tipic de o anumită trăsătură externă, poți fi sigur că, de fapt, 
este pervaziv și continuu și reflectă o lipsă generală de respect de 
sine. Astfel, un pacient paranoid care se simțea deosebit de rușinat 
de „mâinile sale de bebeluș“, se simțea rușinat și de „slăbiciunea“ 
sa în general, de vulnerabilitatea sa față de modul în care ceilalți oa- 


zii 


meni îl evaluează și chiar, de „lipsa de voință“ din discursul lui. 


Totuși, există și o altă reflectare subiectivă a autonomiei insta- 
bile a persoanei paranoide. Este cea mai familiară dintre toate. 
În timp ce persoana normală se simte nu doar competentă, dar 
și liberă să-și exercite voinţa și, în acest sens, simte că se au- 
to-conduce, că este responsabilă de propria viaţă și își este pro- 
priul stăpân, persoana paranoidă este în mod continuu ocupată 
și preocupată de ameninţarea de a fi supusă unui anumit con- 
trol extern sau unei anumite încălcări din exterior a voinţei sale. 

Dezvoltarea intenționalităţii și voinței prezintă un dublu 
aspect sau o semnificație dublă pentru funcționarea fiecărei 
persoane. Ea are o semnificaţie internă cum este cea pe care 
am descris-o și are o anumită semnificație pentru poziţia indi- 
vidului vis-ă-vis de cei din jur. Apariţia intenționalității și voin- 
ței la copil presupune apariţia simultană a unui nou interes 
pentru auto-determinare, adică libertate în raport cu o con- 
strângere sau o forță externă în relaţiile copilului cu lumea ex- 
ternă. Orice părinte va confirma ușor acest fapt. Atunci când 
copilul învaţă că poate face ceva din proprie voinţă, el vrea în- 
deplinească acea acțiune conform voinţei sale. O dată cu apa- 
riția intenţionalităţii, a hotărârii și a voinţei sau mai degrabă 
cu fiecare nou progres al lor, există un nou interes pentru pu- 
tere și forță relativă și pentru dimensiunile de dominație și 
submisivitate, constrângere și libertate. Toate acestea dobân- 
desc o semnificaţie pe care nu o aveau anterior. Într-adevăr, o 
revizuire radicală a relaţiilor cu figurile externe ale autorității 
poate fi cu ușurință manifestarea obiectivă cea mai evidentă a 
acestei schimbări interne. De exemplu, copilul devine încăpă- 
țânat sau „negativist“, adică nu vrea să-și abandoneze propri- 
ile intenții în fața presiunii externe sau a pedepsei; automat, el 
se opune unei astfel de presiuni ori de câte ori o simte. Apa- 
renţa de obstinaţie sau negativism nu se bazează doar pe dez- 
voltarea pulsională, ci și pe noile progrese în sfera intenționa- 
lităţii, voinţei și competenţei copilului. Descriem destul de 
adecvat această obstinaţie a copilului ca fiind „voluntară“; 
competițiile cu diferite figuri externe care apar invariabil sunt, 
de fapt, și nu doar în limbajul comun, lupte de voinţă, la baza 
cărora, din partea copilului, se află un nou sentiment al voin- 
ței și al competenţei voluntare. 

Autonomia personală își menţine permanent acest aspect sau 
referenţial bilateral. Pe de o parte, are legătură cu capacitatea și 
interesul pentru conducerea de sine voluntară și competentă, de 
exemplu a propriilor mușchi, opusă neajutorării sau pasivităţii 
în această privinţă; pe de altă parte, are legătură cu capacitatea 
și interesul de a se conduce pe sine după propria voinţă și inde- 
pendent de forţe sau autorități externe. Din moment ce ambele 
interese și capacități se bazează pe aceleași condiţii psihice, e de 
așteptat ca întotdeauna forma uneia să se răsfrângă asupra ce- 
leilalte. 

Astfel, dacă autonomia, intenționalitatea sau voinţa sunt bine 
consolidate și stabile, se pot relaxa. Persoana normală își relaxea- 
ză voinţa suficient pentru a permite spontaneitatea sau abando- 
narea, dar, în circumstanţe rezonabile, își poate relaxa și voinţa 
suficient de mult pentru a-i asculta pe alţii, a fi de acord cu ei și 
chiar a se supune voinţei lor. Cu alte cuvinte, persoana normală 
poate să „cedeze“ în ambele sensuri. Poate să-și „cedeze“ ei în- 
seși fără să simtă anxietate și poate să „cedeze“ altora fără a se 
simți umilită sau mai slabă decât aceștia. 

Din același motiv, acolo unde este necesar să se menţină un 
autocontrol rigid, nu pot fi tolerate nici abandonarea, adică „ce- 
darea“ față de sine, nici „cedarea“ în faţa presiunii externe sau 
a autorităţii. Mai mult, acolo unde autocontrolul rigid este men- 
ținut numai printr-o mare tensiune și nu este prea stabil, ne pu- 
tem aștepta nu doar la rezistenţă față de forța externă sau de au- 
toritate, ci și la o acută perceptivitate și senzitivitate în privința 
acestora. Într-adevăr, s-ar putea spune că aceste trăsături speci- 
fice unei autonomii instabile, ameninţarea de a „ceda“ domina- 
ției externe și amenințarea de a „ceda“ presiunii interne (sub for- 
ma afectelor sau a pulsiunilor) sunt într-un fel echivalente 


N 


Stiluri nevrotice = Stilul paranoid 


12 


subiectiv, deoarece ambele presupun o ameninţare a aceleiași 
funcții psihice. În orice caz, tocmai o astfel de conștientizare apre- 
hensivă, defensivă și, în cele din urmă, antagonistă a forței și au- 
torității externe este pervazivă în viața subiectivă a persoanei pa- 
ranoide. Manifestarea față de lumea externă a autocontrolului 
permanent și rigid menţinut al persoanei paranoide reprezintă 
o preocupare permanentă pentru apărarea autonomiei sale îm- 
potriva asalturilor externe. 

De exemplu, aprehensiunile proiective ale oamenilor psiho- 
tici, paranoici sau borderline nu sunt legate de obicei și mai mult 
sau mai puţin explicit de o ameninţare generală de agresiune ex- 
ternă, ci de o ameninţare externă mai specifică de distrugere 
agresivă sau de subjugare a voinţei și a capacității intenționale. 


Astfel, o categorie majoră a delirurilor paranoide se referă la faptul 
de a fi direct controlat sau imobilizat de dispozitive, mașini sau pu- 
feri speciale sau supranaturale posedate de inamici. De exemplu, o 
astfel de pacientă devenită brusc convinsă că partenerul ei încerca 
să o hipnotizeze, a început să telefoneze după ajutor și, conform ex- 
perienţei sale, a fost paralizată hipnotic și determinată să nu poată 
ridica receptorul. După cum este binecunoscut, alți pacienți trăiesc 
experiența că gândurile lor sunt controlate prin intermediul unor 
dispozitive externe. 

Uneori, în ideea proiectivă, îngrijorarea nu presupune un asalt di- 
rect asupra autonomiei sau subjugarea voinței prin forță sau puteri 
speciale, ci coruperea insidioasă sau slăbirea voinţei. Aceasta se poa- 
te realiza, de exemplu, prin intermediul anumitor substanțe chimi- 
ce speciale. Un pacient credea că voința sa a fost slăbită și submina- 
tă de „viața ușoară“ și de cei care o practicau la universitate. Uneori, 
o idee delirantă a unei autonomii slăbite sau deteriorate nu include 

nici O referire explicită la o sursă sau un agent extern, ca în cazul 
unui pacient schizofren paranoid care credea că își pierdea treptat 
controlul mușchilor sfincterieni și „elibera“ mirosuri neplăcute. Poa- 
te că, în acest caz, ideea unei surse externe s-a dezvoltat mai târziu. 


În mod esenţial, aceleași teme, reflectând aceleași tipuri de în- 
grijorări, sunt întâlnite în ideile prevalente din cazurile mai pu- 
țin grave. Resentimentul amar de a fi forțat să se supună autori- 
tății sau puterii unui șef, a unui profesor sau a unui ofițer; teama 
de a nu fi convins sau păcălit să capituleze în privinţa unui ele- 
ment al auto-determinării, de exemplu prin semnarea unui con- 
tract; îngrijorarea de a fi „forţat“ să renunţe la o anumită liber- 
tate de acțiune din cauza unor norme sau regulamente, toate 
acestea vor fi caracteristici familiare oricui a cunoscut oameni 
paranoizi. Aceleași îngrijorări sunt evidente și în atitudinile co- 
tidiene și cadrele mentale ale caracterelor paranoide. Astfel, 
acești oameni sunt, în general, extrem de conștienți de putere și 
rang, de poziţia relativă, superioară și inferioară, de cine este șe- 
ful și cine este obligat să execute ordinele sau cine se află în po- 
ziția de a umili pe altcineva. Multe caractere paranoide sunt an- 
trenate mai mult sau mai puţin continuu, în fapt sau în 
sentimente și imaginație subiectivă, într-o anumită formă de lup- 
tă defensivă și antagonistă cu o figură a autorității. 

Uneori, acești oameni vor fi aroganţi sau mândri în fața unor 
astfel de figuri și, alteori, ei se vor ascunde și vor fi rușinați. Dar, 
în fiecare caz, ei vor fi conștienți în mod defensiv că se află în 
prezenţa autorității. În ultimă instanţă, o persoană cu o autori- 
tate nesigură asupra sa și cu un respect de sine nesigur, din pro- 
pria perspectivă va privi cu un respect extraordinar figurile 

autorităţii. Acest fapt esenţial nu este schimbat de faptul că ne- 
siguranța autonomiei este ascunsă printr-un autocontrol rigid 
sau că lipsa respectului de sine este mascată de pseudocompe- 
tenţă și aroganță. Aceste calificative garantează doar că respec- 
tul acestor oameni pentru rang și autoritate nu va fi un respect 
prietenos sau apreciativ, ci unul defensiv, ranchiunos și antago- 
nist; și totuși, o formă de respect. Nu e nevoie de o observaţie 
profundă sau îndelungată pentru a realiza că și caracterele pa- 
ranoide defensiv arogante care blamează stupiditatea șefului și 
încearcă să-l discrediteze, nu mai puţin decât cei care pur și sim- 
plu se ascund și se simt rușinați, îl respectă pe șef mai mult de- 
cât se respectă pe ei înșiși. 

Pe baza acestui fapt chiar și oamenii moderat paranoizi nu 
sunt doar precauți în faţa celor cu autoritate superioară, dar sunt 
și puternic preocupaţi de evaluarea pe care aceștia le-o vor face 
și sunt deosebit de sensibili la eșec. Într-adevăr, pentru acești oa- 
meni, simpla conștientizare a atenţiei din partea unei persoane 
cu un rang ierarhic mai înalt pare să fie ingredientul capabil să 
precipite din absenţa generală a respectului de sine un sentiment 
acut de rușine sau umilire. Disconfortul social și conștiința de 
sine a multor oameni moderat paranoizi par a fi bazate, în mod 
similar, pe o astfel de conștientizare — nu numai precauţie în ca- 
zul expunerii la puterea externă, dar și rușine la expunerea în 
faţa unui rang, ierarhic extern. 


Sunt conștient că, încercând să arăt că este în natura condiţiei 
de autonomie rigidă, instabilă să se lupte în mod defensiv și an- 
tagonist, în diferite forme și grade, cu anumite figuri și forțe ex- 
terne, am creionat un tablou incomplet. Acest tablou omite pro- 
iecția, fără de care sentimentul mobilizării paranoide este încă 

incomplet. Am vrut să demonstrez, cu riscul de a-l împovăra pe 
cititor cu această incompletitudine, că anumite aspecte esenţia- 
le ale funcționării paranoide au surse psihice independente de 
proiecție, că ele nu sunt doar rezultatul proiecției, ci pot fi chiar 
o parte a fundamentului acesteia deși, în cele din urmă, această 
dependenţă poate fi total reciprocă. 

Înainte de a încheia această secțiune, aș dori să spun câteva 
cuvinte despre un alt aspect care, pentru anumiți cititori, poate 
să fi fost absent în mod evident din consideraţiile noastre de 
până acum. Este vorba de semnificația, descoperită de Freud și 
acceptată unanim de atunci, a pulsiunilor inconștiente pasiv-ho- 
mosexuale în funcționarea paranoică. Strict vorbind, această 
temă și prezentarea ei aici descriu diferite dimensiuni ale pro- 
blemei funcționării paranoide. Relația dintre paranoia și homo- 
sexualitate este dinamică, paranoia fiind o apărare faţă de ho- 
mosexualitate, în timp ce pe noi ne interesează să înțelegem 
formele generale ale funcționării paranoide. Cu toate acestea, nu 
există nici un motiv să evităm o întrebare interesantă în care cele 
două puncte de vedere pot fi relevante unul pentru celălalt. Până 
acum am descris stilul paranoid ca presupunând un tip special 
de distorsiune a autonomiei normale, o distorsiune care implică 
o anumită slăbire a autonomiei. Poate fi identificată sursa aces- 
tei slăbiri a autonomiei ca fiind un impuls pasiv-homosexual in- 
conștient, irezistibil? 

Este tentant să răspundem la această întrebare cu un simplu 
„da“, căci acest răspuns se va lega imediat de multe afirmaţii 
dintr-o mare parte de observaţii clinice și abordări teoretice. Și, 
de fapt, un astfel de răspuns nu ar fi dificil de susținut. Trebuie 
doar să ne imaginăm că ceea ce, din punct de vedere formal, nu- 
mim slăbiciune sau instabilitate a autonomiei reprezintă, din 

perspectivă motivațională, tentaţia la o capitulare pasivă. Într-a- 
devăr, nu lipsesc dovezile pentru astfel de tentaţii subiacente în 
îngrijorările și preocupările defensive pe care le-am descris, cum 
ar fi îngrijorarea de a fi imobilizat, paralizat, violat și așa mai de- 
parte. Fără îndoială, și tentaţia sau tendinţa către o capitulare pa- 
sivă va include poate chiar o centrare pe impulsurile pasiv-ho- 
mosexuale — și la bărbaţi, poate chiar invariabil. 

Cred că toate acestea au o bază destul de solidă, dar proble- 
ma este mai complicată. Caracterul slab al autonomiei paranoi- 
de și tentaţia capitulării pasive pe care o putem deduce logic din 
ea pot inciude, în general, impulsurile pasiv-homosexuale, dar 
pot include mai mult decât atât. Persoana paranoidă se teme nu 
numai de capitularea pasivă pe care o presupun impulsurile pa- 
siv-homosexuale, dar și de capitularea pasivă a controlului și in- 
tenționalităţii în faţa oricărui impuls. Din acest punct de vedere, 
cu alte cuvinte, persoana paranoidă se teme nu numai de conți- 
nutul pulsional al homosexualității, ci și de modul pulsional atâ- 
ta timp cât este un mod ce presupune capitulare. Atâta timp cât 
abandonarea în voia oricărui impuls sau chiar a unui afect pre- 
supune o capitulare a controlului și intenționalității, persoana 
paranoidă se teme de ea. Astfel, se pot observa cu ușurință oa- 
meni paranoizi care se simt mult mai confortabil vorbind despre 
homosexualitatea lor decât râzând, căci râsul presupune un anu- 
mit grad de abandonare, în timp ce într-o discuţie nu este astfel 
neapărat. Nu e dificil să ne imaginăm circumstanţele psihice în 
care activitatea homosexuală nu este trăită subiectiv ca abando- 
nare a controlului și intenționalității sau reprezintă o abandona- 
re mai redusă decât, de exemplu, abandonarea în voia impulsu- 
rilor agresive intense. De fapt, este bine cunoscut faptul că 
anumiți oameni paranoizi au interese homosexuale conștiente și 

chiar au o activitate homosexuală făţișă. Nu pot duce mai depar- 
te această problemă interesantă, dar trimit cititorul la ultimul ca- 
pitol în care există anumite consideraţii despre relaţia generală 
dintre pulsiuni și stilul de funcționare. 


Proiecția: aspecte necognitive 


Funcționarea psihică este un proces continuu dar, pentru a în- 
țelege o parte a lui, deseori suntem obligați să neglijăm această 
continuitate într-un anumit moment. Voi proceda astfel cu ur- 
mătoarea întrebare: Care sunt rezultatele probabile, ce procese 
este probabil să fie puse în mișcare dacă organizarea psihică 
descrisă până acum este supusă unei tensiuni interne suplimen- 
tare, de exemplu, sub forma intensificării anumitor impulsuri 
sau a unor afecte repudiate sau inconfortabile? 

În general, răspunsul la această întrebare este simplu. Inten- 
sificarea tensiunii interne va plasa o sarcină suplimentară asu- 
pra modurilor existente de control al tensiunii și va duce la in- 
tensificarea lor și la alte manifestări ale tensiunii sau instabilității 
existente. Mai specific, o persoană rigidă aflată sub presiunea 
unei tensiuni interne suplimentare va deveni, în general, mai ri- 
gidă. lar o persoană care nu este doar rigidă, ci și defensivă, sub 
o tensiune suplimentară va deveni, de asemenea, mai defensivă 

Voi descrie acest proces într-un alt mod, mai psihologic. În 
viața psihică a unei persoane cu o autonomie rigidă, instabilă, 
este specific faptul că trebuie să apere întotdeauna această auto- 
nomie pe două fronturi simultan. Ea trebuie să o apere atât de 
amenințările interne, cât și de cele externe. Bătălia pe un front 
duce la rigiditate; cea de pe celălalt front duce la defensivitate. 
Datorită acestui fapt special al angajării pe două fronturi în 

același timp, orice slăbire sau amenințare a autonomiei cu origi- 
ne internă va intensifica în mod necesar și sentimentul de vul- 
nerabilitate la o ameninţare externă și, ca urmare, este probabil 
să ducă nu numai la intensificarea rigidităţii, dar și a defensivi- 
tății. Aceste fapte mai degrabă neremarcabile mi se par centrale 
în înțelegerea funcționării paranoide în general și a proiecției în 
particular. Ele descriu un proces prin care, în cazul unui individ 
caracterizat de un anumit mod de funcționare, intensificarea ten- 
siunii interne are ca rezultat, în parte, intensificarea tensiunii de- 
fensive vis-ă-vis de lumea externă. Ele descriu primul pas al unui 
proces prin care o tensiune internă poate fi transformată de o 
anumită organizare psihică în tensiune externă. 


De exemplu, un bărbat mai degrabă rigid și defensiv își admira șe- 
ful, deși de obicei era înțepenit și stânjenit în prezenţa acestuia. El 
își dorea să-l invite pe șef la cină la el acasă, o idee care „totuși, i se 
părea prea îndrăzneață“. Îndată ce și-a planificat invitația, a simțit 
o intensificare a preocupărilor sale defensive obișnuite cu privire la 
ceea ce șeful gândea despre el și la posibilitatea de a riposta. În zile- 
le precendente invitației a fost mai încordat, mai senzitiv și mai alert 
defensiv în prezența șefului ca niciodată. O tensiune internă a dat 
naștere unei senzitivități intensificate defensiv și unei tensiuni 
vis-ă-vis de o figură externă. 


Totuși, pentru persoana paranoidă, procesul care începe cu 
transformarea tensiunii interne în preocupare defensivă și sen- 
timent de vulnerabilitate intensificate nu se sfârșește în acest 
punct. Pentru o persoană paranoidă, intensificarea tensiunii de- 
fensive înseamnă o intensificare automată a întregului aparat 
de mobilizare paranoid incluzând, în special, aparatul cognitiv. 

Sub imboldul unui sentiment de vulnerabilitate intensificat și a 
unei noi tensiuni defensive, întregul mod de funcționare rigid, 
mobilizat, care a fost pentru moment perturbat de o tensiune 
internă, este acum readus la viaţă, echipat cu un nou scop de- 
fensiv și orientat către un nou obiect extern. În acest punct, nu 
mai putem descrie o astfel de persoană ca simțindu-se vulnera- 
bilă sau ca fiind defensiv-senzitivă; acum este cu ochii în patru 
și în stare de alertă, identificând activ inamicul, anticipându-i și 
interpretându-i mișcările și construind o imagine din indicii ob- 
servate conform interesului său defensiv. Pe scurt, acum este 
suspicioasă, iar rezultatul suspiciunii sale va fi o proiecție. 

În continuare este prezentată o relatare destul de condensată 
a apariţiei anumitor idei proiective din sentimente care erau sub 
anumite aspecte similare celor din exemplul de mai sus, dar în 
cazul unui caracter paranoid mai rigid. 


Un profesor de colegiu în vârstă de treizeci și trei de ani, rigid și con- 
știent de sine dar și destul de ambițios și uneori aproape arogant, era 
întotdeauna sensibil la orice aparentă ripostă sau ușoară atingere a 
demnității sale determinată de a fi „fortat“ sau de a i se ordona să 
facă ceva în mod arbitrar, sau de a fi tratat ca un „puști“. În aceas- 
tă situație, recent, își luase un nou serviciu într-o instituţie diferi- 
tă și, deși îi era rușine să admită asta, era interesat să facă o bună 
impresie unui profesor senior important, în mod evident în speran- 
ta de a deveni un protejat al lui și probabil și cu ideea ca în cele din 
urmă să-l depășească. În orice caz, inițial fusese destul de impresio- 
nat de acest bărbat și, ca urmare, era destul de nervos în prezenţa 
lui și destul de îngrijorat de ceea ce bărbatul mai în vârstă ar putea 
gândi despre el. Uneori era îngrijorat că acesta ar fi putut gândi 

despre el că este „slab“ în timp ce, alteori, că face prea mult pe gro- 
zavul. Căuta semne ale ambelor reacții. 

Până acum, această intensificare a tensiunii defensive, inclusiv sen- 
timentul de vulnerabilitate și îngrijorarea defensivă pot fi privite ca 
fiind pre-proiective. Cu toate acestea, curând a fost clar că această 
tensiune defensivă și sentimentul de vulnerabilitate intensificat dă- 
deau naștere treptat unei intensificări a rigidității și unei încordări 
defensive antagoniste din ce în ce mai mare. Astfel, el nu căuta doar 
semne ale refuzului sau dezaprobării, ci le și anticipa din ce în ce 
mai mult și, ca urmare, le stimula prin fiecare abordare ezitantă. Își 
amintea acum că îi disprețuia pe lingușitori și, ca urmare, îl aborda 
pe bărbatul mai în vârstă numai de pe o poziție demnă, de egalitate. 
Pe parcursul câtorva săptămâni aparent marcate mai mult de indi- 
ferență din partea bărbatului mai în vârstă, această rigiditate defen- 
sivă a avansat în continuare. Acum îl urmărea îndeaproape pe băr- 
batul mai în vârstă, dar cu suspiciune, nu cu îngrijorare. Sesizase 
cu furie anumite dovezi destul de ambigue ale unor neglijenţe com- 
promițătoare și ale unor atitudini poruncitoare arbitrare din partea 
bărbatului senior. El nu ar fi putut să le „înghită“ și, frecvent, nu 
devenea egalitarist, ci arogant defensiv în relație. Astfel, a refuzat 
atribuțiile „josnice“ în cadrul departamentului. Furios și suspicios, 
a început să-și urmărească colegul în modul în care o fac astfel de 
oameni, ca un băieţel care se joacă de-a hoţii și vardiștii în preajma 
unui tată care nu-l ia în seamă, doar că o făcea cu mult mai mare în- 
tensitate și seriozitate, interpretând fiecare mișcare conform jocu- 
lui — acum se preface că nu mă observă, acum este gata să tragă, și 
așa mai departe. Din această perspectivă mânioasă, suspicioasă și, 
până acum, destul de arogantă în mod defensiv, a descoperit indicii 
care îi arătau că avusese dreptate; bărbatul mai în vârstă avea 

resentimente față de independența sa, dorea numai un lingușitor me- 
diocru în departament și încerca să-l reducă la acel statut. A decla- 


rat că situația dintre ei devenise acum o „luptă între două voințe“. 


Activarea mobilizării defensive paranoide sub imboldul unui 
nou disconfort sau al unui sentiment al vulnerabilităţii intensi- 
ficat presupune mai mult decât activarea atenţiei suspicioase. 
Înseamnă o încremenire totală în acea dirijare intensă, unilate- 
rală de care sunt capabili acești oameni și, sub acest regim care 
acum are un nou scop defensiv, înseamnă o mai mare restrân- 
gere a experienţei afective, o limitare a sentimentului de sine în 
centrele de comandă și, ca urmare, o înstrăinare și mai mare a 
persoanei paranoide de propriile sale afecte și impulsuri. Aceste 
două aspecte ale încremenirii defensive — intensificarea aten- 
ției suspicioase orientate către identificarea unui inamic extern, 
pe de o parte, și pierderea simultană a experienţei interne, pe 
de altă parte — lucrează în mod evident în aceeași direcție. 

După toate probabilitățile, o anumită conștientizare de fundal 
a propriilor sentimente și interese oferă o ancoră procesului nor- 
mal al imaginaţiei empatice. Cu alte cuvinte, un simţ continuu al 
propriilor sentimente trebuie să fie un factor care împiedică per- 
soana normală să se piardă pe sine în imaginarea empatică a sen- 
timentelor celuilalt. Fără o astfel de ancorare, persoana paranoidă 
este capabilă nu doar să construiască o imagine a inamicului por- 
nind de la indicii sesizate conform cu tendinţa sa defensivă pre- 
formată, ci și să privească acea imagine cu o atitudine de obiecti- 
vitate rece, fără a se recunoaște pe sine în ea. În această privință 
se află poate în poziția pasagerului din tren care nu poate realiza 
că trenul său se mișcă dacă atenţia sa este concentrată pe un alt 
tren de alături și, în plus, nu trăiește senzaţia propriei sale mișcări. 

Modul general de înțelegere a proiecției propus aici poate fi 
rezumat prin următoarea diagramă: 


_.--» intensificarea rigidităţii --___ 


» 
Pa but 
ai N 
ui S 


Tensiune internă intensificarea Mobiizare defensivă: Identificarea 
amenințătoare sentimentuluide activareaatenţiei 4” proiectivă 
vulnerabilitate şi a suspicioase şi (externalizată) 
tensiunii defensive restrângerea trăirii a amenințării 
afectului 


Cel mai bine este să concepem procesul ca având două stadii. 
În primul stadiu, impulsul repudiat sau un afect, sau o idee in- 
confortabilă, ameninţă o organizare deja rigidă și defensivă, in- 
tensifică sentimentele de vulnerabilitate și mobilizare defensivă 
și exacerbează automat atât rigiditatea, cât și mobilizarea defen- 
sivă. În al doilea stadiu, propriu-zis proiectiv, individul paranoid, 
acum mai rigid și mai mobilizat defensiv, suspicios și acumulând 
indicii conform scopurilor sale defensive, identifică inamicul și 
construiește ameninţarea externă concretă. Am încercat să indic 
prin săgețile duble din ultimul stadiu al diagramei interdepen- 
denţa și jocul reciproc dintre starea persoanei paranoide de mo- 
bilizare defensivă, pe de o parte, și obiectul acestei mobilizări, 
adică imaginea proiectivă a obiectului extern prezent, pe de altă 
parte. În timp ce obiectul proiecției este în mare măsură o creație 
a tensiunii sale defensive și a încremenirii proceselor defensive, 
o dată creat și chiar pe măsură ce se cristalizează, el va continua 
să focalizeze acea tensiune și va consolida în continuare mobili- 
zarea defensivă. Uneori, nu se poate observa acest proces dintr-o 
dată, alături de cristalizarea unei idei proiective ci, ca în exem- 
plul moderat citat mai sus, el este observat mai întâi sub forma 
unui contur general și apoi, pe măsură ce persoana paranoidă 
acumulează indicii, se va umple cu detalii și conexiuni logice. 

Acest întreg proces, o dată început, este progresiv în mod in- 
trinsec și se auto-completează dintr-un motiv destul de simplu. 
Aduce ușurare în plan subiectiv. Îndeplinește, până la urmă, nu 
doar o transformare a unei tensiuni interne într-una externă, ci 
și, mai specific, o transformare a unei tensiuni care dezorgani- 
zează și este nocivă pentru un sistem psihic fix, rigid dirijat, în- 
tr-una care constituie un nou obiect al acelei dirijări. 


Cred că această concepţie generală va prezenta caracteristicile 
clinice ale proiecției într-o lumină mai clară. De exemplu, am în 
minte faptul că ideile proiective par să presupună întotdeauna un 
aspect auto-referenţial. Voi explica acest punct de vedere. Chiar 
dacă proiecția este uneori descrisă ca un proces de „expulzare“ a 
conținuturilor mentale, știm că, în practica curentă, această de- 
scriere nu este adecvată. De fapt, conținuturile mentale nu sunt 
pur și simplu „expulzate“ sau atribuite unui obiect extern, acesta 
fiind finalul. Procesul implică întotdeauna nu doar o direcţie de 
la subiect la obiectul extern, ci și, în experienţa subiectivă, o orien- 
tare inversă, de la obiect la subiect, cel mai tipic sub forma unei 
experienţe a unei anumite forțe amenințătoare sau antagoniste 
orientate de la obiectul extern către subiect. Nu avem nici un mo- 
tiv să considerăm acest aspect al procesului ca fiind secundar sau 
incidental. Cu alte cuvinte, observaţia ne arată că, în proiecție, ten- 
siunile interne nu sunt „expulzate“, ci sunt transformate în ten- 
siuni permanente de lumea externă. Astfel, o relație dinamică con- 
tinuă între subiect și obiect — de exemplu între persecutat și 
persecutor — nu lipsește niciodată din experienţa proiectivă tota- 
lă și, în general, se manifestă în conținutul ideii proiective. 

De ce este așa? Conform punctului nostru de vedere, natura 
esenţială a proiecției, despre care este vorba, aici face ca lucrurile 

să fie astfel. Faptul că ideile proiective au un aspect autoreferen- 
țial reflectă istoria și funcţia lor psihică. Reflectă faptul că astfel 
de idei se bazează în primul rând pe o transtormare a tensiunii 
interne într-o tensiune defensivă, că procesul proiecției își dato- 
rează existența unei senzitivități defensive originare și relaţiei cu 
lumea externă și că el continuă și extinde această relație în mod 
autist, absorbind în proces tensiunea internă. Prin urmare, din 
această perspectivă trebuie să spunem că „autoreferenţial“ este 
doar termenul utilizat pentru a descrie un aspect, una dintre cele 
două direcții ca să spunem așa, ale unei relații fundamental de- 
fensive între subiect și obiectul extern. De exemplu, vom privi 
chiar și autoreferenţialul delirului de persecuție ca avându-și ră- 
dăcinile psihice în senzitivitatea defensivă a unei condiţii de au- 
tonomie rigidă, instabilă. 


Ajungem acum la o problemă mai generală privind proiecția 
și conţinutul proiectiv și de asemenea la unele concluzii supli- 
mentare. Există, de fapt, două definiţii des întâlnite ale proiec- 
ției paranoide care, din câte pot spune, sunt folosite interșanja- 
bil în psihiatrie și psihanaliză. Conform primei definiţii, proiecția 
reprezintă atribuirea unor motive, afecte sau idei proprii cărora 
li se pot aduce obiecţii, unui obiect extern. Această definiție re- 
prezintă baza perspectivei „expulzării“ asupra proiecției. Con- 
form celei de-a doua definiții, proiecția este substituirea unei 
ameninţări sau tensiuni interne cu una (aparent) externă. Astfel, 
prima definiție spune că ideea sau conținutul tensiunii sau ame- 
ninţării interne este proiectat, în timp ce a doua spune că este 
proiectată amenințarea sau tensiunea, ajungându-se la o expe- 
riență-substitut. Bineînţeles, aceste două definiţii sunt utilizate 
interșanjabil deoarece se presupune că sunt echivalente și ajung 

la același lucru. Se presupune că experiența unei ameninţări ex- 125 
ternalizate apare pur și simplu ca o consecinţă a atribuirii conţi- 
nutului tensiunii interne amenințătoare unui obiect extern. Cu 
toate acestea, de fapt această presupunere nu este garantată și 

cele două definiţii nu sunt echivalente. 

În primul rând, nu rezultă pur și simplu că atribuirea unor 
conţinuturi identice cu cele intern amenințătoare unei figuri ex- 
terne va conduce invariabil la o experienţă în care amenințarea 
externă este substitut al celei interne. De ce ar trebui să fie așa? 
Ne putem imagina cu ușurință că figura externă căreia i-au fost 
atribuite caracteristici inacceptabile — de exemplu, că este ho- 
mosexual, că este agresiv și altele de acest tip — ar putea fi pri- 
vită drept inacceptabilă și, pe această bază, ar putea fi respinsă. 
Dar nu asta observăm. Tot ceea ce observăm în proiecția para- 
noidă ne spune, dimpotrivă, că obiectul proiectiv extern nu de- 
vine doar inacceptabil, dar și o sursă evidentă de amenințare 
agresivă orientată activ către subiect. 

În cazul contrar, dacă un obiect extern trebuie înzestrat cu atri- 
bute astfel încât să ajungă să reprezinte o ameninţare sau o ten- 
siune ce corespunde sau se substituie unei ameninţări sau unei 
tensiuni interne originare, nu avem nici un motiv să presupu- 
nem, a priori, că, invariabil, conținutul acestor atribute va trebui 
să fie identic cu conținuturile tensiunii sau amenințării interne 
originare. Atunci când calculăm valoarea unui obiect într-o mo- 
nedă străină, nu presupunem că poate fi exprimată în același nu- 
măr de pesos sau mărci ca în dolari. Înțelegem că este implicat 
un sistem diferit, un limbaj monetar diferit și, pentru a reprezen- 
ta valoarea în mod corect, trebuie să o traducem în acel nou sis- 
tem. Dacă insistăm să facem altfel, vom confunda limbajul mo- 
netar cu valoarea. 

Conform punctului nostru de vedere și, cred, conform dove- 
zilor, în proiecție tensiunea și ameninţarea sunt transferate și ex- 
ternalizate invariabil; ele dobândesc o formă substitutivă în ex- 
perienţa cu obiectul proiectiv, dar nu în mod necesar prin 
reproducerea conținuturilor lor în atributele acelui obiect. Cu 
toate acestea, dacă conținuturile proiectate, adică aspectele atri- 
buite proiectiv obiectului extern nu sunt în mod necesar atribu- 
te ale tensiunii interne originare, din ce constau ele sau cum sunt 
determinate? Din perspectiva noastră, tensiunea internă dobân- 
dește o formă externalizată mai întâi prin transformare în ten- 
siune defensivă și apoi prin reconstruire proiectivă. Ca urmare, 
conținutul proiectiv va fi, în general, determinat de conţinutul 
tensiunii defensive. Mai exact, printr-un proces de interpretare 
a indiciilor selectate, vor fi atribuite unui obiect extern acele con- 
ținuturi care satisfac și cristalizează anticipările defensive spe- 
cifice ale unei stări date de tensiune defensivă. Este adevărat că 
în anumite cazuri, conţinutul proiectiv ultim va fi aproape iden- 
tic cu cel al tensiunii interne care i-a dat naștere; dar nu este ast- 
fel invariabil și, în general, nu se poate presupune că așa stau 
lucrurile. 

Voi ilustra acest punct cu un exemplu pentru ambele tipuri. 
Mai întâi, un tip comun și moderat de proiecţie, în care conținu- 
tul proiectiv este aproape identic cu cel al tensiunii care i-a dat 
naștere. 


Un bărbat destul de competent și respectat care, cu toate acestea, nu 
era convins de propria |ui competență și era defensiv cu privire la 
poziția sa profesională și statutul pe care-l avea în firmă, a făcut o 
greșeală la locul de muncă. Nu era o greșeală cu consecințe grave, a 
fost corectată ușor și era puțin probabil să fi fost observată de 

altcineva. Cu toate acestea, timp de câteva zile după aceea, a fost în- 
grijorat, imaginându-și cele mai îndepărtate posibilități de a fi des- 
coperit și umilirea care, după el, ar fi urmat descoperirii. În această 
perioadă, când trecea pe lângă șef, a „remarcat“ o privire iritată și 
și-a imaginat că șeful gândea: „Acest bărbat este veriga slabă din or- 
ganizația noastră.” 


În general, este probabil ca externalizarea ideilor sau evaluă- 
rilor autocritice, inclusiv a tuturor acelor proiecţii care, de obi- 
cei, sunt descrise drept „proiecţii ale Supraeului“ să reproducă 
conţinutul și chiar limbajul tensiunii interne originare destul de 
direct și literal. Există un anumit motiv pentru acest fapt, care 
are legătură cu natura acelei tensiuni originare și a poziţiei sale 
în organizarea psihică. În aceste cazuri, faptul că tensiunea in- 
ternă este dată de o idee autocritică înseamnă că, în primul rând, 
are o formă cvasiexternă, subiectiv vorbind și că, într-adevăr, 
această atitudine subiectivă faţă de o idee sau un gând autocri- 
tic — de exemplu, „vocea“ conștiinței — este deja cvasidefensi- 
vă, înainte de a avea loc proiecția. În consecinţă, transformarea 
defensivă a unei astfel de tensiuni interne, intensificarea tensiu- 
nii defensive și apoi construirea proiectivă a unei ameninţări ex- 
terne substitutive este, în acest caz, excepțional de abreviată și 
simplă. Ea necesită doar atribuirea cuvintelor unei „voci inte- 
rioare“ deja existente, unei figuri externe. 

În al doilea exemplu, care urmează, același proces al externa- 
lizării tensiunii și amenințării este îndeplinit doar printr-o alte- 
rare radicală a conţinutului. 


O femeie oarecum masculină și băieţoasă, având în jur de douăzeci 
de ani, pacientă într-un sanatoriu psihiatric, era preocupată continuu 

Își proteja foarte atent atât independența deciziilor, cât și libertatea 


de mișcare (incluzând, literalmente, cheile mașinii). Ca urmare, în 
general, menținea cu atenție o distanță față de cele mai multe pro- | 
grame ale instituţiei și de personal și, în unele cazuri, avea și o ati- | 
tudine rece, de război. 


Cu toate acestea, în diferite ocazii, era în mod clar tentată să-și 
relaxeze prudenţa obișnuită și să admită că se bucura de unele 
activități instituționale, că îi plăcea să-și slăbească interesul pen- 
tru planurile sale de a fi gata întotdeauna să părăsească locul sau 
să facă ce credea că l-ar putea mulțumi pe terapeutul ei. Era pro- 
babil ca astfel de ocazii să fie urmate de o intensificare acută a 
îngrijorărilor sale detensive obișnuite, care conduceau la „des- 
coperirea“ proiectivă a motivelor sau planurilor de a o „prinde 
în capcană“ în sanatoriu, de a-i spăla creierul sau de a o face în- 
tr-un fel să „capituleze“. La rândul lor, aceste idei erau urmate 
de acţiuni rebele, sălbatice. 

Ca urmare, într-un astfel de caz, diferite tentaţii pasive pot 
intensifica îngrijorările defensive față de cedare și sentimentul 
vulnerabilității la constrângerea externă, și astfel pot conduce la 
o construire proiectivă a unei ameninţări externe agresive.38 
Amenințarea proiectivă externă de distrugere a autonomiei ce 
corespunde și se substituie amenințării originare a tentației de 
a-și relaxa autocontrolul are în mod necesar un conţinut mani- 
fest diferit. 

35 Este interesant de observat că, în cazul unei femei, condiţia paranoidă este de aseme- 
nea asociată fără îndoială cu tendinţe homosexuale. Dar se pare că nu este repudiată 
tendinţa homosexuală, adică masculină, ci, ca și în cazul unui bărbat, sunt repudiate 
tentaţiile pasive feminine de a capitula, așa cum se întâmpla și din punctul de vedere 


masculin. 

Afirmând că proiecția dobândește un substitut extern sau un 
echivalent psihic al tensiunii sau amenințării interne și nu repro- 
duce în mod necesar ideea sau conţinutul acestei ameninţări în 
atributele obiectului extern, cred că urmez sensul, dacă nu lite- 
ra, concepției psihanalitice asupra proiecției. Ar trebui notat că, 
în practica curentă, este binecunoscut faptul că un conţinut pro- 
iectiv nu dublează în mod necesar conţinutul unei tensiuni in- 
terne originare. Nu ne imaginăm, de exemplu, că ideea proiec- 
tivă de a fi prins în capcană reflectă, literal, un motiv repudiat 
de a fi prins în capcană. Formulările psihanalitice specifice ale 
proiecției diferitelor tensiuni interne au luat întotdeauna în con- 
siderare anumite transformări ale conţinutului sau le-au consi- 
derat adevărate. Cu toate acestea, mi se pare că, datorită confu- 
ziilor teoretice, nu s-a ţinut cont de faptul că anumite 
transformări ale conținutului sunt intrinseci procesului proiec- 
tiv în sine, adică intrinseci externalizării tensiunii și, prin urma- 
re, nu trebuie să fie atribuite unor operații mentale adiționale sau 
suplimentare. 

Ultimul exemplu citat ilustrează un alt punct ce privește na- 
tura conţinutului proiectiv. Am în minte relația, deosebit de evi- 
dentă în acest caz, dintre natura specială a orientării defensive a 
individului, pe de o parte, și conţinutul ideilor sale proiective, 
pe de altă parte. 


Astfel, această pacientă a fost întotdeauna deosebit de sensibilă la 
orice încălcare a libertăţii sale de mișcare fizică. Importanța acestei 
dimensiuni speciale a autonomiei este evidențiată nu numai de ceea 
ce spune, dar și de necesitatea și valoarea specială pe care o are pen- 
tru ea o mașină, satisfacția evidentă de a o folosi și, poate, stilul său 
fizic în general atletic și băiețos. Când această pacientă construiește 

0 amenințare externă în condițiile unei tensiuni speciale, amenința- 
rea este de a fi „prinsă în capcană. 


Voi încerca să-mi clarific punctul de vedere. Dacă procesul 
proiectiv depinde de intensificarea tensiunii defensive și de ac- 
tivarea proceselor psihice defensive, rezultă că, în final, conţinu- 
tul proiectiv specific este dependent de două variabile: mai în- 
tâi, de natura specifică a tensiunii interne originare și, în al doilea 
rând, de natura specifică a îngriijorărilor, atitudinii și orientării 
defensive a individului. Proiecţia substituie unei ameninţări in- 
terne una externă, dar nu există un consens cu privire la ceea ce 
constituie exact o ameninţare externă pentru indivizii paranoizi. 
Definiţia subiectivă a amenințării externe, stabilirea aspectului 
ce constituie o astfel de ameninţare și a modului particular în 
care se manifestă această ameninţare depind de natura dispozi- 
ției defensive pe care individul o menţine vis-a-vis de lumea 
externă. La rândul său, ea va determina, pentru orice tensiune 
internă dată, natura specifică a anticipărilor suspicioase și, ca ur- 
mare, a conţinutului proiectiv. Astfel, în prezenţa unor figuri de 
autoritate impresionantă, o persoană moderat paranoidă, întot- 
deauna preocupată de modul în care apare în ochii unor astfel 
de oameni, anticipează un eșec umilitor; o alta, care se ascunde 
mai mult și este mai antagonistă, devine rigidă și anticipează că 
va fi prinsă cu ceva; iar alta, poate mai rigid defensivă în dem- 
nitatea sa, ambițioasă și semeaţă, devine și mai mândră și este 
gata de competiţie când vede în mod proiectiv în ochii celorlalți 
motivul de a-l pune la locul său. Fiecare trăiește intensificarea 
vulnerabilității și a tensiunii defensive, devine rigid vis-ă-vis de 
figura externă și identifică proiectiv o amenințare externă con- 


cretă conform modului în care se simte vulnerabil și aspectului - 

care, din perspectiva orientării sale defensive particulare, ar con- 131 
stitui o astfel de ameninţare. 
In continuare voi da alte exemple. 


Un pacient paranoid, un bărbat tânăr ce părea mai degrabă fragil, 
fusese întotdeauna extrem de timid și suferise de cel mai acut senti- 
ment de rușine și conștiență de sine vreme de mulți ani. Din acest 
punct de vedere defensiv de a respecta superiorii pentru evaluările 
critice pe care îi le făceau, a dezvoltat, într-o stare de decompensare, 
ideea delirantă că ceilalți pacienți din sanatoriu îl priveau cu dez- 
gust, credeau că era homosexual și că mirosea urât și îl „ocoleau“ 
din aceste motive. 


Pe de altă parte, un tânăr arogant, îngâmfat și îndărătnic, preocu- 
pat de homosexualitate tot într-o stare de decompensare, a încercat 
o atitudine caracteristică de distanțare disprețuitoare față de ceilalți 
pacienți din sanatoriu. De asemenea, se simțea vulnerabil, dar, din 
punctul său de vedere superior — era încă disprețuitor, deși acum 
era și furios și, ca un leu iritat de hiene — a remarcat cu răceală că 
anumiți „puști răsfătați“ încercau în mod evident să îl „provoace“ 
și „ar face bine să se uite pe unde merg". 


Nu este posibil să oferim decât câteva ilustrări ale nenumă- 
ratelor diferenţe în orientarea defensivă a oamenilor paranoizi. 
Ele includ diferenţe atât la nivelul preocupărilor defensive — 
cum ar fi diferenţe între preocupări cu evaluarea critică externă 
și preocupări cu forțe externe sau constrângeri — cât și diferen- 
țe în tipul orientării defensive — cum ar fi între o tendinţă de a 
se ascunde și una arogantă. Fără îndoială, diferențele ar putea fi 

clasificate și după alte dimensiuni. Scopul meu este doar să pro- 
pun un principiu general, și anume că toate variațiile în orienta- 
rea defensivă duc la variaţii corespunzătoare în conţinutul pro- 
iectiv. 


Până acum am privit proiecția ca fiind, fundamental, un pro- 
ces particular și ocazional, care restabilește stabilitatea relativă a 
unui sistem rigid și defensiv atunci când este ameninţat și făcut 
mai vulnerabil de o tentaţie specială, un impuls sau un dubiu 
autocritic. Dar ne-am putea gândi cu ușurință că diferitele cazuri 
ale tensiunii speciale ce par să ofere dinamismul unei anumite 
proiecții sunt, în cele din urmă, doar situaţii deosebit de intense 
a ceea ce trebuie să fie în mod esenţial tensiuni interne continue 
și permanent amenințătoare. De fapt, avem motive — deduse, 
de exemplu, din conţinutul general al producţiilor lor imagina- 
tive — să credem că acești oameni rigizi, defensivi funcționează 
sub o presiune continuă a impulsurilor și afectelor deosebit de 
nemodulate. Alături de permanenta amenințare a tensiunii 
interne și, mai direct, alături de sentimentul intensificat de vul- 
nerabilitate și tensiune defensivă care, probabil, se produce în 
mod continuu în acest context, nu ne putem imagina decât un 
interes sau un motiv proiectiv mai mult sau mai puțin continuu. 
De fapt, știm că în condiţiile paranoide și în special în așa-numi- 
tele caractere paranoide, proiecția nu este în nici un caz un pro- 
ces ocazional, ci este unul constant și în anumite situaţii, de fapt, 
un proces continuu. 

Este adevărat că, sub anumite aspecte, procesul proiecției pare 
a fi intrinsec discontinuu. Tensiunea defensivă ia amploare, sus- 
piciozitatea crește, este construită o amenințare externă și mai 
gestionabilă și, într-un anumit sens, procesul a ajuns la finalul 

său natural. Ca regulă, ceea ce vedem în proiecţii are într-adevăr 
această formă. Vedem idei proiective specifice care apar în con- 
diţii de tensiune și, în afară de cazul în care starea individului se 
deteriorează, le vedem frecvent atenuându-se, uneori pur și sim- 
plu atunci când individul iese din circumstanţele și din relaţia 
cu obiectul proiectiv particular care este implicat. 

Dar, în primul rând, știm că nu este întotdeauna așa și, în al 
doilea rând, că rareori acesta este finalul. Astfel, uneori idei pro- 
iective specifice vor deveni o parte mai mult sau mai puţin per- 
manentă a vieții psihice a acelui individ. Anumite deliruri așa-zis 
„încapsulate“ sunt exemple evidente, deși extreme, ale acestui 
fapt. Există și alte moduri, mai puţin impresionante, în care idei- 
le și preocupările proiective pot fi consolidate mai mult sau mai 
puţin permanent, cum este cel de a fi încorporat în atitudini so- 
ciale sau convingeri ori în imagini ale grupurilor sau claselor de 
oameni sau ale instituţiilor sociale. Fără îndoială, multe caracte- 
re paranoide pot fi întâlnite printre susținătorii unor mișcări po- 
litice sau cvasipolitice fanatice, pornite la vânătoare de vrăjitoa- 
re, preocupaţi de apărarea ţării de cei care ar putea „otrăvi 
rezervele de apă“ prin fluorizare, i-ar putea polua puritatea ra- 
sială, i-ar putea submina „voinţa de a rezista“ și altele. Totuși, 
pe lângă aceasta, știm că, pornind de la astfel de idei relativ per- 
manent consolidate, atunci când proiecția își atenuează intere- 
sul printr-o schimbare de scenă, de exemplu, este foarte proba- 
bil ca el să se fi atenuat numai temporar și în scurt timp, la un 
nou serviciu sau într-un nou oraș, idei similare vor începe să se 
dezvolte. Printre anumite caractere paranoide, par a exista ne- 
sfârșite succesiuni de angajări proiective, cea care se atenuează 
fiind înlocuită imediat de alta nouă, asemenea modului în care 
oamenii obsesionali abandonează o îngrijorare pentru a se orien- 

ta prompt către alta. Uneori, acești oameni par a trăi un șir con- 
stant de bătălii cu o serie de șefi sau de dispute suspicioase, agi- 
tate cu vecinii, cu alţi pacienţi din spital sau 'cu autoritățile spi- 
talului. 

Însă astfel de angrenări proiective constante, desăvârșite, nu 
sunt în nici un caz caracteristice caracterelor paranoide și nici 
măcar, probabil, majorităţii lor. La cele mai multe caractere pa- 
ranoide există numai explozii sporadice de idei proiective și de 
mobilizare defensivă; însă în perioadele dintre astfel de izbuc- 
niri nu există o demobilizare reală, ci doar o atenuare a tensiu- 
nii defensive și experienţei proiective. Aceștia sunt oameni ca- 
racterizaţi, în cea mai mare parte, de o prudenţă în continuă 
alertă. Această stare, care este probabil cea mai generală condi- 
ție a caracterelor paranoide, este, cu alte cuvinte, o stare de 
experienţă proiectivă într-adevăr continuă. Dar este un tip de ex- 
perienţă proiectivă care are anumite trăsături speciale și merită 
câteva cuvinte suplimentare. 

Când vedem că o persoană este prudentă în atitudinea sa, în- 
țelegem că își ia precauțţii, că se menţine în mod continuu în sta- 
rea de a fi gata pentru a face față unei ameninţări sau de a con- 
știentiza posibilitatea ei. Astfel, persoana prudentă nu este în 
mod necesar convinsă de existenţa în prezent a unei ameninţări, 
dar crede în necesitatea menţinerii unei continue vigilenţe față 
de posibilitatea ei, chiar dacă nu vede nici un semn. Nu este un 
fapt ciudat, dacă ținem cont de înclinația specifică pe care cir- 
cumstanţele subiective i-o impun. Din punctul de vedere al băr- 
batului vulnerabil, posibilitatea unei ameninţări și posibilitatea 
absenței amenințării nu au aceeași greutate. Prima posibilitate 
este un motiv definit de îngrijorare, dar posibilitatea absenței 
amenințării nu este un motiv pentru relaxare. Pentru o astfel de 

persoană ambiguitatea sau chiar nevinovăția aparentă nu este li- 
niștitoare. Dimpotrivă, doar identificarea unei ameninţări poate 
fi decisivă, în timp ce absenţa concretă a amenințării nu necesi- 
tă decât a fi permanent pregătit pentru apariţia ei. 

Astfel, persoana în gardă se află într-o continuă stare de vigi- 
lenţă proiectivă, care nu este în mod necesar o experienţă pro- 
iectivă de intensitate maximă. Scopul prudenţei nu este diferit 
de scopul suspiciozităţii sau al vigilenţei proiective în general, 
excepție făcând poate gradul său. Scopul nu este acela de a evi- 
ta ameninţarea, ci de a evita vulnerabilitatea la ameninţare — de 
a fi surprins de ea sau de a fi pasiv în faţa ei. În timp ce, în pro- 
iecţia obișnuită, sub presiunea unei tensiuni defensive mai mari, 
scopul poate fi atins prin identificarea pozitivă a unei amenin- 
țări, în situaţia de a fi în gardă el este atins suficient printr-o con- 
tinuă urmărire a posibilității existenţei sale. Din această perspec- 
tivă, condiţia de a fi în gardă, pentru multe și poate cele mai 
multe caractere paranoide pare să reprezinte, în sine, un nivel 
minim continuu al tensiunii defensive și al experienţei proiecti- 
ve. Intensitatea mobilizării defensive și caracterul definit al con- 
struirii proiective a amenințării externe pot depăși instantaneu 
și intens acest nivel minim în urma unei intensificări a tensiunii 
interne, a unei agravări a circumstanțelor externe sau chiar din 
cauza unui indiciu al amenințării reale. Dar nu pot cobori sub 
acest nivel decât momentan, fiind urmate de un disconfort și ex- 
perienţa vulnerabilității imediate. În special în cazurile modera- 
te, posibilitatea amenințării nu trebuie să se afle în centrul con- 
științei în mod continuu. Este necesar doar ca ea să nu fie 
niciodată complet în afara conștiinței, ca niciodată să nu fie com- 
plet uitată și ca persoana aflată în gardă să nu se relaxeze nicio- 
dată complet. 


135 


Stiluri nevrotice = Stilul paranoid 


136 Dacă posibilitatea amenințării dispare din atenţia unei per- 
soane vigilente — și asta se poate întâmpla momentan chiar și 
celui mai paranoid om — este impresionant să vezi că ideile in- 
confortabile, ca mici semnale de vulnerabilitate, apar imediat. 
Astfel, acești oameni își amintesc într-o clipă că zâmbetul lor ara- 
tă ridicol, că a cumpăra o cravată ca a șefului va părea chiar ca 
o maimuţăreală copilărească sau că a fi de acord prea repede fac 
numai lingușitorii. Cu aceste idei, condiţia de a fi în gardă este 
restabilită și este împiedicată trăirea în continuare a experienţei 
de vulnerabilitate. 


Relaţia dintre stilurile paranoid și obsesiv-compulsiv 


În capitolul introductiv am sugerat că examinarea formelor 
generale de funcționare sau a stilurilor ar putea arunca lumină 
asupra relaţiei dintre anumite condiţii patologice care, deși des- 
tul de disparate în descrierea psihiatrică obișnuită, par a fi foar- 
te strâns asociate empiric. Condiţia paranoidă și cea obsesiv-com- 
pulsivă sunt un exemplu remarcabil al acestor asocieri. De 
exemplu, este bine cunoscut cât de des fundalul premorbid al 
unei decompensări paranoide se va dovedi a fi unul obse- 
siv-compulsiv și, în special, un caracter obsesional. O dovadă 
mult mai convingătoare a unei afinități mari între cele două con- 
diții este oferită de existența unor anumite stări psihotice de tip 
borderline, uneori descrise ca stări supraideaţionale pre(para- 
noid)-schizofrenice, în care trăsăturile obsesionale și paranoide 
par a se amesteca și a se pierde una în alta. În astfel de cazuri 
este dificil, de exemplu, să spui dacă intelectualizarea elaborată, 
una dintre cele mai evidente trăsături ale acestei stări, ar trebui 
privită drept obsesională sau paranoidă. 

Etichetele diagnostice au o importanţă redusă în sine; intere- 
santă este similaritatea formei pe care o indică un astfel de puzzle 
și o astfel de tranziţie graduală. Nici o astfel de afinitate nu este 
indicată în special de numele pe care le dăm mecanismelor de apă- 
rare, trăsăturilor sau simptomelor caracteristice fiecăreia, dar chiar 
și cea mai concisă examinare a calităților formale confirmă, după 
părerea mea, acest lucru. O astfel de examinare arată nu numai că 
cele două stiluri sunt asemănătoare, ci și că există o relație strân- 
să și definită între ele, aproape fiecare aspect formal al unui stil 
având o relație cu un aspect corespondent din celălalt stil. 

Pentru concizie și pentru o comparație mai ușoară am pre- 
zentat diferitele trăsături ale corespondenţei lor în tabelele 1 și 
2. Tabelul 1 se ocupă de cele două stiluri de cogniţie; tabelul 2 
are în vedere aspecte mai generale ale celor două stiluri. 


Tabelul 1. Comparaţie între stilurile obsesiv-compulsiv și paranoid: Cogniţia 


Răspunsul la 


Modul Obiectul ceva nou sau Experienţa 
____ atenţiei ___ atenţiei neaşteptat realităţi __ 
> |Focalizată intens şi — Detaliul tehnic Refuză să-i acorde Lumea este construită 
2 precis; fixată pe ceea atenție; ceva din indicatori tehnici; 
| ce este relevant | neaşteptat este privit pierderea sentimen- 
&| pentru propriile idei ca o sustragere de la tului de convingere şi a 
a] și interese. linia de gândire simțului adevărului 
2 , a fixată substanțial; manifes- 
| Caracterizare: rigid tarea extremă este 
absurditatea logică 
Focalizată extrem de  Indiciul Foarte ateu, dar nu Lumea este construită 
acut, intens şi precis; la conţinutul concret — din indicii ale 
„| fixată pe propria („doar aparență“);  semnificaţiilor 
'3| idee, căutând doar caută indicii care să ascunse; realitatea 
S| confirmări ale confirme semnifi- substanţială, concretă 
&-! înclinațiilor proprii. caţia „reală“; ceva este dispretuită; 
| neașteptat este privit manifestarea extremă 
Caracterizare: ca fiind ameninţător este delirul proiectiv 
suspicios 

ii Tabelul 2. Comparaţie între stilurile obsesiv-compulisiv și paranoid: Comportament și 


experienţă subiectivă. 


Experienţa 
Modul general de Răspunsul la afectivă Sentimentul 
comportament influenţe externe de presiune 
Dirijare rigidă, Imperturbabil, Îngustarea experien- — Trăieşte continuu sub 
incordată, continuă încăpățânat cu tei subiective în presiunea conştiinţei, 


şi intens orientată 
către scop; scopul 
principal este 
realizarea activității 


Opsesh- compus 


Dirijarea, intenţio- 
nalitatea, orientarea 
către scop sunt 
continue, încordate 
şi antagoniste; 


general este apăra- 
rea de o amenințare 


Paranoid 


=0otabirăț scopul 


determinare, obstinat 
dacă este presat 


Sensibil, în gardă, 
suspicios 


general; îngustarea şi 
înstrăinarea de EXpe- 
riența afectivă în 
special (izolarea 
afectului); pierderea 
spontaneității, 
absenţa capriciilor,; 
încordare 


Restrângere generală 
a experienței subiec- 
tive, probabil o anu- 
mită pierdere a expe- 
rienţei senzuale, în- 
gustarea şi înstrăi- 
narea completă de o 
mare parte a afec- 
tului (în proiecţie); 
pierderea capacităţii 
de spontaneitate şi 
de a se abandona; 
extrem de încordat şi 
de obicei antagonist 


sentimentul de „trebuie 

să“ este trăit ca fiind: 
acd dar superior 
nevoilor sale; reacția ge- 
nerală este: submisivi- 
tate ambivalentă în fața 
unui principiu (moral) al 
autorității 


Trăieşte cu conştiinţa 
amenințării din partea 
unei forțe superioare 
sau a autorității; ame- 
ninţarea este trăită ca 
fiind externă; reacția 
generală este defensivă 


Presupun că va fi clar că nu prezint tabelele ca fiind exhaustive 
sau oferind în mod necesar cele mai bazale și esențiale aspecte ale 
acestei corespondențe formale. Ele prezintă doar acele afinități par- 
ticulare ale formei care au apărut la suprafață și mi s-au părut 
remarcabile în cursul studiului individual al fiecărui stil. Astfel, nu 
le prezint nici pentru a demonstra, nici pentru a defini relația din- 
tre cele două stiluri, ci pentru a sugera existenţa și natura sa. 

Aici avem două stiluri, fiecare caracterizat de o hipertrofiere 
rigidă și încordată a funcţiilor normale și a experienţei subiective 

a autonomiei. Fiecare stil, în manifestările sale tipice, include o 
conștientizare specială și sensibilă a dreptului la autodetermina- 
re; fiecare este deosebit de neinfluențabil și este marcat de o voin- 
ță deosebită și încordată, de o orientare către scop și auto-con- 
trol implacabile; și totuși fiecare presupune o experienţă specială 
de a trăi în compania anumitor voci externe sau cvasiexterne, su- 
perioare și/sau amenințătoare. Între aceste două stiluri, cel pa- 
ranoid este, în orice caz, cel mai extrem, cel mai puţin stabil, cel 
mai încordat și antagonist, cel mai deschis preocupat de conflic- 
tul instinctual și, pe scurt, cel mai primitiv din punct de vedere 
psihic. 

Cu alte cuvinte, vreau să spun că, din punctul de vedere al 
formei, stilul paranoid poate fi privit ca o transformare mai pri- 
mitivă, în sens matematic, a stilului obsesiv-compulsiv. Deși sunt 
conștient de limitele unei astfel de caracterizări a transformării, 
sper că ea adaugă un anumit grad de logică faptelor concrete — 
ca, de exemplu, faptului că, indiferent de condițiile care produc 
o astfel de schimbare, atunci când o persoană obsesiv-compul- 
sivă se decompensează grav, este probabil ca direcția decompen- 
sării să fie paranoidă. 

Stilul isteric 


În înţelegerea curentă a manifestărilor diferitelor nevroze, ce 
se centrează în mare parte pe natura mecanismelor de apărare 
considerate a fi mai mult sau mai puţin specifice fiecăreia, ta- 
bloul nevrozei isterice este relativ clar definit. A fost prima con- 
diție nevrotică studiată de Freud și, printre nevroze, nici una nu 
a fost mai definit sau mai clar asociată cu modul de operare al 
unui mecanism de apărare specific decât a fost asociată isteria 
cu refularea. Relativa simplitate a acestei asocieri devine eviden- 
tă dacă, de exemplu, este comparată cu constelația mecanisme- 
lor de apărare considerate de obicei operaționale în patologia ob- 
sesiv-compulsivă — și anume regresia, formațiunea reacțională, 
izolarea afectului și anularea. 

În plus, mecanismul refulării are o simplitate și o claritate uni- 
ce printre diferitele mecanisme de apărare. Alături de patologia 
isterică, refularea a fost prima apărare studiată și reține o calita- 
te bazală sau elementară între mecanismele de apărare, acope- 
rind o arie considerabilă atât în privința complexității, cât și a 
clarității. Mecanismul refulării și semnificația sa pentru patolo- 
gia isterică sunt, ca urmare, suficient de clare și, fără îndoială, 
destul de reale. 

Însă, chiar și în acest caz, există motive legitime de îndoială 
dacă mecanismul de apărare specific al refulării poate, în sine, 
să explice modelul sau forma simptomelor și trăsăturilor isteri- 
ce, ca să nu mai menţionăm constelația tipică a atitudinilor și ca- 
pacităţilor adaptative asociate cu aceste simptome și trăsături. Și 
chiar dacă ar putea, cum ne-am putea explica apelul la acest me- 
canism special al acestui tip specific de persoană? Ca urmare, 
vom căuta matricea, modurile generale de funcționare din care 
pot deriva operaţiile specifice ale refulării, precum și alte carac- 
teristici isterice. 


Refularea și stilul isteric de cogniţie 


Există un motiv special pentru a considera modul de cogni- 
ție ca punct de plecare într-o prezentare a isteriei; este vorba de- 
spre natura conceptului de refulare. Refularea a fost definită de 
Anna Freud ca refuzul sau „expulsia unei idei sau a unui afect 
din Eul conștient*.“ Dar refularea este mult mai familiară cu ui- 
tarea, aceasta din urmă reprezentând ceea ce înțelegem cel mai 
des prin refulare — nu pierderea afectului din conștiință, ci pier- 
derea conținutului ideațional, eșecul conţinuturilor o dată 
percepute de a dobândi statutul de amintiri conștiente sau de 
amintiri disponibile conștiinței. S-ar părea că, printre diferitele 
mecanisme de apărare, refularea trebuie să fie deosebit de strâns 
legată de procesul și modul de cogniţie. Cu alte cuvinte, calită- 
țile memoriei și condiţiile uitării sunt probabil legate de modul 
învăţării și atenției anterioare. 

Nu am discutat până acum (și nu voi avea ocazia să o fac mai 
târziu) calitățile speciale ale funcției memoriei care pot fi 


39 Anna Freud, Eul și mecanismele de apărare, Editura Fundaţia Generaţia, 2002, p. 42. 

asociate cu diferite stiluri de funcționare, dar cel puţin unele 
dintre ele sunt destul de bine cunoscute. De exemplu, oamenii 
obsesiv-compulsivi sunt recunoscuți în general ca având o me- 
morie „bună“, adică tehnică și factuală. De fapt, sub anumite 
aspecte, memoria lor pare a fi superioară memoriei „normale“. 
De exemplu, este ceva obișnuit ca în psihoterapie pacienţii 
obsesiv-compulsivi să-și reamintească în detaliu copilăria. Fap- 
tul că memoria obsesiv-compulsivului este de obicei factuală 
sau „obiectivă“, cu o abundență de detalii tehnice, sugerează 
ceea ce, oricum, s-ar putea ghici: cu greu conținutul reamintirii 
poate fi independent de natura cogniţiei inițiale și, în plus, că 
este posibil ca stilul reamintirii să fie concordant cu stilul cog- 
niției în general — în acest caz, o aprehensiune strict focalizată, 
tehnic factuală a lumii. 

Propun ipoteza existenţei unei relații duble între reamintire 
și cogniția originară. Primul aspect al acestei relații constă pur și 
simplu în faptul că cogniţia originară, inclusiv organizarea da- 
telor cognitive în acel moment, oferă materialul din care trebuie 
extrasă reamintirea. Cu siguranță, reamintirea nu are nevoie și 
cu greu poate fi identică în conţinut cu cogniția originară dar, pe 
de altă parte, cu siguranţă trebuie să fie limitată de ea.% Prin ur- 
mare, în cazul obsesiv-compulsivului datele tehnice bine defini- 
te și organizarea cogniţiei originare oferă materialul din care se 
extrage reamintirea. Dar, în plus, ar fi dificil de imaginat că pro- 
cesul recuperării — organizarea și asamblarea amintirilor și con- 
centrarea atenţiei asupra lor — nu este relaționat cu stilul proce- 
sului cognitiv originar. Pare mult mai plauzibil ca, fundamental, 


10 Un bun exemplu al acestei limitări ar putea fi incapacitatea unei persoane de a-și rea- 
minti detaliile unei perioade de intoxicație în urma consumului de substanţe. Voi lăsa 
deoparte, în această discuție, aspectul cogniţiei subliminale. 

același stil de funcționare a atenţiei, de exemplu, va opera atât 
în cogniția iniţială, cât și în procesul recuperării.*! SR, 

Dacă este adevărat că cogniţia detaliată, tehnică a obse- 
siv-compulsivului și modul său de atenţie intens focalizată co- 
laborează pentru o memorie „bună“ și, așa cum presupun, nu 
conduc la refularea conținuturilor memoriei, este posibil ca modul 
de cogniţie al oamenilor isterici, prin natura sa, să conducă în 
special la uitare și la operaţia de refulare? Voi încerca să arăt că 
este așa, că natura gândirii isterice oferă fundalul pentru uitare 
și, de fapt, o face inevitabilă. Să luăm acum în considerare câte- 
va dintre aceste calităţi ale cogniției și gândirii isterice. 


Când i se cere unei persoane isterice să descrie pe cineva, pro- 
babil răspunsul va fi ceva de genul: „O, e atât de mare!“ sau „E 
minunată!“, sau „Îl urăsc!“. Calitatea acestor percepții poate fi 
transmisă mult mai bine dacă se face o comparaţie imaginară cu 
răspunsurile factuale, detaliate tehnic pe care probabil că o persoa- 
nă obsesivă le dă la acest tip de întrebare. Cu alte cuvinte, atunci 
când cineva pune o întrebare unei persoane isterice, este probabil 
să obțină ca răspuns nu fapte, ci impresii. Aceste impresii pot fi in- 
teresante și comunicative și, deseori, ele sunt vii, dar rămân impre- 
sii — nedetaliate, nu chiar bine definite și, cu siguranţă, netehnice. 


De exemplu, odată, făcând anamneza unei paciente excesiv de iste- 
rice, am făcut eforturi repetate pentru a obține de la ea o descriere a 
tatălui ei.%2 Părea să-i fie greu să înțeleagă ce tip de date mă 


+1 Vezi în această privință lucrarea experimentală a lui 1. H. Paul, „Studies in Remembe- 
ring: The Reproduction of Connected and Extended Verbal Material“, Psychological Is- 
sues [, Nr. 2 (1959). 

42 Permineţi-mi să menţionez în acest punct că ilustrările din acest capitol reflectă faptul 
că persoanele isterice sunt preponderent femei. Vezi discuţia de la paginile 180-181. 

interesau și cel mai bun lucru pe care-l putea spune era: „latăl meu? 145 
Era un trosc-pleosc! Asta-i tot — un trosc-pleosc!“ 


Avansez ipoteza că, în general, cogniţia isterică este globală, 
relativ difuză și lipsită de precizie, în special în privinţa detalii- 
lor fine. Cu alte cuvinte, este bazată pe impresii. În contrast cu 
atenţia activă, intensă și clar focalizată a obsesiv-compulsivului, 
cogniţiei isterice pare să-i lipsească relativ focalizarea precisă a 
atenţiei; în contrast cu căutarea activă și prelungită a detaliului 
de către compulsiv, persoana isterică tinde cognitiv să răspundă 
rapid și este extrem de susceptibilă la ceea ce este imediat im- 
presionant, frapant sau chiar evident. 

Câteva dintre aceste caracteristici sunt evidente în testul Ror- 
schach. 


Acolo unde persoana compulsivă delimitează cu atenție o trăsătură 
anatomică, cea isterică privește rapid și exclamă „E sângeroasă! “, 
acolo unde (ca în planșa X, complex și viu colorată) persoana com- 
pulsivă poate enumera și organiza activ relații între diferite speci- 
mene botanice sau marine, persoana isterică spune „Un buchet fru- 
„ Acolo unde, 


EZă 


mos“ sau „Este Parisul!... ca în afișele French Line 
chiar și în cazul unei imagini evidente (cum ar fi „liliac“ la planșa 
[) persoana compulsivă poate spune „... părți care pot fi niște aripi 
deschise și ceva ce ar putea fi luate drept picioare acolo... și capul... 
bineînțeles, asta arată a antene, ceea ce nu ar fi în regulă, dar cu toa- 
te astea, în ansamblu, seamănă cu un liliac“, persoana isterică arun- 
că o privire la planșă și spune: „O! Un liliac mare! la-o de aici!“ 


In testul Rorschach există un procedeu tehnic de un interes de- 
osebit cu privire la relația dintre reamintire și cogniţia originară. 

Este procedura numită „interviu“ în care, după ce s-au dat răs- 
punsurile inițiale, examinatorul chestionează subiectul cu privi- 
re la diferite aspecte ale răspunsurilor sale, fără ca planșele să fie - 
vizibile. Diferenţele caracteristice dintre oamenii isterici și cei ob- 
sesiv-compulsivi în ceea ce privește răspunsurile la aceste între- 
bări sunt la fel de evidente ca și diferenţele dintre percepțiile lor 
inițiale. În general, obsesiv-compulsivul dă răspunsuri factuale, 
tehnice, de tipul celor indicate deja. Oamenii isterici, deși de obi- 
cei nu uită răspunsurile date, sunt destul de des incapabili să răs- 
pundă cu claritate la întrebări cum ar fi: „Ce îl face să semene cu 
un liliac?“ Uneori, se gândesc pentru o clipă, apoi dau o replică 
cum ar fi: „Ei bine, nu știu... Așa arată și gata“. Uneori, chiar și 
sensul sau înțelesul întrebării pare dincolo de ei, nu datorită unei 
lipse de inteligenţă, ci mai degrabă pentru că invocă fapte sau 
date tehnice pe care nu sunt pregătiți să le dea sau pe care nu le 
înțeleg cu claritate. Ei spun: „Ce vrei să spui? Era un liliac. Asta-i 
tot.“ Poate s-ar putea spune că acest tip de răspuns reflectă doar 
incapacitatea lor de introspecţie tehnică, care, cu siguranţă, este 
un fapt; dar calitățile imediate și bazate pe impresii ale percepți- 
ilor originare sugerează că, pe lângă problema introspecției, cog- 
niția originară nu include tipul de date tehnice clar definite care 
ar face ca răspunsul la aceste întrebări să fie dat cu ușurință. 
Această lipsă a detaliului factual și a definirii precise din cog- 
niția isterică poate fi cu greu atribuită operării mecanismului de 
apărare al refulării. Nu este o problemă de excludere a unor con- 
ținuturi ideatice sau emoționale specifice din conștiință și, în 
principal, nu are nici o legătură cu conținuturile gândirii. Este o 


formă de cogniţie, cu siguranţă, dar este o formă care deseori re- 


ușește să ducă la un conținut al gândirii vag, și difuz — chiar 
gol —, nu clar și precis. 

Aș dori să indic și alte câteva manifestări și consecinţe ale 
acestui stil de cogniţie, ce vor fi prezentate în detaliu mai târziu. 
Ca trăsături isterice tipice, probabil ele vor fi familiare. Cu toate 
acestea, interesul meu este să subliniez faptul că sunt aspecte ale 
unui mod de cogniție general. Prima trăsătură este incapacita- 
tea isterică de concentrare intelectuală persistentă sau intensă; a 
doua este distractibilitatea sau impresionabilitatea care derivă 
de aici; și a treia este lumea non-factuală în care trăiește persoa- 
na isterică. 

Mai întâi să luăm în considerare incapacitatea de concentra- 
re. Este uimitor să vezi, atunci când persoanei isterice i se cere 
să rezolve o problemă de matematică într-un test psihologic, că 
arată ca și cum ar spera să aibă inspirația unui răspuns și, în cele 
din urmă, ghicește. Este un avantaj al testării psihologice faptul 
că suntem capabili să stabilim că acest tip de incapacitate de con- 
centrare intensă apare la acești oameni chiar și acolo unde dotă- 
rile lor intelectuale nu ne-ar face să ne așteptăm la asta, adică, 
acolo unde sunt măsurate prin alte tipuri de probleme sau alți 
indicatori. De multe ori, în legătură cu problemele de matema- 
tică prezente într-un test de inteligenţă, subiecții isterici sunt des- 
tul de incapabili să reproducă procesele prin care au ajuns la răs- 
punsuri, și acest lucru poate fi adevărat și dacă răspunsurile sunt 
corecte. În astfel de cazuri este clar că nu au ajuns la răspunsuri 
printr-o concentrare precisă asupra faptelor, prin pași către so- 
luţie și principii articulate care ar putea fi descrise mai târziu, ci 
prin ceea ce s-ar putea numi „intuiții . 

Oricine are astfel de „intuiţii“, inspiraţii relativ pasive și ba- 
zate pe impresii — deși la oamenii compulsivi și paranoizi, așa 
cum am arătat, astfel de experienţe tind să nu fie frecvente. Dar, 
de asemenea, cei mai mulți oameni știu că este destul de probabil 

ca intuițiile să fie greșite și că este chiar mult mai probabil ca ele 
să fie incomplete sau insuficiente. Pentru persoana normală ele 
sunt o parte a gândirii și, uneori, sunt de mare ajutor. Sunt ob- 
servate așa cum apar și apoi verificate cu o atenţie intensă și o 
concentrare mult mai directă, și, în cele din urmă, sunt folosite 
sau date de-o parte. Dar, pentru persoana isterică, intuiţia sau 
impresia este produsul cognitiv conștient final. Deseori se obser- 
vă că oamenilor isterici le lipsește relativ curiozitatea intelectu- 
ală și este clar că acest stil de cogniţie nu corelează cu curiozita- 
tea intelectuală susținută. În problemele intelectuale, un stil 
impresionist — cogniţie alcătuită din intuiții și impresii de mo- 
ment, relativ pasive — va tinde să se oprească la ceea ce este evi- 
dent, la ceea ce este văzut cu ușurință și relativ imediat. 

A doua manifestare a acestui stil de cogniţie este impresio- 
nabilitatea. Știm că oamenii isterici sunt foarte sugestibili — adi- 
că sunt influenţaţi cu ușurință de opinia celorlalți, de presiunea 
așteptărilor externe reale sau imaginate; de toane, prejudecăți 
curente și excitaţii; și altele. Totuși, nu este dificil de văzut că 
impresionabilitatea isterică se extinde considerabil dincolo de 
aceste aspecte. Un mod de cogniţie sau un tip de conștientiza- 
re caracterizat de relativa absenţă a unei atenţii active, precis fo- 
calizată sau de incapacitatea de concentrare activ cercetătoare 
trebuie să fie, în această măsură, susceptibil la orice influenţe 
accidentale sau trecătoare care, dintr-un motiv sau altul, sunt 
impresionante. 

Am indicat că, de obicei, cogniţia bazată pe impresii se opreș- 
te la evident sau la ceea ce este imediat și ușor văzut și este in- 
compatibilă cu curiozitatea. Tot fundamentarea pe impresii a 
acestui stil de cogniţie duce la satisfacție cu ceea ce este evident 
sau imediat perceput și determină și o mare susceptibilitate 

pentru ceea ce este viu, frapant sau puternic prezentat. Cu alte 
cuvinte, atenţia isterică este ușor de captivat. Astfel, acești oa- 
meni nu sunt doar sugestibili, dar, în general, pot fi și distrași. 
Șirul gândurilor lor — din nou, în puternic contrast cu atenţia 
deliberat concentrată a obsesiv-compulsivului — este întrerupt 
cu ușurință de influenţe trecătoare. Ei sunt surprinși foarte ușor. 
Dacă ne imaginăm aspectul cognitiv al tipului de personaj creat 
de Billie Burke pentru femeia isterică și dacă lăsăm deoparte con- 
ținutul afectiv care, de obicei, îl acompaniază — înroșirea și stân- 
jeneala bruscă, chicotitul surprinzător și altele — se obține un ta- 
blou al acestei distrageri și al dispersării gândirii și exprimării 
ce o însoțește. 

Al treilea punct pe care aș dori să-l menţionez aici cu pri- 
vire la modul isteric de cogniţie este mai mult o consecinţă a 
lui decât o manifestare directă. Pentru a formula în cel mai 
simplu mod, oamenii isterici sunt deseori remarcabil de defi- 
cienţi în cunoaștere. Adică ei au deficienţe în cunoașterea fac- 
tuală ca fiind distinctă de ceea ce s-ar putea numi cunoaștere 
a modului de realizare. Nu mă refer aici doar la binecunoscu- 
ta naivitate a acestor oameni cu privire la cunoștințele sexu- 
ale sau alte cunoștințe care ar putea fi puternic încărcate emo- 
țional. Vreau să spun și că sunt deficienţi în cunoștințe care, 
dacă avem dreptul să presupunem asta, sunt destul de neu- 
tre emoțional. Cu alte cuvinte, această deficiență este o pro- 
blemă generală, în nici un caz restrânsă la arii ale conținutu- 
lui care pot în mod rezonabil să fie considerate ca intrând sub 
influenţa refulării. 

Din nou, datele testelor psihologice sunt deosebit de valoroa- 
se în evaluarea unei astfel de tendinţe, având avantajele unui 
eșantion de material neutru — de exemplu, vocabularul și 

informaţiile generale — și oferă instrumente pentru compararea 
nivelului acestor cunoștințe cu nivelul altor aspecte ale capaci- 
tății cognitive. Deficiența în informațiile factuale generale este 
un indicator diagnostic relativ valid al constituţiei isterice; apa- 
re frecvent la oamenii isterici. Cum ar putea fi altfel? 

Cogniţia de acest tip nu acumulează fapte, ci acumulează im- 
presii (cum ar fi impresia de „trosc-pleosc“ a pacientei despre ta- 
tăl său) care, ne putem imagina, se înlocuiesc cu ușurință una pe 
cealaltă și fuzionează ușor una cu cealaltă în memorie și astfel 
pierd în continuare în distinctivitate și precizie factuală. Nu este 
probabil nici ca acest mod cognitiv să producă interese intelec- 
tuale susținute sau o curiozitate intensă. Experienţa noastră su- 
gerează că istericii sunt rari printre oamenii de știință și cărtu- 
rari, și putem presupune că sunt cititori ai titlurilor de ziare. 
Astfel, lumea factuală a persoanei isterice este probabil îngustă 
și redusă. În următoarea secţiune vom considera romantismul și 
fantezia ca substitute ale faptelor și cunoștințelor în lumea su- 
biectivă a persoanei isterice. 

Am menţionat aceste trei caracteristici — absenţa relativă a 
concentrării active, susceptibilitatea la influenţe trecătoare, pe 
baza impresiilor și lumea subiectivă relativ nefactuală a istericu- 
lui — pentru a clarifica și extinde tabloul gândirii și cogniţiei is- 
terice și pentru a indica o formă de funcționare care dă naștere 
atât operaţiei specifice a refulării, cât și anumitor caracteristici 
isterice familiare. Refularea poate fi facilitată de acest stil în două 
moduri. Mai întâi, cogniţia originară nu este definită precis, fac- 
tual și nu este probabil ca ea să fie coordonată logic cu alte fap- 
te — de exemplu nume, date, locuri și așa mai departe — ci este 
bazată pe impresii — de exemplu „O, este un bărbat minu- 
nat!“ — și este puternic susceptibilă la deplasări sau la fuziuni 

cu alte impresii anterioare sau consecutive. În al doilea rând, se 
poate presupune că relativa incapacitate pentru o atenţie și con- 
centrare precis focalizate și natura distractibilă, pasivă, bazată 
pe impresii a stilului cognitiv împiedică procesul de recuperare 
și face ca reamintirea clară, precisă, factuală, să fie improbabilă 
în cele mai favorabile circumstanţe. Ca urmare, acești doi factori 
se îndreaptă în aceeași direcție. 

Nu spun că acești doi factori reprezintă refularea; afirm că acest 
mod de funcționare sau, în particular, de cogniţie favorizează de- 
cisiv fenomenul pe care-l descriem ca „refulare“. De fapt, dat fi- 
ind un astfel de mod de funcţionare, reamintirea clară, detalia- 
tă, factuală a conţinuturilor puternic încărcate emoţional este 
greu de imaginat. În cazul obsesiv-compulsivului, pe de altă par- 
te, tonul afectiv al conţinutului este mult mai puţin predispus să 
împiedice o astfel de reamintire. 

S-ar putea adăuga și că inhibarea frapantă a cogniției, faptul 
de a nu vedea lucruri care pot fi evidente pentru alții sau ceea 
ce descriem uneori drept naivitatea oamenilor isterici, este de 
înțeles în lumina acestui stil cognitiv. Absența generală a unei 
focalizări precise a atenţiei facilitează situaţia de a nu vedea un 
fapt foarte neplăcut sau, mai precis, situația de a nu aduce în 
centrul clar, precis al atenţiei, ceea ce poate fi neclar sau simţit 
periferic drept disconfortabil. Astfel, uneori, cu o pacientă iste- 
rică, poţi observa indicii sau sugestii ale unui fapt sau posibili- 
tăţi neplăcute întrețesute atât de evident în fundalul celor spu- 
se de ea, încât îți este greu să crezi că pacienta nu este conștientă 
de asta. Dar, de fapt, foarte des, este conștientă și tocmai această 
imposibilitate de a aduce un astfel de conţinut al gândirii care 
se află la periferia atenţiei în centrul clar al atenţiei este facili- 
tată de acest stil. 

Romantismul și fantasma isterică 


Dacă se poate spune că lumea subiectivă a persoanei isterice 
nu este chiar una obiectivă, factuală, se poate adăuga, așa cum 
am sugerat deja, că este una romantică și sentimentală. Cu toa- 
te acestea, nu este exact să descriem oamenii isterici ca fiind în 
general preocupaţi de fantezii romantice. De fapt, deseori se de- 
monstrează că „viaţa lor fantasmatică“ este mai mult săracă. 
Atunci când vorbim despre romantismul isteric cred că ne refe- 
rim nu doar la timpul petrecut în reverii romantice, ci mai de- 
grabă la un punct de vedere, la o atitudine romantică ce impreg- 
nează ideile și judecăţile cotidiene. 

Știm că oamenii isterici sunt înclinați către o viziune asupra vie- 
ţii de tipul „va-veni-Făt-Frumos- și-totul-se-va-schimba-în-bine“, 
către o reamintire nostalgică și idealizată a figurilor și locurilor din 
trecut și către o perspectivă sentimentală asupra prezentului. Re- 
amintirea nostalgică sau idealizată, lăsând încă o dată deoparte 
conţinutul său specific, are exact tipul de calitate bazată pe impre- 
sii pe care l-am descris. În mod tipic, este vorba despre absenţa 
evidentă a detaliilor factuale și, uneori, poți avea impresia că fap- 
tele obiective sau detaliile factuale ar deteriora povestea. 

Bineînţeles, aceeași calitate este evidentă în idealizarea de că- 
tre persoana isterică a partenerului sau a obiectului iubirii sale 
romantice; nesesizarea imperfecțiunilor sau a defectelor obiecti- 
ve care este, în general, o parte importantă a iubirii romantice 
poate fi realizată cu ușurință de oamenii isterici. Cu toate aces- 
tea, trebuie adăugat că impresiile directe, globale de repulsie și 
dezgust apar de asemenea cu ușurință și cu aceeași uitare a de- 
taliilor care duc la complicaţii. Viziunea romantică isterică are, 
astfel, atât personajele sale negative, cât și eroii săi. Este probabil 

ca pacienta isterică care idealizează instantaneu un bărbat pe ca- 
re-l întâlnește, să se simtă la fel de rapid și deplin dezgustată de 
altul — de exemplu, un bărbat cu o anumită diformitate fizică 
sau neatractiv — sau înspăimântată și intimidată de un al trei- 
lea. Această perspectivă romantică nu este legată de nici un con- 
ținut specific, deși anumite conţinuturi sunt mult mai potrivite 
decât altele. În general, tind să le lipsească figurile sau reamin- 
tirile care conţin complicații și contradicții care, de obicei, sunt 
indicatori ai vieţii reale. 

Dacă se pune întrebarea ce conţinuturi sau ce aspecte ale lu- 
mii este probabil să predomine în viața mentală a unei persoa- 
ne care vede lucrurile în modul bazat pe impresii pe care l-am 
descris, răspunsul trebuie să fie aspectele vii, pline de culoare, 
încărcate emoțional și provocatoare emoțional. Acestea sunt lu- 
crurile pe care persoana isterică le observă în lume și ele repre- 
zintă ingredientele care alcătuiesc conţinutul gândirii romanti- 
ce. Unii oameni caută lucruri în lume — persoana obsesivă caută 
date tehnice, persoana paranoidă caută, chiar mai precis, indi- 
cii — în timp ce alţii, printre care istericii, nu caută, ci sunt fra- 
paţi de lucruri; și ceea ce văd acești oameni sunt lucrurile pre- 
zente frapante, vii și colorate ale vieţii. Din același motiv, detaliile 
factuale simple, aspectele mai puţin evidente, contradicţiile și 
măsura neinteresantă, neutră a lucrurilor tind să fie absente din 
observația istericului. Lumea subiectivă care apare în acest pro- 
ces este una plină de culoare, excitantă, dar deseori lipsită de un 
simţ al substanţei și al faptelor. 


De exemplu, o pacientă isterică vede cabinetul terapeutului ca un 
loc misterios și oarecum întunecat și intrigant („ciudat“) — și aceas- 
ta din momentul în care a trecut pentru prima dată pragul și a fost 

impresionată de ușile duble, de liniștea relativă și de fotoliile mari 
de piele. Doar multe luni mai târziu a început să privească mai bine 
celelalte piese de mobilier din cameră, destut de obișnuite, tablouri- 
le de pe pereţi, să observe starea covorului și altele — toate lucruri 
care făceau camera destul de nemisterioasă. 


Aș dori să iau acum în considerare o altă trăsătură isterică ce 
este strâns legată de atitudinea romantică. Aceasta este teatrali- 
tatea care este deseori evidentă în comportamentul isteric. Atunci 
când ne gândim la manifestările histrionice ale oamenilor iste- 
rici, ne putem gândi de asemenea la emoționalitatea lor, dar nu 
emoționalitatea în sine face distinctiv comportamentul teatral. 
Este vorba, mai degrabă, de calitatea exagerată sau neconvingă- 
toare a emoţionalității (cum ar fi, de exemplu, când un bărbat 
destul de isteric descrie, cu gesturi elaborate și o voce dramati- 
că falsă, „durerea și suferința“ prin care trece din cauza priete- 
nei lui). Însă, oricât de flagrante ar fi uneori exagerările teatrale 
sau dramatice ale oamenilor isterici, ei nu par pur și simplu ne- 
sinceri. Cu alte cuvinte, ei nu par să-și exagereze sau să-și 
dramatizeze sentimentele într-un efort conștient de a atinge un 
anumit scop clar sau de a produce un anumit efect. De fapt, ei 
nu sunt pe deplin conștienți că joacă teatru. Dacă i se sugerează 
unei persoane isterice după o scenă de histrionism deosebit de 
impresionant că sentimentele pe care încearcă să le portretizeze 
nu par a fi complet autentice sau, poate, că nu pare să creadă ea 
însăși în totalitate în ceea ce spune, e probabil să nu devină fu- 
rioasă pentru că nu i-a reușit teatrul, ci autentic surprinsă, luată 
pe nepregătite, cumva confuză și agitată. Capacitatea oamenilor 
isterici de a deveni atât de neautentici fără a fi conștienți că sunt 
astfel este destul de frapantă și pare să reflecte natura relației lor 
cu realitatea și cu aspectele factuale în general. Voi explica. 

Se pare că experienţa lumii romantice, fantasmatice, nefactu- 
ale și nesubstanţiale a istericului se extinde și la experienţa pro- 
priului sine. Nu se simte ca o fiinţă foarte substanţială cu o isto- 
rie reală și factuală. Într-adevăr, este deseori cu greu conștient de 
istoria sa și, în măsura în care există această conștientizare, de 
obicei are forma unei istorii romanțate, populată de figuri idea- 
lizate, romantice sau percepute pe baza impresiilor. Pare să se 
simtă ca un personaj în romanul său, o Cenușăreasă sau un Don 
Juan eroic și aventuros. Când vedem isterici, putem avea cu ușu- 
rinţă impresia că persoana este „dusă“ de propriul său teatra- 
lism și cred că există un sâmbure de adevăr în această idee. Nu 
pare înrădăcinată într-un anumit sens al ființei și istoriei sale fac- 
tuale, în convingeri ferme și un simţ al lumii obiective, a fapte- 
lor. De fapt este „dusă“ de imediatul răspunsurilor sale și de ușu- 
rința cu care întreaga sa conștientizare este captivată de impresii 
vii, de provocări romantice, de propriile dispoziţii trecătoare sau 
de personaje fantastice care, dintr-un motiv sau altul, o atrag. 
Atunci este „pe dinafară“, cu un sentiment care nu este profund, 
dar nici nu lipsește complet. 

Uneori am avut experienţa pe care îmi imaginez că alți tera- 
peuţi o împărtășesc de a mă afla lângă o pacientă isterică și, pe 
măsură ce ea vorbea într-un mod animat și cumva dispersat și 
difuz — când despre această dezamăgire, când despre acel lu- 
cru amuzant care s-a întâmplat, când despre bărbatul excitant pe 
care tocmai l-a întâlnit — mă gândeam că, într-adevăr, chiar nu 
știam cum se simţea sau care era „într-adevăr“ dispoziţia ei. În 
câteva ocazii i-am menţionat această impresie pacientei și, ca răs- 
puns, am primit un tip interesant de confirmare. Răspunsul lite- 
ral, oferit destul de bucuros, a fost „Nu știu ce simt cu adevărat.“ 
Dar acești pacienţi par să spună, mai departe „Nu știu cum 

sunt.“ Ei par să se simtă ca și cum ar fi aproape fără greutate, ca 
și cum ar pluti,% atrași aici, respinși acolo, captivați mai întâi de 
ceva, apoi de altceva. Ei par să nu aibă acel simț al substanţei 
personale și al definirii a cărui condiţie preliminară ar trebui să 
fie cel puţin o mai mare independenţă sau o rezistenţă la influ- 
enţele impresionante, dar trecătoare. Pentru observator, ideile 
sau comportamentul emoțional al persoanei isterice nu par a fi 
ancorate într-un interes real și profund, într-o istorie lungă sau 
un scop acceptat și, de fapt, nu sunt astfel. Ne vom întoarce mai 
târziu la acest subiect. 


Există un alt aspect al relaţiei persoanei isterice cu realitatea 
care poate fi descris în termenii unei expresii pe care copiii O 
folosesc în jocuri precum câștigarea sau pierderea unor obiec- 
te valoroase. Ei spun „Să jucăm de-adevăratelea“ sau „Să ju- 
căm ca să ne distrăm“. Această distincție nu are nimic de-a face 
cu regulile jocului sau ale activității propriu-zise, și, prin urma- 
re, nu influenţează în mod necesar comportamentul paritici- 
panțţilor într-un mod care ar fi evident pentru un observator. 
Are legătura doar cu întrebarea dacă rezultatele jocului vor 
avea consecinţe materiale și, ca urmare, cu sentimentele parci- 
ticipanţilor faţă de joc. „De-adevăratelea“ în contrast cu „ca să 
ne distrăm“ înseamnă că acest joc contează și este privit într-un 
mod serios. Când oamenii isterici sunt observați îndeaproape, 
comportamentul lor indică uneori o anumită pierdere a simţu- 
lui că lucrurile „contează“ în ocazii sau circumstanţe în care al- 
ţii ar putea privi evenimentul dat într-un mod destul de serios. 


1% Cei familiarizați cu testul Rorschach știu cât de frecvent imaginile — s-ar putea spune 
cu siguranţă imagini de sine — ale obiectelor mici, plutitoare, apar în răspunsurile per- 
soanelor isterice la test. 

Această trăsătură a experienţei isterice subiective pare, cu si- 
guranţă, legată de lumea subiectivă bazată pe impresii, nonfac- 
tuală și fantastică pe care am descris-o, dar merită o anumită 
atenție specială. 

Această atitudine este evidentă uneori sub forma uimirii sau 
neîncrederii oamenilor isterici când o consecinţă a propriilor lor 
acțiuni sau a circumstanțelor de care erau conștienți ajunge să 
aibă loc, o consecinţă care ar fi putut fi complet predictibilă pen- 
tru oricine altcineva. 


O pacientă, apropiată de vârsta mijlocie și căsătorită cu un bărbat 
cu mulți ani mai tânăr decât ea, a devenit conștientă că soțul ei ara- 
tă semne evidente și din ce în ce mai puternice de insatisfacție în 
căsnicie. Gândindu-se să-l împăciuiască, i-a propus o psihoterapie. 
El a acceptat sugestia, dar la scurt timp după asta a anunțat-o că 
vrea să divorțeze. A fost înmărmurită. 


O altă pacientă isterică, o femeie de aproape treizeci de ani, 
nu e entuziasmată atunci când sora ei, despre care pacienta știa 
că este alcoolică și are un comportament promiscuu, îi cere să se 
mute în casa pacientei pentru o scurtă perioadă de timp. Cu câţi- 
va ani mai înainte, în timpul căsătoriei anterioare a pacientei, 
sora îi sedusese soțul, eveniment ce contribuise la destrămarea 
căsătoriei. Deși, în această ocazie, pacienta se gândea la posibi- 
litatea unei desfășurări similare a evenimentelor, nu a luat-o în 
considerare ca pe o „posibilitate serioasă“ și a fost de acord cu 
cererea surorii sale. Dar același lucru s-a întâmplat și cu soțul ac- 
tual și, când pacienta a descoperit acest fapt — la un timp după 
ce pentru cei mai mulți oameni ar fi apărut suspiciuni — a fost 
uimită. A spus: „Știi..., de fapt, chiar m-am gândit la această 

m-am gândit că s-ar putea întâmpla cu adevărat.“ 


A treia pacientă, o femeie în vârstă de treizeci de ani, are izbucniri 
violente, isterice, de furie în principal față de soțul său. La un mo- 
ment dat, este siderată auzindu-l că-i spune că nu mai poate îndu- 


ra. „Chiar vorbea serios“ spunea ea, cu uimire, și a adăugat: „Dar 
nu cred într-adevăr în lucrurile pe care le spun.“ 


Dacă acești oameni și-ar pune anumite întrebări cu precizie 
și seriozitate, foarte probabil ar ajunge la răspunsurile corecte, 
că ar fi putut să anticipeze aceste evenimente sau, cel puţin, pro- 
babilitatea lor rezonabilă. Ei nu își pun aceste întrebări cu preci- 
zie și în mod serios. Bineînţeles, este adevărat că ar putea avea 
motive pentru a evita răspunsurile, dar un motiv pentru distor- 
sionarea realităţii nu este niciodată o explicaţie suficientă pentru 
îndeplinirea acestui fapt. Ceea ce face posibilă evitarea acestor 
întrebări serioase este modul lor difuz, bazat pe impresii, de a 
trăi experienţa lumii — absenţa generală a unei perspective cla- 
re și a unui simţ definit al faptelor solide. 

Și alți oameni, inclusiv oamenii normali, au astfel de expe- 
rienţe ca cele pe care le-am descris. Alţii spun, când sunt sur- 
prinși de o răsturnare de situație: „M-am gândit la asta, dar nu 
credeam că s-ar întâmpla vreodată cu adevărat“. Acest fapt apa- 
re și în cazul pacienţilor care nu sunt excesiv de isterici care, dacă 
o remarcă a terapeutului le aduce abrupt ceva în centrul atenţiei, 
vor reacționa mai întâi cu surpriză și apoi, câteva momente mai 
târziu, vor comenta: „Dar am știut asta tot timpul“. Dar, pentru 
persoana isterică, aceasta pare a fi o regulă generală. Faptele re- 
ale și consecinţele lor reale sunt văzute numai neclar, periferic; 

ele nu sunt substanţiale sau precise până când evenimentele sau 
altcineva rostește cu tărie: „Uite!“ 

Sentimentul că lucrurile nu contează cu adevărat sau, pentru 
a spune mai precis, absenţa sentimentului că ele într-adevăr con- 
tează este cel mai vizibil când atunci este întrerupt sau contrazis 
tocmai de forţa circumstanțelor, dar el există ca sentiment gene- 
ral, continuu, și este un aspect al multor atitudini tipice ale oa- 
menilor isterici. De exemplu, uneori este evident în lipsa de în- 
clinație pe care aceștia o pot arăta față de realitatea solidă a 
banilor. La istericii mai impulsivi, datorită romantismului impe- 
tuos și infatuărilor, uneori, în fundal se află mare parte din sen- 
timentul că nimic nu este mai important decât cele două aspec- 
te. Este posibil ca acesta să fie unul dintre motivele pentru care 
îmbătrânirea să apară atât de des ca un șoc surprinzător pentru 
acești oameni. Este vorba în mare măsură de o parte din ceea ce 
este descris deseori drept imaturitate isterică și de calitatea de 
inocenţă, de lipsă de experienţă a multor isterici. Poate este chiar 
un aspect al unei anumite imagini culturale a feminității, acum 
într-un fel demodată excepţie făcând, poate, anumite clase de fe- 
mei din Sud. Cu siguranţă este strâns relaționată cu naivitatea 
isterică, dar nu poate fi distinsă de naivitatea factuală absolută 
care este de asemenea evidentă la acești oameni. Este o atitudi- 
ne faţă de realitate și nu o ignorare a ei. În loc să o atribuim ten- 
dințelor la refulare, prin urmare, va trebui să o atribuim tendin- 
țelor către un mod de cogniţie și de experienţă subiectivă mai 
general. 

Această atitudine față de realitate are o altă manifestare inte- 
resantă care este destul de familiară psihiatriei. Deseori s-a re- 
marcat că istericii sunt capabili să-și privească simptomele, de 
exemplu, simptomele de conversie, cu o curioasă lipsă de emoție 

sau cu indiferenţă, Ja belle indifference cum a fost denumită pe vre- 
mea psihiatriei descriptive. Această formulare nu mai este folo- 
sită azi, poate pentru că simptome dramatice de conversie nu 
sunt întâlnite atât de des. Cu toate acestea, atitudinea de indife- 
rență — sau, aș putea spune, atitudinea că nu contează cu ade- 
vărat — poate fi încă întâlnită. 


Emoţiile isterice 


În emoțţionalitatea isterică există un paradox interesant. Dacă 
este adevărat, așa cum am văzut, că un aer de fantezie este pre- 
zent permanent în viața mentală a persoanei isterice și un senti- 
ment de lipsă de subtanţialitate și de definire caracterizează atât 
experienţa lumii externe, cât și experiența propriei persoane, cum 
este posibil ca persoana isterică să fie caracterizată și de emoții 
vii, intense? S-ar putea spune că viața emoțională vie, sentimen- 
tele puternice ar garanta mai mult decât orice altceva un senti- 
ment de sine la fel de viu și de precis, dar, în cazul istericului, cu 
siguranţă nu are acest rezultat. Este bine să păstrăm în minte 
acest paradox în timp ce examinăm mai atent emoționalitatea is- 
terică. Aș dori să abordez acest subiect din punctul său extrem 
— izbucnirea emoțională isterică. 

Izbucnirile sau exploziile emoționale sunt uneori plângerea 
majoră care aduce acești oameni în tratament, deși plângerile 
concrete pot fi mai mult ale soțului sau ale celorlalte rude care 
sunt obiectul izbucnirilor decât ale pacientei. De fapt, este de no- 
tat că, în afară de o scurtă perioadă de remușcare după fiecare 
episod, pacienta este deseori mai degrabă neperturbată de simp- 
tom. Probabil, cel mai des, acestea sunt izbucniri de furie care 
pot fi amestecate cu sentimente depresive. 

De exemplu, o pacientă tipică, o femeie în vârstă de douăzeci și șase 161 
de ani, avea frecvent astfel de izbucniri după ce ieșea în oraș cu lo- 
godnicul său. Începutul serii trecea destul de liniștit de regulă, dar, 
în mașină, în drum spre casă, ea începea, mai întâi într-un mod ten- 
sionat, dar încă controlat, să-i critice o anumită parte a comporta- 
mentului, poate o ușoară lipsă de considerație față de ea de care sim- 
tea că el se făcuse vinovat de-a lungul întregii seri. Era gata să 
recunoască mai târziu și era vag conștientă chiar și în acel moment 
Că subiectul specific pe care-l alesese pentru iritarea ei era unul tri- 
vial în aproape toate cazurile. Indiferent dacă logodnicul ei alegea 
să-și apere comportamentul sau să-ți ceară scuze pentru el, în câte- 
va minute furia ei creștea, îl acuza și, în cele din urmă, tipa, Suspi- 
na, prindea ce avea la îndemână și arunca în el sau îl amenința cu 
acel obiect. Izbucnirea se transforma rapid într-o îmbufnare furioa- 
să și, de obicei, se termina numai când, încă supărată, îl părăsea. 
În timpul acestor izbucniri, indiferent de motivul inițial, conținu- 
tul atacurilor ei era aproximativ același. Ea îi arunca pur și simplu 
acuzațiile despre care își imagina că l-ar răni cel mai mult. Astfel, îl 
acuza că este egoist, insensibil și avar și altele. Cu toate acestea, aș 
dori să iau din nou în considerare nu atât de mult conținutul speci- 
fic al acestor izbucniri, care este destul de variabil de la un pacient 
la altul și de la o ocazie la alta, ci forma lor generală, care nu este 
atât de variabilă. 


Am sugerat deja că atitudinea descrisă deseori ca indiferență 
a istericei față de simptomele sale se manifestă într-o anumită 
măsură și în atitudinea sa față de aceste izbucniri emoționale. Aș 
dori să mă întorc la acest fapt și să-l iau în considerare mult mai 
atent, deoarece reacțiile după o astfel de izbucnire și, în general, 
atitudinea retrospectivă nu mi se par periferice față de simptom, 

ci o parte esenţială și destul de relevantă a lui. Dacă indiferența 
relativă a istericei și detașarea de simptomele de conversie sunt 
notabile, aceeași reacție față de propriile explozii emoționale este 
cu siguranță și mai remarcabilă. Până la urmă, simptomele de 
conversie rămân mai degrabă misterioase și poate, într-un anu- 
mit fel, sunt efemere. Totuși, în cazul propriilor răspunsuri emo- 
ționale și sentimente, atât de vii, sentimentul de detașare pare 
mai dificil de înțeles. Însă cred că observația ne va arăta că, de 
fapt, oamenii isterici chiar își privesc propriile izbucniri emoțio- 
nale ca și cum ar privi simptome de conversie; adică, ei nu pri- 
vesc conținutul izbucnirilor lor ca pe ceva ce au simţit cu adevă- 
rat, ci ca pe ceva ce s-a abătut asupra lor sau ca pe ceva cea 
trecut prin ei. 

În cazul la care m-am referit, pacienta vorbea despre episo- 
dul exploziv într-o manieră care ar sugera, cu excepția anumitor 
detalii, că ea, cu greu, fusese prezentă. Este adevărat, pentru o 
zi sau două existaseră exprimări depline ale remușcării și regre- 
tului, dar această perioadă trecuse rapid și chiar și aceste mani- 
festări, la o examinare mai atentă, conţineau deja indicii ale de- 
tașării care, în scurt timp, au devenit mai evidente. Chiar și în 
timpul acestor câteva zile, în care episodul fusese descris cu la- 
crimi și îngrijorare autentică pentru sentimentele logodnicului, 
ea vorbea despre eveniment — și aceasta este o trăsătură remar- 
cabilă — aproape fără să simtă că i-ar reprezenta sentimentele. 
Această femeie destul de inteligentă nu reușea să observe, la 
câteva zile după eveniment, că acele sentimente de furie care 
apăruseră atunci cu atâta intensitate nu ar putea fi total absente 
acum, deși, în sine, acest fapt ar fi fost remarcabil. Totuși, dinco- 
lo de asta, în mod clar ea nu privea sentimentele pe care le ex- 
primase în timpul izbucnirii ca reprezentând ceva ce simţise 

într-adevăr față de logodnicul ei chiar și în acel moment. Dim- 
potrivă, se referea la ele, în perioada de regret ce a urmat ime- 
diat evenimentului sau mai târziu, ca la un lucru misterios, ceva 
asemănător unei posedări, unui atac, o pasiune ciudată care o 
luase pe sus. Pe scurt, nu reprezentau ceva ce simțise. „Dar nu 
am vrut asta“ spunea într-o stare de confuzie și, dacă confuzia 
ei ar fi fost măsurată, nu ar fi părut nesinceră. Și, adăugase ea, 
nu vrut să facă asta atunci. Dimpotrivă, spunea ea, își iubește lo- 
godnicul și, în plus, îl respectă. Și, de fapt, spunea asta într-un 
mod total convingător. 

Uneori aceste paciente atribuie izbucnirile sau „posedările“, 
cum spun ele, ciclurilor menstruale. Femeia prezentată mai sus 
a abandonat această teorie doar cu mare ezitare și nici atunci 
complet, în ciuda faptului că nu exista nici o coincidenţă eviden- 
tă a datelor. O altă pacientă cu simptome similare care fusese ini- 
țiată prin lectură în misterele psihanalizei, după ce alte teorii nu 
reușiseră să explice izbucnirile ei, s-a întors către propria istorie 
și „inconștientul“ ei. „De ce? De ce? Spun lucruri pe care nu 
vreau să le spun. Și nu știu de ce... poate e vorba despre fratele 
meu — întotdeauna m-am simțit respinsă de el. Dar nu-mi amin- 
tesc să fi simţit furie faţă de el. Rănită, poate, dar....“ 

Nu trebuie să ne lăsăm ghidaţi greșit în acest punct; această 
căutare în copilărie sau în inconștient a unei „cauze“ pentru iz- 
bucnirile emoționale nu este pur și simplu o căutare a înțelegerii. 
Ea reafirmă într-un fel sau altul, explicit sau prin implicații, reven- 
dicarea pacientei că aceste izbucniri nu reprezintă ceea ce ea sim- 
te sau a simțit, ci reprezintă o forță străină („inconștientul“) care 
o posedă. Este o revendicare defensivă, cu siguranţă. Ca urmare, 
pacienta pledează pentru nebunia temporară și caută un agent ca- 
uzal, provocator, care să susțină această pledoarie. Dar, fără îndo- 

ială, deși pledează astfel din motive defensive, o poate face pentru 
că reflectă adevărata sa experienţă. De fapt, pe măsură ce cineva 
realizează extinderea acestei experiențe — „acestea nu sunt senti- 
mentele mele“ — cu greu poate evita să-și amintească alte tipuri 
de simptome isterice destul de faimoase, și anume cazurile de per- 
sonalitate multiplă în care chiar și memoria gândurilor și compor- 
tamentelor de tipul Mr. Hyde dintr-o anumită perioadă este com- 
plet pierdută pentru conștiință ulterior. 

În considerarea acestor izbucniri emoționale este important 
să notăm o altă trăsătură mai generală a comportamentului și a 
vieții emoționale a pacienţilor isterici. În comportamentul lor 
obișnuit sunt, de obicei, destul de temperaţi. De exemplu, prima 
pacientă menționată se considera o persoană „decentă“ și, de 
fapt, așa și era, iar confuzia sa plină de regret ce urma izbucni- 
rilor transmitea întotdeauna sentimentul „Cum este posibil ca 
eu, o persoană drăguță și decentă, să pot face astfel de lucruri?“ 
În ciuda acestor izbucniri de furie, altfel era oarecum inhibată și, 
de exemplu, se simţea destul de neplăcut să facă ceea ce pentru 
altcineva ar fi fost o afirmaţie moderat agresivă, trivială. Com- 
portamentul asertiv, moderat agresiv sau pretenţios i se părea 
„grosolan“ sau „dezgustător“. Deși simţea că, în legătură cu 
aceasta, era preocupată în primul rând de rănirea sentimentelor 
celorlalți, fără îndoială, în cea mai mare parte, ea nu-și putea to- 
lera „neplăcerea“, nu celălalt. Însă, tocmai oamenii pe care de 
obicei îi trata în această manieră grijulie puteau, la un moment 
dat, să fie obiectul izbucnirilor totale de furie. 

Această combinaţie a exploziilor afective și a inhibării afectu- 
lui și comportamentului nonexploziv este tipică pentru acești 
oameni, și paralele ale sale pot fi descoperite în alte arii emoțio- 
nale. De exemplu, este binecunoscut faptul că unele dintre femeile 

isterice mai impulsive, deși frecvent sunt dispuse brusc, aproape 
exploziv, la infatuări emoționale, sunt, cu toate acestea, inhibate 
în iubirea susținută și mai puţin explozivă. 

Cum putem înţelege toate acestea? Este suficient să spunem, 
așa cum se spune uneori, că afectul persoanei isterice este super- 
ficial, efemer și trecător, nu profund și susținut? Descrierea pare 
plauzibilă în general — cel puţin, dacă se acceptă calitatea aces- 
tor izbucniri de furie care însoțesc afectul „superficial“. Ar pu- 
tea fi ușor, dacă descriem obiectiv emoțiile ei ca fiind „superfi- 
ciale“, să ne referim la ceea ce pacienta trăiește subiectiv când 
spune „Nu mă mai simt așa cu adevărat“. Dar cred că aceasta 
nu ne ajută să înțelegem mai bine emoția istericei și nici relația 
acestui tip de afect cu alte aspecte ale funcționării isterice. 

Să ne amintim în acest punct de o constatare cu privire la 
funcționarea cognitivă a oamenilor isterici și la experienţa lor su- 
biectivă în general. Am descris cogniţia lor ca fiind bazată pe im- 
presii, relativ imediate și globale. Experienţa cognitivă a isteri- 
cului nu este o experienţă a faptelor precis observate și a 
judecăților elaborate, ci a intuiţiilor rapide și a impresiilor. În 
acord cu acest fapt, ei sunt oameni a căror atenţie este relativ 
ușor captată și care sunt sugestibili și ușor purtaţi de ceea ce este 
impresionant sau atinge o coardă sensibilă. Ca urmare, judecă- 
țile lor sunt labile; nu sunt — și nu sunt simţite ca fiind — înră- 
dăcinate în convingeri ferme, gândite complet sau nu se bazea- 
ză pe cunoștințe sau fapte clare din experiența personală. Se 
poate spune că aceste judecăţi și idei nu sunt cu adevărat, sau, 
cel puţin, nu complet reprezentative pentru ei și nu sunt simţi- 
te astfel, în sensul că judecăţile și ideile lor nu sunt produse pro- 
fund integrate, ci rapide, labile, puternic influențate de impresii 
trecătoare. Aș dori să afirm acum că izbucnirile emoționale ale 

istericei, descărcările abrupte de afect care se transformă rapid 
și sunt trăite mai târziu ca și cum ar fi trecut prin subiectul lor 
fără participarea sa reală, sunt concordante cu acest stil de func- 
ționare și pot exista numai în contextul unui astfel de stil. 

Cum se transformă în mod normal un impuls pe jumătate for- 
mat, pe jumătate conștient sau o senzație-sentiment într-o emoție 
articulată, pe deplin conștientă? Trebuie să fie implicat un anumit 
proces integrativ prin care sentimentele pe jumătate formate sunt 
conectate asociativ și organizate cu atitudinile, sentimentele, inte- 
resele existente. Ca rezultat al acestei acumulări conținutul asocia- 
tiv câștigă în greutate, și câștigă, în același timp, în articulare și so- 
fisticare. Acum să ne imaginăm că istericul este caracterizat de o 
nemijlocire generală a experienţei subiective, incluzând nu numai 
experiența cognitivă, dar și experienţa afectivă. Absența relativă 
a integrării cognitive complexe — cu alte cuvinte, cogniţia rapi- 
dă, bazată pe impresii — va avea o paralelă în caracterul nemijlo- 
cit și imperios al afectului. Acest afect, ușor stimulat sau excitat, 
intră abrupt în conștiință ca produs afectiv final, așa cum impre- 
sia globală, nemijlocită apare ca produs cognitiv final. Cu alte cu- 
vinte, în general, se pare că acești oameni sunt caracterizați de o 
organizare, prelucrare și integrare a conținuturilor mentale prea 
rapide și insuficiente. Procesele mentale integrative normale prin 
care ne putem imagina că o intuiție pe jumătate conștientă devi- 
ne o judecată conștientă sau o impresie difuză și pe jumătate for- 
mată devine o emoție articulată și profundă — în cazul persoanei 
isterice aceste procese sunt marcat atenuate. 

O emoție care apare în conștiință ca rezultat al unui proces 
normal de integrare și legătură asociativă a unui impuls sau a 
unui sentiment imediat pe jumătate format cu interesele sau sco- 
purile existente și cu alte sentimente și percepții — o astfel de 

emoție este simțită ca proprie; este în concordanţă cu propriul 
sine și este simțită ca fiind profundă. Dar această dezvoltare in- 
tegrativă nu apare la oamenii isterici, nu mai mult în sfera afec- 
tivă decât în cea cognitivă. În acest sens, experienţa lor de a nu 
participa la propriile izbucniri emoţionale este o experienţă a 
unui fapt real; în acest sens, într-adevăr experienţele nu îi repre- 
zintă pe deplin. Această insuficiență a proceselor integrative și 
a dezvoltării face ca afectele lor să fie explozive, abrupte și labi- 
le, pe de o parte, și relativ nediferenţiate, brute, în alb și negru, 
pe de altă parte. Altfel spus, afectul isteric, ca și cogniţia, nu apar 
ca un conţinut mental bine dezvoltat și articulat într-o conștiin- 
ță clar concentrată, bine diferențiată, ci domină și captivează ime- 
diat o conștiință difuză și pasivă. 

Există multe persoane isterice, mai ales femei, care nu sunt 
caracterizate în mod necesar de izbucniri sau explozii specifice 
de afect, dar care sunt caracterizate de izbucniri mai mult sau 
mai puţin continue care sunt poate sub nivelul de intensitate al 
exploziilor pe care le-am discutat. În cazul acestor oameni se poa- 
te vedea la lucru, în mare parte, același mod de funcționare. În 
unul dintre romanele sale, Henry James a făcut ca unul dintre 
personaje să-l descrie pe celălalt astfel: „A spus asta cu aerul unei 
femei care avea reputaţia de a spune tot ce-i trecea prin minte, 
cu un puternic accent franțuzesc.“% Aș adăuga că această feme- 
ie isterică spunea „tot ce-i trecea prin minte“ tocmai fiindcă ceea 
ce, pentru o altă persoană, ar fi fost o impresie tranzitorie, o fan- 
tezie, un capriciu trecător, pe jumătate format sau o emoție de 
moment, în acel moment, de fapt, îi domina mintea. În prezen- 
ţa unei astfel de persoane ai sentimentul că nu participă în 


44 HenryJames, The American in Four Selected Novels of Henry James (New York: The Uni- 
versal Library, 1946), p. 72. 

întregime la aceste afecte și expresii. Știm și ne așteptăm ca, pro- 
babil, în ziua următoare o astfel de persoană să fi uitat jumătate 
din ceea ce trăise și să simtă mai mult din cealaltă jumătate pe: 
care „nu o voia cu adevărat“. Cred că asta vrem să descriem 
atunci când numim „superficiale“ emoţiile isterice. 

Același mod de funcţionare care produce afecte cu această ca- 
litate, în general, produce mari cantități de afect. Emoţia, mai 
ales emoția de acest tip labil este, prin natura sa, un tip de expe- 
rienţă relativ imediată și nu necesită un mare grad de activitate 
psihică integrativă pentru existenţa sa bazală. Cu siguranţă, asta 
nu însemnă că afectele nu reflectă dezvoltarea capacităţilor de 
integrare psihică sau că sunt independente de ea, ci doar că afec- 
tele, ca atare, pot exista și există când o astfel de dezvoltare nu 
este excesiv de mare. Emoţiile copilăriei, în general, pot fi mai 
puţin subtile decât cele de la vârsta adultă, dar, cu siguranţă ele 
nu pot fi numite mai puțin vii sau mai puţin prezente. O conse- 
cinţă este că, în cadrul unor anumite limite pe care le vom lua în 
considerare mai târziu în capitolul următor, o organizare psihi- 
că în care conținuturile mentale apar într-un mod nemijlocit, pe 
baza impresiilor este probabil să fie caracterizată, pe de o parte 
de „superficialitatea“ și tonul imperios al afectului și, pe de altă 
parte, de extinderea mare a unui astfel de afect. 

Ne-am referit și la faptul că oamenii isterici, deși tind să fie pu- 
ternic emoţionali, sunt, cu toate acestea, destul de inhibaţi sub 
anumite aspecte și acum ne aflăm într-o poziție mai bună pentru 
a înțelege acest fapt. Este evident că tipul de experiență emoțio- 
nală descris — exploziv și viu, dar efemer și netrăit „profund“ — 
este în concordanţă cu experiența romantică și lipsită de substan- 
ță pe care acești oameni par să o aibe în raport cu lumea și cu ei 
înșiși. Aceasta este lumea subiectivă care este produsul stilului 

ție „serioasă“, pe de altă parte, o emoție care contează și este sim- 
țită cu un profund sentiment de „a vrea asta“ este, ca o convin- 
gere serioasă, în întregime în contradicţie cu această lume 
subiectivă și este extrem de inconfortabilă pentru isteric. Acești 
oameni se simt ușuratici și când se întâmplă — și pentru că fiin- 
țele umane nu funcționează cu constanța perfectă a unei mașini, 
se întâmplă acest lucru — ca ei să simtă ceva mai substanţial, fie 
că este vorba despre o emoție sau o judecată, ei se retrag în mod 
inevitabil. Acest fapt este adevărat pentru o largă arie de conți- 
nuturi emoționale sau ideatice. Astfel, cel mai sentimental isteric 
va fi deseori inhibat în iubire și nu se va gândi să aibă o convin- 
gere politică. 


În nici un caz oamenii isterici nu sunt singurii a căror expe- 
riență subiectivă și cogniție sunt caracterizate de conținuturi 
mentale insuficient organizate, rapide și bazate pe impresii, și la 
care acestea se manifestă în modul cel mai grav sau mai evident. 
Astfel, așa cum voi încerca să arăt în următorul capitol, acei in- 
divizi care sunt descriși drept caractere pasive sau impulsive pre- 
zintă aceste trăsături într-un grad mult mai mare și, cu toate aces- 
tea, nu sunt caracterizați de o mare emoționalitate în sensul 
obișnuit al cuvântului. Ei sunt înclinați mai degrabă către o ac- 
țiune impulsivă, adică o acțiune care le pare celorlalţi și care este 
simțită de ei ca nefiind în întregime deliberată și la care nu par- 
ticipă total sau pe care nici nu o decid. 

Stilurile impulsive 


Grupul de stiluri care vor fi luate în considerare aici nu coincid 
în întregime cu nici un diagnostic psihiatric. Într-un caz, compor- 
tamentul impulsiv poate fi considerat o trăsătură principală a diag- 
nosticului, în timp ce, în alt caz, poate similar din punctul de ve- 
dere al stilului de funcționare, o altă caracteristică psihiatrică sau 
un alt simptom va domina diagnosticul. Astfel, grupul care va fi 
prezentat include cele mai multe dintre acele persoane diagnosti- 
cate de obicei drept caractere impulsive sau psihopate, unele din- 
tre așa-numitele caractere pasiv-nevrotice și caractere narcisice și 
anumite tipuri de homosexuali, alcoolici și probabil, toxicomanii. 

Acest grup, în ciuda aparentei sale diversităţi, are în comun 
un anumit tip de acţiune, deși trebuie adăugat că în interiorul 
acestui mod general poate fi identificat un număr de variante. 
De asemenea, are în comun și alte caracteristici esențiale asocia- 
te cu acest mod de acțiune — un stil de cogniţie, un tip caracte- 
ristic și distinctiv de experienţă subiectivă a acțiunii și a motiva- 
ției de a acționa ce prezintă un interes deosebit. 

Calitatea distinctivă a acestei experiențe subiective gravitea- 
ză în jurul unei blocări a sentimentelor normale de deliberare și 

intenţie. Ea se manifestă în natura experienţei „impulsului“ sau 
a „impulsului irezistibil“ pentru acești oameni și în semnificația 
„capriciului“ în viaţa lor mentală. Experienţa subiectivă a impul- 
sului nu este o problemă atât de simplă pe cât pare la prima ve- 
dere. Uneori calitatea acelei experiențe, alături de natura relativ 
primitivă a anumitor acțiuni impulsive a condus la ideea că ac- 
țiunile impulsive trebuie să fie erupții actuale în care aparatele 
executive obișnuite sau modurile operative generale de funcțio- 
nare sunt ocolite sau înlăturate. Concluzia mea va fi diferită — 
experienţa subiectivă a impulsului este în sine un aspect al sti- 
lului de funcţionare. 

Aici trebuie adăugate câteva cuvinte pentru a explica de ce 
am inclus anumite condiţii patologice de obicei descrise drept 
„pasive“ în cadrul diferitelor stiluri impulsive. Motivul este că 
examinarea calităților formale ale celor două tipuri de condiții — 
cele marcate de impulsivitate și cele marcate de o deosebită pa- 
sivitate — se dovedesc a fi foarte strâns relaționate. De fapt, cred 
că ar fi în conformitate cu similaritatea formală a celor două ti- 
puri de condiții să vorbim despre un stil general pasiv-impulsiv. 

Cu siguranţă, există condiţii în care comportamentul simpto- 
matic ar putea fi plasat la fel de bine într-o categorie sau în alta. 
Nu toate acţiunile impulsive sunt vii sau dramatice. Uneori e po- 
sibil ca acțiunea foarte liniștită și, descriptiv, foarte pasivă, cum 
ar fi cea de a bea a unui alcoolic, sub aspectul trăsăturilor sale 
formale, să nu poată fi distinsă de o acţiune care este mult mai 
vie și, ca urmare, mult mai evident impulsivă. Voi încerca să arăt 
și că în cazul oamenilor extrem de pasivi sau „slabi“, experien- 
ţa subiectivă caracteristică a propriilor lor acțiuni, mai ales ex- 
perienţa de a „ceda“ presiunii sau tentaţiei externe este strâns le- 
gată de experienţa subiectivă a caracterului impulsiv mai tipic. 

Un pacient impulsiv, un artist, vorbea despre o acţiune recen- 
tă a sa, un joc de noroc, în modul următor: „Am făcut-o și gata — 
nu știu de ce.“ Ce vrea să spună? 


Acest pacient probabil vrea să spună „Nu am vrut într-ade- 
văr să o fac“ sau „Nu am intenționat să fac asta“. Astfel de afir- 
mații cum ar „Am făcut-o și gata — nu știu de ce“ sunt deseori 
făcute de oameni impulsivi, uneori cu mult regret și vinovăție, 
alteori fără ele. Este adevărat că astfel de afirmaţii, cum ar fi dez- 
avuarea izbucnirilor emoționale de către isteric, nu sunt întot- 
deauna în întregime autentice. Adică, deseori ele nu conţin doar 
o comunicare a experienţei subiective, ci și o pledoarie — în acest 
caz ceva de tipul unei pledoarii a apărării „Vinovat, dar fără pre- 
meditare.“ 

Cu toate acestea, deși acest aspect poate fi exagerat din moti- 
ve defensive, astfel de expresii par a reflecta o expresie subiecti- 
vă de un tip remarcabil, care, sub anumite aspecte, este similară 
cu experinţa izbucnirilor emoționale ale istericului, dar în nici 
un caz nu este identică cu ea. Este experienţa de a fi executat o 
acțiune semnificativă, nu una trivială, fără un sentiment clar și 
complet al motivaţiei, deciziei sau al dorinţei susținute. Cu alte 
cuvinte, este experiența unei acțiuni care nu este complet deli- 
berată sau deplin intenționată. Dar, acestea nu sunt experiențe 
ale constrângerii externe sau de supunere în fața unui principiu 
moral. Ele sunt experiențe de a vrea, a dori sau chiar a decide; 
dar ele sunt experienţe ale unei dorinţe excesiv de abrupte, tre- 
cătoare și parțiale, o dorinţă care este atât de atenuată încât cu 
greu poate fi comparată cu experiența normală de a dori sau a 

decide, și care face posibilă sau chiar plauzibilă o pledoarie pen- 
tru „vinovat, dar fără premeditare“. Sub anumite aspecte, expe- 
riența pare a aproxima experiența normală a capriciului. 

O astfel de experienţă atenuată a motivaţiei ia diferite forme 
la oamenii impulsivi și pasiv-impulsivi. Uneori, experienţa pare 
aproape identică cu experiența normală a capriciului, bineînțe- 
les cu excepția faptului că, în acest caz, „capriciul“ poate presu- 
pune acțiuni cu mai multe consecințe decât capriciul normal. 
Astfel, un psihopat poate spune pentru a explica un jaf „Așa am 
simţit“, vrând să spună că a fost dominat de capriciu în acel mo- 
ment. O altă categorie a acestui tip general de experienţă subiec- 
tivă este experiența „dorinţei intense“ sau a „impulsului“. Din 
acest punct de vedere, experiența dorinței intense sau a impul- 
sului nu este o percepţie detașată a unei scindări ce trece peste 
ceea ce vrei să faci, ci mai degrabă este o distorsiune și o atenua- 
re a experienţei normale de a dori în care sentimentul intenției 
active și al deliberării este deosebit de diminuat și, de obicei, 
chiar dezavuat ulterior din motive defensive. Această perspecti- 
vă sugerează că afirmarea tipică a unui impuls irezistibil — „Nu 
vreau să fac asta, dar nu-mi pot controla impulsul“ — poate fi 
de obicei tradusă prin „Nu simt că ar trebui să fac asta, m-aș îm- 
piedica în mod deliberat să o fac dar, dacă rapid, în timp ce nu 
sunt atent, picioarele, mâinile sau impulsurile mele o fac, cu greu 
pot fi blamat.“ 

În alte cazuri, este descris același tip de experiență motivațio- 
nală atenuată, nedeliberată. Putem presupune că, din nou, cu o 
exagerare defensivă, un răspuns aproape reflex la o provocare 
sau oportunitate externă — „Nu am vrut să fac asta, dar am vă- 
zut banii așezați acolo pe masă și, într-un fel, i-am luat.“ Printre 
caracterele pasiv-impulsive, „slabe“, pe care le vom lua în con- - 

siderare mai târziu, este descris un alt tip de răspuns-reflex — 
„Nu am vrut cu adevărat să fac asta, dar a insistat și am cedat.“ 
Aceste diferite experiențe — capriciu, dorinţă intensă sau impuls 
și cedare — sunt în mod esenţial similare din punctul de deve- 
re al calităților formale. Toate descriu o distorsiune și o atenua- 
re a experienţei normale a motivaţiei de același tip. loate sunt 
experienţe abrupte, trecătoare și parţiale de a dori, a alege sau a 
decide — experienţe ale unor acţiuni în care sentimentul inten- 
ției active și al deliberării este puternic diminuat. 

Am făcut deja aluzie la faptul că acest mod de experienţă for- 
mează o bază, facilitează anumite operaţii defensive care sunt 
bine cunoscute în cazul caracterelor impulsive. Mai specific, scă- 
derea concretă a sentimentului intenţiei și deliberării formează 
o bază pentru dezavuarea defensivă a responsabilităţii persona- 
le în fața celorlalți și a subiectului însuși. Poate cea mai cunos- 
cută operaţie defensivă de acest fel este „externalizarea respon- 
sabilității”. 


De exemplu, un spărgător își explică repetatele delicte astfel: „E ca 
și cum de fiecare dată când ies |din penitenciar], în loc să am pe ci- 
neva care să mă ajute, există întotdeauna un tip care să-mi pună în 
mâini o rangă. “45 


De fapt, acest bărbat spune că el nu intenționează niciodată 
să comită un delict; el este doar slab și cedează. Un alt tip de ex- 
ternalizare a responsabilităţii este reprezentat de susţinerea unei 
tentaţii irezistibile, de exemplu: „... banii erau puși acolo...“. Și 
aici, pledoaria este, de fapt, „Nu am intenționat într-adevăr să 


+5 William Krasner, Hoodlum Priest and Respectable Convicts, „Harper's Magazine“, 222 
(February 1961), p. 62. 

fac asta.“ Aceste externalizări ale responsabilității sunt, atunci, 
aproape echivalente cu pledoaria defensivă a impulsului incon- 
trolabil, pentru că afirmă de asemenea „Arh făcut-o, dar nu am 
intenționat să o fac.“ Cu alte cuvinte, astfel de dezavuări ale res- 
ponsabilității pot fi așteptate în cazul oamenilor impulsivi sau 
pasiv-impulsivi ori de câte ori pentru ei apare o nevoie defensi- 
vă, deoarece ele se bazează pe un aspect al experienţei subiecti- 
ve caracteristice acestor oameni. 

În mod evident, experienţa subiectivă a capriciului sau a im- 
pulsului nu se limitează la caracterele impulsive, ci este o parte 
a vieţii mentale a tuturor oamenilor.** Dar, în cazul stilului im- 
pulsiv, acest mod de experiență a motivaţiei este predominant și 
ocupă arii psihice care, în mod normal, ar fi ocupate de experien- 
ţa de a dori, a alege sau a decide mai activ și susținut. Voi încer- 
ca să arăt că natura acestui mod de experienţă a oamenilor im- 
pulsivi este consecventă cu alte aspecte ale stilului lor de 
funcționare și, în mod specific, provine dintr-o deficiență gene- 
rală a funcţiilor de organizare activă și integrare mentală. Prin 
urmare, experiența impulsului nu este ocazională, ci obișnuită 
în cazul acestor oameni; și nu apare ca rezultat al prăbușirii func- 
țiilor executive, ci ca parte integrantă a formei lor existente. Un 
sentiment subiectiv al înstrăinării de dorinţele motivante sau de 
acțiunile care derivă din ele este o trăsătură obișnuită a acestei 
experienţe atenuate a motivului, așa cum persoana normală nu 
simte că se identifică total cu orice capriciu trecător al său. 

Acest mod de a trăi motivaţia, cu sentimentul său de lipsă de 
deliberare, este un element vital în multe alte caracterizări ale 
acestui stil de funcţionare și al multor trăsături recunoscute ale 


pulsivi și paranoizi. 

oamenilor impulsivi. De exemplu, este în mod evident consec- 
vent și facilitează acţiunile rapide, chiar și la persoane a căror 
conștiință nu ar putea permite ca o astfel de acțiune să fie exe- 
cutată intenționat. Probabil și sentimentul de lipsă de delibera- 
re este un element vital în una dintre cele mai interesante trăsă- 
turi — aproape unică în nevroze — a multor caractere impulsive: 
încrederea în sine evidentă și libertatea în raport cu inhibiţia și 
anxietatea.*” Cu siguranţă, pentru a menţiona o paralelă obișnui- 
tă, se știe că mulți oameni normali simt o eliberare din ce în ce 
mai mare de inhibiţie și o încredere în sine crescută atunci când 
sunt intoxicați cu alcool și, așa cum se spune, „nu mai știu ce 
fac.“ 


Calitatea acțiunii impulsive 


Dacă luăm în considerare caracteristicile formale ale acțiunii 
impulsive, ne apar cu ușurință în minte și altele. De exemplu, 
am menţionat că acțiunea impulsivă este rapidă; în mod tipic 
este executată rapid și, mai important, este rapidă în sensul că 
perioada de timp dintre gând și execuţie este de obicei scurtă. 
Pentru a menţiona o altă caracteristică, acţiunea impulsivă, de 
obicei, este abruptă sau discontinuă în contrast cu activitatea nor- 
mală, care de obicei pare a deriva din scopuri recunoscute sau 
cel puţin perceptibile sau din pregătiri vizibile. Acestor două ca- 
racteristici, le putem adăuga o a treia, poate una esenţială. Ac- 
țiunea impulsivă este o acțiune neplanificată. Asta nu înseamnă 


condiție patologică — hipomania. Există relații formale semnificative între condiţia hi- 
pomaniacală și cea impulsivă. O relaţie de tip diferit între cele două este deja cunoscu- 
tă în psihanaliză. Vezi Otto Fenichel, The Psychoanalytic Theory of Neurosis (New York: 
Norton, 1945), p. 410. 

că, în mod necesar, este neanticipată; bețivul poate anticipa foar- 
te bine următorul chef. Dar anticiparea, ca anticipare a următoa- 
rei ninsori, de exemplu, în nici un caz nu este identică cu plani- 
ficarea.% Fiecare dintre aceste caracteristici — rapidă, abruptă și 
lipsită de planificare — pare a reflecta o deficiență în anumite 
procese mentale care sunt implicate în mod normal în traduce- 
rea motivelor incipiente în acțiuni. Aici, traducerea motivului 
sau înclinaţiei în acțiune pare a „scurt-circuita“% anumite pro- 
cese mentale active. Care sunt aceste procese? Am putea atribui 
deficienței sau „scurt-circuitării“ lor diminuarea sentimentului 
subiectiv al deliberării și intenţiei care, de asemenea, caracteri- 
zează acești oameni? 

În cazul persoanei normale, capriciul sau înclinația pe jumă- 
tate formată de a face ceva este începutul unui proces complex 
deși, dacă totul este bine, acesta este un proces cursiv și automat. 
Capriciul, înainte de toate, apare într-un context al intereselor re- 
lativ stabile și continue. În acest context, el câștigă sau pierde 
semnificație, cere sau primește în continuare atenţie sau nu. Dacă 
cere atenție — cu alte cuvinte, dacă este interesant, atrăgător sau 
excitant — influențează sau nu într-un anumit grad orientarea 
interesului existentă anterior și, la rândul său, este foarte proba- 
bil modificat de această orientare anterioară. Astfel, capriciul este 
organizat sau integrat în rețeaua scopurilor și intereselor actua- 
le. De fapt, este chiar cumva arbitrar să considerăm capriciul sau 
tendinţa pe jumătate formată ca fiind începutul acestui proces 


15 De fapt, descrierea acțiunii impulsive ca fiind neplanificată trebuie să fie specificată. Oa- 
menii impulsivi sunt deficienți în planificarea pe termen lung. Planificarea practică, pe 
termen scurt pare a implica procese diferite și este, așa cum voi arăta mai târziu, dez- 
voltată destul de mult. 

19 Acest termen foarte descriptiv a fost utilizat de David Rapaport într-un context similar. 
David Rapaport, Roy Schafer, și Merton Gill, Diagnostic Psychological Testing, Vol. Il (Chi- 
cago: Yearbook Publishers, 1945). 

integrativ, din moment ce forma și însăși existența acelei tendin- 
țe este în mod evident în parte o funcție a unui nivel și a unei 
orientări anterioare a interesului. Bărbatul interesat de artă va 
observa o galerie în drumul său spre serviciu și va fi înclinat să 
intre; cineva fără un astfel de interes anterior s-ar putea chiar să 
nu o observe. În orice caz, pe parcursul procesului integrativ nor- 
mal, un capriciu poate fie să fie eliminat, fie să capteze interesul 
și susținerea emoțională și asociativă de la rețeaua existentă a 
scopurilor și intereselor. Ne putem imagina că un astfel de pro- 
ces este martor al transformării unui capriciu (sau impuls) pasiv 
trăit în experienţa de a vrea, a alege sau a decide activ, intenţio- 
nat. Ceea ce în altă situație ar fi putut fi trecător, devine acum o 
dorinţă susținută. Cu aceasta, se formează o bază pentru plani- 
ficare și, odată cu planificarea, sentimentul de deliberare este 
probabil consolidat în continuare. 

Acest proces de integrare a unui capriciu într-o organizare de 
interese stabile are diferite rezultate simultane. Mai întâi, reali- 
zează transformarea unei modificări și dezvoltări actuale a con- 
ținutului capriciului sau impulsului; integrarea sa cu interesele 
existente și sporirea conţinuturilor asociative și a afectelor îl va 
schimba și, într-adevăr, planificarea activă a cursului unei acțiuni 
va modifica și dezvolta și mai mult dorinţa inițială. A treia con- 
secință a procesului integrativ este o schimbare a atitudinii față 
de obiect. Așa cum un capriciu pe jumătate format acumulează 
conținut și susținere emoțională din interesele existente, tot așa 
este necesar ca obiectul să acumuleze dimensiuni de semnifica- 
ție, actuale și potenţiale; pe măsură ce un capriciu este transfor- 
mat într-o intenţie clară și activă, acea intenţie trebuie să fie în- 
soțită de o conștientizare mai mare și de un interes față de 
obiectul său extern. Astfel, diferența dintre un capriciu trecător 

de a fi medic și intenţia, decizia și planul de a deveni medic nu 
este doar o diferenţă în statutul sau nivelul dorinței, dar și o di- 
ferență în conștientizarea obiectului. | | 

Dacă acestea se numără printre rezultatele procesului integra- 
tiv normal, se poate adăuga că, în cazul persoanei impulsive, este 
evident un eșec în fiecare element în care procesul integrativ este 
„scurt-circuitat“. Atunci când un capriciu nu poate acumula sus- 
ținere afectivă și asociativă din scopuri și interese stabile și conti- 
nue, el nu se poate dezvolta într-o dorinţă, alegere sau intenţie ac- 
tivă și susținută. El rămâne un impuls, lipsindu-i într-un anumit 
sens intenția, trecătoare și parțială. Atunci când conținutul unui 
capriciu nu reușește să fie modificat de scopuri stabile sau să fie 
îmbogăţit și modulat de legături asociative și afective într-un ast- 
fel de proces integrativ, acel conţinut rămâne primitiv și gol și, 
nereușind să fie ancorat în interese stabile, tinde să se schimbe ne- 
regulat. În cele din urmă, persoana impulsivă, trăind un impuls 
puternic acolo unde altcineva trăiește o intenție mai bogată și mai 
susținută, poate avea doar un interes foarte limitat pentru o con- 
știentizare a proprietăţilor independente ale obiectului acelui im- 
puls intens. Ea nu este interesată de obiect, ci de satisfacție. 

Am descris insuficiența proceselor integrative similare la oa- 
menii isterici, dar este clar că, în comparaţie cu aceste trăsături 
ale funcționării impulsive, afectele labile ale istericului sunt re- 
lativ bine dezvoltate. Să comparăm, de exemplu interesul roman- 
tic al istericului pentru un obiect al infatuării — un interes, pro- 
babil trecător, pe care l-am putea numi chiar „de suprafață“ — 
cu interesele și mai trecătoare și esenţial exploatatoare ale mul- 
tor caractere impulsive față de obiectul sexual actual. 

Chiar dacă dovada unei anumite deficienţe sau „scurt-circul- 
tari“ a procesului integrativ este evidentă, rămâne următoarea 

întrebare: în ce constă această deficiență? La aceasta putem adău- 
ga un corolar al acestei întrebări: ce tip de proces integrativ are 
loc în cazul oamenilor impulsivi? Căci, fără îndoială, chiar și cele 
mai nesocotite acțiuni impulsive de care sunt capabili acești oa- 
meni sunt rezultatul unui anumit proces integrativ. Posibilitatea 
alternativă că aceste acţiuni sunt pur și simplu erupții ale ener- 
giei instinctuale în care aparatele executive și funcţiile sunt ino- 
perante ar fi dificil de susținut teoretic pentru orice persoană și, 
dacă o astfel de situaţia ar apărea la cineva, cu siguranţă nu s-ar 
întâmpla în cazul oamenilor nepsihotici. Dimpotrivă, este toc- 
mai caracteristica oamenilor impulsivi să nu fie nici neajutorat 
imobilizați de valurile energiei instinctuale, nici să nu explode- 
ze haotic. Ei acționează; și aceste acţiuni impulsive care, dintr-un 
punct de vedere, sunt atât de stranii și de indiferente la conse- 
cinţe, sunt, fără îndoială, executate tipic și cu o competență per- 
fect adecvată și, în multe cazuri, chiar desăvârșită. Ne vom în- 
toarce mai târziu la acest fapt important, dar pentru moment el 
reprezintă o dovadă incontestabilă că acţiunea impulsivă este re- 
zultatul unui proces integrativ, deși cu siguranţă diferit și defi- 
cient față de cel al persoanei normale. 

Considerând că deficienţa la care m-am referit este o deficien- 
ță în integrarea unui capriciu sau impuls într-o organizare pre- 
existentă de scopuri și interese stabile și continue, ne confrun- 
tăm cu un fapt foarte important cu privire la oamenii impulsivi. 
De obicei, când cunoaștem astfel de oameni, ni se dezvăluie o 
lipsă remarcabilă a unor interese active, scopuri, valori sau obiec- 
tive dincolo de preocupările imediate cu viața lor. Implicările 
emoționale durabile — prietenii sau iubiri profunde — nu au 
multe dovezi. Interesele familiale sau chiar și obiectivele carie- 
rei personale nu sunt de obicei foarte puternice și nu-i preocupă 

foarte mult. Frecvent, acești oameni nu au nici măcar planuri 
personale sau ambiţii statornice, pe un interval lung de timp, ca 
să nu mai vorbim de scopuri, ţinte sau valori abstracte. În mod 
tipic, ei sunt destul de neinteresaţi nu doar de aspectele cultura- 
le sau intelectuale, ci și de temele ideologice sau politice. Eveni- 
mentele de îngrijorare sau de interes public general — amenin- 
țarea unui război, alegeri și altele — trec de obicei pe lângă ei, 
fiind puţin observate. Există un singur tip de excepţie, înalt sem- 
nificativă, pe care o voi indica doar printr-un exemplu, dar la 
care mă voi întoarce mai târziu. 


La un moment dat, un pacient de acest tip care păruse până atunci 
extrem de neinteresat de relațiile internaționale, și-a surprins tera- 
peutul arătând un interes viu, entuziast, pentru anumite știri recen- 
te. Titlurile ziarelor din acea zi și din câteva zile precedente se refe- 
reau la o nouă serie de teste ale bombei atomice și păruseră destul de 
periculoase și amenințătoare. El a întrebat excitat dacă terapeutul le 
văzuse. Acestea îi dăduseră ideea — și deja făcuse câțiva pași în 
această direcție — de a intra într-o afacere cu truse de ajutor în caz 
de dezastru și precipitații radioactive. Era destul de entuziast cu pri- 
vire la viitorul său. 


Dacă oamenilor impulsivi le lipsesc relativ scopurile, intere- 
sele, obiectivele și valorile extinse dincolo de preocupările ime- 
diate ale vieţii lor, atunci le lipsește și echipamentul esenţial pen- 
tru modularea reușită și dezvoltarea impulsului sau capriciului 
și pentru „rezistența“ la impuls sau capriciu. Astfel de scopuri 
și interese sunt prin natura lor relativ stabile și continue, și sunt 
fundamentale pentru stabilitatea și continuitatea existenţei toc- 
mai pentru că vizează un interval mai lung de timp și se extind 


DAVID SHAPIRO 


E... 


dincolo de nevoile și influenţele trecătoare și imediate. Pe de altă 
parte, interesele restrânse la nevoile și preocupările de viață ime- 
diate, adică la câștiguri și satisfacţii imediate, sunt în mod nece- 
sar labile și dezordonate. În cazul persoanei normale, interesele, 
valorile și implicările emoționale pe un interval lung de timp 
sunt tocmai acele structuri care conţin contextul stabil preexis- 
tent în care apare un capriciu sau un impuls. Acesta este contex- 
tul care, în mod normal, exercită o tendinţă selectivă asupra evo- 
luției tendințelor încă de la început, doar datorită orientării 
intereselor existente. Acesta este contextul din care un capriciu 
poate acumula susținere emoțională și suport asociativ și con- 
textul care, în același timp, își remodelează și își modulează con- 
ținutul. De exemplu, într-un context de atitudini preexistente de 
afecțiune, dispoziție pentru intimitate, anumite anticipări de via- 
ță și altele de acest fel, răspunsul imediat al unei fete atractive 
se poate dezvolta, poate acumula conţinut și poate fi susținut; 
fata „cuplează“. În afara acestui context, experiența e nevoită să 
rămână o trăire a unui impuls sexual. 

În același timp, pe lângă faptul că astfel de structuri sunt esen- 
țiale dezvoltării și modulării unui impuls, ele îndeplinesc o func- 
ție esenţială de stabilizare, aș spune chiar de conservare. Astfel 
de structuri stabilizează persoana în fața traducerii imediate, au- 
tomate și nediscriminatorii în acțiune a impulsurilor și răspun- 
surilor trecătoare. Când spun „stabilizează“ nu mă refer la o sta- 
re de a avea o armură rigidă sau a fi insensibil la capricii sau 
provocări trecătoare. Vreau să spun doar că un context de inte- 
rese și valori stabile, pe un interval lung de timp, oferă un punct 
de vedere sau o perspectivă din care, ca să spun așa, un capriciu 
este trăit ca un capriciu, poate excitant, interesant, care merită 
sau nu, în loc să fie trăit imediat și automat, ca sigurul lucru care 

poate fi făcut în continuare. Ca urmare, astfel de structuri, prin 
funcţiile lor de stabilizare și de dezvoltare a impulsului, conţin 
o bază esenţială pentru activitatea deliberată. 

În paranteză fie spus, această înțelegere poate fi aplicată ușor 
conceptului de „toleranță“ la frustrare și tensiune și poate servi 
și la corectarea anumitor conotaţii nepsihologice ale acestui con- 
cept. Atunci când psihologii vorbesc în general despre „toleran- 
ță“ redusă la frustrare sau la tensiune în cazul oamenilor impul- 
sivi, cred că ei se referă la capacitatea redusă a acestor oameni 
de a se abține. Mi se pare că acest concept are, cel puţin parţial, 
o conotație morală.% Deși, cu siguranţă, observaţia are o anumi- 
tă validitate descriptivă, ea nu ţine cont suficient de faptul că 
aceeași frustrare obiectivă nu este în nici un caz trăită subiectiv 
în mod identic de oameni diferiți. 

Persoana normală „tolerează“ frustrarea sau amână satisface- 
rea capriciului cel puţin parţial pentru că este interesată și de alte 
lucruri; inima sa este îndemnată de obiective și interese care sunt 
independente de frustrarea imediată sau se extind dincolo de ca- 
priciu, și îl înlocuiesc ca semnificație subiectivă. În aceste circum- 
stanţe, abţinerea echivalează pur și simplu cu existența unor ast- 
fel de interese sau valori. Nu este pur și simplu o problemă de 
alegere intelectuală. Mai degrabă existenţa acestor obiective și 
valori generale oferă în mod automat o perspectivă, un set de di- 
mensiuni în care este trăit un capriciu trecător sau o frustrare 
imediată. În absenţa unor astfel de scopuri sau interese, frustra- 
rea prezentă imediat sau satisfacția imediată promisă trebuie să 


50. Are o conotație morală în sensul că presupune că voinţa (morală) ar trebui cumva să fie 
capabilă de a se ridica deasupra necesității psihice. Cu toate acestea, trebuie să admit 
că nu știu sigur dacă conceptul de „toleranță“ este înțeles în general în acest sens sau 
în sensul în care este utilizat în activitatea mecanică, însemnând „permisiune". 

câștige în semnificație subiectivă și, în aceste condiţii, abţinerea 
sau toleranța sunt de negândit.”! 

În absenţa unor astfel de structuri foarte bine dezvoltate și 
stabile, interesele prevalente ale persoanei impulsive — așa cum 
ilustrează pacientul care avea ideea trusei de ajutor în caz de pre- 
cipitații radioactive — sunt orientate către câștiguri și satisfacţii 
imediate. Astfel, interesele sale tind de asemenea să fie labile și 
dezordonate, schimbându-se conform dispoziției, cerinţelor per- 
sonale sau oportunităţilor momentului. Un context de interese 
egocentrice și esenţial labile nu oferă o bază pentru un grad înalt 
al modulării capriciului sau impulsului și pentru amânarea sau 
rezistenţa la satisfacerea imediată. Dimpotrivă, acolo unde pre- 
domină orientarea către un scop sau o satisfacere imediată, este 
probabil ca un capriciu sau un impuls dat să fie înzestrat cu un 
set de tehnici performante și facilități care să asigure o atingere 
rapidă a scopurilor. Bineînţeles, este tot un proces integrativ, dar 
unul relativ primitiv în comparaţie cu cel ce apare în cazul per- 
soanei normale. 

Totuși, este bine să ne amintim că, în anumite arii ale existen- 
ței, stilul impulsiv poate fi destul de adaptativ. În general, par să 
fie acele arii în care poate fi folositor să fii gata pentru acțiune 
rapidă sau în care exprimarea și/sau dezinvoltura și competen- 
ţa de un anumit tip se pot dezvolta prin urmărirea unor interese 


51 Într-un articol recent, Jean Piaget oferă aceeași analiză a „voinţei“. Un act de „voință“, 
sugerează el, cum ar fi a rezista unei perturbări pentru a continua activitatea, presupu- 
ne o experienţă în care atracţia inițială a perturbării este înlocuită de un interes mai 
mare în realizarea activităţii și, din acest motiv, este dependent de obiective sau valori 
preexistente, pe un interval lung de timp. El rezumă după cum urmează: „Concluzionez 
această expunere: a avea voinţă înseamnă a poseda o scală de valori permanentă... și 
invers, a nu avea voinţă, înseamnă a cunoaște doar valori instabile și momentane, a nu 
fi capabil să te bazezi pe o scală permanentă de valori”. Jean Piaget, Wi// and Action, Bul- 
letin of the Menninger Clinic, XXVI, no. 3 (May 1962), 144. 

imediate și egocentrice. De exemplu, este bine cunoscut faptul 
că mulți oameni impulsivi au o dezinvoltură socială considera- 
bilă și că, deseori, sunt foarte fermecători și angajaţi din punct 
de vedere social. De asemenea, pot fi destul de joviali, în 
contrast, de exemplu, cu calitatea greoaie, supradeliberată și oa- 
recum searbădă a anumitor oameni obsesiv-compulsivi și, în ca- 
zul unei dotări intelectuale bune, ei pot fi spirituali și distractivi. 
De asemenea, fără îndoială că mulţi „bărbaţi de acțiune“ reali 
sau ficționali, bărbaţi cu competenţă practică excelentă și cu ca- 
pacitatea de a acționa rapid și fără ezitare sunt caracterizați de 
acest stil general de funcționare. Voi încerca să arăt că modul de 
funcționare cognitivă asociat cu acest stil general contribuie de 
asemenea la acest tip de competenţă și dezinvoltură. 


Modul de cogniţie impulsiv 


M-am referit la lipsa vădită de planificare pe un interval lung 
de timp în cazul oamenilor impulsivi. Ne putem imagina că 
această deficiență este una specială și izolată, care urmează pur 
și simplu unei înclinații către o acţiune rapidă. De fapt, cu toate 
acestea, lipsa de planificare este doar o trăsătură a unui stil de 
cogniție și gândire în care concentrarea activă, capacitatea de abs- 
tractizare și de generalizare și, în general, reflexivitatea sunt toa- 
te deteriorate. Cogniţia oamenilor impulsivi este caracterizată de 
o insuficiență a proceselor integrative active comparabilă cu in- 
suficiența proceselor integrative de pe latura afectivă. 

Mai întâi, să considerăm ceea ce am putea numi pur și sim- 
plu judecata acestor oameni, din moment ce poate fi deosebit de 
ușor de observat. Oricine observă judecata unei persoane impul- 
sive, cu siguranţă o va descrie ca fiind una proastă; deseori a fost 

descrisă și prin termeni ca „arbitrară“ sau „ nechibzuită“. De 187 
exemplu, persoana impulsivă este bine cunoscută pentru capa- 
citatea sa de a se arunca într-o afacere improbabilă sau într-o că- 
sătorie nerecomandată. Există un aspect cognitiv al acestui com- 
portament, o judecată care, în sine, colaborează cu tendinţa de a 
acționa. Afacerea 1 se pare bună, deși pentru oricine altcineva ar 
părea să aibă o perspectivă neclară; o fată — la foarte scurt timp 
după ce a cunoscut un bărbat — se căsătorește; și chiar — ca în 
următorul exemplu — un criminal care nu are nici o șansă, se 
poartă de parcă ar avea succes. 


Un bărbat în vârstă de patruzeci de ani a avut o istorie de diferite 
tipuri de comportament impulsiv înainte de a intra în psihoterapie. 
Timp de câțiva ani jucase extrem de mult jocuri de noroc; în câteva 
ocazii, renunțase abrupt la ceea ce păreau a fi locuri de muncă bune; 
și, cel mai recent, scrisese câteva cecuri false. După o scurtă perioa- 
dă de remușcare, în timpul căreia declarase mai mult cu emfază de- 
cât cu convingere că din cauza acestor fapte va ajunge rău, și-a de- 
scris modul de gândire din momentul în care scrisese cecurile. Se 
gândise în acel moment că va fi capabil, cumva“ să iasă la liman fără 
a fi prins; „probabil“ va fi capabil să obțină bani la timp dintr-o sur- 
să sau alta; și, dacă nu, „credea“ că va fi capabil să obțină banii din 
altă parte. E adevărat, adăugase el, lucrurile nu merseseră așa deloc, 
și putea vedea acum că, fără îndoială, nici nu se putea altfel; cu toa- 
te acestea, în acel moment, așa se gândise. A mai adăugat un alt co- 
mentariu, presupunea că, „într-un fel, știuse bine asta“. 


Deși vagă, această povestire pare convingătoare. Cu alte cu- 


vinte, pare ca și cum gândirea sa fusese aproximativ așa cum a 
descris-o și ca și cum el „presupusese“ vag, că ar fi fost capabil să 

reușească. Însă, trebuie să fim de acord cu faptul că, într-un anu- 
mit sens, ultimul său comentariu că „știuse asta bine“ este justi- 
ficat. Analiza care a urmat acestui fapt arată 'o înțelegere clară și 
rațională a faptului că șansele sale de succes sau, în acest caz, de 
a scăpa erau mici, și cu greu părea probabil ca acest fapt sau cu- 
noștinţele pe care se bazează să-i fi atras atenţia pentru prima 
oară după evenimentul în cauză. Știa acum toate răspunsurile 
corecte și, fără îndoială, le știuse și înainte. Se poate concluzio- 
na doar că reușise să evite să-și pună întrebări. 

Formularea unor astfel de întrebări, cercetarea activă, autocri- 
tică, a primelor impresii sau a presimțţirilor vagi, organizarea in- 
formațiilor și luarea în considerare a posibilităţilor — acest pro- 
ces este exact procesul normal al judecății. Tocmai acest proces, 
în general este absent din „judecata“ persoanei impulsive. Aces- 
tui bărbat nu îi lipsește informaţia pertinentă, ci mai degrabă 
atenţia activă, cercetătoare, și procesul de organizare care, în mod 
normal, pune în folosinţă astfel de informații. Bineînţeles, aceas- 
ta nu este o chestiune în alb-și-negru, și, în cazul multor oameni 
impulsivi, ca și în cazul acestui pacient, apare un anumit proces 
autocritic, dar unul superficial și insuficient. Astfel, acest bărbat, 
chiar înainte de a pierde un pariu, va trece prin mișcări de eva- 
luare critică a șanselor sale, poate chiar cu cea mai abstinentă și 
conștiincioasă expresie; între timp, de fapt, ar acorda atenţie ale- 
gerii calului câștigător. 

Procesul critic, activ, de cercetare pe care îl numim judecată, 
un proces pe care persoana obsesională îl desfășoară în maniera 
unei rugăciuni supuse și pe o durată lungă de timp și pe care 
persoana normală îl desfășoară relativ cursiv și automat este pre- 
scurtat sau eliminat în cazul persoanei impulsive. Un astfel de 
proces nu este în stilul său. Dacă alţi factori îl împing la o acţiune 

rapidă, natura judecății sale sau, mai precis, substitutul său pen- 
tru judecată facilitează o astfel de acțiune, îi permite să „arate 
bine“ pentru el și să uite de inconvenientele sau complicațiile 
care ar face o altă persoană să se oprească și care l-ar determina 
și pe el să se retragă. 

Ca urmare, când spunem că judecata persoanei impulsive este 
săracă, spunem ceva despre cogniţia sa în general, și anume că 
este deficientă în anumite procese active. Acolo unde persoana 
normală cercetează, cântărește și își formează o impresie iniția- 
lă, persoana impulsivă trăiește un răspuns mult mai imediat; im- 
presia sa inițială, intuiţia sau presupunerea devin, fără o dezvol- 
tare ulterioară, concluzia sa finală. Gândirea sa este „distrată”. 
Anterior am descris modul isteric de cogniţie care este marcat 
de deficienţe similare, cum ar fi impresionabilitatea; cogniția im- 
pulsivului, în care deficiența atenţiei active, critice, cercetătoare, 
este mai severă, poate fi descrisă ca „pasivă“ și „concretă“.52 Voi 
explica ce înțeleg prin acești termeni cu ajutorul unei alte ilus- 
trări a „proastei judecăţi“ impulsive. 


Unei tinere impulsive i s-a oferit un loc de muncă într-o afacere care 
era destul de nesigură și, probabil, și dubioasă. Se promitea o retri- 
buție bună și ea avea mare nevoie de bani. Acest fapt, promisiunea 
unui salariu bun, era, prin urmare, primul lucru care a frapat-o în 
ofertă, și prin asta reacția ei, cu siguranță, nu a fost diferită de a al- 
fora aflați în circumstanțe similare. Totuși, existau și importante tră- 
sături neatractive ale serviciului. Necesita călătorii în multe orașe 
mici, fără garanţia unor condiții confortabile, trebuia să se bazeze pe 


52 Cititorul trebuie să înțeleagă că o astfel de descriere presupune întotdeauna calificati- 
vul „relativ”. Nici o gândire nu poate fi complet pasivă și concretă și, cu siguranţă, nu în 
cazul oamenilor nepsihotici. Eu vorbesc aici despre o tendinţă relativă. 

niște asociați de care nici nu-i păsa, și în care nici nu avea încrede- 
re, și așa mai departe. | 

Aceste impedimente serioase, confirmate mai târziu, erau evidente 
încă de la prima descriere a serviciului, pe care o făcuse ea însăși. 
Însă nu erau evidente pentru ea, adică nu le acordase atenţie. Ac- 
ceptase oferta imediat și și-a dat demisia după câteva săptămâni. În 
acel moment, disconfortul călătoriilor era cel mai urgent și mai im- 
portant pentru ea, în timp ce existența facturilor și a creditorilor săi 
se retrăsese în fundal. 


Prin această ilustrare doresc să arăt câteva lucruri. Mai întâi, 
dacă spunem că atenţia persoanei impulsive nu cercetează activ 
și analitic, putem adăuga că această atenţie este captată destul 
de ușor și complet; ea vede ceva frapant, și ceea ce o frapează nu 
reprezintă doar punctul de plecare al unui proces integrativ, ci 
și, deosebit de important, este concluzia lui. În acest sens, COg- 
niția sa poate fi numită pasivă. În al doilea rând, dacă nu cer- 
cetează — dacă nu examinează critic un aspect sau altul — nu 
percepe lucrurile în semnificaţia lor potenţială și logică, ci le vede 
doar în calitățile lor cele mai evidente, imediat relevante perso- 
nal. În acest sens, modul impulsiv de cogniţie este relativ con- 
cret. Astfel, femeia din exemplul de mai sus nu observă deza- 
vantajele potenţiale ale locului de muncă propus, ci este 
captivată de promisiunea satisfacerii nevoii sale presante de bani. 

Limitele acestui mod cognitiv general se manifestă în dife- 
rite moduri familiare, dintre care unele au fost deja indicate. 


55 Semnificaţia termenului „pasiv” aici este foarte similară celei date de David Rapaport, Some 
Metapsychological Considerations Concerning Activity and Passivity (nepublicat, 1953). 
Vezi și David Shapiro, Color Response and Perceptual Passivity, Journal of Projective Tech- 
niques, XX, no. 1 (1956), pp. 57-69. 

Planificarea, concentrarea, obiectivitatea logică și reflexivitatea 
sunt, în general, reduse la oamenii impulsivi; fiecare dintre ele 
necesită un tip de cogniţie pentru care caracterul impulsiv nu 
este echipat. Planificarea, ca și judecata, presupune schimbarea 
atenţiei între diferite posibilități și orientarea ei nu doar către 
ceea ce este frapant sau impresionant acum, dar și către ceea ce 
ar putea fi important în viitor. În general, cogniţia concretă este 
în mod inevitabil dominată de prezent și, într-o astfel de cog- 
niție, semnificaţia viitorului îndepărtat se reduce. Concentra- 
rea presupune atenţie precis focalizată, susținută, și examina- 
re intensă; ea este alterată ori de câte ori modul de cogniţie 
caracteristic este pasiv responsiv și, ca urmare, este distras de 
următorul lucru frapant care apare.” Reflexivitatea, în general, 
presupune o reconsiderare completă a situației și o schimbare 
activă a atenţiei de la un aspect la altul. Similar, obiectivitatea 
— sau ceea ce uneori este numit capacitatea de a „lua distan- 
ță“” — necesită atenţie care nu este orientată doar către ceea ce 
este imediat interesant, frapant sau relevant pentru preocupă- 
rile observatorului, ci și către ceea ce este semnificativ într-un 
sens mai general și permanent. Prin urmare, cogniţia pasivă, 
concretă, nu este o cogniție obiectivă ci, în general, una egocen- 
trică. 

Trebuie să evidenţiez faptul că, atunci când descriu aceste li- 
mitări, vorbesc doar relativ. Inteligența caracterelor impulsive nu 
este o inteligență reflexivă, care planifică, abstractizează, și nici 


54 Această alterare este foarte familiară celor care fac testare psihologică. Este reflectată, 
de exemplu, în performanţa relativ redusă a acestor oameni la testul aritmetic al Scalei 
de Inteligență Bellevuea lui Wechsler. De obicei este evidentă și în comportamentul lor 
general în timpul testării, cum ar fi privirea rapidă peste o planșă Rorschach, rareori exa- 
minând-o cu atenție. 

192 nu este imobilizată sau dezorganizată. Dimpotrivă, acești oameni 
au deseori o inteligenţă practică extraordinară, cu alte cuvinte o 
inteligență adecvată îndeplinirii competente a scopurilor lor ime- 
diate, pe un interval scurt de timp. Chiar și oamenii excesiv de 
impulsivi, pentru care planificarea sau reflecția ar fi în întregi- 
me străine, pot funcționa cu o anumită eficienţă în a-și forma o 
impresie rapidă sau a „evalua“ acele aspecte ale situaţiei care 
sunt relevante pentru interesele lor cele mai urgente. Ei „acţio- 
nează“ și pot fi foarte buni la acest capitol. Să luăm în conside- 
rare următorul exemplu. 


Vizitând un penitenciar, treceam împreună cu psihologul închisorii 
printr-o curte de exerciții care era ocupată de o mare mulțime de con- 
damnați. Parcursesem doar o scurtă distanță către o altă clădire și 
ne aflam în curte doar de câteva minute când un deținut s-a apro- 
piat de noi, a mers direct la gazda mea și, cu un farmec deosebit, i-a 
prezentat o cerere pentru un favor special. Din maniera sa era clar 
că percepuse rapid faptul că prezenţa psihologului în curte însoțit 
de „companie“ oferea o oportunitate excelentă pentru a face presiuni 
pentru un favor. Mai târziu, acest tânăr mi-a fost descris ca un în- 
divid strălucitor, dar extrem de impulsiv și psihopat, un criminal cu 
condamnări repetate, un bărbat care, în mod frecvent, avea proble- 
me atât în penitenciar, cât și în afara acestuia. Prin urmare aici, în 
cazul unui bărbat care, probabil, nu este nici reflexiv, și care nici nu 
planifică, nici nu se află în posesia unei bune judecăţi, gândirea sa 
imediată, puternic egocentrică, este cu toate acestea, destul de efi- 
cientă. 


In paranteză fie spus, exemplul ridică o întrebare interesantă 
cu privire la credința comun susținută că acești oameni sunt 

destul de incapabili de empatie. Ar părea, mai degrabă, că acest 
bărbat demonstrează o percepție empatică destul de impresio- 
nantă, deși de un tip foarte limitat. Este adevărat că, după toate 
probabilitățile, simţea puţin interes față de preocupările psiho- 
logului și ar fi putut fi puţin conștient de ele. Conștientizarea și 
interesul său erau probabil limitate în mod esenţial la ceea ce era 
imediat relevant pentru cerinţele sale curente, dar, fără îndoială, 
era vorba despre o conștientizare sensibilă. Dacă alegem să nu- 
mim „empatie“ acest fapt, nu are mare importanţă. Iotuși, este 
vorba de un tip de sensibilitate psihologică comună — și, dacă 
nu este înţeleasă, poate părea destul de paradoxală — multor oa- 
meni narcisic-impulsivi care, în ciuda unui interes limitat sau ex- 
ploatator față de alții, pot fi destul de experți și perceptivi în ma- 
nipulările sociale cerute de interesele lor. 


Este interesant de notat că procesele cognitive nu ocupă 
aceeași poziţie în funcționarea totală a individului impulsiv, în 
particular vis-a-vis de nevoile sau impulsurile imediate, așa cum 
se întâmplă în cazul persoanei normale. În mod normal, în ge- 
neral considerăm procesele cognitive și de gândire ca fiind unul 
dintre factorii care promovează stabilitatea individuală. Planifi- 
carea, reflecția, judecata și obiectivitatea tind, în funcționarea nor- 
mală, să aducă stabilitate în fața acțiunii impulsive și dezorga- 
nizate. De exemplu, impulsul de a demisiona datorită frustrării 
dintr-o anumită zi tinde să fie întfrânat de considerarea faptului 
că nu este frustrant în cele mai multe zile sau că este un pas ne- 
cesar către o poziție mai bună. Prin urmare, uneori reflecția mi- 
litează împotriva unui impuls dat; alteori ea contribuie și la dez- 
voltarea unui capriciu sau a unui impuls într-un scop sau plan 
activ și susținut. Cu toate acestea, de fiecare dată cogniția 

persoanei normale tinde să colaboreze cu structurile afective sta- 
bile pe care le-am descris împotriva descărcării imediate-a unui 
capriciu sau impuls nemodulat. 

Pe de altă parte, în cazul caracterului impulsiv, cogniţia nu în- 
deplinește o astfel de tuncție de stabilizare. Aici, conștientizarea 
este dominată de ceea ce este imediat frapant și relevant perso- 
nal, adică de ceea ce este relevant pentru nevoile sau impulsuri- 
le de moment. Persoana impulsivă nu cercetează mai departe, 
nu „ia distanță“ și conștientizarea consideraţiilor pe un interval 
lung, de timp sau a celor importante logic este limitată. Un ast- 
fel de mod de cogniţie nu poate stabiliza acțiunea rapidă pe baza 
unui capriciu sau impuls; dimpotrivă, servește capriciului sau im- 
pulsului imediat. 

Se poate merge mai departe. Din punctul de vedere oferit de 
o astfel de cognițţie, lumea poate fi văzută doar ca discontinuă și 
inconstantă — o serie de oportunități, tentaţii, frustrări, expe- 
rienţe senzuale și impresii fragmentate. O astfel de cogniţie și o 
astfel de experienţă a lumii nu reușește să stabilizeze acțiunea 
impulsivă, ci chiar o promovează. De exemplu, acolo unde con- 
știentizarea este dominată de frustrarea imediată determinată de 
muncă sau nu există nici un simţ al proporțiilor logice sau al po- 
sibilităţilor viitoare, nu va exista nici o înfrânare. Într-adevăr, 
dată fiind o astfel de lume subiectivă, înfrânarea ar fi fără sens, 
iar inteligenţa va putea avea doar funcția de a organiza acțiunea 
rapidă. 

Modul cogniţiei și cel al funcţionării afective se completea- 
ză sau se asamblează în acest fel și este aproape imposibil să 
fie separate. Ar fi imposibil să susţinem primatul uneia dintre 
ele în viața psihică. Cu alte cuvinte, s-ar putea argumenta că 


persoana impulsivă nu caută dincolo de prezentul imediat - 

relevant deoarece interesele și implicările sale emoționale sunt 
limitate la câștiguri și satisfacţii imediate. Dar la fel de bine s-ar 
putea susţine că limitările cogniției și dominarea conștientiză- 
rii de către ceea ce este momentan frapant, concret și relevant 
în plan personal interferează cu dezvoltarea unor interese pe 
un interval lung de timp sau a unor valori și scopuri durabile. 
Cred că astfel de argumente ar fi superticiale. Ambele arii de 
funcționare și modurile care le caracterizează există împreună, 
sunt greu de imaginat una fără cealaltă și, după toate probabi- 
lităţile, ele se dezvoltă împreună. Cele două moduri împărtă- 
șesc trăsături esenţiale; caracterul imediat al trăirii și exprimă- 
rii impulsului este dublat de caracterul imediat al răspunsului 
cognitiv. Insuficienţa structurilor afective de bază care repre- 
zintă echipamentul esenţial al dezvoltării integrative a unui ca- 
priciu dat sau al unui impuls pot avea o paralelă într-o insufi- 
ciență a echipamentului cognitiv bazal. De exemplu, un simț 
ferm al realității independente, obiective, al permanenţei, al 
timpului și altele poate fi o parte a echipamentului cognitiv 
fundamental care, la acești oameni, este deficient. Totuși, aici 
ne aflăm pe un teren care trebuie explorat prin cercetări ale dez- 
voltării. 


Înainte de a trece la aplicarea acestei înțelegeri generale a sti- 
lului impulsiv la două variante specifice ale sale, aș dori să mă 
întorc la o problemă la care m-am referit în Introducere. În opi- 
nia mea, este o problemă de bază în înţelegerea și tratarea oame- 
nilor impulsivi și soluţia sa poate servi cu ușurință și la sinteti- 
zarea unora dintre principiile stilului lor. 

Problema poate fi prezentată sub forma unei întrebări imagi- 
nare puse de un pacient impulsiv. 

Vezi, nu mă pot controla. Nu pot controla aceste impulsuri. Știu că 
oamenii au dreptate atunci când spun că aș putea intra în bucluc, 


dar nu pot face nimic. Cu siguranţă, ești de acord cu faptul că nu 


pot face nimic. Știu că ești determinist și că recunoști puterea incon- 
știentului. Nu ești de acord? 


Cum am putea răspunde la această întrebare, nu numai pa- 
cientului, ci și nouă înșine? Cum am putea reconcilia afirmaţia 
că, într-adevăr, suntem determiniști și recunoaștem forţele in- 
conștientului cu impresia că, într-un anumit fel, el profită de 
acest fapt? Perspectiva „marionetei“ din psihiatrie (vezi pag. 37) 
nu ne poate ajuta foarte mult; ne va forța să răspundem pur și 
simplu „Da“. Dar există un răspuns diferit. 


Nu, nu sunt de acord cu ceea ce spui, căci atunci când afirmi că „nu 
poți“ să te oprești, presupui că vrei să te oprești; cel puțin, se presu- 
pune că aceasta este dorința ta conștientă predominantă. Nu cred că 
este așa. Probabil sentimentele tale cu privire la această problemă 
sunt amestecate. Poţi simți că alți oameni cred că ar trebui să te 
oprești, poti chiar tu însuţi să crezi că ar trebui să te oprești, uneori 
poți să ai remușcări pentru că nu te oprești și, într-adevăr, cred că, 
dacă te-ai gândi că faci asta deliberat, te-ai simți și mai rău. Dar toa- 
te acestea nu sunt aceași lucru cu a vrea să te oprești. 

Ai menționat posibilitatea ca, pe un interval lung de timp, să intri 
în bucluc, dar aș spune același lucru în mare parte și despre asta. 
Poți să simţi că ar trebui să acorzi atenție posibilităților pe un inter- 
val mai lung, să fii interesat de ele, că ele ar trebui să fie mai impor- 
tante decât satisfacția imediată. Dar nu cred că sunt atât de impor- 
tante pentru tine și că ești atât de interesat de ele. 

Deci, vezi, nu sunt de acord cu ceea ce vrei să spui când afirmi „Nu 
mă pot opri“, căci nu cred că ești predominant interesat să faci acest 

lucru. Dar ai multă dreptate în privința unui aspect — sunt deter- 197 
minist și nu cred că tu sau oricine altcineva își poate controla prin 
voință ceea ce dorește sau nu, ceea ce-l interesează sau nu.” 


55 Această formulare datorază mult ideilor lui Hellmuth Kaiser despre terapie. Vezi 
Hellmuth Kaiser, „The Problem of Responsibility in Psychotherapy, „Psychiatry“, 18, nr. 
3 (1955), pp. 208-209. 

Stilurile impulsive: Variante 


În acest capitol sunt luate în considerare pe scurt anumite ca- 
racteristici în două cazuri speciale sau variante de stil impulsiv, 
caracterul psihopat și caracterul pasiv. Prezint aceste variante nu 
numai pentru interesul și importanţa lor, ci și ca exemple ale ariei 
acoperite de acest stil. Fiecare oferă și oportunitatea de a discu- 
ta și anumite aspecte cu o semnificație mai generală. 


Anumite trăsături psihopate 


Din multe motive, psihopatul este modelul exemplar al stilu- 
lui impulsiv. El arată într-un mod complet și pervaziv ceea ce 
pentru alţii este doar o direcţie sau o tendinţă. El acționează după 
capriciu, scopul său este câștigul rapid, concret, iar interesele și 
talentele sale sunt orientate către căi și mijloace. Pe termen lung, 
comportamentul său este de obicei dezorganizat dar, pe termen 
scurt, el este deseori destul de competent. Voi încerca să arăt aici 
modul în care anumite trăsături ale sale — deficiența conștiinței 
și predispoziția la minciună și nesinceritate — sunt consecvente 
cu formele generale ale funcționării impulsive și cu modul în 

care ele pot fi înțelese ca trăsături particulare ale unui caz spe- 
cial al acestui stil general. 


MORALITATE ȘI CONȘTIINȚĂ 


În psihanaliză, Supraeul a fost înţeles ca apărând din impac- 
tul autorităţii externe și al prohibiţiilor asupra copilului (într-o 
stare instinctuală dată), rezultatul acestui proces fiind o inter- 
nalizare (introiecție) a acelei autorităţi și a prohibiţiei. Prin ur- 
mare, două surse sunt considerate a fi responsabile, în măsuri 
diferite, de forma specifică, individuală, a Supraeului sau a for- 
mațiunilor patologice ale Supraeului: mai întâi, într-o anumită 
măsură, calitatea individuală, specifică și intensitatea stării in- 
stinctuale a copilului și, în al doilea rând și în principal, natura 
materialului disponibil pentru această internalizare. De exem- 
plu, patologia Supraeului este atribuită în mod obișnuit absen- 
ței, inconsecvenţei sau asprimii excesive a autorităţii parentale. 

Acestor doi determinanțţi generali ai calității Supraeului pare 
să li se adauge un al treilea: statutul diferitelor funcții ale Eu- 
lui — în mod specific, natura modului existent de gândire, for- 
mele prevalente ale experienței emoționale și altele — care, pro- 
babil, sunt implicate în această transformare a autorității externe 
în atitudini interne, experienţă și afecte. Indiferent de răspunsul 
la această întrebare referitoare la determinanții originari ai Su- 
praeului, pare neîndoielnic că forma sa adultă definitivă, poate 
ar trebui să spun forma acelor componente și manifestări ale Su- 
praeului care sunt prezente în experiența subiectivă conștien- 
tă — conștiință, valori morale și altele — nu poate fi indepen- 
dentă de modurile de gândire ale individului și de experiența 
subiectivă caracteristică lui, în general. 

Apare următoarea întrebare: ce moduri generale de gândire 
și experienţă subiectivă reprezintă condiţii preliminare ale con- 
științei și valorilor morale normale? La aceasta se adaugă o altă 
întrebare: Pot fi imaginate conștiința și valorile morale normale 
în contextul modurilor impulsive de funcționare pe care le-am 
descris? Voi încerca să răspund acestor întrebări, deși, în mod 
necesar, răspunsurile vor fi scurte și incomplete. 

În acest scop, cel mai bine este să separăm problema valori- 
lor morale de problema conștiinței. Mai întâi, să luăm în consi- 
derare natura valorilor morale — valori morale considerate ca 
interese sau scopuri. Valori morale cum ar fi dreptatea, adevărul 
sau integritatea personală sunt, în primul rând, interese sau sco- 
puri excesiv de abstracte. Ele sunt idealuri. Obiectivul lor este 
îndeplinirea principiilor abstracte, satisfacerea lor este intangi- 
bilă și deseori incompletă, iar perspectiva lor este cel puţin un 
interval lung de timp. Într-un anumit sens, aceste valori sunt și 
impersonale, adică ele sunt definite mai mult sau mai puțin 
obiectiv, și sunt relativ independente de preferințe sau interese 
personale, sau sunt separate de acestea. De exemplu, pentru un 
individ, cursul corect al unei acţiuni poate coincide cu avantajul 
personal imediat sau poate fi contrar acestuia; chiar și în ultimul 
caz, dacă dreptatea este o valoare importantă, poate foarte bine 
să depășească în semnificație emoţională subiectivă avantajul 
imediat. Este clar și că idealurile și valorile morale, dacă sunt im- 
portante subiectiv, sunt relativ stabile și continue. Cu alte 
cuvinte, aceste valori și, poate, idealurile trebuie considerate în 
general ca fiind scopuri sau interese puternic dezvoltate și rafi- 
nate; ele se află în contrast cu interesul pentru câștiguri sau sa- 
tisfacții concrete, imediate nu doar sub aspectul conţinutului, ci 
și al formei lor. 

Existenţa valorilor morale necesită, prin urmare, un anumit 
nivel al dezvoltării afective, în general o capacitate de implicare 
emoțională în interese de un tip intangibil și relativ îndepărtate 
de nevoile personale imediate. Este probabil și ca existența lor 
să necesite o anumită dezvoltare cognitivă — o perspectivă ge- 
nerală, pe un interval lung de timp și un grad de reflexivitate 
par a fi o parte a oricărei aprecieri sau respect pentru principii. 
Prin urmare nu este surprinzător ca astfel de valori morale cum 
ar fi dreptatea să se dezvolte doar încet și într-o lungă perioadă 
de timp în cazul copiilor normali. Și este greu de imaginat că 
astfel de valori sau idealuri s-ar putea dezvolta într-un grad ri- 
dicat în contextul unui stil general în care interesele sunt limita- 
te la câștiguri sau satisfacţii concrete, imediate și în care conștien- 
tizarea este dominată de prezentul relevant personal. 

Se poate susţine că a avea valori morale nu este, în mod inevi- 
tabil, doar o chestiune de respect pentru principiile abstracte sau 
idealuri, ci presupune și mai multe interese personale și, într-un 
fel, mai multe justificări practice. Astfel, umanitarul ar putea ar- 
gumenta că interesul său pentru dreptatea socială nu este doar o 
problemă de principiu, ci și de compasiune umană mai extinsă; 
sociologul poate evidenția că respectul față de lege și principiile 
reglării sociale reprezintă o necesitate socială, o protecţie socială 
și un avantaj pentru fiecare individ; omul de știință poate spune 
că valorizează adevărul deoarece știința este imposibilă fără el; iar 
artistul poate spune că are standarde înalte, și nu există un motiv 
moral mai înalt decât devotamentul pentru artă. 

Este adevărat că valorile morale abstracte, respectul pentru 
principii și idealuri există de obicei în contextul altor interese și 
valori cvasimorale de tip social, ideologic, intelectual sau chiar 


56 Vezi Jean Piaget, Judecata morală la copil, Editura Cartier, 2006. 

estetic. Dar toate aceste valori, scopuri sau interese sunt destul de 
abstracte, toate sunt pe un interval lung de timp și relativ mult 
îndepărtate de câștigul sau avantajul imediat, concret al indivi- 
dului. Într-adevăr, toate se pot îndrepta cu ușurință în direcția 
opusă unui câștig imediat. Cu alte cuvinte, toate sunt scopuri sau 
interese destul de bine dezvoltate, stabile și continue, dar și aceste 
interese ar necesita o organizare afectivă puternic dezvoltată și o 
cogniţie care se extinde de obicei, în mod confortabil, dincolo de 
prezentul imediat relevant. Este destul de improbabil ca aceste 
valori și interese cvasimorale, care sunt doar indistinct separabi- 
le de idealurile morale, să apară în caracterul total impulsiv. Im- 
pulsivul nu are echipamentul afectiv sau cognitiv pentru ele. 


Experienţa și funcționarea conștiinței nu este în nici un caz 
pur și simplu echivalentă cu a avea valori morale sau cu respec- 
tul față de ele. Conștiinţa presupune o experiență distinctivă — 
o experienţă a lui „trebuie să“ sau „Sunt dator să“. (Vezi Capi- 
tolul 2). „Trebuie“ sau „sunt dator“ ale conștiinței presupun în- 
totdeauna o referinţă la un standard moral — „Ar trebui să“ 
(conform cu) — uneori sub forma unui principiu moral general 
dar, uneori, doar sub forma unei autorități concrete, o persoană 
respectată. Atunci experiența presupune o imagine a propriului 
sine sau a propriilor acțiuni, frecvent una dezaprobatoare, din 
punctul de vedere al unui anumit principiu sau al unei autori- 
tăți. Această perspectivă asupra propriei persoane cvasiexternă 
reprezintă ceea ce înțelegem prin „supraveghetor intern“ sau 
„Voce interioară“ a conștiinței. 

Prin urmare, experienţa conștiinței este dependentă de capa- 
citatea individului de o anumită detașare de sine însuși, de aten- 
ție și examinare autocritică. Examinarea autocritică a unui 

fragment de comportament — în cazul obsesiv-compulsivului, 
examinarea aproape a fiecărui fragment de comportament — din 
perspectiva standardului moral poate presupune uneori dimen- 
siuni și consideraţii destul de abstracte. Un fragment de compor- 
tament, însemnând și un gând sau un motiv, poate fi examinat 
pentru semnificația sa implicit sau potenţial morală, pentru ceea 
ce „înseamnă“ din punct de vedere moral, pentru consecinţele 
care ar putea exista dacă cineva ar face un anumit lucru și alte- 


le, destul de separate de semnificația sa practică. 


De exemplu, un pacient a decis că este rău să meargă la o prostitua- 
tă pentru că, în mod implicit, prin acțiune își dă asentimentul și sus- 
ține instituția prostituţiei cu toate relele și nedreptățile care o înso- 
țesc; cu greu a luat în considerare consecințele concrete ale actului 
particular. 


Cu toate acestea, chiar și în cazul în care examinarea autocri- 
tică este realizată dintr-un punct de vedere mai concret — de 
exemplu, ce ar gândi tata (profesorul...) despre asta — este ne- 
cesară o atenţie detașată, care se focalizează înapoi, asupra pro- 
priilor gânduri sau comportamente ale individului, judecând un 
aspect sau altul dintr-o perspectivă specială. 

Probabil că o astfel de atenţie detașată și autocritică este cea 
mai caracteristică dintre toate stilurile nevrotice, celui obse- 
siv-compulsiv; o astfel de formă de gândire este manifestă în 
conștiința sa, în îndoielile sale și în acel simptom obsesional clar 
observabil care pare să se afle undeva între îndoială și conștiin- 
ță — îngrijorarea. Dar această formă de gândire este destul de 
străină stilului impulsiv. Nu vreau să spun că persoanele impul- 
sive nu trăiesc niciodată mustrări de conștiință, ci doar că, cu cât 

un individ este caracterizat mai mult de acest stil, cu atât mai su- 
perficială și limitată va fi conștiința sa. 

Orientarea cognitivă neautocritică, egocentrică și caracterul ime- 
diat și concret al cogniţiei nu sunt consecvente cu o astfel de exa- 
minare autocritică. Într-adevăr, am încercat să arăt că, în acest stil 
de gândire, limitările generale ale evaluărilor autocritice și ale aten- 
ției activ cercetătoare, detașate, împiedică până și judecata obișnui- 
tă și obiectivitatea logică a acestor oameni. Nu pare să se extindă 
similaritatea formei de a vorbi a unei „voci interioare“ a judecății 
autocritice și a conștiinței și să se spună că probabil ultima nu este 
mult dezvoltată, în condiţiile în care cerinţele de gândire ale pri- 
meia lipsesc. Similar, ne putem întreba dacă un mod de gândire ce 
neglijează chiar și ceea ce din punct de vedere logic are o semnifi- 
cație potențială și implicită în favoarea faptului imediat frapant sau 
personal relevant este probabil să fie preocupat de semnificația mo- 
rală potenţială sau implicită. Cu alte cuvinte, în general, un indi- 
vid care nu reconsideră o acțiune inițial tentantă deoarece conse- 
cințele ei logice pot apărea peste două luni de acum încolo, cu 
siguranţă este improbabil să reconsidere această acțiune în terme- 
nii semnificației sale morale abstracte, a „înţelesului“ său moral, a 
ceea ce ar putea însemna dacă cineva ar desfășura un astfel de com- 
portament din punctul de vedere al ordinii sociale generale etc. 

Aici poate fi adăugat un ultim punct. Dacă este adevărat că 
individul caracterizat extrem de acest stil nu este nici obișnuit, 
nici echipat pentru o gândire autocritică globală, una dintre ba- 
zele esenţiale ale conștiinței, atunci este adevărat și că acestor 
oameni le lipsește orice alt tip de bază, la fel de esenţială, pen- 
tru natura generală a modului lor de acţiune și a experienței 
subiective a acţiunii. Mă refer aici la deteriorarea sentimentu- 
lui subiectiv al deliberării și intenţiei și la atenuarea generală a 

fazelor pregătitoare ale acțiunii în cazul acestor oameni. Aceste 
faze pregătitoare — planificarea, anticiparea și altele — consti- 
tuie poate cea mai importantă ocazie (deși nu singura) în care 
conștiința ar putea opera normal. Simţul responsabilităţii mo- 
rale pare să necesite un simţ al responsabilităţii reale, adică al 
intenționalității, deliberării și alegerii între alternative. Dacă un 
individ, în mod caracteristic, acționează prea repede pentru a 
simţi ce înseamnă pentru el dorința, evaluarea, decizia și apoi 
realizarea acțiunii, dispare nu numai un timp important al func- 
ționării conștiinței, ci și o parte semnificativă a conținutului 
acesteia. 


Astfel, o atitudine remarcabilă poate fi observată la oamenii 
psihopaţi atunci când au în vedere o acţiune care, în cazul alt- 
cuiva, ar produce mustrări de conștiință. Este o atitudine de ti- 
pul acesta-e-norocul-războiului, o atitudine care spune „foarte 
rău, dar nu e vina nimănui — oricine ar fi făcut același lucru în 
acele circumstanţe“. Această atitudine este remarcabilă nu doar 
pentru absenţa conștiinței, ci și pentru absenţa sentimentului de 
a fi ales să acționeze într-un anumit fel — de a fi acționat delibe- 
rat, când existau și alte posibilităţi alternative. 


De exemplu, un criminal care atacase un bar a fost întrebat de un 
reporter de televiziune de ce îl lovise cu brutalitate cu pistolul pe pa- 
tron, care stătea lângă el. A răspuns, ridicând ușor din umeri, că 
acest patron (neînarmat) începuse să se îndrepte către el. Răspunsul 
sau părea să presupună faptul că reacția lui a fost pur și simplu un 
reflex, o reacție pe care oricine ar fi avut-o. În mod convingător, pă- 
rea că uitase nenumăratele posibilităţi alternative — retragerea, ame- 
nințarea și altele — care, în mod obiectiv, erau disponibile. 

Astfel, conștiința și valorile morale nu sunt facultăţi psihice 
fundamentale, ci presupun și depind de un număr de funcții 
cognitive și afective. Prin urmare, moralitatea va „germina“, va 
crește, și, la rândul său, va influenţa și, posibil, va contribui la 
diferite aspecte mai generale ale stilului global în anumite con- 
texte, în timp ce în altele, nu. În general, în stilul impulsiv, inclu- 
zând categoriile diagnostice pe care le-am indicat la începutul 
capitolului anterior, este probabil ca valorile morale să fie sub- 
dezvoltate și relativ neinfluente, iar conștiința să fie superficia- 
lă. Dar această trăsătură este deosebit de pronunţată și, incorect, 
dar, în mod obișnuit, a devenit trăsătura definitorie majoră a ace- 
lei variante a acestui stil general, mai primitivă din punct de ve- 
dere afectiv și cognitiv, pe care o diagnosticăm drept caracter psi- 
hopat. Psihopatul nu respinge în mod general moralitatea, și cu 
siguranţă nu respinge moralitatea convențională așa cum pot 
face alții, din principiu, adică în favoarea unor valori diferite și, 
posibil, mai independent concepute. Este mai exact să spunem 
că el este pur și simplu neinteresat de moralitate. Adică, nu este 
interesat de un sistem de valori sau principii morale ca ceva în 
care să creadă, deși poate fi perfect conștient de moralitatea so- 
cială ca fapt cu care are de-a face. De exemplu, poate să-l recu- 
noască atunci când este practic să facă astfel. Prin urmare, din 
punct de vedere moral, psihopatul este cinic; dar, din punctul 
său de vedere practic și concret, el este dominat doar de bun 
simţ.” 

57 Știu că anumiţi psihiatri și psihologi, mai ales cei fără o mare experienţă instituțională, 
vor nega faptul că există alte diferențe majore la nivelul conștiinței sau moralității de- 
cât diferenţele de conținut și chiar vor nega existența „psihopaților de modă veche.” Nu 
cred în tipurile pure, nici în cazul acestui stil, nici în cazul altora; dar cred că ei trec cu 


vederea faptele clare, poate parțial datorită preocupării exclusive pentru dinamica psi- 
hică și conținuturile mentale. 

NESINCERITATEA ȘI MINCIUNA PSIHOPATE 


Nesinceritatea și minciuna sunt trăsături obișnuite ale carac- 
terelor psihopate, și este evident că au o anumită legătură cu 
deficienţa conștiinței și a valorilor morale. Există două posibi- 
lități ale unei astfel de relaţii. Mai întâi, aceste trăsături pot pro- 
veni pur și simplu dintr-o lipsă de conștiință, o lipsă a senti- 
mentului responsabilităţii de a fi onest sau autentic; cred că 
aceasta ar putea fi cea mai general acceptată explicaţie. Totuși, 
există și o a doua posibilitate care mi se pare mai probabilă, și 
anume că lipsa de conștiință și moralitate, pe de o parte, și ne- 
sinceritatea și minciuna, pe de altă parte, sunt legate esenţial și 
independent de același mod general de funcționare psihopatic. 
O descoperire interesantă a celor care efectuează testare psiho- 
logică pare să susțină acest punct de vedere. Psihologii au des- 
coperit că tendinţa de a inventa, așa cum face psihopatul, poa- 
te fi dedusă pornind de la testele proiective, deși aceste teste 
necesită doar răspunsuri imaginative, nu factuale. Cu alte cu- 
vinte, nu există nici o obligaţie de a „spune adevărul” la aceste 
teste, nici o posibilitate de a minţi concret și nu este implicat 
nici un aspect de acest tip al conștiinței; însă este posibil să se 
identifice anumite forme ale gândirii caracteristice oamenilor 
înclinați spre minciună și nesinceritate. Ca urmare, apare între- 
barea: ce forme speciale de gândire caracterizează fabulația psi- 
hopatică? 

Faptul că oamenii psihopați sunt capabili de minciună sau ne- 
sinceritate nu-i distinge în nici un fel de alţii. Chiar și faptul că 
sunt mai des nesinceri decât ceilalți îi distinge doar în mare, căci 
este ușor de imaginat că orice persoană s-ar putea afla în circum- 
stanțe în care minciuna și nesinceritatea continue ar fi garantate 

și probabile. Dar ceea ce îl distinge cu siguranţă pe psihopat este 
faptul că minte cu atât de mare ușurință și atât de fluent. Așa 
cum spunem uneori, este „volubil”. 

Când numim „volubil“ o expresie, descriem de fapt un tip 
special și, în anumite privinţe, o formă extremă de stil impulsiv 
de gândire și comportament. Vrem să spunem că ideea nu este 
un produs al reflecției sau al deliberării, ci este o impresie sau 
un gând trecător care este exprimat fără examinare critică. Este 
o formulare de tipul „parcă așa“. Psihopatul răspunde unei în- 
trebări factuale sau la o planșă Rorschach în funcţie de impresia 
pe care o are în acel moment sau după capriciul sau cerinţele cir- 
cumstanţelor din acel moment. 

Din acest motiv putem avea cu ușurință sentimentul că ceea 
ce spune, când dă un răspuns la o întrebare, nu reprezintă ceea 
ce gândește sau vrea să spună „cu adevărat“, indiferent dacă răs- 
punsul particular este de fapt adevărul. Și, cu siguranţă, nu ezi- 
tă să spună ceva destul de diferit cinci minute mai târziu. Nu are 
atitudinea de obiectivitate, deliberare sau interes pentru coeziu- 
nea logică ce caracterizează individul normal chiar și atunci când 
este angajat într-o producție imaginativă, adică atunci când, în 
mod deliberat renunţă la standardele adevărului factual. Aceas- 
tă problemă nu ține în principal de existența scrupulelor mora- 
le la persoana normală sau de lipsa lor la caracterul psihopat; are 
legătură cu interesul și tendința cognitivă automată. Volubilita- 
tea și lipsa de autocritică imediată a ideilor și gândirii psihopa- 
tului nu sunt, în sine, minciună sau nesinceritate, ci ele conțin o 
bază esențială pentru nesinceritatea fluentă care îi este caracte- 
ristică. Volubilitatea este una dintre caracteristicile importante 
din care psihologii pot fi capabili să infereze înclinația către min- 
ciună pornind de la un test proiectiv. 

210 Dar dacă volubilitatea psihopatului ne permite să înțelegem 
ceva din fluenţa și ușurința nesincerității sale, ea nu explică sco- 
pul din punctul lui de vedere. 


De exemplu, un pacient psihopat intră în cabinetul unui psiholog, 
unde era programat pentru 0 testare Rorschach. Subliniază intere- 
sul său prietenos pentru metodă și nerăbdarea de a i se aplica testul 
și afirmă că, de fapt, manifestă un interes deosebit pentru testul Ror- 
schach de ceva timp. Comportamentul său este evident nesincer și 
afirmația că este interesat de test este foarte probabil neadevărată, 
dar care este interesul prezent care-l face să fie nesincer? 


Într-un mod general, se poate răspunde simplu la această în- 
trebare. Foarte probabil, scopul său este să se descurce, să impre- 
sioneze favorabil psihologul, să-l dezarmeze sau poate avea un 
alt interes de aproximativ acest tip. Dar astfel de motivații cu si- 
guranţă nu se limitează la psihopaţi; într-adevăr, în aceste cir- 
cumstanţe, un astfel de scop este, probabil, destul de obișnuit în- 
tr-o anumită măsură. Atunci, ce este distinctiv pentru punctul 
de vedere al psihopatului și scopurile sale în această situaţie? 
Răspunsul este sugerat de o altă trăsătură a cogniţiei sale, de fapt 
o altă variantă a unei trăsături generale a stilului impulsiv. 

În general, interesele și atenţia caracterului impulsiv tind să 
fie dominate de ceva ce are relevanţă personală concretă, imedia- 
tă. În cazul psihopatului, această limitare a interesului ia o formă 
particulară și extremă. El „acționează“ tot timpul, el se află în ur- 
mărirea unui câștig sau avantaj practic imediat, iar atenţia sa se 
centrează pe acele aspecte al circumstanțelor prezente care sunt 
relevante pentru astfel de posibilități. El este scufundat în opor- 
tunitățile sau exigenţele circumstanțelor în care se află, și aspecte 

de tip „să facă față“, să câștige favorurile celuilalt, să-l dezarme- 
ze sau să-l impresioneze nu sunt preocupări periferice sau spo- 
radice, ci centrale și dominante. Acest fapt nu sprijină, ci influen- 
țează semnificativ o mare parte a comunicării psihopatului. 

În comunicarea normală, se presupune că există un anumit in- 
teres detașat și obiectiv pentru conţinutul comunicării, opus pre- 
ocupării pentru circumstanţele concrete. De exemplu, este de la 
sine înţeles că unei întrebări factuale obișnuite de tipul „Unde ai 
făcut școala?“ ce poate fi pusă în diferite circumstanţe, i se va răs- 
punde esenţial în același fel în toate circumstanţele, presupunând 
că nici una dintre ele nu este cu adevărat extraordinară. Este ade- 
vărat că nu ne așteptăm la perfecțiune sub acest aspect și că nu 
suntem surprinși, de exemplu, dacă o persoană nevrotică, fără a 
fi clar conștientă de acest fapt, este interesată și de a se folosi de 
comunicarea aparentă pentru a impresiona sau emoțţiona audien- 
ţa într-un fel sau altul.5 Cu toate acestea, de obicei ne așteptăm 
să fie menţinut un anumit nivel de interes detașat pentru conținu- 
tul comunicării; de fapt, o astfel de detașare sau obiectivitate re- 
prezintă într-o măsură atât de mare o parte a comunicării norma- 
le, încât nu este întotdeauna ușor să apreciezi semnificația sa sau 
modurile radicale în care este alterată comunicarea în absenţa sa. 

În cazul psihopatului, interesul egocentric pentru circumstan- 
țele imediate, concrete ale comunicării depășesc, în conștientiza- 
re, orice interes detașat pentru conţinutul obiectiv. Cu alte cuvin- 
te, el nu este interesat atât de mult în ceea ce i se spune, cât de 
posibilitățile pe care le oferă situaţia. El nu este atât de mult in- 
teresat de ceea ce spune, cât de cât de bine „prinde“ ceea ce 


55 De fapt, Hellmuth Kaiser a avansat concepția că o astfel de distorsiune a procesului comu- 
nicării este un simptom al tuturor nevrozelor. Vezi Louis B. Fierman, ed., Effective Psycho- 
therapy: The Contribution of Hellmuth Kaiser (New York: The Free Press of Glencoe, 1965). 

spune, și este conștient de acest fapt. Din nou, nu este în primul 
rând o problemă de scrupule morale, ci de limitare și direcționa- 
re a interesului și a atenţiei. 

Ambele tendinţe relaționate — volubilitatea lipsită de autocri- 
tică, pe de o parte, și interesul și conștientizarea dominate de cir- 
cumstanţele concrete, relevante personal, ale comunicării, pe de 
altă parte — par a conlucra pentru a produce nesinceritatea flu- 
entă a psihopatului. Poate ar putea fi ridicată întrebarea dacă, dat 
fiind un astfel de stil general de funcţionare, scrupulele morale 
nu ar putea interveni dacă ar fi prezente. Totuși, răspunsul ar pă- 
rea să fie că tocmai într-un astfel de stil de funcţionare scrupule- 
le morale nu pot fi prezente într-un grad mare; prin urmare, în- 
trebarea nu este semnificativă. Deci, pare probabil ca o mare 
parte, dacă nu întregul comportament „antisocial“ al psihopaţi- 
lor să poată fi înţeles nu ca o consecinţă directă sau simplă a de- 
ficienţei valorilor morale și conștiinței, ci ca derivând, împreună 
cu această deficiență, din formele extreme și speciale ale diferite- 
lor caracteristici ale stilului impulsiv — punct de vedere egocen- 
tric, concret; lipsa generală a scopurilor și valorilor mai presus de 
câștigul tangibil imediat; moduri nedeliberate de acţiune, rapide. 


Caracterul pasiv, „slab“ 


Am enunțat deja câteva dintre motivele de a considera carac- 
terele extrem de pasive drept variante ale stilului impulsiv, și aș 
dori să adaug acum unele explicaţii suplimentare acelei perspec- 
tive. Explicaţia este necesară din moment ce, din punct de vede- 
re descriptiv, ar putea părea ciudată introducerea acestor oameni 
pasivi, caracterizați de obicei prin inactivismul lor evident, în 
aceeași categorie a caracterelor impulsive orientate în mod tipic 

către acțiune. Cu toate acestea, de fapt chiar și dintr-o perspec- 
tivă pur descriptivă, cele două grupuri nu sunt atât de precis dis- 
tincte pe cât ar părea, și există mulți indivizi, de exemplu mulți 
alcoolici, care ar putea fi la fel de bine descriși fie „pasivi“, fie 
„impulsivi“. 

Congruenţa esenţială a celor două grupuri este sugerată în 
general de ceea ce este evident absent la ambele, și anume acti- 
vitatea planificată, susținută, asociată cu un simț al deliberării. 
Mai specific, există, în primul rând, o similaritate strânsă în ex- 
perienţa subiectivă a acţiunii și motivaţiei, o similaritate ce tin- 
de să fie obscurizată de terminologia descriptivă obișnuită. Ex- 
perienţele pasive caracteristice de a fi „slab“ — adică incapabil 
de a rezista tentației — de a fi împins sau sedus să acționeze, sau 
de „a ceda“ sunt experienţe care conţin aceeași deteriorare și ate- 
nuare a sentimentului normal de deliberare și intenţie, același 
sentiment al motivaţiei parțiale sau excesiv de trecătoare ce ca- 
racterizează în general persoana impulsivă. Această atenuare a 
sentimentului de deliberare formează, în cazul caracterului pa- 
siv ca și în cel al caracterului impulsiv, nucleul dezavuării defen- 
sive a responsabilităţii, în particular sub forma așa-numitei ex- 
ternalizări a responsabilității. Mai mult, această atenuare a 
experienţei este asociată în caracterul pasiv, ca și în caracterul 
impulsiv, cu o atenuare sau o „scurt-circuitare“ a proceselor in- 
tegrative. 

Printre caracterele pasive există unele persoane la care ceea 
ce poate fi descris drept impulsivitate pasivă — adică „a ceda“ 
în faţa unei tentaţii — pare a fi cumva modul mai predominant, 
și sunt altele la care submisivitatea pasivă — adică „a ceda“ în 
fața presiunii — pare predominantă. Primul mod este mai evi- 
dent legat de stilul impulsiv general, în timp ce al doilea, cel 

pasiv-submisiv, este o variantă mai specială a acestui stil și jus- 
tifică o discuție mai lungă. Printre caracterele cu adevărat impul- 
sive și pasive, oamenii pasiv-submisivi par să ducă viețile cel 
mai puțin planificate. Ei nu navighează la întâmplare și nu sunt 
în derivă; ei sunt purtaţi de val, dar direcția acelui val pare a fi 
un compromis între curentul prevalent și gradul de navigare pla- 
nificată. Acești oameni localizează în exterior presiunile care par 
a da importanţă experienţei lor subiective tocmai datorită rela- 
tivei deficienţe a direcționării autonome. Aceste presiuni par să 
aibă anumite funcții psihologice îndeplinite în mod normal de 
aparatele executive interne. 


Un astfel de pacient era un bărbat homosexual în vârstă de treizeci 
și cinci de ani. Acest bărbat era competent într-o profesie ce ținea de 
teatru, dar o urmase numai cu întreruperi și nu avea 0 carieră rea- 
lă. Sustinea că parcursul vieții sale — unde locuise, cu cine se aso- 
ciase, ce tip de muncă făcea — nu fusese cu adevărat ales de el, ci 
fusese determinat de diferite circumstanţe și presiuni fortuite. Cu 
alte cuvinte, simțea că istoria sa era una de a fi „cedat“ în mod re- 
petat. Astfel, inițial fusese sedus în activitatea homosexuală și apoi 
fusese supus presiunii exercitate de parteneri succesivi pentru a con- 
tinua viața homosexuală. O anumită persoană „insistase“ ca el să se 
mute într-un anumit loc sau să facă un anumit lucru. De fapt, du- 
cea 0 viață liniștită și, exceptând homosexualitatea sa, aproape una 
convențională, dar susținea că și acest mod de viață deriva din pre- 
ocuparea pentru ceea ce diferiți oameni — vecinii, șeful său și cei- 
lalți — ar putea aștepta de la el, și nu dintr-o preferință proprie. 

Global, a susținut afirmația că viața sa fusese dirijată de circumstan- 
țe și presiuni externe; în fiecare situație fusese capabil să identifice 
presiunea sau persoana responsabilă pentru acțiunea sa. Numai 

faptul că nici una dintre aceste presiuni nu părea foarte constrângă- 
toare în mod obiectiv, alături de faptul că viața sa avusese de fapt o 
anumită continuitate, arătau că el făcuse alegeri de-a lungul vieții 
și că nu fusese lipsit de plan. 


Cu alte cuvinte, acest pacient exagerează măsura în care via- 
ţa sa a fost de fapt determinată de forța circumstanțelor externe, 
accidentale; circumstanţele poartă prea multe semne ale selecţiei 
consecvente. Pe de o parte, există o mică îndoială că presiunile 
externe au o contribuţie neobișnuită la cursul vieţii sale și că el 
a „cedat“ acestor presiuni în multe ocazii. Stă mărturie măsura 
în care viaţa sa este relativ fără scop și lipsită de planuri active, 
obiective sau dezvoltare. Cum putem înţelege acest proces? 

Planificarea activă nu este o chestiune de tipul totul-sau-ni- 
mic. Oamenii pasiv-submisivi par să planifice, dar planifică doar 
vag.5 În mod similar, ei pot avea intenţii, obiective și interese 
relativ susținute — în mai mare măsură decât caracterele impul- 
sive tipice — dar este probabil ca și acestea să fie vagi și nede- 
finite. Dată fiind această stare, o tentaţie impresionantă sau o 
presiune puternică nu va evoca un răspuns normal interesat și 
normal detașat, ci o acțiune esenţial abruptă, un răspuns ime- 
diat în care orice procese integrative ulterioare sunt „scurt-cir- 
cuitate“. 

Deseori, oamenii pasiv-submisivi se află, implicit, într-o ati- 
tudine de așteptare a unei circumstanțe — o presiune sau o ten- 
tație (sau, cum a fost frecvent în cazul acestui pacient, o seduc- 
ție, care combină atât elemente ale tentaţiei, cât și ale tensiunii) — 
care va precipita o acțiune dintr-o intenție vagă. Uneori, 


59 Din punct de vedere dinamic, se poate adăuga că ei se îndepărtează vizibil de planuri 
precise, bine definite. 

așteptarea este chiar explicită și destul de specifică, ca în cazul 
unui pacient care spunea, destul de convingător, că nu știa dacă 
într-un anumit moment avea chef să joace, dar „Simţea că ar mer- 
ge“ într-un loc în care s-ar putea simţi împins să se alăture jo- 
cului, adăugând că, „întotdeauna ia acea decizie când vine mo- 
mentul“. Dar în nici un caz ceea ce precipită acțiunea oamenilor 
pasiv-submisivi nu este doar o presiune sau o tentaţie care, să 
spunem așa, întâlnește o intenţie vagă și o cristalizează. Chiar și 
o presiune care este destul de mult îndepărtată de starea de in- 
tenție vagă a persoanei pasive sau, cel puţin, care întâmpină ace- 
le intenţii doar foarte indirect este, cu toate acestea, destul de 
constrângătoate datorită absenței relative a intenţiilor și scopu- 
rilor bine definite și a unei atitudini suficient de critice și deta- 
șate. Acestor oameni li se poate spăla creierul cu ușurință. 

Voi prezenta în continuare anumite caracteristici ale acestui 
proces, ilustrând cu o situație specifică de a „ceda“ din partea 
pacientului homosexual descris mai sus. 


Pacientul a mers la o petrecere, anticipând vag că ar putea întâlni 
un nou partener sexual. Cu toate acestea, așa cum s-a demonstrat, 
a fost abordat de un bărbat cu un fizic pe care nu-l găsea „deosebit“ 

de atractiv. Totuși, atunci când acest bărbat a făcut presiuni cu aten- 
Hiile sale, pacientul, așa cum declară, „a cedat“. Pe măsură ce-și ex- 
plica acțiunile, a gândit, în cele din urmă: „De ce nu? Oricum, nu 
arăta atât de rău, de fapt. Și într-adevăr Icelălalt bărbat] își dorea 
foarte mult să fie cu mine.“ 


60 Deseori acești oameni „simt cumva” că ar face ceva, „se gândesc cumva“ că vor ceva, se 
simt „însetaţi” și altele. Astfel de expresii nu sunt doar manierisme verbale sau opera- 
ţii verbale defensive, ci reflectă o lipsă reală și o evitare a preciziei experienței motiva- . 
ției sau sentimentului. 

Bineînţeles, cineva poate consimţi la cererile celeilalte persoa- 
ne, ale unui prieten, de exemplu, pentru că îl place și este inte- 
resat de starea de bine sau de fericire a acestuia. O astfel de con- 
simțire nu arată în mod obiectiv ca o „cedare“, sau nu este 
resimțită subiectiv astfel. Consimţirea de acest tip, cum ar fi com- 
plianţa ce apare pur și simplu dintr-un acord autentic cu punc- 
tul de vedere al celeilalte persoane, implică judecata activă, aten- 
ţia la presiune sau cerere și orice altceva o recomandă, o 
conștientizare clară a alternativelor și, în cele din urmă, o alege- 
re, un act complet deliberat și intenționat. Complianţa acestui 
pacient, totuși, a fost diferită. Cu siguranţă el nu a ajuns la o în- 
țelegere autentică cu interesul celuilalt; el indică în mod clar acest 
lucru prin accentul final: „Și el își dorea foarte mult să fie cu 
mine.“ Acţiunea sa nu poate fi atribuită nici atenţiei și interesu- 
lui pentru nevoile celeilalte persoane. De fapt, este foarte impro- 
babil ca el să fi avut un interes apreciabil pentru starea de bine 
sau fericirea acelui bărbat. Complianţa sa și complianţa acestor 
oameni, în general, nu se bazează pe sesizarea empatică a nevoi- 
lor sau intereselor celeilalte persoane pentru plăcerea lor, ci pe o 
senzație concretă a forței cu care acele nevoi sunt prezentate și 
pe un interes pentru satisfacerea imediată. Pentru persoana em- 
patică interesată să satisfacă un prieten, nu este importantă ches- 
tiunea superficială dacă acel prieten își exprimă cererea timid 
sau zgomotos (decât ca un indicator al nevoii ce stă la baza ce- 
rerii), dar acesta este tocmai faptul de o importanţă decisivă pen- 
tru persoana pasivă. Prin urmare, atunci când pacientul spune 
„Își dorea foarte mult“, sensul real este mai aproape de „EI a in- 
sistat foarte mult.“ 

Atunci când o persoană pasivă explică o acţiune spunând 
„Dar se aștepta să fac asta“, se poate răspunde cu ușurință: „Și, 

în mod evident, te-ai simţit obligat să consimțţi la această aștep- 
tare a sa.“ O astfel de replică evocă deseori în persoana pasivă 
recunoașterea surprinsă a unei noi dimensiuni. Faptul obiectiv 
de a fi avut de ales între alternative posibile îi este adus în aten- 
ție. El nu privise presiunea externă a așteptărilor celuilalt cu acel 
tip de detașare și nici nu o luase în considerare sau o evaluase; 
el îi simţise pur și simplu greutatea. 

Rezultatul unui astfel de proces nu este o cântărire a alter- 
nativelor și o alegere a uneia dintre ele, ci o judecată care este 
ratată prin estomparea posibilităţilor alternative; nu este o în- 
cheiere a proceselor integrative prin o acţiune relativ cursivă, 
cu o cristalizare prematură psihic a intențiilor vagi într-o acțiu- 
ne esenţial abruptă și discontinuă; nu este un sentiment subiec- 
tiv de deliberare și de „A vrea să“, ci este un sentiment al unei 
motivații parţiale, incomplete, cu sufletul îndoit. Pe scurt, aces- 
ta poate fi numit cel puţin un mod parțial impulsiv de acţiune. 

Se poate adăuga că relatarea experienţei de a „ceda“ a per- 
soanei pasive, ca și modul în care persoana impulsivă trăiește 
„impulsul irezistibil“, nu ar trebui considerate pur și simplu ca 
o relatare obiectivă a incapacității sale de a se ajuta pe sine în ciu- 
da dorințelor sale. În acel punct critic, pasivul este incapabil să 
se ajute singur și este incapabil să vrea să se ajute. Experienţa de 
„a ceda“, prin urmare, nu exprimă sentimentul său de a fi cople- 
șit de o forță superioară fără voia sa, ci, mai degrabă, exprimă 
pierderea interesului de a-i rezista în acel moment. 


Este interesant de notat că, așa cum exemplul meu a putut su- 
gera deja, anumiţi bărbaţi homosexuali sunt caracterizați de acest 
stil pasiv sau pasiv-impulsiv de funcționare și de modurile cog- 
nitive, afective și de acţiune din care este alcătuit. Astfel, acești: 

bărbaţi duc deseori vieți de tipul celor descrise — relativ nepla- 
nificate și în derivă, deși nu complet dezordonate. Totuși, deose- 
bit de interesant este faptul că acest stil general de funcționare ne 
poate ajuta să înțelegem anumite trăsături ale sexualității lor. 

Sexualitatea acestor bărbaţi nu este caracterizată doar de ale- 
gerea obiectului sau a zonei erogene predominante, deși acestea 
au stat în centrul discuţiilor psihiatrice. Deseori, acești bărbați 
sunt caracterizați și de o senzualitate neobișnuită și de o viaţă 
sexuală neobișnuit de activă. Este o activitate sexuală bazată 
esenţial pe capriciu, și în acest sens ea este pasivă, și ca urmare 
dezordonată și mai mult sau mai puțin nediscriminată. Este ne- 
obișnuită și sub aspectul interesului său pur senzual, cu puțină 
sau cu nici o implicare emoţională cu partenerul. În opinia mea, 
această senzualitate nu se explică prin consideraţii sociologice, 
nici nu poate fi explicată satisfăcător nici de presupuneri supli- 
mentare ale fixaţiilor adiționale ce presupun conținuturi specifi- 
ce.€! Pare mai degrabă să fie un tip de activitate sexuală și de ex- 
perienţă a impulsului care este pur și simplu concordantă cu 
formele generale de funcționare ale acestui stil. 

Cu alte cuvinte, sugerez că modurile de acţiune, afect și ex- 
perienţă subiectivă ce caracterizează în general un individ ope- 
rează și în viaţa sa sexuală. Aici abordăm întrebări mai genera- 
le de interes considerabil. Am în minte problema generală a 
relației dintre orientarea instinctuală sau conținutul instinctelor, 
pe de o parte, și stilul de funcționare, pe de altă parte, ca și pro- 
blema mai specifică a relaţiei sexului (masculin sau feminin) cu 
forma (sau „alegerea“) nevrozei. 


6l De exemplu, uneori sunt sugerate fixaţii specifice la senzațiile cutanate în astfel de ca- 
zuri. Vezi Otto Fenichel, The Psychoanalytic Theory of Neurosis (New York: Norton, 1945), 
p. 374. 

Consideraţii generale și teoretice 


Aș dori să prezint o viziune mai generală asupra stilurilor și 
să iau în considerare anumite probleme ale stilurilor din punc- 
| tul de vedere al concepției mele. Nu aș spune că această perspec- 
tivă generală este în mod necesar esenţială studiilor clinice. Ea 
reprezintă pur și simplu modul în care, pe parcursul studiilor 
clinice, mi-am imaginat că funcţionează și se dezvoltă stilurile și 
modul în care am încercat să răspund la anumite întrebări gene- 
rale despre ele, unele problematice. 

Mai întâi voi lua în considerare întrebări privind originea și 
dezvoltarea stilurilor. Care sunt începuturile lor? Cum se bazea- 
| ză ele pe echipamentul psihic înnăscut? Cum este influențată 
| dezvoltarea lor de pulsiuni? Apoi, continuând întrebarea gene- 
rală a relaţiei stilurilor cu pulsiunile, care este semnificaţia lor în 
| controlul și reglarea tensiunii pulsionale? În cele din urmă, care 
| este relaţia dintre stil și mecanismele de apărare? 


Configuraţia organizatoare inițială 


Cum ne putem imagina începuturile stilurilor relativ stabile? 
Suntem îndreptățiți să spunem că un anumit fel de stil elementar 

există încă de la început la nou-născut? Dacă este așa, ce anume 
determină calitatea sa? Este sigur să spunem că acea capacitate, 
echipamentul psihic pentru funcţii generale ciim sunt cele pe care 
le-am discutat — cogniţia, experienţa afectivă și altele — este pre- 
zent, cel puţin într-un mod rudimentar, în constituția umană. Ele- 
mentele acestui echipament — aparatele senzoriale și perceptive, 
aparatul memoriei, anumite tipuri de afecte sau cel puţin un echi- 
pament de descărcare a tensiunii asemănător afectului și altele — 
par a opera de la naștere. Este evident, de asemenea, că variațiile 
individuale ale echipamentului înnăscut sunt destinate să influ- 
ențeze calitatea funcțiilor mai dezvoltate la care participă mai târ- 
ziu, prin urmare pot fi privite ca surse independente ale stilurilor 
individuale. Acest fapt important este destul de evident? 

Dar cum am defini exact relația dintre echipamentul psihic în- 
născut și începuturile stilurilor psihice? Este încă un pas mare, și 
în nici un caz foarte evident, logic vorbind, de la tabloul unui 
ansamblu al echipamentului psihic înnăscut, cu siguranţă rudi- 
mentar, al unui bebeluș aflat încă mai mult sau mai puţin la mila 
tensiunilor interne, la tabloul unor moduri de funcționare caracte- 
ristice, generalizate, relativ stabile pe care le-am putea denumi un 
stil. Cu toate acestea, voi încerca să arăt că elementele acestui ta- 
blou pot fi asamblate într-un mod ușor diferit, ce face mai clară 
relaţia dintre echipamentul înnăscut și modul de funcționare și su- 
gerează că un astfel de echipament oferă de fapt o bază mai sub- 
stanțială decât pare pentru dezvoltarea stilului individual. 

Nu ar trebui să ne imaginăm, în primul rând, că echipamen- 
tul psihic înnăscut constă dintr-un ansamblu format doar din câ- 
teva elemente — praguri senzoriale și de tensiune, aparatul cog- 
nitiv și altele. S-ar putea să nu fim capabili încă să alcătuim un 
catalog adecvat al acestui echipament, dar această nevoie nu ne 

împiedică să-i recunoaștem domeniul și semnificația. Fapt este 
că, lăsând pentru moment la o parte pulsiunile, un astfel de echi- 
pament poate fi privit ca fiind alcătuit din tot ceea ce constituie 
umanitate în bebeluș, în plan psihic. 

Nu se justifică nici să privim diferitele elemente ale acestui 
echipament ca fiind izolate și lipsite de interrelaționare și inte- 
grare globală. De exemplu, faptul că sugarul este pregătit pen- 
tru activitatea de supt, disponibilitatea sa de a răspunde la un 
anumit tip de obiect și dezvoltarea rapidă, odată cu îngrijirea, a 
anticipărilor cu privire la acel obiect oferă dovada unei interre- 
laţionări organizate a memoriei, a aparatului perceptiv, a tipare- 
lor de activitate și așa mai departe. Cu alte cuvinte, suntem cel 
puţin îndreptăţiți să privim acest echipament ca având o confi- 
gurație înnăscută de o complexitate considerabilă. Într-adevăr, 
fapt este că, dincolo de tabloul câtorva itemi ai aparatului psihic 
dispersați pe fundalul tensiunii pulsionale, este dificil de imagi- 
nat că tensiunea biologică ar putea deveni manifestă psihic, cu 
excepţia cazului în care este mediată de un aspect al acestei con- 
figuraţii, oricât de primitivă și nespecifică ar putea fi inițial aceas- 
tă mediere. Cu alte cuvinte, sugerez că o configuraţie a echipa- 
mentului psihic înnăscut impune pulsiunilor și stimulilor externi 
și, în general, tuturor tensiunilor psihice, o anumită formă și or- 
ganizare, oricât de puţin diferențiată ar putea fi inițial. Mai exact, 
vreau să spun că un astfel de aparat înnăscut impune de la înce- 
put o anumită formă și organizare experienței subiective a tensiu- 
nilor interne și a stimulilor externi. 

Astfel, experienţa foamei, a impulsului de a suge, a tempera- 
turii, luminii, sfârcului sau zâmbetului, toate reflectă tensiuni 
biologice sau stimuli externi care au fost mediați și cărora li s-a 
dat formă prin experienţa subiectivă conform echipamentului 

lor externe și corporale, aparatului pragurilor senzoriale și de 
tensiune și altele. Variaţiile individuale într-un astfel de echipa- 
ment presupun variaţii ale experienţei tensiunilor și stimulilor. 
Diferențe ulterioare, cum ar fi diferenţele în capacitatea de anti- 
cipare și în echipamentul perceptiv necesar pentru recunoaște- 
rea obiectului, în curând sunt și ele implicate în procesul orga- | 
nizării tensiunii subiective tinzând, într-un caz, să determine ca | 
tensiunile pulsionale să fie trăite într-o formă mai directă și, în 
alt caz, într-o formă mai difuză. Și așa mai departe. 

În măsura în care există configurații înnăscute ale aparatului 
psihic care organizează și dau formă — propun termenul „con- 
figuraţie organizatoare inițială“ pentru totalitatea unui astfel de 
echipament — suntem obligați să ne modificăm imaginea despre 
bebeluș ca fiind neajutorat în fața propriilor pulsiuni. În măsu- 
ra în care el este echipat cu capacități de organizare a tensiunii, 
el nu este un agent pur pasiv și comportamentul său nu este ime- | 
diat și total dependent de pulsiuni sau de stimuli externi. În 
această măsură, se poate spune că el există psihic și că acest psi- 
hic constituie un factor autonom în determinarea comportamen- 
tului său. Mi se pare că, în aceeași măsură, se poate vorbi adec- | 
vat despre începuturile stilului vieții psihice, despre funcţionare 
psihică ce nu este doar un produs al pulsiunilor și al stimulilor, 
ci și al proceselor mentale de organizare ale unui individ. 

Bineînţeles, modificarea, dezvoltarea și diferențierea „confi- 
gurației organizatoare inițiale“ are loc imediat sub influența 
lumii externe pe care o întâlnește, ca și continuarea maturizării. 
Existenţa unei astfel de configurații are anumite implicaţii gene- 
rale pentru dezvoltarea viitoare a individului ca și pentru func- 
ționarea sa prezentă. Dacă există încă de la început o astfel de 

organizare a tensiunilor interne și a stimulărilor externe, atunci 
rezultă că toate influențele succesive ale dezvoltării, incluzân- 
du-le atât pe cele care își au originea în exterior, cât și pe cele care 
apar în interior, sunt organizate iniţial conform formelor de func- 
ționare, formelor experienţei subiective, cogniției și altora care 
predomină în acel moment. Cu alte cuvinte, dezvoltarea are loc 
întotdeauna prin formele sale existente, iar aceste forme se dez- 
voltă întotdeauna din interior spre exterior, întotdeauna prin 
transformare și niciodată adițional. 

Dezvoltarea formelor generale de funcționare este poate mai 
ușor de înţeles în această lumină, din moment ce presupune că 
fiecare nouă influenţă a dezvoltării, încorporată, este marcată de 
organizarea existentă. Acest punct de vedere clarifică și faptul că 
anumite influențe de dezvoltare „iau“ un stil dat, în timp ce al- 
tele, indiferent cât de puternice sau constrângătoare ar putea pă- 
rea din punct de vedere obiectiv, nu-l „iau“, sunt neconcordan- 
te sau le lipsește fundamentul în formele existente de 
funcționare. Fără o astfel de perspectivă generală — cum ar fi, 
de exemplu, concepţia că schimbarea sau dezvoltarea pot apă- 
rea pur și simplu prin influența unor circumstanţe externe pu- 
ternice sau prin încorporarea unor întregi segmente ale realită- 
ţii externe — ar fi dificil de înţeles chiar existenţa stilurilor sau 
consecvența formală a funcționării. 

Înainte de a părăsi tema echipamentului psihic înnăscut, aș 
dori să adaug câteva cuvinte cu privire la o problemă conexă, și 
anume, gradul determinării înnăscute a stilurilor adulte. Voi cla- 
rifica acest punct. Semnificaţia considerabilă a echipamentului 
psihic înnăscut pentru originea stilului psihic la bebeluși nu pre- 
supune în mod necesar o semnificaţie echivalentă sau chiar com- 
parabilă a factorilor înnăscuţi pentru stilul adult complet 

dezvoltat și înalt diferențiat. Dimpotrivă, factorii înnăscuţi la care 
ne referim pot fi responsabili doar de tendinţele formei de un tip 
foarte general, și nu de unul foarte diferențiat sau specific. În ge-- 
neral, cu cât caracteristica stilului este mai specifică, cu atât este 
mai redusă resposabilitatea înnăscută pentru ea. Totuși, pe de 
altă parte, determinarea înnăscută a tendinţelor excesive ale sti- 
lului general pare destul de probabilă. 

Un exemplu interesant, deși cu siguranţă nu unul fără ambi- 
guităţi, este existența anumitor diferenţe în afinitățile sexelor 
pentru diferite condiţii nevrotice. Pare a exista o predominanță 
covârșitoare a femeilor printre pacienţii isterici, în timp ce prin- 
tre obsesiv-compulsivi există o predominanţă relativă a bărba- 
țior. Astfel de relaţii între sexul biologic și forma nevrozei nu pot 
fi înțelese cu ușurință doar din punctul de vedere al dinamicii 
sau conţinutului și nici din punctul de vedere al mecanismelor 
de apărare caracteristice fiecărei condiţii nevrotice. Dar, din punct 
de vedere formal, este ușor de înțeles și poate chiar evident fap- 
tul că în forma nevrozei, în modul ei de evoluţie, se reflectă di- 
ferenţele înnăscute între sexe manifestate în tendințele generale 
ale stilului și nu existenţa unor determinanți înnăscuţi specifici 
nevrozei. Am în minte diferenţe legate de sex în tendinţele sti- 
lului, cum ar fi modul general de activitate, poate anumite ca- 
racteristici ale atitudinii cognitive și altele. 


Pulsiunile și dezvoltarea stilului 


Nu ar trebui să ne întrebăm dacă pulsiunile influențează dez- 
voltarea stilului psihic, ci doar în ce moduri și în ce măsură. Cu 
siguranţă, apariţia unor noi pulsiuni cu noi motivații și nevoi in- 
tense, noi potenţialități ale experienţei subiective, noi obiecte de 

interes, tipuri de activitate și moduri de activitate“? au un impact 
asupra texturii sau configurației formelor mentale organizatoa- 
re. Dar care este rezultatul unui astfel de impact? 

Cea mai simplă și evidentă posibilitate este că fiecare fază a 
dezvoltării pulsiunilor marchează și remodelează diferit toate 
formele de funcţionare mentală conform propriului său mod. 
Dar această concepție este inadecvată din câteva motive. În pri- 
mul rând, pur și simplu nu există nici o dovadă că modurile cog- 
nitive, formele generale ale experienţei subiective, și altele sunt, 
de fapt, supuse unor astfel de schimbări bruște. Dimpotrivă, tot 
ceea ce putem observa indică o direcție opusă, a stabilității rela- 
tive și a schimbării lente. În al doilea rând, și mult mai specific, 
o astfel de concepţie nu ţine cont de implicaţiile generale ale exis- 
tenţei anterioare a unei configurații organizatoare pentru orice 
nouă forță a dezvoltării. În timp ce calitățile inerente ale unei 
anumite tensiuni pulsionale tind să exercite o forță de modifica- 
re a modului general al experienţei afective, de exemplu, și ace- 
le moduri vor influenţa calitatea afectivă a tensiunii pulsionale. 
Într-un anumit grad este comparabil cu faptul că oamenii înva- 
ță în cea mai mare parte în conformitate cu preconcepțiile lor; 
aceasta nu înseamnă că aceste idei sunt nemodificabile, ci că im- 
plică cu siguranţă o tendință umană conservatoare în fața unui 
nou set de fapte. Orice s-ar întâmpla, impactul unei tensiuni pul- 
sionale noi asupra unei configurații existente de forme organi- 
zatoare nu este o problemă ușoară, ci presupune o interacțiune 
complexă între cele două. 

Să începem prin a ne imagina mai clar o parte a acestei inter- 
acțiuni, natura forței modificatoare — impactul pe care, lăsând 


62. „Moduri de activitate” este folosit aici în sensul dat de Erikson. Erik H. Erikson, Chi/dhood 
and Society (New York: Norton, 1950). 

alte lucruri pentru moment, tinde să-l exercite o tensiune pulsio- 
nală emergentă asupra unei configurații sau texturi date a for- 
melor organizatoare. Esenţial, impactul rezidă în faptul că emer- 
gența oricărei tensiuni pulsionale date confruntă formele . 
existente cu toate potenţialităţile tipurilor noi de funcţionare și 
cu noile calități ale experienţei intrinsece ei. Aceste potențialități 
sunt foarte mari și în nici un caz nu sunt limitate la experiența 
și funcționarea pulsiunii. O tensiune pulsională și modul său 
sunt doar puncte focale ale desfășurării unui front larg de noi 
dezvoltări, inclusiv maturizarea unor noi capacități fizice și mus- 
culare și a unor noi tendințe comportamentale.65 

Atâta timp cât pulsiunea asigură forţa pentru noi tipuri de ac- 
tivitate și noi interese, ea nu angrenează în noile modalități doar 
capacitățile fizice și musculare, ci și pe cele cognitive. Ea își mută 
subiectul într-o nouă relaţie nu doar cu lumea fizică, ci și cu lu- 
mea umană și socială, și aici antrenează capacități afective. Cu 
alte cuvinte, o astfel de dezvoltare are potenţial pentru emergen- 
ţa rapidă și remarcabil de extensivă a unor noi funcţii psihice și 
noi tipuri de experință subiectivă. Așa cum s-ar părea până 
acum, aceste potenţialități au cele mai profunde și radicale efec- 
te asupra formelor existente organizatoare. Dar ele sunt doar po- 
tențialități. Să ne imaginăm acum căile prin care aceste potenţia- 
lităţi pot fi (sau nu) realizate. 

O tensiune pulsională nu poate să apară complet dezvoltată 
și precis articulată. Dimpotrivă, iniţial ea trebuie să fie excesiv de 
difuză subiectiv, o tendinţă, să spunem, către anumite obiecte ex- 
terne și acțiuni. Această tendinţă difuză este suficientă totuși pen- 
tru a-și deplasa subiectul în lumea externă, pentru a-l duce către 
acțiuni și către obiecte sau, cel puţin în cazul bebelușului, către 


63 Vezi Erik H. Erikson, loc. cit. 

comportamente care în mod normal fac ca obiectul să vină la el. 
Pe parcursul acestei experienţe actuale și dependent de natura 
obiectului extern și a circumstanțelor, tensiunea difuză inițial se 
organizează în noi calități ale experienţei subiective, noi calităţi 
ale afectului și satisfacţiei și noi tipuri de comportament. 

De exemplu, inițial bebelușul nu plânge după mama sa, nici 
nu are o așteptare a satisfacerii, nici măcar nu-și simte nevoia, ci 
ne putem imagina că plânge doar datorită disconfortului. Mama 
răspunde, iar bebelușul este satisfăcut. Pe parcursul unei astfel 
de experienţe, tensiunea inițial difuză se organizează într-o ten- 
siune mai direcționată, într-o experienţă a nevoii orientată în cele 
din urmă în mod clar către mamă. Alături de această direcțio- 
nare, apare anticiparea satisfacerii, poate un sentiment al aștep- 
tării și încrederii și, odată cu acestea, o mai mare capacitate de a 
suporta întârzieri ale satisfacerii. 

Astfel, iau ființă multe calități noi ale experienţei subiective. 
Capacitatea de anticipare este avansată, începe o experienţă afec- 
tivă și este creată o nouă formă de organizare a tensiunii pulsiu- 
nale, toate determinate, în primul rând, de potenţialitățile ine- 
rente ale pulsiunii și, în al doilea rând, de natura circumstanțelor 
externe, de îngrijirile materne, în care pulsiunea găsește oportu- 
nitatea satisfacerii. 

Există și un al treilea determinant al calității ultime a acestor 
noi funcții și experienţe subiective, căci adevărul este că astfel de 
rezultate nu sunt aceleași pentru toți bebelușii, și nu ar putea fi 
așa nici cu tipare identice de îngrijire maternă. Determinantul su- 
plimentar este configurația inițială a formelor de organizare a ten- 
siunii. Astfel, forța pulsiunii este trăită în primul rând conform 


64 Acest proces este discutat în Hans Loewald, On the Therapeutic Action of Psychoanaly- 
sis, „International Journal of Psychoanalysis”, XLI (1960), p. 24. 

cu dimensiunile și calitățile experienţei subiective impuse de fac- 
tori cum ar fi pragurile de tensiune, gradul de a fi pregătit pen- 
tru supt — conform cărora unuii bebeluși par să trăiască tensiu- 
nea într-o formă mai directă (ca tensiune a suptului), în timp ce 
alții dau dovadă de o trăire mai difuză a experienţei — și altele. 

Acestor factori care determină experiența iniţială a tensiunii, 
trebuie să li se adauge mai mult decât influența calității tuturor 
funcțiilor angajate în procesul maternajului. Există diferenţe în 
capacitatea de anticipare care permite unui copil să dezvolte o 
dirijare a tensiunii expectative (și plină de încredere) mai rapidă 
decât altul, diferenţe în coordonarea motorie, diferențe generale 
în senzațiile corporale care par să facă un bebeluș să aibă nevo- 
ie să fie legănat în timpul alăptării, iar altul nu, sau par să-l facă 
pe unul să fie mai interesat de a fi strâns în braţe decât altul și 
așa mai departe. Toţi acești factori care determină sau reflectă 
modul inițial de organizare a tensiunii de către bebeluș și modul 
său de funcționare determină diferenţele în extinderea și direc- 
ţia de dezvoltare nu numai sub aspectul calității experienţei ten- 
siunii pulsionale, ci și al diferitelor funcţii care se dezvoltă sub 
forța tensiunii pulsionale. Din acest stil inițial, dacă se poate 
vorbi despre stil atât de devreme, se cristalizează prin maternaj 
forma subiectivă a pulsiunii și modelul specific al capacităților 
psihice asociate ei. 

Acest proces poate fi descris esenţial în același mod pentru 
stadii mai târzii ale dezvoltării pulsiunilor și ale maturizării în 
general. De fapt, mai târziu, când stilul de funcționare existent 
este mai clar definit, este chiar mai evident faptul că dezvolta- 
rea sa ulterioară sub impactul noilor pulsiuni nu depinde doar 
de natura acestor pulsiuni sau de natura circumstanțelor exter- 
ne, ci și de propria sa natură, de propriile sale susceptibilități de 

dezvoltare, adică dezvoltarea sa sub un astfel de impact constă 
din diferențieri speciale ale tendinţelor stilului general. Astfel, 
ne putem imagina un băieţel foarte precoce, alert și activ, care 
devine încăpățânat sub un regim care încearcă să-l depriveze de 
experienţa satisfăcătoare a exercitării controlului sfincterian sau 
a altor funcții voluntare, în timp ce un băiat copilăros și pasiv, în 
același moment și sub același regim, ar deveni nu doar pasiv, ci, 
mai specific, submisiv. 

În orice situaţie particulară, oricare ar fi detaliile interacțiunii 
dintre tendinţele de modificare a stilului dintr-un stadiu dat ale 
pulsiunilor și ale maturizării, pe de o parte, și stilul existent, pe 
de altă parte, rezultatul poate fi doar reconcilierea și schimbarea 
mutuală. Presiunea unei pulsiuni, cu propriile sale potențialități 
pentru noi tipuri de experienţă subiectivă, comportament și al- 
tele, și noul echipament de dezvoltare și tendinţele asociate lui 
diferenţiază în continuare stilul general de funcționare într-o di- 
recție sau alta, în timp ce aceste pulsiuni și noi tendinţe de dez- 
voltare sunt în cele din urmă organizate de acel stil general. For- 
ma experienţei lor subiective, gradul lor de modulare, forma 
generală a manifestărilor lor comportamentale, și așa mai depar- 
te, sunt, în cele din urmă, concordante cu ceea ce este caracteris- 
tic individului în mod general. 


Funcţia de control și de reglare a stilurilor 


După o perioadă inițială de interes predominant pentru na- 
tura și dezvoltarea pulsiunilor, atenţia psihanalizei s-a orientat 
către problemele modului în care tensiunile pulsionale, care in- 
cită la descărcare imediată și satisfacere, sunt înfrânate și su- 
puse controlului și problemele modului și mijloacelor prin care 

tensiunea este menţinută și modulată, și, ca urmare, individul 
este stabilizat. Adică, atenţia s-a orientat către domeniul „Eu- 
lui“. Importanţa primară a acestui interes a fost clinică deoare- 
ce, în condiţiile nevrotice, înfrânarea tensiunii pulsionale eșuea- . 
ză sau nu reușește să se dezvolte, ceea ce duce la disconfort, 
necesitatea luării unor contramăsuri extraordinare și la forma- 
rea de simptom. 

Dar capacitatea de înfrânare sau amânare a descărcării ten- 
siunii are și o semnificație mult mai generală. Dezvoltarea gân- 
dirii și înlocuirea descărcării imediate prin acțiune cu reflecția și 
imaginarea acţiunii, dezvoltarea și rafinarea afectelor, dezvolta- 
rea tuturor funcțiilor „superioare“ și modularea tuturor celor ba- 
zale și, în general, transformarea individului de la o condiţie de 
relativă neajutorare vis-ă-vis de tensiunile imperioase la o con- 
diție de descărcare firească, intenționalitate și „voinţă“ — toate 
acestea depind, printre alți factori, de o capacitate din ce în ce 
mai rafinată de administrare și control al tensiunii. Dar nu este 
vorba despre „control“ în sensul comun, obișnuit al termenului. 
Nu înseamnă control exercitat de individ sau de „puterea voin- 
ței“, ci de controlul de tip automat exercitat de o parte a Eului, 
de un sector al individului. 

Am atribuit stilurilor psihice sau structurilor pe care ele le re- 
flectă o funcție de organizare și stabilizare. Am descris aceste 
structuri ca aducându-și contribuţia la continuitatea și stabilita- 
tea individului și, ca urmare, ca reglatori de tensiune. Prin ur- 
mare, apare întrebarea legată de poziţia și funcția stilurilor în 
dezvoltarea acestor elemente de control al tensiunii pulsionale. 

Inițial, psihanaliza a conceput astfel de elemente de control 
drept contraforțe care se opun tensiunilor instinctuale și le re- 
stricționează, dar, mai târziu, a ajuns la conceptul de structuri, 

de exemplu, mecanismele de apărare, în care astfel de restricții 233 
erau mai mult sau mai puţin stabil consolidate. Iniţial, s-a con- 
siderat că aceste contraforțe care restricționează apar în întregi- 
me sub impactul realităților externe care opresc instinctul, îi nea- 
gă sau îi amână satisfacerea. Consideraţiile ulterioare — din nou, 
faptul aparatului psihic înnăscut — au adus un amendament 
acestei perspective. Chiar existența unui aparat minimal înnăs- 
cut presupune un anumit grad de structură psihică ce menţine 
tensiunea. Astfel, se credea că și existența pragurilor de descăr- 
care de tensiune — de exemplu praguri pentru punerea în acțiu- 
ne a aparatului motilității — care stabilesc un nivel sub care ten- 
siunea va fi menţinută, pot fi privite ca nuclei înnăscuțţi în jurul 
cărora se vor putea dezvolta mai târziu structuri mai elaborate 
de menţinere sau control al tensiunii.6 

Acest concept al nucleilor înnăscuţi ai structurilor de menţine- 
re sau control al tensiunii ne reamintește încă o dată că imaginea 
neajutorării infantile sau a pasivității vis-a-vis de tensiunea pulsio- 
nală, adică imaginea descărcării imediate a tensiunii este doar un 
tablou al unei extreme teoretice, un model bazat pe o tendinţă de 
extrapolare. De fapt, e clar că este imposibil ca o stare psihică (sau 
biologică) să fie lipsită de structuri de control sau menţinere a ten- 
siunii. Aici, de fapt, putem să ne punem din nou întrebarea dacă 
această imagine a elementelor înnăscute de menţinere a tensiunii 
într-o formă atât de schematică, ca aceea a pragurilor de tensiune, 
ține cont de întreaga semnificație a acestor aparate înnăscute. 

Am sugerat că imaginea unui ansamblu al aparatelor înnăs- 
cute poate fi extrapolată într-un anumit fel la imaginea unei con- 
figurațţii inițiale organizatoare, o configurație de echipament în- 


655 David Rapaport evidenţiază acest aspect. Vezi David Rapaport, The Conceptual Model 
of Psychoanalysis,,„Journal of Personality“, 20 (1951), pp. 56-81. 

născut care impune experienţei bebelușului o organizare primi- 
tivă și o descărcare a tensiunilor pulsionale (și o experienţă a sti- 
mulărilor externe și un răspuns la ele). Acum aș dori să iau în 
considerare afirmaţia că aceeași configuraţie organizatoare ini- 
țială, primul determinant bazal al stilului individual, poate fi pri- 
vită și ca o structură inițială de menţinere a tensiunii și de con- 
trol, nu doar sub aspectul său de prag, ci și sub aspectele sale 
organizatoare. Voi clarifica. 

În general, controlul poate exista sub forma unei contraforțe 
specifice sau a unei structuri de restricționare sau poate fi un as- 
pect, un vector component, ca să spunem așa, al unei organizări 
a energiei care are și alte rezultate. De exemplu, în proiectarea 
unui dig scopul principal este producția de energie electrică, dar 
transformarea energiei implicată în acestă producție presupune 
în mod necesar un aspect de restricționare a forţei originare. În- 
tr-adevăr, restricționarea și transformarea energiei sunt în acest 
sens în mod necesar legate; nici o restricționare continuă a ener- 
giei nu este posibilă fără transformare și nici o transformare nu 
este posibilă fără o componentă de restricționare. 

Bebelușul vine pe lume echipat pentru anumite moduri de a 
trăi experienţa și de a descărca, adică a organiza, tensiunea, ori- 
cât de primitive ar fi acestea. De exemplu, el vine echipat pen- 
tru supt, cu o „disponibilitate“ psihică pentru supt și de a răs- 
punde la sân. Dacă această „disponibilitate“ înnăscută este bine 
consolidată și dacă este coordonată adecvat cu anumite capaci- 
tăți și aparate fizice, atunci ceea ce în altă situaţie ar fi descărcat 
într-o activitate difuză tinde să se manifeste în supt, iar ceea ce, 
altfel, ar fi trăit ca tensiune mai puţin diferențiată este trăit sub 
o formă mai diferențiată și dirijată. 

În măsura în care există acest fapt, putem vorbi despre aceas- 
tă „disponibilitate“, adică de echipamentul psihic total care 

permite un mod mai diferențiat de experienţă și descărcare și de 
o structură de organizare și menţinere a tensiunii. Cu alte cuvin- 
te, ne putem imagina că bebelușul care este mai bine echipat în 
acest mod are un prag de descărcare a tensiunii în activitate di- 
fuză relativ mai înalt, este capabil să „tolereze“ mai mult. Totuși, 
în acest punct este necesar să luăm în considerare dezvoltările ul- 
terioare ale capacității de menţinere a tensiunii pentru ca relația 
dintre ea și structurile psihice de organizare să devină mai clară. 
Să ne reamintim procesul pe care l-am descris mai devreme în 
care nevoile intense mai puţin diferenţiate ale bebelușului dobân- 
desc organizare și dirijare din ce în ce mai mari. Pe parcursul ex- 
perienţei, o tensiune mai puţin diferențiată inițial găsește un obiect 
extern și, treptat, bebelușul ajunge nu doar să anticipeze sau să se 
aștepte la satisfacere, ci și să trăiască experienţa tensiunii într-un 
mod mai orientat și, în cele din urmă, să înveţe să plângă după 
mamă. Asta înseamnă că s-a dezvoltat un nou echipament de or- 
ganizare a tensiunii. Ce s-a întâmplat cu tensiunea originară oda- 
tă cu dezvoltarea acestui nou echipament de organizare? A dispă- 
rut în forma ei anterioară. Acolo unde fusese o tensiune relativ 
difuză, acum există o activitate cu o direcție, de așteptare. În mă- 
sura în care este creat un astfel de nou echipament de organizare, 
tensiunea este convertită în intenție; o structură de menținere a ten- 
siunii a fost creată și nu este diferită de structura organizatoare. 
Pentru a rezuma, atunci când echipamentul psihic organiza- 
tor progresează și modurile de funcționare sunt dezvoltate și di- 
ferenţiate în continuare, condiția individului progresează de la 
o relativă neajutorare vis-ă-vis de tensiunile pulsionale la o mai 
mare intenţionalitate, iar tensiunea relativ difuză este converti- 
tă în expectaţie și activitate dirijată, intențională. Un aspect al 
acestui proces poate fi descris ca dezvoltare a capacităţii de 

menţinere a tensiunii sau a capacității de împiedicare, amânare 
sau control al descărcării. Această capacitate sporită de control 
sau restricționare a descărcării tensiunii apare nu datorită forței 
voinţei infantile, ci pentru că forma tensiunii a fost schimbată; . 
existenţa anticipărilor, expectaţiilor și dirijării, ca să spunem așa, 
a revizuit semnificaţia de control și restricţie. În măsura în care 
tensiunea este nediferențiată — lipsindu-i organizarea subiecti- 
vă, scopul sau direcția — pare a fi în mod esenţial de neîmpie- 
dicat și, astfel, are loc descărcarea imediată sub o formă sau alta. 
Pe de altă parte, în măsura în care această tensiune a fost con- 
vertită sau există sub forma intenţiei, anticipării și a activității 
direcționate, ea nu mai necesită să fie oprită ci, în anumite limi- 
te, va fi menţinută automat. Din acest punct de vedere, organi- 
zarea din ce în ce mai mare a tensiunii, intenționalitatea sporită 
și capacitatea mai mare de amânare a descărcării tensiunii sunt 
aspecte ale aceluiași proces.60 


* Nu pot spune care ar putea fi relația acestui proces cu cel descris ca „legare“. Este posi- 
bil ca ele să fie identice. Vezi Robert R. Holt, A Critical Examination of Freud's Concept 
of Bound versus Free Cathexis „Journal of the American Psychoanalytic Association”, X, 
Nr. 3 (July 1962), pp. 475-525. 

S-ar putea ca, în anumite limite, să poată fi descris un proces paralel în legătură cu 
dezvoltarea percepției. Cu alte cuvinte, dezvoltarea percepției dintr-o condiţie de rela- 
tivă pasivitate vis-â-vis de stimulii externi, de exemplu, distragere de către ceea ce este 
senzorial constrângător, la o condiţie de atenţie mobilă, intenționată, poate fi descri- 
să ca o dezvoltare a echipamentului perceptiv organizator și, cu aceasta, a unor mo- 
duri perceptive și cognitive mai avansate. Acest punct de vedere este susținut de de- 
scrierea de către Senden a oamenilor orbi congenital care au învăţat să formeze o 
imagine vizuală după ce, inițial, au fost ameţiţi de culori, luminozitate și altele; vezi M. 
von Senden, Notes on „Raum-und Gestaltaufassung bei Operierten Blindgeborenen 
or und nach der Operation“ | 1932]. (Cornell University: Laboratory of Psychology, June 
1950), mimeografiat. Vezi și David Shapiro, A Perceptual Understanding of Color-Res- 
ponse, Rorschach Psychology, ed. M. Rickers-Ovsiankina (New York: Wiley, 1960), pp. 
154-201. De asemenea, este posibil să înțelegem astfel „bariera de stimuli“ înnăscu- . 
tă propusă de Freud. 

Stil și mecanisme de apărare 


Relaţia dintre stil și apărare poate fi descrisă simplu. Stilul in- 
dividual de funcționare — de exemplu, de gândire — caracteri- 
zează operaţiile defensive ca și pe toate celelalte și le determină 
forma particulară. Aproximativ aceeași formulare este exprima- 
tă de Holzman. „Stilul de apărare poate fi dictat de stilul gene- 
ral de viaţă al unei persoane, așa cum s-a dezvoltat din vectorii 
constituționali, experienţiali și de maturizare.“*7 O altă formu- 
lare, care mi se pare mai puţin satisfăcătoare, afirmă că procese- 
le defensive „fac uz de“ moduri de gândire care sunt în general 
caracteristice individului.68 

Toate aceste formulări sunt satisfăcătoare în general, dar sunt 
încă puternic schematice și, de fapt, conţin anumite neclarități 
care nu ar putea fi imediat vizibile. Problema este aceasta. Apă- 
rările pot fi privite ca structuri reglatoare sau de control al ten- 
siunii. Atunci trebuie să ne imaginăm reglatori care „fac uz de“ 
reglatori?69 În orice caz, cel mai bine este să fiu mai concret și să 


Adică, bariera de stimuli nu trebuie privită doar ca un scut protector în fața stimulilor ex- 
cesivi, o concepţie care ar părea mai în acord cu un model pasiv al percepției și ar distin- 
ge cu greutate bariera stimulilor psihici de ceea ce ar putea fi realizat de dispozitive pro- 
tective anatomice. Bariera psihică împotriva stimulilor poate fi privită ca un aspect sau 
rezultat al capacității perceptive organizatoare înnăscute, cu cât este mai amplu echipa- 
mentul organizator înnăscut, cu este mai mică susceptibilitatea la stimuli senzoriali, ne- 
diferențiați, constrângători. Capacitatea absolută a bebelușului pentru organizare per- 
ceptivă este, bineînțeles, limitată, dar diferenţele individuale pot fi încă semnificative. Mi 
se pare, deși nu sunt sigur de asta, că dr. Sibylle Escalona propunea de asemenea o ast- 
fel de perspectivă într-o prelegere la Austen Riggs Center cu câțiva ani în urmă. 

67 Philip S. Holzman, Repression and Cognitive Style, „Bulletin of the Menninger Clinic” 
XXVI, No. 6 (November, 1962), p. 277. 

68 Ibid. p. 281. 

59 Dacă nu mă înșel, aceste definiții sunt complicate mai mult de o ambiguitate a limba- 
jului de care și eu mă fac vinovat. În psihologie, cei are scriu au tendinţa de a utiliza „stil“ 
în două moduri. Unul este descriptiv, al unei consecvenţe formale, probabil rezultată 
din structuri care dau formă. O altă utilizare însă prezintă stilul ca o structură care dă 
formă. Ultima utilizare se întâmplă să fie convenabilă. 

ilustrez ce vreau să spun prin faptul că funcționarea defensivă a 
unui individ este caracterizată de stilul său general de funcțio- 
nare. Voi face acest lucru descriind mai întâi, cu cât mai mare: 
atenţie, funcționarea defensivă într-un proces, adică într-o con- 
diție de relativă instabilitate. 

Când un afect, o tensiune pulsională sau un derivat al său, 
acompaniat de un disconfort sau o anxietate excesive ameninţă 
să fie trăită conștient sau este astfel, această experință împinge 
individul, conform stilului său, către o anumită funcție de redu- 
cere a tensiunii. EI este orientat către un anumit sentiment, gând 
sau, frecvent, acțiune al căror rezultat, deși nu singurul, este eli- 
minarea din conștiință a experienţei incipiente și a disconfortu- 
lui care o însoțește. 

Înainte de a prezenta o ilustrare, voi atrage atenţia asupra a 
două trăsături ale acestei perspective asupra procesului defen- 
siv. Mai întâi, procesul este unul în care individul conștient par- 
ticipă activ nu în urma unei alegeri, ci pur și simplu, fiind așa 
cum este. Acest fapt se află în contrast cu perspectiva „mario- 
netei“ care îl privește ca fiind protejat pasiv de tensiunile ame- 
nințătoare sau inconfortabile prin intermediul apărărilor. În al 
doilea rând, din moment ce procesul este unul în care experien- 
ţa particulară și caracteristică a unei tensiuni speciale atrage 
automat anumite funcţii de reducere a tensiunii, atunci este un 
proces prin care o stare psihică se auto-stabilizează și se au- 
to-menţine. Cu alte cuvinte, această perspectivă este în acord 
cu cele care au susținut o înțelegere „homeostatică“ a procese- 
lor defensive, în special cu cea a lui Menninger”0. Acum, vol 
ilustra. 


70 Karl Menninger (cu Martin Mayman și Paul Pruyser), The Vita! Balance (New York: The 
Viking Press, 1963). 

Unui pacient obsesiv-compulsiv — un bărbat sobru, cu spirit teh- 
nic, activ — îi lipseau de obicei entuziasmul sau bucuria în circum- 
stanțe care păreau a le garanta. La un moment dat, în timp ce vor- 
bea despre o anumită posibilitate pe care o avea, și anume o șansă 
bună pentru un succes important în activitate, expresia sa sobră a 
fost întreruptă pentru moment de un zâmbet. După câteva minute 
de vorbit, în care își menținuse sobrietatea cu dificultate, a început 
destul de ezitant să vorbească despre anumite speranțe la care făcu- 
se doar aluzie mai devreme. Apoi, dintr-o dată, a zâmbit larg. Cu 
toate acestea, aproape imediat, a redobândit expresia sa obișnuită, 
cumva îngrijorată. Și, în timp ce făcea asta, a spus: „Bineînţeles, în 
nici un caz rezultatul nu este sigur“ pe un ton care sugera că rezul- 
tatul urma aproape sigur să fie un eșec. După ce a punctat câteva 
posibilități specifice de apariție a unei încurcături, în cele din urmă 
părea să fie din nou el însuși, ca să spunem așa. 


Acest bărbat a trăit sau a început să trăiască experienţa unui 
afect și a unei idei care îl făcea să se simtă neplăcut în mod vizi- 
bil. Un proces defensiv a operat astfel încât să blocheze sau cel 
puţin să reducă forța afectului și ideii și și-a redobândit liniștea. 
Să încercăm să reconstruim anumite aspecte ale acelui proces. 

Atât experiența, cât și expresia concretă de ușor entuziasm 
pot fi văzute drept aspecte triviale dintr-un punct de vedere nor- 
mal, dar nu din perspectiva acestui bărbat. Deseori, el și-a ex- 
primat concepțiile despre entuziasmul sau speranţele „prema- 
ture“. Să vorbești despre astfel de speranţe era copilăresc și 
nerealist. În timp ce nu credea că doar exprimarea sau simţirea 
entuziasmului ar diminua șansele de succes în mod magic, în- 
tr-un alt mod, cvasilogic, simţea că s-ar putea să fie așa. Căci en- 
tuziasmul, cu elanul său, ar putea conduce într-un „paradis al 


239 


Stiluri nevrotice = Consideraţii generale și teoretice 


240 


nebunilor“, și astfel ar duce la comportament neglijent sau ne- 
cugetat. i 

Aceste puncte de vedere și acest raționament excentric nu pot 
fi responsabile în sine de blocarea afectului incipient căci, indi- 
ferent de preferința sa, el nu era mai capabil de un control per- 
sonal al gândurilor decât oricine altcineva. Dar natura acestor 
concepții reflectă calitatea experienţei de disconfort pe care acest 
afect specific o atrage după sine, adică calitatea traducerii per- 
sonale a afectului incipient. El îl resimte ca fiind necugetat. În si- 
tuaţii din trecut în care a simţit un anumit afect neobișnuit sau 
când a fost tentat de un anumit comportament spontan, acest 
bărbat a trăit cu o anxietate considerabilă sentimentul că ar pu- 
tea „să înnebunească“, „să piardă controlul“ sau altele aseme- 
nea și cu siguranţă pot spune că, în aceste ocazii, a trăit ceva ase- 
mănător într-o formă modificată sau diminuată. Cu alte cuvinte, 
experienţa trăită de el, strict vorbind și conform cu definiția sa 
subiectivă nu este deloc entuziasm, deși este posibil să fi înce- 
put ca entuziasm. Experienţa sa a fost sau a devenit rapid una 
de excitație diferită, probabil mai puţin modulată, poate o ten- 
taţie către nesăbuinţă și aprehensiune. 

Acest bărbat grijuliu, atunci când se simte în pericolul de a-și 
supraestima necugetat poziția, devine precaut. El nu decide să 
devină atent; el este pur și simplu. Își examinează perspective- 
le căutând slăbiciuni sau imperfecțiuni și găsește cu ușurință câ- 
teva. Acestea nu sunt slăbiciuni imaginate, ci prezente, deși 
cumva îndepărtate. Ele sunt produse ale atenţiei precise, cerce- 
tătoare, către care a fost deja împins de nervozitate. Aceste slă- 
biciuni, iritări minore, îi domină acum conștiința și, în mod ca- 
racteristic, el pierde simțul proporției lor în întregul tablou. 
Când se întâmplă astfel, orice excitație sau entuziasm incipient, 

ca și orice disconfort asociat cu aceste afecte — cu alte cuvinte, 
sentimentul de nesăbuință — dispare din conștiință sau cel pu- 
țin conștientizarea sa este apreciabil redusă. El nu mai trebuie 
să se lupte să nu zâmbească larg; nu se mai află într-o astfel de 
dispoziţie. El nu vrea ca acest proces să se desfășoare, dar nu-l 
poate împiedica; el în întregime, nu doar o parte a lui, face par- 
te din proces. 

Cum am descrie acest proces defensiv particular? Nu este ni- 
mic altceva decât operarea automată a stilului obsesiv-compul- 
siv de funcționare. Un afect care produce disconfort, neconcor- 
dant și intolerabil pentru stilul existent, este trăit conform 
punctului de vedere al acelui stil, ca fiind nesăbuit și îndreaptă 
automat individul către gânduri și un comportament care reduc 
tensiunea și conduc către un cadru mental caracteristic din care 
afectul inițial și disconfortul au dispărut. O stare de tensiune a 
fost organizată conform stilului prevalent și a condus la o func- 
ție caracteristică de reducere a tensiunii. 

Prin urmare, procesul defensiv descris poate fi privit ca un 
caz special al operării stilului general de funcționare, și anume 
operarea acelui stil în condiţii speciale de tensiune. Atâta timp 
cât orice stil reprezintă un sistem de organizare a tensiunii, se 
poate spune că are aspecte de auto-menţinere, adică are capaci- 
tatea de a organiza tensiunile neobișnuite pe căi familiare; în con- 
diții de tensiune specială, aceste aspecte de automenţinere devin 
deosebit de vizibile. Astfel, persoana obsesiv-compulsivă, tenta- 
tă de un entuziasm neobișnuit, simte necesitatea de a căuta nod 
în papură. Persoana paranoidă, pentru moment înclinată către o 
acțiune mai puţin prudentă, descoperă un indiciu suspicios în- 
tr-o clipă. Femeia isterică ce începe să afirme o poziţie precis de- 
finită devine dintr-o dată conștientă de insuficiența competenţe- 

lor ei și, stânjenită, uită ce trebuia să spună. Persoana impulsivă 
care se joacă cu ideea unui plan serios, pe termen lung, se simte 
împovărată și singurul lucru pe care poate să-l mai facă este să 
bea ceva. | 

Am putea descrie aceste tensiuni neobișnuite în termenii con- 
trapărților lor în experienţa normală dar, pentru persoana nevro- 
tică, ele nu reprezintă echivalente ale experienţei normale. Pen- 
tru persoana paranoidă, acțiunea neprecaută este o problemă 
foarte serioasă deoarece se simte vulnerabilă și, pentru cineva 
care se simte vulnerabil, ce altceva rămâne de făcut decât să ve- 
rifice încă o dată? Cu alte cuvinte, de fiecare dată este creată o 
stare de tensiune care poate fi trăită doar conform cu modurile 
de funcţionare existente și care poate duce un individ doar în- 
tr-o anumită direcţie ce va diminua tensiunea. Bineînţeles, un 
astfel de proces nu elimină sursele subiacente ale tesiunii parti- 
culare, ci previne doar dezvoltarea lor conștientă. Diferenţa din- 
tre procesul defensiv în condiţii speciale de tensiune sau în con- 
diții de instabilitate trecătoare și funcționare defensivă mai 
stabilă este în mod esenţial o diferenţă de grad. Funcționarea de- 
fensivă este un aspect continuu al tuturor funcționărilor nevro- 
tice atâta timp cât orice stil nevrotic tinde să inhibe apariţia în 
conștiință a tendinţelor divergente în raport cu el. În anumite 
condiții, un mod nevrotic de funcționare poate opera suficient 
de cursiv pentru a preveni apariţia oricăror tensiuni speciale, cu 
excepţia unor cantități neglijabile. În cazul acestor oameni, nu- 
miți uneori nevrotici „bine integrați“, nu se vor observa în mod 
necesar forme vizibil exagerate ale funcționării nevrotice care re- 
prezintă dovada operării stilului în condiţii de tensiune specia- 
lă sau de instabilitate. Din această perspectivă asupra apărării 
derivă câteva corolare. Voi menţiona trei dintre ele: 

(1) Procesul defensiv nu poate fi privit doar ca funcționare 
a unor mecanisme specifice de inhibare a pulsiunilor, deoare- 
ce implică întregul stil de organizare a tensiunii pulsionale și 
a stimulilor. Dimpotrivă, dacă această perspectivă este corec- 
tă, mecanismele de apărare enumerate în mod obișnuit ar tre- 
bui să fie susceptibile de o analiză în termenii proceselor de 
gândire și atenţie, a modurilor de afect și a altor elemente care 
sunt implicate în ele — cu alte cuvinte, analiza aspectelor sau 
caracteristicilor unor moduri de funcționare mai generale. 

(2) Orice proces defensiv, atâta timp cât este un aspect al or- 
ganizării tensiunii conform anumitor forme, exclude din con- 
știință nu doar conţinuturi mentale specifice, ci clase de conți- 
nut mental și experiență subiectivă. Astfel, în cazul unei 
persoane compulsive, nu numai anumite impulsuri agresive și 
derivatele lor sau anumite impulsuri pasive și derivatele lor 
pot fi singurele excluse din conștiință, ci sunt excluse și clase 
întregi de afecte, cogniţii și experienţe motivaţionale. Trebuie 
notat că acest fapt are o anumită implicație pentru psihotera- 
pie, și anume că procesul defensiv poate fi confruntat terapeu- 
tic de-a lungul unei arii foarte mari de conținut psihic, inclusiv 
cel aparent „superficial“. 

(3) Strict vorbind, procesul defensiv nu este un proces în în- 
tregime intrapsihic. Deoarece el presupune întregul stil de func- 
ționare, presupune, în câteva puncte, relația individului cu rea- 
litatea externă. Astfel, este probabil ca modul de activitate al 
persoanei nevrotice, inclusiv modul său caracteristic de comu- 
nicare, ca și modul său de a percepe lumea externă să fie, în di- 
ferite momente, elemente esenţiale ale funcționării defensive. 

Motivele defensive pentru stilurile nevrotice 


Dacă spunem că o consecinţă a oricărui stil nevrotic este ex- 
cluderea din conștiință a anumitor clase de experienţă subiecti- 
vă și conţinut mental, putem spune și că o astfel de excludere, o 
măsură defensivă cu alte cuvinte, a fost rațiunea sau motivul 
principal al stilului nevrotic? 

Este clar că, printre „motivele“ sau cauzele oricărui stil, nevro- 
tic sau nu, există mulți factori care nu sunt deloc motivaţionali. 
Mă refer nu numai la factorii înnăscuțţi și de maturizare, ci și la 
mulţi factori de mediu — fizici, sociali și culturali — care alcă- 
tuiesc climatul în care se dezvoltă potenţialitățile înnăscute. Aces- 
tea sunt fapte istorice care influenţează cu siguranţă natura ulti- 
mă a stilului, dar care nu presupun motive sau un conflict 
instinctual. Existenţa unor astfel de surse, independente de con- 
flictul instinctual, înseamnă că natura unui stil nu poate fi atri- 
buită niciodată pur și simplu factorilor dinamici ca cerinţe defen- 
sive. Pe de altă parte, aceste surse nemotivaționale ale stilului nu 
pot fi în sine considerate responsabile pentru dezvoltarea nevro- 
zei și cristalizarea stilurilor nevrotice din forme mai generale. Ele 
nu pot fi considerate responsabile, cu alte cuvinte, pentru atenua- 
rea permanent neplăcută, pentru distorsiunea sau eliminarea din 
conștiință a tendinţelor și înclinațiilor către noi tipuri de experien- 
ță și funcții care reprezintă o parte a fiecărui stil nevrotic. 

Atunci când un stil nevrotic adult relativ stabil este subiectul 
unei tensiuni intolerabile, ne putem aștepta la o intensificare de- 
fensivă a funcției care elimină tensiunea. Direcţia de deplasare a 
modului adult sub impulsul unei astfel de tensiuni este relativ 
complet stabilit. Dar ce se întâmplă în circumstanţe similare în - 
copilărie? Cu alte cuvinte, ce se întâmplă când un copil este 

supus unei tensiuni neobișnuite — să spunem o nouă tensiune 
pulsională pentru care nu s-a stabilit încă nici un mod sau nici o 
formă satisfăcătoare de organizare și pentru care condițiile ex- 
terne și/sau interne împiedică stabilirea unei astfel de forme, di- 
ferită de formele existente? 

În cele mai multe cazuri răspunsul este evident. Dacă nu poa- 
te fi dobândit un mod care să organizeze tensiunea pulsională 
existentă într-o formă modulată, de descărcare firească și să per- 
mită dezvoltarea potenţialităților afective, a capacităților active 
etc., coordonate cu acea tensiune, atunci se va dezvolta un mod 
care elimină tensiunea prin alte mijloace. Va apărea o nouă dife- 
renţiere a formelor de organizare ce este capabilă de reconstitui- 
rea stabilității exact în modul în care un stil nevrotic adult func- 
ționează defensiv, și anume prin eliminarea tensiunii sau a 
aspectelor sale din conștiință. Astfel, tensiunea pulsională dată, 
inconfortabilă și intolerabilă, îndreaptă copilul, în acord cu sti- 
lul său și cu modul particular în care el trăiește acest sentiment, 
către sentimente, gânduri sau o activitate care tind să reducă acea 
tensiune. Apar noi afecte, noi tipuri de gândire și comportament, 
dar ele nu realizează potenţialitățile depline ale stadiului de dez- 
voltare. Astfel, în locul unei noi experiențe de mândrie și a unui 
interes în exersarea noilor capacități voluntare, ar putea apărea 
o nouă rigiditate și rușine; în locul inițiativei care conduce către 
noi interese, poate exista inhibiţie; și așa mai departe. O diferen- 
țiere nouă, dar nevrotică, va apărea din stilul general de funcțio- 
nare, iar stabilitatea relativă va fi refăcută într-o direcție care re- 
stricționează și distorsionează nu numai pulsiunile, ci și 
dezvoltarea Eului. 

Astfel de diferențieri nevrotice au și o latură interesantă. Pe 
de o parte, atâta timp cât restricționează dezvoltarea normală, 

completă, a cogniţiei, afectului și activității și tind să devină din 
ce în ce mai stabile și să se automenţină, conduc la un impas. Pe 
de altă parte, atâta timp cât îndeplinesc scopuri defensive prin 
dezvoltarea unor distorsionări speciale ale funcției, foarte des . 
conduc la o hipertrofiere — comparativ cu normalul — a anu- 
mitor capacități cu avantaje adaptative specifice. Astfel, persoa- 
na impulsivă poate fi un excelent expert practic, psihopatul poa- 
te avea farmecul social foarte bine dezvoltat, persoana paranoidă 
poate avea acuitate a observaţiei, obsesiv-compulsivul poate 
avea o capacitate de muncă impresionantă, și așa mai departe. 

Prin urmare, putem concluziona că cerințele defensive influ- 
ențează cu siguranţă parcursul dezvoltării stilului. Dar ar fi in- 
corect să ne imaginăm, ca Reich, că, în anumite condiții pulsio- 
nale date, caracterul rezultant reflectă în mod direct natura 
specifică a prohibiţiilor externe. Dimpotrivă, rezultatul, adică di- 
ferențierea nevrotică, este destul de diferit datorită diferitelor 
moduri preexistente de funcționare. Acestui fapt îi putem atri- 
bui observaţia clinică obișnuită că explicația dinamică poate fi 
în întregime excelentă retrospectiv și totuși să ne ofere doar un 
mic avantaj predictiv. Este în natura subiectului de studiu ca ace- 
leași circumstanţe, pulsionale și care ţin de realitatea externă să 
producă un număr de rezultate diferite și, ca urmare, putem spe- 
ra doar la corelaţii parţiale între astfel de circumstanţe și condi- 
ţia psihică finală. 

